(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΔ΄

Τετάρτη, 06 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη:

Συζήτηση επί της Εκθέσεως της Διακομματικής Κοινοβουλευτικής Επιτροπής «για την ανάπτυξη της Θράκης», σύμφωνα με το άρθρο 45 παράγραφος 2 του Κανονισμού της Βουλής, κατόπιν προτάσεως του Πρωθυπουργού Κυριάκου Μητσοτάκη, σύμφωνα με την υπ’ αριθμόν πρωτοκόλλου 1934/30-3-2022 επιστολή προς την Ειδική Γραμματεία της Βουλής, σελ.
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 8 Απριλίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 5-4-2022 σχέδιο νόμου: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΔΑΜΟΠΟΥΛΟΥ Α. , σελ.
 ΑΜΑΝΑΤΙΔΗΣ Ι. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΝΑΣΤΑΣΙΑΔΗΣ Σ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΧΜΕΤ Ι. , σελ.
 ΒΑΡΟΥΦΑΚΗΣ Ι. , σελ.
 ΒΡΟΥΤΣΗΣ Ι. , σελ.
 ΓΙΑΤΡΟΜΑΝΩΛΑΚΗΣ Ν. , σελ.
 ΓΚΑΓΚΑ Α. , σελ.
 ΓΚΙΚΑΣ Σ. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΗΜΟΣΧΑΚΗΣ Α. , σελ.
 ΕΛΕΥΘΕΡΙΑΔΟΥ Σ. , σελ.
 ΚΑΙΡΙΔΗΣ Δ. , σελ.
 ΚΑΝΕΛΛΗ Γ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΣΙΜΑΤΗ Ε. , σελ.
 ΚΑΤΡΙΝΗΣ Μ. , σελ.
 ΚΑΤΡΟΥΓΚΑΛΟΣ Γ. , σελ.
 ΚΕΛΕΤΣΗΣ Σ. , σελ.
 ΚΕΦΑΛΙΔΟΥ Χ. , σελ.
 ΚΕΦΑΛΟΓΙΑΝΝΗ Ό. , σελ.
 ΚΟΥΜΟΥΤΣΑΚΟΣ Γ. , σελ.
 ΚΟΥΤΣΟΥΜΠΑΣ Δ. , σελ.
 ΛΟΒΕΡΔΟΣ Α. , σελ.
 ΜΠΑΚΟΓΙΑΝΝΗ Θ. , σελ.
 ΜΠΑΡΑΝ Μ. , σελ.
 ΜΠΛΟΥΧΟΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΙΠΙΛΗ Φ. , σελ.
 ΡΟΥΣΟΠΟΥΛΟΣ Θ. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΣΤΥΛΙΑΝΙΔΗΣ Χ. , σελ.
 ΣΥΡΙΓΟΣ Ε. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΙΠΡΑΣ Γ. , σελ.
 ΦΙΛΗΣ Ν. , σελ.
 ΧΑΡΙΤΟΥ Δ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΑΤΖΗΔΑΚΗΣ Δ. , σελ.
 ΧΙΟΝΙΔΗΣ Σ. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΛΑΜΠΡΟΥΛΗΣ Γ. , σελ.
 ΜΠΑΚΟΓΙΑΝΝΗ Θ. , σελ.
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΔ΄

Τετάρτη 6 Απριλίου 2022

Αθήνα, σήμερα στις 6 Απριλίου 2022, ημέρα Τετάρτη και ώρα 11.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-4-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΓ΄ συνεδριάσεώς του, της Τρίτης 5 Απριλίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Ανάπτυξης και Επενδύσεων: «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186) και λοιπές επείγουσες διατάξεις».)

Εν αναμονή του Υπουργού που θα έρθει, για να μη χάνουμε χρόνο, συνεννοήθηκα με τους συναδέλφους από την Αντιπολίτευση και μπορούμε να ξεκινήσουμε.

**ΘΕΟΔΩΡΑ ΜΠΑΚΟΓΙΑΝΝΗ:** Και με τη Συμπολίτευση, κύριε Πρόεδρε, δεν βλάπτει καμμία φορά.

**ΠΡΟΕΔΡΕΥΩΝ (Νικήτας Κακλαμάνης):** Θεωρώ δεδομένο ότι θα πείτε «ναι», να μην καθυστερούμε. Έχουμε κάνει μια χρονομέτρηση και θα μας πάρει γύρω στις επτά ώρες. Οπότε μη χάνουμε ώρα.

Θα ήθελα να κάνω μια ανακοίνωση προς το Σώμα:

Ο Αντιπρόεδρος της Κυβέρνησης, οι Υπουργοί Εργασίας και Κοινωνικών Υποθέσεων, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 5-4-2022 σχέδιο νόμου: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις».

Παραπέμπεται στην αρμόδια επιτροπή.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί της Εκθέσεως της Διακομματικής Κοινοβουλευτικής Επιτροπής «για την ανάπτυξη της Θράκης», σύμφωνα με το άρθρο 45 παράγραφος 2 του Κανονισμού της Βουλής, κατόπιν προτάσεως του Πρωθυπουργού Κυριάκου Μητσοτάκη, σύμφωνα με την υπ’ αριθμόν πρωτοκόλλου 1934/30-3-2022 επιστολή προς την Ειδική Γραμματεία της Βουλής.

Η συζήτηση θα διεξαχθεί με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης. Η διαδικασία θα αρχίσει με έναν πρώτο κύκλο που θα απαρτίζεται από έξι κατά προτεραιότητα ομιλητές, στον οποίο θα εκπροσωπηθούν ισαρίθμως οι έξι Κοινοβουλευτικές Ομάδες με χρόνο ομιλίας για τον καθέναν δεκαπέντε λεπτά, χωρίς δικαίωμα δευτερολογίας. Οι επόμενοι τρεις κύκλοι ομιλητών θα διαμορφωθούν κατά ανάλογη εκπροσώπηση των Κοινοβουλευτικών Ομάδων και των Ανεξάρτητων Βουλευτών. Ως εκ τούτου κάθε κύκλος θα έχει πέντε ομιλητές από τη Νέα Δημοκρατία, τρεις από τον ΣΥΡΙΖΑ και έναν από κάθε επόμενη Κοινοβουλευτική Ομάδα. Στον πρώτο από τους τρεις κατ’ αναλογία κύκλους θα ενταχθεί και ένας Ανεξάρτητος Βουλευτής, εφόσον επιθυμεί να μιλήσει, ακόμη και αν δεν ήταν μέλος της επιτροπής. Ο χρόνος ομιλίας θα είναι πέντε λεπτά για τον καθένα, χωρίς δικαίωμα δευτερολογίας.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης για να τηρηθεί η κατ’ αναλογία της δύναμης των Κοινοβουλευτικών Ομάδων εκπροσώπηση.

Ο χρόνος ομιλίας των Προέδρων των Κοινοβουλευτικών Ομάδων και των Υπουργών εφόσον επιθυμούν, είναι αυτός που προβλέπεται από το άρθρο 97 του Κανονισμού της Βουλής. Οι Κοινοβουλευτικοί Εκπρόσωποι θα μιλήσουν μέχρι δώδεκα λεπτά ο καθένας για μία φορά. Εάν όμως προηγηθεί ομιλία Προέδρου Κοινοβουλευτικής Ομάδας, ο αναπληρωτής του θα λάβει τον λόγο για έξι λεπτά.

Συμφωνείτε επί αυτής της βασικής αρχής διαδικασίας;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε ομοφώνως.

Τον λόγο έχει η Βουλευτής Χανίων της Κοινοβουλευτικής Ομάδας της Νέας Δημοκρατίας και Πρόεδρος της Επιτροπής, κ. Θεοδώρα Μπακογιάννη.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΑ ΜΠΑΚΟΓΙΑΝΝΗ:** Αγαπητοί συνάδελφοι, καλημέρα.

Σήμερα έχω ιδιαίτερη χαρά να ανοίγω τη συζήτηση στην Ολομέλεια της Βουλής για το πόρισμα της Διακομματικής Επιτροπής για την ανάπτυξη της Θράκης. Διπλή χαρά αν μου επιτρέπετε, διότι η Θράκη είναι στο επίκεντρο του ενδιαφέροντος της Βουλής των Ελλήνων.

Η επιτροπή αντιμετώπισε τους είκοσι μήνες εργασιών της ιδιαίτερες προκλήσεις τόσο προς την επίτευξη του στόχου για κοινή έκθεση όσο και για την εύρυθμη λειτουργία της. Όμως η υπομονή και η επιμονή όλων των συναδέλφων και των υπηρεσιών της Βουλής, μας βοήθησαν στις εργασίες μας και δικαίωσαν τις προσπάθειες και το όραμά μας για τη Θράκη. Και για τον λόγο αυτόν, θέλω να τους ευχαριστήσω θερμά.

Επιτρέψτε μου να ξεκινήσω την εισήγησή μου ανατρέχοντας στον Ιούλιο του 2020, όταν ο Πρωθυπουργός με επιστολή του ζήτησε τη δημιουργία της διακομματικής επιτροπής. Μόλις είχαμε βιώσει την ασύμμετρη επίθεση στα σύνορα του Έβρου από την Τουρκία και βρισκόμαστε λίγους μήνες μετά το ξέσπασμα της παγκόσμιας πανδημίας που θα άλλαζε άρδην τη ζωή μας.

Υπήρξαν μερικοί που θεώρησαν τότε τη δημιουργία της επιτροπής περιττή, υπερβολική. Άλλοι θεώρησαν ότι ταράζει τις ισορροπίες, κάποιοι ίσως θα προτιμούσαν να μην ολοκληρώσει το έργο της. Φθάνοντας όμως στο σήμερα, κυρίες και κύριοι συνάδελφοι, φθάνοντας στην Ευρώπη του 2022 όπου ο επεκτατικός αναθεωρητισμός έχει πλέον πάρει τα όπλα και έχει εισβάλει σε μια κυρίαρχη χώρα της Ευρώπης, όπου η μία κρίση διαδέχεται την άλλη, δεν χωράει αμφιβολία. Η πρωτοβουλία του Κυριάκου Μητσοτάκη ήρθε στην κατάλληλη στιγμή. Δεν περίσσευε, δεν ήταν αχρείαστη ή μάταια. Ήταν και είναι αποτέλεσμα στρατηγικής σκέψης και εθνικής πολιτικής.

Η Θράκη γεωγραφικά αποτελεί σημείο αιχμής της Ελλάδας και της Ευρώπης. Αποτελεί διαχρονικό σύνορο και γέφυρα μεταξύ Ευρώπης και Ασίας. Ταυτόχρονα όμως και ακριβώς λόγω γεωγραφικής θέσης, εμφανίζει κοινωνικές, πολιτισμικές και οικονομικές ιδιαιτερότητες, που αν για κάποιους είναι μόνο πρόκληση, για τη χώρα μας είναι ευκαιρία και όφελος. Και είναι όφελος για την Ευρώπη ολόκληρη γιατί σε δύσκολες περιόδους η Θράκη παρέμεινε παράδειγμα κοινωνικής συνοχής και συνύπαρξης, χωρίς εξάρσεις και χωρίς ακραία φαινόμενα.

Στόχος μας λοιπόν, ήταν και είναι να αναγνωριστεί και να αξιοποιηθεί ο χαρακτήρας της ακριτικής περιοχής και να προχωρήσουμε στην εκπόνηση σύγχρονων και υλοποιήσιμων πολιτικών για την ενίσχυση και τη θωράκισή της, να γίνει η Θράκη ένας καινοτόμος, πολυπολιτισμικός και σύγχρονος πόλος και παράλληλα ένα ισχυρό γεωστρατηγικό άκρο της Ευρώπης. Ο Πρωθυπουργός επέλεξε αυτό να το πράξουμε μαζί, διακομματικά, υπερκομματικά. Προς αυτήν την κατεύθυνση κινηθήκαμε όλους αυτούς τους μήνες.

Η έκθεση πορίσματος -που είναι αυτή και νομίζω ότι την έχετε λάβει όλοι οι συνάδελφοι- έχει δημοσιευτεί και περιλαμβάνει τις προτάσεις της Πλειοψηφίας που υπερψηφίστηκαν, τον στρατηγικό αναπτυξιακό σχεδιασμό ανατολικής Μακεδονίας και Θράκης και περιλαμβάνει ακόμα τρία κείμενα της Μειοψηφίας που κατατέθηκαν στην τελευταία συνεδρίαση της επιτροπής.

Ο στρατηγικός σχεδιασμός για την ανάπτυξη της ανατολικής Μακεδονίας και Θράκης, χωρίζεται σε πέντε άξονες δράσης, οι οποίοι παρουσιάζονται και αναλύονται όπως ακριβώς προσλαμβάνονται, ως αλληλεπιδρώμενοι σχηματίζοντας ένα ενιαίο οικοσύστημα δράσης που διατρέχει όλη τη λειτουργία και τις ανάγκες της κοινωνίας.

Θέλω να πω ότι έγινε σημαντική προσπάθεια για να καταλήξουμε σε ένα κοινό κείμενο. Συστάθηκε ομάδα εμπειρογνωμόνων για να συμβάλει στη σύνταξη ενός κοινού προσχεδίου. Όμως, παρά τον έναν και πλέον χρόνο, δεν κατάφεραν να παρουσιάσουν ένα κοινό κείμενο.

Έτσι, ξεκινώντας τον Σεπτέμβριο του 2021 και για τους τρεις τελευταίους μήνες των εργασιών μας, πήρα την πρωτοβουλία και παρουσίασα ένα προσχέδιο πορίσματος του Προεδρείου της επιτροπής βασισμένο στις προτάσεις και στα κείμενα όλων των εμπειρογνωμόνων, συμπεριλαμβανομένων του ΣΥΡΙΖΑ και του Κινήματος Αλλαγής και βέβαια τις προτάσεις των φορέων και των συλλόγων της περιοχής που είχαν κατατεθεί στην επιτροπή.

Το προσχέδιο του στρατηγικού αναπτυξιακού σχεδιασμού ήταν ένα κείμενο μελετημένο και ρεαλιστικό. Ήταν ένα κείμενο που δεν ανέτρεχε στο παρελθόν για επιβεβαίωση ή για παραταξιακή αναγνώριση. Ήταν ένα προσχέδιο με ευρεία αποδοχή, που δεν είχε κομματική, αλλά εθνική ταυτότητα. Δυστυχώς, και πάλι δεν συμφωνήσαμε, καθώς οι συνάδελφοι της Αντιπολίτευσης δεν επιθυμούσαν ένα κοινό ενιαίο κείμενο. Ασκήθηκε, μάλιστα, κριτική και αποτέλεσε αντιπολιτευτική δικαιολογία μη στήριξης πως το πόρισμα δεν έχει διακριτές ενότητες, δηλαδή μία για τα αναπτυξιακά και μία για τα θεσμικά. Διότι αν ήταν έτσι, είπαν, ότι θα μπορούσαμε να το κόψουμε και να το ράψουμε και οι μεν, δηλαδή ο ΣΥΡΙΖΑ, να ψηφίσει τα θεσμικά και οι δε, δηλαδή το Κίνημα Αλλαγής, να στηρίξει τα αναπτυξιακά. Αυτό ίσως έδινε την εντύπωση μιας πλασματικής συμφωνίας, αλλά θα ακύρωνε όλη την ουσία του και έτσι δεν έγινε αποδεκτό από τη Νέα Δημοκρατία.

Και δεν έγινε αποδεκτό, αγαπητοί συνάδελφοι, διότι δεν νοείται βιώσιμη ανάπτυξη με διαχωρισμούς. Τον 21ο αιώνα δεν λογίζεται να συζητάμε σε πολιτικό και νομοπαρασκευαστικό επίπεδο την ανάπτυξη ως μια αυστηρά οικονομική πολιτική, αποκομμένη από τον πολιτισμό, την κοινωνία, την εργασία, την παιδεία. Η ανάπτυξη δεν μετριέται μόνο σε αριθμούς. Αν θέλουμε πραγματική βιώσιμη ανάπτυξη, επενδύουμε στους ανθρώπους και στις κοινωνίες αγκαλιάζοντας, αναδεικνύοντας και επενδύοντας στη διαφορετικότητα και στη δυναμική τους. Και αυτό ομολογώ ότι θα περίμενα από τους συναδέλφους του ΣΥΡΙΖΑ να το επικροτήσουν και όχι να το κατακρίνουν.

Ο αναπτυξιακός σχεδιασμός που πρεσβεύει το πόρισμα της Νέας Δημοκρατίας είναι ενιαίος και αδιαίρετος και αυτή είναι η ουσία του. Ανάπτυξη και ευημερία σημαίνει επενδύσεις στις υποδομές, στην ενέργεια, στον τουρισμό. Σημαίνει στήριξη και εκσυγχρονισμό του πρωτογενή, δευτερογενή και τριτογενή τομέα. Σημαίνει να επενδύσουμε στους ανθρώπους, στην παιδεία, στην εκπαίδευση, εξασφαλίζοντας καλύτερη ποιότητα και προσφορά υπηρεσιών. Σημαίνει ενδυνάμωση των ευπαθών και ευάλωτων ομάδων, των μειονοτήτων, των γυναικών, των ανθρώπων που η διαφορετικότητά τους αποτελεί δύναμη για εκείνους και για την κοινωνία μας.

Ανάπτυξη βιώσιμη και ισχυρή σημαίνει ανάδειξη του πολιτισμού, της πολυμορφίας και της πολυχρωμίας. Σημαίνει τέλος ότι μπορούν οι νέοι και οι επόμενες γενιές να σταθούν στα πόδια τους γερά ως Έλληνες και ως Ευρωπαίοι πολίτες. Αυτή είναι η φιλοσοφία της Νέας Δημοκρατίας και αυτή η προσέγγιση του πορίσματος είναι αυτή που έχετε σήμερα στα χέρια σας. Αναλύει κατευθύνσεις και προτάσεις σε ένα ενιαίο οικοσύστημα δράσης.

Αυτές τις υποδομές και την ενέργεια, τη στήριξη της παραγωγής και της επιχειρηματικότητας, την αντιμετώπιση του δημογραφικού στην παροχή ψηφιακών εργαλείων και γνώσεων από την παιδεία και την εκπαίδευση, μέχρι την αγορά εργασίας, την κοινωνία και τον πολιτισμό, ολόκληρο το φάσμα της οικονομικής και κοινωνικής ανθρώπινης δραστηριότητας, τοποθετείται στο επίκεντρο του στρατηγικού σχεδιασμού.

Ο στρατηγικός αναπτυξιακός σχεδιασμός ανατολικής Μακεδονίας και Θράκης θα αποτελεί πλέον σημείο αναφοράς για την περιοχή, για τον σχεδιασμό της πολιτικής για τις επόμενες δεκαετίες, για όλη την περιοχή, όπως το λέει ο τίτλος του.

Θέλω να σταθώ εδώ διότι και αυτό αποτέλεσε σημείο παράλογης κριτικής του ΣΥΡΙΖΑ. Από τη μια γίναμε αποδέκτες έντονης κριτικής ότι κακώς αναφερόμαστε στην ανατολική Μακεδονία και Θράκη ως σύνολο, καθώς δεν ήταν αυτό το mandate της επιτροπής. Την ίδια στιγμή, όμως, μας κατηγορήσετε ότι δεν κάναμε αρκετά για την ανατολική Μακεδονία και πως επικεντρώναμε μόνο στη Θράκη. Η ειρωνεία βέβαια παραμένει και θα μείνει στην ιστορία, γιατί τα κείμενα παραμένουν, καθώς το κείμενο-πρόταση που κατέθεσε ο ΣΥΡΙΖΑ λίγες ώρες μετά την έναρξη της τελευταίας συνεδρίασης αναφέρεται στη Θράκη και μόνον, χωρίς καμμία αναφορά στη Δράμα και στην Καβάλα.

(Χειροκροτήματα από την πτέρυγα της Νέας Δημοκρατίας)

Για να το ξεκαθαρίσω, λοιπόν, για τελευταία φορά. Από την πρώτη κιόλας συνεδρίαση της επιτροπής δήλωσα ότι η διακομματική δεν έχει στόχο να δημιουργήσει δομική ανισότητα και ανισορροπία εντός της Περιφέρειας Ανατολικής Μακεδονίας και Θράκης. Η Θράκη αποτελεί αναπόσπαστο μέρος της περιφέρειας και συνεπώς οποιαδήποτε πολιτική πρόταση πρέπει να τη λάβει υπ’ όψιν της. Άλλωστε, για τον λόγο αυτόν εντάχθηκαν στην επιτροπή οι Βουλευτές Δράμας και Καβάλας και οι οποίοι ήταν και ενεργά μέλη της επιτροπής.

Συνεπώς, ελπίζω, συνάδελφοι του ΣΥΡΙΖΑ, να μην φέρετε ξανά, αυτή τη φορά στο επίπεδο της Ολομέλειας, τέτοια επιχειρήματα που μεταξύ των άλλων δεν τιμούν και τη δουλειά που έκαναν οι Βουλευτές των περιοχών αυτών σε όποιο κόμμα και αν ανήκουν.

Θα κλείσω, αγαπητοί συνάδελφοι, λέγοντας πως ένας ακόμη λόγος ικανοποίησης όλων των μελών της επιτροπής είναι η άμεση αξιοποίηση του υλικού της διακομματικής επιτροπής, γιατί παρά τις φρούδες ελπίδες κάποιων ότι το πόρισμα θα μείνει στο συρτάρι, κάτι τέτοιο δεν έγινε και οι προφητείες έμειναν κενές.

Έξι μήνες μετά την ψήφισή του έχουν ήδη προχωρήσει σημαντικά ζητήματα από όλα τα Υπουργεία στη χάραξη της πολιτικής τους. Λαμβάνουν υπ’ όψιν τα συμπεράσματα του πορίσματος. Το Υπουργείο Ανάπτυξης για παράδειγμα στο πρόσφατο σχέδιο νόμου που ψηφίστηκε υιοθέτησε την πρόταση του πορίσματος και έτσι μεσαίες επιχειρήσεις που θα προχωρούν σε επενδύσεις στους τρεις νομούς της Θράκης θα μπορούν να λάβουν μέσω του αναπτυξιακού νόμου, όχι μόνο ενίσχυση φορολογικής απαλλαγής που ισχύει για όλη την επικράτεια, αλλά και επιχορήγηση.

Ακόμα μια σημαντική εκκρεμότητα για την οποία δουλέψαμε σκληρά κατά τη διάρκεια της επιτροπής ήταν το θέμα ρύθμισης του 12%. Από τον περασμένο Νοέμβριο δουλεύουμε με τα αρμόδια Υπουργεία για τη δημιουργία ενός μηχανισμού επίλυσης και συμψηφισμού, έχοντας ήδη δρομολογήσει το κλείσιμο φακέλων και την εκκρεμότητα εκατομμυρίων. Πλέον υπάρχει πλήρης συντονισμός των αρμόδιων αρχών και θεσμοθετήθηκε ο σχετικός μηχανισμός που θα επιτρέπει στις οφειλές του κράτους να συμψηφιστούν με τις φορολογικές, ασφαλιστικές και άλλες οφειλές των επιχειρήσεων και να μπει τέλος στην εκκρεμότητα που τόσο ταλαιπωρούσε τις επιχειρήσεις.

Νομίζω, και θα κλείσω με αυτό, κύριε Πρόεδρε, κανείς δεν μπορεί να αρνηθεί ότι έγινε σημαντική δουλειά από όλα τα μέλη της επιτροπής.

Επιτρέψτε μου, όμως, να ευχαριστήσω θερμά τους δύο επικεφαλής των ομάδων εργασίας, τον κ. Θόδωρο Ρουσόπουλο για όλη τη δουλειά που έγινε για τα θεσμικά…

(Χειροκροτήματα από την πτέρυγα της Νέας Δημοκρατίας)

…τον κ. Δημήτρη Καιρίδη, για όλη τη δουλειά που έγινε από την ομάδα του για τα αναπτυξιακά…

(Χειροκροτήματα από την πτέρυγα της Νέας Δημοκρατίας)

…τον προσωπικό μου επιστημονικό συνεργάτη τον Γιώργο τον Πλεύρη, ο οποίος είναι η ψυχή αυτού του πορίσματος…

(Χειροκροτήματα από την πτέρυγα της Νέας Δημοκρατίας)

…τον κ. Κατρούγκαλο, τον κ. Λοβέρδο και τον κ. Παπανδρέου, με τους οποίους περάσαμε πάρα πολλές ώρες μαζί προσπαθώντας να βρούμε τις καλύτερες λύσεις, τις καλύτερες σκέψεις, τις καλύτερες ιδέες για να βάλουμε σε αυτό το πόρισμα.

(Χειροκροτήματα)

Βλέπω εδώ τον κ. Συρίγο, οπότε δεν χρειάζεται να τα πω εγώ, γιατί θα τα πει ο ίδιος, όλα αυτά τα οποία το Υπουργείο Παιδείας έχει σκοπό να κάνει και για την αναβάθμιση του Δημοκρίτειου και για τα νέα σχολεία στη Θράκη.

Θέλω να ευχαριστήσω τον Αλέκο Κοντό και την ομάδα του για όλη τη δουλειά η οποία έγινε για τον πρωτογενή τομέα. Να ευχαριστήσω ιδιαίτερα τους συναδέλφους της Θράκης, ξεκινώντας από τον κ. Στυλιανίδη, τον Ιλχάν, που βλέπω εδώ μπροστά μου, οι οποίοι με πολύ μεγάλο πάθος συμμετείχαν σε όλη αυτήν την προσπάθεια για αυτό το πόρισμα.

(Χειροκροτήματα)

Και τέλος, να πω μία και μόνο κουβέντα: Κυρίες και κύριοι συνάδελφοι, η υπόθεση της Θράκης δεν είναι υπόθεση ενός κόμματος, δεν είναι υπόθεση ενός όποιου προεκλογικού χρόνου, δεν είναι υπόθεση την οποία θα ξεχάσει η Βουλή των Ελλήνων. Η Θράκη μάς ενώνει, διότι τις ίδιες ευαισθησίες έχουμε όλοι και είναι σκόπιμο, για τα πολλά χρόνια που έρχονται, που αυτό το πόρισμα θα αποτελεί τον μπούσουλα για τις πολιτικές της όποιας κυβέρνησης έρθει στην Ελλάδα, αυτό το πόρισμα να είναι μια βάση για να ξέρουνε πώς θα κινηθεί.

Γιατί εγώ -και σήμερα ακόμα- πιστεύω ότι καταθέτοντας όλοι τις απόψεις και τις σκέψεις τους για τη Θράκη, θα μπορέσουμε να δούμε στο τέλος της ημέρας τη Θράκη όπως την επιθυμούμε και αν δουλέψουμε, έστω και σήμερα, όλοι μαζί, κερδισμένοι θα είναι η δημοκρατία και οι πολίτες της Θράκης.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Τώρα προχωράμε -κι ελπίζω ότι έχουμε συνδεθεί- με τον κ. Γιώργο Κατρούγκαλο, ο οποίος θα μας μιλήσει μέσω WEBEX από την Ουκρανία.

Αγαπητέ Γιώργο, κατ’ αρχάς ελπίζουμε όλοι να είσαι καλά. Έχεις τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, αγαπητέ Πρόεδρε. Πράγματι, είμαι στην Ουκρανία, μαζί με το Προεδρείο της Κοινοβουλευτικής Συνέλευσης του Συμβουλίου της Ευρώπης, όπου σε λίγο πρόκειται να έχουμε συνάντηση με τον Πρόεδρο της ουκρανικής Βουλής και τους συναδέλφους εκεί. Να πω ότι αυτός, ενδεχομένως, να μην ήταν λόγος αναβολής για τη σημερινή συνεδρίαση, σήμερα όμως έχουμε γενική απεργία στην Ελλάδα. Ζητήσαμε από τον Πρόεδρο της Βουλής αναβολή, γιατί θεωρούμε ότι κάτι τέτοιο…(δεν ακούστηκε λόγω κακής σύνδεσης μέσω WEBEX)

Στο πόρισμα τώρα, είναι αλήθεια ότι καταβλήθηκαν προσπάθειες από το Προεδρείο -και θέλω να πιστώσω και προσωπικά την Πρόεδρο γι’ αυτό- για να υπάρξουν συναινέσεις, ιδιαίτερα εκεί που μπορούσαν να υπάρξουν για εθνικούς λόγους, που είναι τα θέματα τα θεσμικά που αφορούν τη μουσουλμανική μειονότητα. Δυστυχώς, όμως, η εξέλιξη της συζήτησης έδειξε δύο πράγματα που χαρακτηρίζουν συνολικά το κόμμα της Νέας Δημοκρατίας και την πολιτική του:

Πρώτον, για έμφαση στην επικοινωνία και όχι στην ουσία…(δεν ακούστηκε λόγω κακής σύνδεσης μέσω WEBEX)

**ΠΡΟΕΔΡΕΥΩΝ (Νικήτας Κακλαμάνης):** Βρίσκεται εν κινήσει ο κ. Κατρούγκαλος και γι’ αυτό τώρα χάθηκε το σήμα τελείως. Ας περιμένουμε πέντε λεπτά, αλλιώς θα πάμε στον κ. Λοβέρδο και ο ΣΥΡΙΖΑ θα αποφασίσει αν θα συνεχίσει με τον κ. Κατρούγκαλο ή θα μας δώσει αντικαταστάτη του -που εγώ ξέρω ότι έχει οριστεί ουσιαστικά, αλλά να γίνει και τυπικά- που θα μιλήσει αμέσως μετά τον κ. Λοβέρδο.

Ας επικοινωνήσει ο ΣΥΡΙΖΑ με τον κ. Κατρούγκαλο για να του πει ότι πρέπει κάπου να σταματήσει, εάν αυτό είναι εφικτό και θα ξαναγίνει προσπάθεια σύνδεσης μαζί του. Αλλά μέχρι τότε, για να μη χάνουμε χρόνο, καλώ στο Βήμα τον εισηγητή από το Κίνημα Αλλαγής, τον κ. Ανδρέα Λοβέρδο.

Ορίστε, κύριε Λοβέρδο, έχετε το λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, καλημέρα σας.

Θα κάνω την τοποθέτησή μου στην Ολομέλεια του Σώματος, που δεν θα είναι σε τίποτα διαφορετική με όλα όσα υποστήριξα ως μέλος της Διακομματικής Επιτροπής της Βουλής των Ελλήνων για την Ανάπτυξη της Θράκης. Συνοψίζω όσα επί πολλές συνεδριάσεις ανέφερα και όσα ανέφερα στις συνεδριάσεις του Προεδρείου, που η κ. Μπακογιάννη οργάνωνε -και θέλω να τη συγχαρώ από την καρδιά μου για τον τρόπο με τον οποίο οργάνωσε τις εργασίες της Διακομματικής Επιτροπής και για τον χρόνο που έδωσε στο εγχείρημά της.

Δουλέψαμε πάρα πολύ -η κ. Μπακογιάννη δούλεψε περισσότερο από όλους εμάς τους υπόλοιπους- αλλά δεν κατέστη δυνατόν να συμφωνήσουμε. Πίστευα από την αρχή των εργασιών αυτής της επιτροπής -και πιστεύω ακόμη- πως δεν υπήρχε λόγος για τη συγκρότησή της, παρ’ ότι πολλά θέματα στη Θράκη, όπως και σε πολλές άλλες περιοχές της πατρίδας μας, είναι ανοιχτά.

Επιτρέψτε μου, κυρίες και κύριοι Βουλευτές, να ξεκινήσω με έναν προσωπικό τόνο. Ουχί τυχαίως έγινα μέλος αυτής της επιτροπής, διότι είμαι συνδεδεμένος με αυτή την περιοχή της πατρίδας μας από τη δεκαετία του 1990, οπότε και ήμουν μέλος της προσωρινής διοικούσας του Τμήματος Κοινωνικής Διοίκησης του Δημοκριτείου Πανεπιστημίου Θράκης. Τότε και για τις ανάγκες της λειτουργίας μου μέσα στο πανεπιστήμιο -παρά το γεγονός ότι από πρώτη άποψη κάποιος μπορεί να πει ότι αυτά που θα σας πω δεν είχαν σχέση με το ακαδημαϊκό μου αντικείμενο- φρόντισα να ενημερωθώ για την περιοχή στην οποία βρισκόμουν. Δύο ήταν τα κείμενα της ενημέρωσης και για μένα ως πανεπιστημιακό καθηγητή, όπως είναι και για κάθε Ελληνίδα και κάθε Έλληνα που ενδιαφέρεται να μάθει για τη Θράκη.

Το πρώτο κείμενο ήταν η μελέτη της Ακαδημίας Αθηνών. Εξαιρετικά χρήσιμη για την εποχή εκείνη, και το δεύτερο, η ολιγοσέλιδη έκθεση της διακομματικής επιτροπής της Βουλής των Ελλήνων. Αυτά ήταν τα δύο βασικά κείμενα για τότε. Όποιος τα διάβαζε και μετά ενδιαφερόταν να ρωτά, καταλάβαινε για ποιο θέμα, τότε, συζητούσε η Εθνική Αντιπροσωπεία με τη διακομματική της επιτροπή.

Πέρασαν χρόνια από τότε. Πέρασαν τριάντα περίπου χρόνια. Η εμπειρία που συσσωρεύτηκε άλλαξε κάπως τα πράγματα κατά μέσο όρο. Άλλα τα άλλαξε πολύ, αλλά τα άλλαξε λιγότερο. Μεσολάβησαν πολλές επιλογές των ελληνικών κυβερνήσεων και είμαι υπερήφανος να πω ότι οι κυβερνήσεις του ΠΑΣΟΚ και οι Υπουργοί του ΠΑΣΟΚ έκαναν τις κορυφαίες αλλαγές σε ό,τι αφορά τη διαφορετική πια αναγκαία πολιτική της χώρας απέναντι σε μια ειδική περιφέρειά της, αλλά και μετά, στη συνέχεια και ηγέτες Πρωθυπουργοί και άλλων κομμάτων που κυβέρνησαν τον τόπο -δεν χρειάζονται τσιγκουνιές εδώ- και από την άλλη πλευρά, οι κοινωνικοί όροι έχουν μεταβληθεί.

Θυμάμαι, όταν ήμουν Υφυπουργός Εξωτερικών αρμόδιος για τις διεθνείς οικονομικές σχέσεις τον συνάδελφό μου στα νομικά Ευριπίδη Στυλιανίδη να μου εισηγείται το συμβούλιο των αντιστοίχων με μένα Υπουργών -Υφυπουργός στην Ελλάδα αρμόδιος, αλλά πολλοί συνάδελφοί μου ήταν Υπουργοί στις χώρες τους- το άτυπο επί Ελληνικής Προεδρίας Συμβούλιο Υπουργών Εξωτερικών για την Αναπτυξιακή Συνεργασία να το οργανώσω στην Αλεξανδρούπολη, πράγμα το οποίο και έκανα.

Η εικόνα της Θράκης του 2003 με την εικόνα του 1990 ήταν πολύ διαφορετική. Είχαν πολλά πράγματα αλλάξει, είχε μεσολαβήσει προσπάθεια στα αναπτυξιακά θέματα, στα θέματα της ισορροπίας του πληθυσμού, του λαού της περιοχής, τις ειδικές θρησκευτικές μειονότητες και η οικονομική ζωή είχε επιβάλει τους ρυθμούς της. Εννοώ ότι όλα πήγαιναν άψογα; Προφανώς και όχι.

Όμως όλα πήγαιναν καλύτερα, κυρίες και κύριοι Βουλευτές. Είμαι υπερήφανος να ανήκω σε ένα κόμμα οι κυβερνήσεις του οποίου είχαν συμβάλει καίρια και καθοριστικά σε αυτό.

Όταν συγκροτήθηκε, λοιπόν, εν σωτηρίω έτει 2020 η διακομματική επιτροπή, είχε δύο ενδεχόμενα μπροστά της για να εργαστεί. Ενδεχόμενο ένα: Να μην είναι μόνο για τη Θράκη, να επεκτείνει την αρμοδιότητά της και στην Καβάλα και στη Δράμα, δηλαδή να είναι η Περιφέρεια Ανατολικής Μακεδονίας και Θράκης, κάτι που υποστήριξε το κόμμα μας και που ήταν απόλυτα σωστό, ως αποδείχθηκε και με το σκεπτικό ότι από τις δεκατρείς περιφέρειες της χώρας σκύβει η Εθνική Αντιπροσωπεία ειδικά εκεί, χωρίς αυτό να σημαίνει ότι οι άλλες περιφέρειες της χώρας δεν έχουν επίσης μεγάλες ανάγκες. Θα μπορούσε να είναι μια δεύτερη προτεραιότητα της Εθνικής Αντιπροσωπείας η Ήπειρος. Θα μπορούσε, λέω.

Ενδεχόμενο ένα, λοιπόν, ήταν να επεκτείνουμε την αρμοδιότητά μας. Δεν επιτρεπόταν αυτό από την απόφαση της Ολομέλειας. Άρα, το ξεκίνημα ήταν κακό από την αρχή. Ενδεχόμενο δύο ήταν να προσπαθήσουμε να διεισδύσουμε ειδικότερα στα αναπτυξιακά θέματα και στα θεσμικά θέματα. Έγινε επιλογή της δευτέρας εκδοχής.

Αφού, όμως, μπήκαμε εκεί, κυρίες και κύριοι Βουλευτές, σε αυτή τη δεύτερη εκδοχή, αποκλείοντας από το κέντρο βάρους μας τις δύο άλλες περιφερειακές ενότητες, τους παλαιούς Νομούς Καβάλας και Δράμας, έπρεπε να αναζητήσουμε το σημείο μας, για τι ακριβώς θα μιλήσουμε. Διότι είχαμε προβλήματα εξ αντικειμένου.

Σε ό,τι αφορά τα οικοδομικά και τα αναπτυξιακά, υπάρχει πια μια περιφέρεια με ένα πολυσχιδέστατο αναπτυξιακό πρόγραμμα, το οποίο ο περιφερειάρχης μάς το ανέπτυξε στην επιτροπή, αλλά και το εγκεκριμένο το 2018 χωροταξικό της περιοχής, που αποτέλεσε νόμο της Ελληνικής Δημοκρατίας.

Με αναπτυξιακό και χωροταξικό τι θα λέγαμε εμείς περισσότερο; Κινδυνεύαμε να μιλήσουμε γενικά περί ανάπτυξης, της οποίας είμαστε και όλοι φίλοι ή να επαναλάβουμε πράγματα γνωστά, πράγματα γνωστά σε όσους ασχολούνται με την περιφερειακή αυτοδιοίκηση, με την τοπική αυτοδιοίκηση, αλλά και με την πολιτική εκπροσώπηση Ροδόπης, Ξάνθης και Έβρου.

Εδώ προσπαθήσαμε να βοηθήσουμε. Οι δικοί μας εκπρόσωποι και ο κ. Πετρίδης και ο κ. Τριανταφυλλίδης, οι άνθρωποι δηλαδή από τον χώρο της αυτοδιοίκησης, αλλά και της γενικότερης μελέτης για τη Θράκη συνέβαλαν τα μάλα. Προσπάθησαν να πουν κάτι που δεν έχει ειπωθεί. Το είπαν οι άνθρωποι και η κ. Μπακογιάννη, φυσικά, δεν τα απέκλεισε αυτά, τα ενσωμάτωσε, αλλά χάναμε το σημείο μας. Χάναμε το σημείο μας, γιατί προσθέταμε ευγενείς προθέσεις, προσθέταμε σχεδιασμούς, προσθέταμε σκέψεις. Δεν λέγαμε κάτι άλλο, δεν λέγαμε κάτι που να αξίζει να περιβληθεί με το κύρος της απόφασης της Ολομέλειας του Σώματος.

Πάντως, αυτό το φιλότιμο κείμενο εμείς το στηρίζουμε και όπως είπε και ο συνάδελφός μου, μέλος της επιτροπής και Βουλευτής Ροδόπης, ο φίλος μου Ιλχάν, εμείς θα το ψηφίζαμε, κύριε Πρόεδρε, εάν ήταν ένα ξεχωριστό κομμάτι. Μας δημιουργούσε πρόβλημα το θεσμικό τμήμα των εργασιών της επιτροπής και του πορίσματος, το οποίο ενσωματώθηκε στο σώμα της έκθεσης και εμάς αυτό μας δημιουργούσε προβλήματα. Γιατί;

Μας δημιουργούσε προβλήματα, κυρίες και κύριοι Βουλευτές, διότι, εάν τα δείτε, εάν απομονώσετε από το κείμενο τα σημεία που αφορούν θεσμικά θέματα, θα ήταν σαν να αποδέχεται η Εθνική Αντιπροσωπεία ότι, όταν μιλάει για θεσμικά θέματα που αφορούν στη Θράκη, αυτά σχετίζονται με τη μειονότητα. Δεν υπάρχουν αλλά.

Γι’ αυτό ήταν ωραία η λύση να πάμε και στην ανατολική Μακεδονία και Θράκη, δηλαδή να πάμε και στην Καβάλα και στη Δράμα. Κάνει η Βουλή των Ελλήνων έκθεση για τα μειονοτικά της Θράκης; Προβοκάρει τον εαυτό της, δηλαδή;

Βλέπετε ότι και η συνάντηση Μητσοτάκη - Ερντογάν ήταν μια συνάντηση σε εξαιρετικό κλίμα. Έλεγα, όμως, από την ίδια μέρα: Πόσες φορές έχει υπάρξει τέτοιο εξαιρετικό κλίμα στις συναντήσεις ηγετών των δύο χωρών; Αναφερόμουν από τον Κωνσταντίνο Καραμανλή που συνάντησε τον Ετζεβίτ και έφτανα μέχρι τον κ. Τσίπρα. Μάλιστα, στη συνάντηση Σημίτη - Ερντογάν -του Ερντογάν των πρώτων ημερών- ανέφερα και τη δήλωση του Γιώργου Παπανδρέου, ότι είναι μια ιστορική συνάντηση.

Καμμία δεν υπήρξε ιστορική. Έτσι πιστεύαμε κάθε φορά, ότι κάτι αλλάζει. Την άλλη μέρα η τουρκική πλευρά ήταν ίδια. Όπως και τώρα, πριν αλέκτορα φωνήσαι, άρχισαν πάλι να μιλούν για τη Θράκη οι της τουρκικής πλευράς και ειδικά, ο Υπουργός των Εξωτερικών. Όμως, αυτό δεν σημαίνει ότι απορρίπτουμε την ανάγκη αυτών των συναντήσεων. Αντιθέτως, ήταν πολύ καλό που υπήρξε αυτή και έστω και για λόγους Ουκρανίας, σταμάτησε για ένα χρονικό διάστημα η ανταλλαγή εχθρικών δηλώσεων.

Μάλιστα, έλεγα ότι αυτό το καλό κλίμα, εάν σπάσει, δεν πρέπει να σπάσει πρώτα από εμάς. Εδώ το έχω πει αυτό προ λίγων ημερών.

Άρα, λοιπόν, δεν ξεχνώ ότι το καλό αυτό κλίμα κατά και μετά τη συνάντηση Μητσοτάκη - Ερντογάν το έσπασαν πρώτοι μιλώντας για τη Θράκη οι της τουρκικής πλευράς.

Θα κάναμε εμείς ένα θεσμικό κείμενο προσανατολισμένο εκεί; Γιατί; Έχουμε Κυβέρνηση και έχουμε και Βουλή. Η Κυβέρνηση παίρνει μέτρα. Ευτυχώς οι κυβερνήσεις πήραν μέτρα. Εμείς ψηφίσαμε τις προτάσεις του κ. Γαβρόγλου προ ολίγων ετών, που ήταν η συνέχεια των πολιτικών που διαμορφώναμε εμείς στο Υπουργείο Παιδείας με εμένα Υπουργό Παιδείας και τον Γιώργο Καλαντζή Γενικό Γραμματέα του Υπουργείου, που διατηρήθηκε και επί των ημερών σας και είναι και σήμερα Γενικός Γραμματέας του Υπουργείου. Αυτή την προσπάθεια του τότε Υπουργού, του κ. Γαβρόγλου, τη στηρίξαμε.

Όταν μια κυβέρνηση παίρνει μια πρωτοβουλία υπέρ των πολιτών της πατρίδας μας και ειδικά στα ευαίσθητα θέματα των δικαιωμάτων, το ΠΑΣΟΚ, το Κίνημα Αλλαγής, είναι στο πλευρό του έχοντος τη νομοθετική πρωτοβουλία, ποτέ απέναντι.

Άρα, λοιπόν, το να κάνεις στα καλά του καθουμένου ένα ξεκίνημα για μια συζήτηση που προκαλεί δυσαρμονίες δεν είναι σωστό, λέμε εμείς. Ας πάει η Υπουργός Παιδείας, ο Υπουργός Οικονομικών, ο Υπουργός Ανάπτυξης, που μάλιστα έλεγε: «Χάσατε, διότι έχουν γίνει τα προγράμματα της Κυβέρνησης για τα αναπτυξιακά κομμάτια που αφορούν τη Θράκη. Αργήσατε». Όχι ότι άργησε η Διακομματική Επιτροπή, αλλά ότι η Κυβέρνηση είχε τις προτεραιότητές της.

Γι’ αυτό, κυρίες και κύριοι Βουλευτές, καταλήξαμε στην άποψη την οποία εξέφρασα εγώ λακωνικότατα με μια δήλωσή μου, την οποία και θέλω να αναγνώσω, για να τα έχουμε όλα καθαρά στο μυαλό μας. Είναι θέματα για τα οποία πρέπει να πηγαίνουμε όλοι μαζί. Δεν είναι θέματα για τα οποία γίνονται ψηφοφορίες, χωράνε μειοψηφίες και πλειοψηφίες. Αλλά ο καθένας έχει την άποψή του.

Είπα λοιπόν: «Έχουμε συμβάλει ενεργά καθ’ όλη τη διάρκεια της επιτροπής και έχουμε συμβάλει καθοριστικά στο κομμάτι των αναπτυξιακών, με το οποίο και σε γενικές γραμμές συμφωνούμε…» -κύριε συνάδελφε, το έχετε πει και σε συνεντεύξεις σας στη Θράκη αυτό- «…Το γεγονός ωστόσο πως μέσα στον αναπτυξιακό συμπεριλαμβάνονται κατά τμήματα και θέματα που αφορούν τη θεσμική πλευρά του όλου θέματος, με το οποίο διαφωνούμε και στη λογική και ως προς τις διατυπώσεις, μας υποχρεώνει να καταψηφίσουμε την έκθεση συνολικά».

Αυτό στην επιτροπή, μια επιτροπή που συγκροτήθηκε και με τη δική μας υπογραφή για να λύσει προβλήματα και όχι για να δημιουργήσει άλλα. Αυτή είναι η στάση μας. Η Ολομέλεια δεν ψηφίζει βέβαια, αλλά η Ολομέλεια ακούγεται.

Είμαστε, λοιπόν, θετικοί σε ένα τμήμα της έκθεσης που μιλάει για τα αναπτυξιακά προβλήματα. Γιατί να ήμασταν αρνητικοί; Μακάρι κάτι από αυτά οι κυβερνήσεις να εφαρμόσουν. Αλλά μέχρι εκεί, κυρίες και κύριοι Βουλευτές. Εμείς θέλουμε να λύνουμε προβλήματα και όχι να γεννάμε.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Θα κάνουμε μία προσπάθεια να συνδεθούμε ξανά με τον κ. Κατρούγκαλο.

Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, αγαπητέ κύριε Πρόεδρε, και πρώτα-πρώτα επειδή συνεχίζετε την προσπάθεια. Δεν είναι εύκολη η επικοινωνία από την εμπόλεμη ζώνη. Εάν δεν τα καταφέρουμε, θα πάρει τον λόγο, με την άδειά σας, η κ. Γκαρά.

Μίλησα πριν σχετικά με την έμφαση στην επικοινωνία και όχι στην ουσία εκ μέρους της Νέας Δημοκρατίας. Ο κ. Λοβέρδος που προηγήθηκε ανέφερε γιατί το αρχικό λάθος της πλειοψηφίας να μην συμπεριλάβει και την ανατολική Μακεδονία στο αντικείμενο της μελέτης της επιτροπής μας επιχειρήθηκε να καλυφθεί αργότερα απλώς με την προσθήκη στον τίτλο στο πόρισμα της Νέας Δημοκρατίας και της ανατολικής Μακεδονίας. Αυτό είναι ξεκάθαρα μια προσπάθεια εμβαλωματικής λύσης του αρχικού λάθους. Η επιτροπή μας δεν ασχολήθηκε συστηματικά με την ανατολική Μακεδονία, ούτε οι πραγματογνώμονές μας είχαν αυτό το αντικείμενο, ούτε οι επαφές που έγιναν από το Προεδρείο ήταν στους νομούς αυτούς.

Εμείς δεν μπορούσαμε να ακολουθήσουμε επομένως τη Νέα Δημοκρατία σε έναν ουσιαστικά εμπαιγμό και των κατοίκων... (δεν ακούστηκε λόγω κακής σύνδεσης στο WEBEX).

Κακά τα ψέματα, δεν ελπίζαμε ποτέ ότι θα μπορέσουμε να έχουμε συμφωνίες, γιατί ξεκινάμε από πολύ σημαντικές ιδεολογικές και πολιτικές διαφορές. Αλλά, φάνηκε ακόμα και στον τομέα τον θεσμικό, αυτό που αφορούσε δηλαδή τη μειονότητα.

Εκεί υπήρξαν συγκλίσεις. Το Προεδρείο, με τη συστηματική δουλειά και των εμπειρογνωμόνων, είχε καταλήξει, με συμφωνία όλων μας, σε ένα αρχικό κείμενο, το οποίο ήτανε προωθημένο, αλλά ανταποκρινόταν και στον ευρωπαϊκό νομικό πολιτισμό και στις ανάγκες που πρέπει να αντιμετωπίσουμε. Γιατί, κακά τα ψέματα, -και εδώ είναι μια από τις σημαντικές ελλείψεις του πορίσματος- δεν μπορούμε να τα εμφανίζουμε όλα ρόδινα ή ιδανικά. Υπήρχαν συγκεκριμένες αστοχίες πολιτικής, πολύ σημαντικά λάθη μέχρι και τη δεκαετία του 1990, που δεν αντιμετώπισαν με τον τρόπο που έπρεπε τη μουσουλμανική μειονότητα. Αντιμετωπίζοντάς την ως όλο ουσιαστικά εξώθησαν τους Πομάκους σε έναν αδικαιολόγητο εκτουρκισμό. Πολλά άλλα λάθη που αφορούσαν τον τρόπο με τον οποίο συμμετείχε η κοινότητα στη ζωή της υπόλοιπης τοπικής κοινωνίας είχαν σημαντικά προβλήματα από πλευράς δημοκρατίας και κράτους δικαίου.

Φτάσαμε, λοιπόν, σε μια συμφωνία, μετά τα θετικά βήματα τα οποία είχαν γίνει, παίρνοντας υπ’ όψιν και τα θετικά μέτρα που η κυβέρνηση του ΣΥΡΙΖΑ είχε λάβει. Για παράδειγμα, την κατάργηση της υποχρεωτικότητας της σαρίας. Εκεί, λοιπόν, φάνηκαν τα όρια της Νέας Δημοκρατίας. Σε αυτά τα οποία αναφέραμε, για παράδειγμα, για την ανάγκη να γίνεται σεβαστή η …(δεν ακούστηκε λόγω κακής σύνδεσης στο WEBEX) …έγιναν αντικείμενο να κατηγορηθώ από εφημερίδα της παράταξης ως «δούρειος ίππος της Τουρκίας». Αυτά σώθηκαν ευτυχώς στο πόρισμα της Πλειοψηφίας.

Άλλες πιο προωθημένες θέσεις, όπως για τον στρατηγικό στόχο της οριστικής μελλοντικής κατάργησης της σαρίας, δεν βρήκαν τη θέση που έπρεπε. Εκεί, λοιπόν, ήταν το μεγάλο στοίχημα της επιτροπής μας και δυστυχώς εκεί δεν μπόρεσε να ανταποκριθεί στις προκλήσεις η Πλειοψηφία της Νέας Δημοκρατίας.

Επειδή βρισκόμαστε και σε ένα σημείο επικαιρότητας με την ανάγκη αντικατάστασης του μουφτή, θα πω ότι τουλάχιστον θα πρέπει να είναι αντικείμενο συμφωνίας -αυτή η σύγκλιση που προέκυψε στο Προεδρείο- ο επόμενος μουφτής να προκύψει από μια διαδικασία διαβούλευσης με τη μειονότητα, ούτως ώστε να μπορέσει να έχει την ευρύτερη δυνατή αποδοχή της.

Γι’ αυτόν το λόγο προτείναμε -αυτό αντανακλάται σε έναν βαθμό και στο πόρισμα της Πλειοψηφίας- τη σύσταση ενός εισηγητικού συμβουλίου, το οποίο θα έχει την αποδοχή της μειονότητας… (δεν ακούστηκε λόγω κακής σύνδεσης στο WEBEX).

**ΠΡΟΕΔΡΕΥΩΝ (Νικήτας Κακλαμάνης):** Η σύνδεση με τον κ. Κατρούγακλο διακόπηκε.

Νομίζω ότι έτσι αδικείται και ο κ. Κατρούγκαλος και η Κοινοβουλευτική Ομάδα του ΣΥΡΙΖΑ, γιατί και όταν μιλάει λίγα ακούμε.

Κύριε Κατρούγκαλε, αν μας ακούτε, δεν υπάρχει δυνατότητα εμείς να σας ακούσουμε. Θα πάρει τον λόγο στη θέση σας η κ. Γκαρά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Συμφωνώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλή δουλειά εκεί με τους άλλους συναδέλφους. Εύχομαι να γυρίσετε πίσω όλοι καλά.

Τον λόγο θα πάρει η κ. Γκαρά στη θέση του κ. Κατρούγκαλου.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Με αυτή την εξέλιξη θα μου επιτρέψετε να αναφέρω και κάποια γενικά πράγματα για τη διαδικασία της επιτροπής και κάποια τοπικά ως Βουλευτής και του Έβρου, αφού μιλάμε και για τη Θράκη.

Προφανώς, κυρίες και κύριοι συνάδελφοι, κάθε συζήτηση που αφορά σε ζητήματα της Θράκης για εμάς είναι πολύτιμη, αλλά είναι και επιβεβλημένη.

Ιδιαίτερα στη σημερινή δύσκολη συγκυρία και με τις εξελίξεις που υπάρχουν στην παγκόσμια κοινότητα, αλλά και με την ακρίβεια, με τον πληθωρισμό να ανεβαίνει, την αισχροκέρδεια που κάνει πάρτι και όλη αυτή την κατάσταση να σαρώνει οικονομικά νοικοκυριά, επιχειρήσεις και εργαζόμενους εδώ και πάρα πολλούς μήνες, αλλά και με τον πόλεμο στην Ουκρανία που έρχεται να επιδεινώσει την κατάσταση αντιλαμβανόμαστε όλοι ότι μία τέτοια συζήτηση είναι επίκαιρη.

Ωστόσο σε όλη αυτή την κατάσταση παρατηρούμε -και το βιώνουμε στη Θράκη- ότι η Κυβέρνηση της Νέας Δημοκρατίας είναι απούσα από τις πραγματικές ανάγκες των πολιτών και δεν μπορεί να απαντήσει στα αιτήματα και στα προβλήματά τους, οπότε αυτή η συζήτηση όχι μόνο είναι επίκαιρη –θα το ξαναπώ- είναι και αναγκαία όχι μόνο για τα άμεσα μέτρα στήριξης της κοινωνίας τα οποία πρέπει να λάβει η Κυβέρνηση, αλλά και για την αλλαγή του παραγωγικού μοντέλου, για την κατάρτιση ενός στρατηγικού σχεδίου ανάπτυξης της περιοχής το οποίο θα θωρακίζει και την οικονομία και την εργασία. Και είναι μία συζήτηση αναγκαία, αφού οι παγκόσμιες εξελίξεις επιτάσσουν να αναδειχθεί η περιοχή ως ένας πυλώνας σταθερότητας και συνανάπτυξης και της κοινωνίας αλλά και συνανάπτυξης με τις υπόλοιπες γειτονικές χώρες.

Κατά τη διάρκεια της συζήτησής μας στην επιτροπή από την πλευρά μας υπήρξε εργασία, υπήρξε διάθεση, υπήρξε και ευρεία συναίνεση σε συγκεκριμένα ζητήματα, όπου αυτό ήταν δυνατόν, κυρίως στα ζητήματα τα οποία ονομάσαμε «θεσμικές παρεμβάσεις». Και η αλήθεια είναι ότι έγινε πολύ μεγάλος και ευρύς διάλογος πάνω σε αυτά τα ζητήματα.

Ωστόσο, από την πλευρά μας δεν θα ήταν σε καμμία περίπτωση δυνατό να συναινέσουμε σε λογικές, όπως η ιδιωτικοποίηση των λιμανιών, η πώληση δημόσιων δομών και υπηρεσιών, η υποβάθμιση δημόσιων υποδομών, όπως και η λογική της εξόρυξης χρυσού, που για μας όχι μόνο είναι αντιπεριβαλλοντικό μέτρο, αλλά είναι και αντιαναπτυξιακό. Γνωρίζετε, άλλωστε, όλοι και όλες ότι για την αξιοποίηση των λιμένων εμείς είχαμε νομοθετήσει το μοντέλο των υποπαραχωρήσεων, τα λιμάνια δηλαδή μένουν υπό δημόσιο έλεγχο και συνεργάζονται με ιδιώτες, ένα μοντέλο το οποίο ισχύει στο 90% περίπου της παγκόσμιας λιμενικής βιομηχανίας.

Ωστόσο, κυρίες και κύριοι, να σας ενημερώσω ότι οι επιπτώσεις από την εγκληματική αυτή απόφαση της Νέας Δημοκρατίας να ξεπουλήσει το λιμάνι της Αλεξανδρούπολης ήδη έχουν αρχίσει να γίνονται αισθητές στην τοπική μας κοινωνία με την πρώτη φάση, την άρνηση να παραχωρηθεί η δυτική χερσαία ζώνη της πόλης στην τοπική κοινωνία. Ουσιαστικά με την ιδιωτικοποίηση το παραλιακό μέτωπο της πόλης της Αλεξανδρούπολης περνάει άμεσα στα χέρια ενός ιδιώτη.

Γι’ αυτό, προβλέποντας αυτή την εξέλιξη, γνωρίζοντας αυτή την εξέλιξη, στο πόρισμα το οποίο κατέθεσε ο ΣΥΡΙΖΑ στη διακομματική επιτροπή έχουμε γράψει ρητώς και εγκαίρως ότι η δυτική χερσαία ζώνη της Αλεξανδρούπολης πρέπει να αποδοθεί στην τοπική κοινωνία, προκειμένου να αναπτυχθούν δραστηριότητες που θα αφήσουν σαφές αναπτυξιακό αποτύπωμα στην πόλη και στην ευρύτερη περιοχή.

Και αναρωτιέμαι σε αυτό το σημείο ποια είναι η άποψη των τοπικών Βουλευτών της Νέας Δημοκρατίας, διότι μέχρι στιγμής δεν έχουν πάρει τουλάχιστον θέση για αυτό το ζήτημα, αν και τους έχει ζητηθεί από τους τοπικούς φορείς.

Κυρίες και κύριοι συνάδελφοι, από την έναρξη των διαδικασιών και τη σύσταση της επιτροπής μας είχαμε επισημάνει πως η περιφέρειά μας πρέπει να αντιμετωπιστεί ως αδιαίρετο σύνολο των πέντε νομών, τόσο σε ό,τι αφορά τον αναπτυξιακό σχεδιασμό όσο κυρίως και στην αξιοποίηση των χρηματοδοτικών εργαλείων, διότι ο σχεδιασμός γίνεται ενιαία και πάρα πολλά χρηματοδοτικά εργαλεία βρίσκονται στα χέρια της Περιφέρειας Ανατολικής Μακεδονίας-Θράκης.

Η Νέα Δημοκρατία, δυστυχώς, επέλεξε το πόρισμα να αφορά μόνο στη Θράκη και μόνο στο τελικό κείμενο είδαμε λεκτικές αναφορές στην ανατολική Μακεδονία, χωρίς, όμως, να έχει γίνει διαβούλευση ή ουσιαστική επεξεργασία για τα ζητήματα που απασχολούν στην ανατολική Μακεδονία και αυτό, οι λεκτικές ουσιαστικά αναφορές έγιναν κυρίως για επικοινωνιακούς λόγους ως ένα επικοινωνιακό τέχνασμα, προκειμένου να μειωθούν οι αντιδράσεις από τις περιοχές Δράμας και Καβάλας.

Επίσης, είχαμε συμφωνήσει στην επιτροπή να έχουμε και δύο διαφορετικά κείμενα σε ό,τι αφορά τα αναπτυξιακά ζητήματα και τα θεσμικά -αναφέρθηκε και ο κ. Κατρούγκαλος σε αυτό- ωστόσο αποδείχθηκε στη συνέχεια πως οι Βουλευτές της Νέας Δημοκρατίας θέλησαν να ενοποιήσουν ουσιαστικά το κείμενο και απέφυγαν να πάρουν μία ξεκάθαρη θέση ή να συγκρουστούν με δογματικές λογικές του παρελθόντος.

Την περίοδο της διακυβέρνησης του ΣΥΡΙΖΑ, κυρίες και κύριοι, σε ό,τι αφορά κυρίως στα ζητήματα που απασχολούν τη μειονότητα στη Θράκη, προχωρήσαμε σε σημαντικές μεταρρυθμίσεις, όπως είναι η προαιρετικότητα της σαρία με στόχο την πλήρη κατάργησή της σε δεύτερο βήμα, αλλά και σε παρεμβάσεις που αφορούν στη μειονοτική εκπαίδευση, στην ενίσχυση, την αναβάθμιση του δημόσιου σχολείου, στην αντιμετώπιση της σχολικής διαρροής και σε δημογραφικά ζητήματα.

Αυτές οι προοδευτικές πολιτικές, οι δημοκρατικές παρεμβάσεις, κατά την άποψή μας, οφείλουν να συνεχιστούν και στο πλαίσιο αυτό εκτιμούμε ότι θα πρέπει να θεσπιστεί μία νέα διαδικασία ανάδειξης μουφτήδων που θα βασίζεται σε ένα εισηγητικό συμβούλιο θρησκευτικών λειτουργών και τη λήψη της τελικής απόφασης, μετά και την εισήγηση που θα έχει συμβουλευτικό χαρακτήρα, θα τη λαμβάνει ο Υπουργός Παιδείας. Προφανώς είναι αναγκαίο οι νέοι μουφτήδες να έχουν και τη συναίνεση και την ευρεία αποδοχή της μουσουλμανικής μειονότητας της περιοχής μας.

Η αλήθεια είναι ότι στη σύσταση των πορισμάτων σημαντική ήταν και η συμβολή των επιστημόνων μας και των εμπειρογνωμόνων που συνέβαλαν και συμμετείχαν στις εργασίες της επιτροπής. Προφανώς, τους χρωστάμε τις ευχαριστίες μας.

Με όλο τον σεβασμό, κυρία Μπακογιάννη, θεωρώ παράλειψη ότι στο πόρισμα δεν καταγράφηκαν ονομαστικά οι επιστήμονες και οι εμπειρογνώμονες οι οποίοι συνέβαλαν και βοήθησαν στη σύσταση του τελικού πορίσματος. Νομίζω ότι μπορεί να γίνει μία διόρθωση ως προς σε αυτό και να τους αποδώσουμε τιμή και ευγνωμοσύνη για τη συμβολή τους στις εργασίες μας.

Αυτές είναι οι επισημάνσεις οι οποίες αφορούν στη διαδικασία κυρίως. Ωστόσο, για μας το μεγαλύτερο πρόβλημα έγκειται στο περιεχόμενο του πορίσματος που κατατέθηκε από τη Νέα Δημοκρατία, καθώς είναι ένα πόρισμα που δεν προχωρά σε κανέναν απολογισμό για τα λάθη και τις λανθασμένες πολιτικές του παρελθόντος. Δεν εξετάζεται γιατί έχει φτάσει η Θράκη σήμερα να είναι μία από τις λιγότερο ανεπτυγμένες περιοχές της χώρας με αρκετά υψηλά ποσοστά ανεργίας. Δεν έχει εξεταστεί ποιες πολιτικές ήταν λανθασμένες σε ό,τι αφορά τις επιδοτήσεις στους αναπτυξιακούς νόμους, γιατί φτάσαμε στα κουφάρια στις βιομηχανικές μας περιοχές και γιατί ακόμη και σήμερα έχουμε πολύ υψηλά ποσοστά μετανάστευσης και η περιοχή μας ερημώνει.

Το πόρισμα της Πλειοψηφίας αποτελεί μία συρραφή προτάσεων, μία λίστα έργων που θυμίζει περισσότερο τεχνικό πρόγραμμα παρά ένα ολιστικό μοντέλο ανάπτυξης και αλλαγή του παραγωγικού μοντέλου, χωρίς ένα στρατηγικό πλαίσιο, χωρίς χρονοδιάγραμμα, χωρίς συγκεκριμένες στοχεύσεις και δεσμεύσεις. Είναι ένα κείμενο που επαναλαμβάνει αποτυχημένες πολιτικές του παρελθόντος -τις επιπτώσεις και τα αποτελέσματα τα έχουμε δει, τα βιώνουμε και σήμερα- ένα κείμενο που διαιωνίζει αντί να αμβλύνει τις ανισότητες, όχι μόνο τις κοινωνικές αλλά και τις ενδοπεριφερειακές. Ουσιαστικά είναι και ένα κείμενο στο οποίο αναφέρεται και το οποίο επικαλείται ότι θα αξιοποιηθεί το Ταμείο Ανάπτυξης για συγκεκριμένα έργα, ωστόσο δεν αναφέρεται κανένα έργο στο οποίο μπορούμε να αξιοποιήσουμε το Ταμείο Ανάπτυξης και να αφορά στην περιοχή της Θράκης.

Ουσιαστικά είναι ένα άλλο ευχολόγιο που αμφιβάλλουμε αν θα υλοποιηθεί, έτσι όπως έχει συσταθεί, διότι εδώ και τρία χρόνια που έχουμε στη διακυβέρνηση της χώρας τη Νέα Δημοκρατία, δυστυχώς, έχουν εφαρμοστεί καταστροφικές πολιτικές για τη Θράκη.

Έκλεισαν περιφερειακά ιατρεία και δομές υγείας, έκλεισαν δημόσιες υπηρεσίες.

Οδηγείτε σε κλείσιμο πανεπιστημιακά τμήματα λόγω της εφαρμογής της ελάχιστης βάσης εισαγωγής. Δρομολογείτε -πολύ πρόσφατη εξέλιξη- τη μεταφορά του Τμήματος Νοσηλευτικής από το Διδυμότειχο στην Αλεξανδρούπολη -απόφαση που θα φέρει μεγάλο πλήγμα στην ακριτική περιοχή και έχει αντιδράσει και η τοπική κοινωνία- και αυτό συμβαίνει παρά τις υποσχέσεις και τις υποκριτικές δεσμεύσεις των Υπουργών της Νέας Δημοκρατίας, διότι στην πράξη δεν έχουμε δει να διασφαλίζεται η λειτουργία του Τμήματος Νοσηλευτικής στο Διδυμότειχο.

Έχουν παγώσει όλα τα δρομολογημένα και χρηματοδοτούμενα έργα υποδομής, ενώ ήδη η Θράκη εδώ και τρία χρόνια βρίσκεται χωρίς σιδηρόδρομο, χωρίς τρένα. Η ακρίβεια, δυστυχώς, οδηγεί τους συμπολίτες μας στις γειτονικές χώρες για να προμηθευτούν φτηνά καύσιμα και τρόφιμα. Επιχειρήσεις κλείνουν η μία μετά την άλλη. Οι αγρότες βρίσκονται σε απόγνωση και αναρωτιούνται αν θα μπουν και πώς θα μπουν στα χωράφια τους να καλλιεργήσουν και οι νέοι, κυρίως οι νέοι, οι επιστήμονες, οι εργαζόμενοι μεταναστεύουν στο εξωτερικό.

Δυστυχώς, η πραγματικότητα και οι πολιτικές διαψεύδουν τις προθέσεις οι οποίες έχουν καταγραφεί στο συγκεκριμένο πόρισμα που έχει καταθέσει η πλειοψηφούσα παράταξη. Από την άλλη πλευρά, ο ΣΥΡΙΖΑ κατέθεσε στη διακομματική επιτροπή τη δική του πρόταση, τονίζοντας πως το πρώτο βήμα είναι ένα ολιστικό στρατηγικό σχέδιο ανάπτυξης της Θράκης, ένα σχέδιο στο οποίο το ανθρώπινο δυναμικό αποτελεί τον βασικό παράγοντα της αναπτυξιακής διαδικασίας, ενώ είναι αναγκαίο να αξιοποιηθούν με αιρεσιμότητα τα χρηματοδοτικά εργαλεία που αφορούν σε δράσεις για την Περιφέρεια Ανατολικής Μακεδονίας και Θράκης.

Η πρόταση για την ανάπτυξη πρέπει να υπηρετεί τέσσερις στρατηγικούς στόχους. Πρώτον, να μετατραπεί η Θράκη σε ικανοποιητικό προορισμό για κατοίκηση με παρεμβάσεις στις δομές υγείας, δομές παιδείας, δομές πολιτισμού και ψυχαγωγίας. Παρεμβάσεις για τη δημογραφική ανασυγκρότηση, όπως προγράμματα επιδότησης για απόκτηση πρώτης κατοικίας σε απομακρυσμένες περιοχές όπως ο βόρειος Έβρος και άλλες συνοριακές περιοχές. Παρεμβάσεις για την εξάλειψη της φτώχειας, την ενίσχυση της υπαίθρου, τον εκσυγχρονισμό δικτύων και υποδομών. Εδώ ο κατάλογος είναι πολύ μεγάλος για τις παρεμβάσεις και δεν χρειάζεται να τις αναλύσω.

Ο δεύτερος στρατηγικός στόχος, τον οποίο έχουμε θέσει στο πόρισμά του ΣΥΡΙΖΑ, είναι να βελτιωθεί η ελκυστικότητα της Θράκης ως τόπος επιχειρηματικής δραστηριότητας με τη μετάβαση σε ένα νέο παράδειγμα οικονομικής ανάπτυξης, προφανώς, με τα αναγκαία κίνητρα και όχημα την οικονομία της γνώσης, την έξυπνη εξειδίκευση, την κυκλική οικονομία, τη μεταποίηση, τη γεωργία και τη μετατροπή της διασυνοριακότητας και της διαπολιτισμικότητας σε συγκριτικό πλεονέκτημα της περιοχής.

Παράλληλα, προκρίναμε και τέσσερις εμβληματικές παρεμβάσεις για την περιοχή μας, τη δημιουργία τεχνολογικού campus στο Δημοκρίτειο Πανεπιστήμιο Θράκης, τη δημιουργία οργανισμού ανάπτυξης και ενίσχυσης της συνεργασίας της νοτιοανατολικής Ευρώπης με έδρα τη Θράκη, την πιλοτική εφαρμογή δομής στήριξης μικρών και μεσαίων επιχειρήσεων της περιοχής, δράση η οποία έχει νομοθετηθεί εν μέρει από τον ΣΥΡΙΖΑ και καλούμε την Κυβέρνηση να την εφαρμόσει και να την επεκτείνει, την ενίσχυση των υποδομών ώστε να αντιμετωπιστεί μεταξύ άλλων το μεγάλο μεταφορικό, παραγωγικό και ενεργειακό κόστος στην περιοχή.

Και ειδικά για τον Έβρο -αν μου επιτρέπετε διότι είμαι και Βουλευτής της περιοχής-, κομβικός για την ανάπτυξη ολόκληρης της περιοχής είναι ο ρόλος του λιμένα Αλεξανδρούπολης, καθώς απαιτείται η αναβάθμιση του εμπορικού του χαρακτήρα και των υποδομών, αλλά και η ένταξή του στους μεγάλους άξονες μεταφοράς και στα διευρωπαϊκά δίκτυα.

Ο ΣΥΡΙΖΑ γνωρίζετε όλοι και όλες ότι έχει ταχθεί ξεκάθαρα απέναντι στην ιδιωτικοποίηση του λιμανιού -θεωρούμε ότι πρέπει να βρίσκεται υπό δημόσιο έλεγχο-, αλλά και στην πλήρη στρατικοποίησή του. Διότι ανάπτυξη, ειδικά σε αυτή τη συγκυρία, δεν προσδίδουν ούτε οι στρατιωτικές βάσεις ούτε ένα περίκλειστο λιμάνι, αλλά η αξιοποίηση των εμπορικών δυνατοτήτων και η σχέση της πόλης με το λιμάνι που μπορεί να δώσει μια τεράστια αναπτυξιακή και εργασιακή ώθηση και αναβάθμιση στην ευρύτερη περιοχή.

Τέλος, είναι πάρα πολύ σημαντικό, και το επαναλαμβάνω, και το λιμάνι, αλλά και η περιοχή της Θράκης να παίξει έναν ρόλο πυλώνα σταθερότητας και συνεργασίας, έναν πυλώνα ανάπτυξης και συνεννόησης της ευρύτερης περιοχής. Επιπλέον, η περιοχή της Θράκης θα πρέπει να γίνει πιλότος για τη συνολική αναβάθμιση των ψηφιακών υποδομών στη χώρα, ενώ θα πρέπει να διατηρηθούν και για τα επόμενα χρόνια οι πολιτικές, οι προοδευτικές πολιτικές που χάραξε ο ΣΥΡΙΖΑ για την αναβάθμιση της Θράκης σε διαμετακομιστικό και ενεργειακό κόμβο, κάτι το οποίο επικαιροποιείται, είναι αναγκαίο με τις εξελίξεις που συμβαίνουν στην ευρύτερη περιοχή.

Και, προφανώς, δεν νοείται, κυρίες και κύριοι συνάδελφοι, σήμερα να μιλάμε για την ανάπτυξη της Θράκης και να μην υπάρχει μια ρητή δέσμευση για τη στήριξη του πρωτογενή τομέα μέσω προγραμμάτων ψηφιακής γεωργίας και αναβάθμισης των σύγχρονων υποδομών ή για την επιτάχυνση των αναδασμών και την ανόρθωση της κτηνοτροφίας, όπως επίσης και η δημιουργία νέων πανεπιστημιακών τμημάτων σε συνοριακές περιοχές, όπως και η ίδρυση διετών τεχνολογικών τμημάτων σε συνεργασία με τα πανεπιστήμιά μας, αλλά και με τους παραγωγικούς φορείς, έτσι ώστε να εξειδικεύονται οι νέοι άνθρωποι και να καλύπτονται και οι παραγωγικές ανάγκες της περιοχής με εξειδικευμένο προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και τέλος -και κλείνω- το brand name «Θράκη» θα πρέπει όχι μόνο να αξιοποιηθεί, αλλά να ενισχυθεί, να κατοχυρωθεί και θα πρέπει να το μετασχηματίσουμε σε συγκριτικό μας πλεονέκτημα σε μια σειρά από δράσεις και προϊόντα.

Για να γίνουν, όμως, όλα αυτά χρειάζεται ένα συγκεκριμένο προοδευτικό σχέδιο, ένα μετρήσιμο σχέδιο με χρόνους, με χρονοδιάγραμμα, με συγκεκριμένους στόχους που θα εντάσσονται σε ένα ευρύτερο πλαίσιο που θα αξιοποιεί τις δυνατότητες και τις δυνάμεις που έχει η περιοχή της Θράκης, της Ανατολικής Μακεδονίας. Και ξαναλέω ότι μπορούμε να παίξουμε έναν πολύ σημαντικό ρόλο και στην περιοχή των Βαλκανίων, αλλά και στην περιοχή της Νοτιοανατολικής Μεσογείου.

Ευχαριστώ πάρα πολύ και για την ανοχή στον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από το Κομμουνιστικό Κόμμα Ελλάδας, κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρίες και κύριοι, 6 του Απρίλη σήμερα, μέρα πανελλαδικής πανεργατικής απεργίας και από τούτο εδώ το Βήμα της Βουλής χαιρετίζουμε τους χιλιάδες απεργούς σε όλη τη χώρα. Χαιρετίζουμε τους χιλιάδες διαδηλωτές που κατακλύζουν το Σύνταγμα και τις πλατείες όλων των πόλεων. Χαιρετίζουμε τον αγώνα του λαού μας ενάντια στην ακρίβεια, ενάντια στην εμπλοκή της χώρας μας στον πόλεμο. Αυτός ο αγώνας, αυτός είναι ο μόνος δρόμος για να ανθίσει η ελπίδα στον τόπο μας.

Τώρα αν ο λαός της Θράκης παραμερίσει τη γνωστή άποψη, ότι τάχα τα οξυμένα προβλήματα που αντιμετωπίζουν οι άνθρωποι εκεί οφείλονται σε μια ιδιαίτερη στρέβλωση του μοντέλου ανάπτυξης και σε μια διαχρονική έλλειψη προσοχής για την ακριτική αυτή περιοχή, αν δεν πιστέψει ότι η κατάσταση αυτή μπορεί τάχα να αλλάξει άρδην με στοχευμένες και έξυπνες δήθεν παρεμβάσεις από την πλευρά του κράτους και με την επιστράτευση -όπως λένε- όλων σε έναν κοινό στόχο, αν δει δηλαδή, τα πορίσματα των κομμάτων για τη Θράκη έτσι όπως είναι πραγματικά και όχι όπως παρουσιάζονται επικοινωνιακά, τότε ασφαλώς και θα διαπιστώσει ότι σε αυτά τα πορίσματα αποτυπώνεται με σαφήνεια ο δρόμος ανάπτυξης τον οποίον επιλέγουν οι πολιτικές δυνάμεις και για την ανάπτυξη της Θράκης.

Έχουν άραγε όλα τα κόμματα την ίδια αφετηρία στη συζήτηση που γίνεται για την ανάπτυξη της Θράκης; Όχι. Αφετηρία για το ΚΚΕ, θεμελιακή του βάση ήταν και είναι πάντα το δικαίωμα του λαού της περιοχής να ζει ειρηνικά χωρίς φτώχεια, χωρίς ανεργία, χωρίς κοινωνικές διακρίσεις, χωρίς το ρατσιστικό μίσος, χωρίς την επικίνδυνη εμπλοκή στα νατοϊκά σχέδια, χωρίς αυτό τον συνεχόμενο κίνδυνο των θερμών επεισοδίων ή μιας πολεμικής σύρραξης και με κατοχυρωμένα εννοείται τα δικαιώματά του στη δουλειά, την υγεία, την παιδεία, τον πολιτισμό, τον αθλητισμό, όλα αυτά που περιέχονται δηλαδή, στο πόρισμα που κατέθεσε το ΚΚΕ για τη Θράκη.

Για τα υπόλοιπα αστικά κόμματα, όμως, η αφετηρία είναι άλλη και η βασική στόχευση διαφορετική. Στα πορίσματά τους προτεραιότητα έναντι των λαϊκών αναγκών έχει η εξυπηρέτηση των στόχων και των σχεδίων των μεγάλων επιχειρηματικών ομίλων, η υλοποίηση των γεωπολιτικών τους επιδιώξεων ή -όπως συνηθίζουν να τα λένε- η ανάπτυξη -η καπιταλιστική εννοείται- και η γεωστρατηγική αναβάθμιση.

Θα μου πείτε, βέβαια, ότι η καπιταλιστική ανάπτυξη στη Θράκη υπήρξε και στο παρελθόν και με κίνητρα μάλιστα, πλουσιοπάροχα.

Παρά τα κίνητρα, όμως, που δόθηκαν –και μιλάμε για επιδοτήσεις εκατομμυρίων ευρώ, μέσα από αναπτυξιακούς νόμους, μέσα από φοροαπαλλαγές και τόσα άλλα- δεκάδες ήταν οι επιχειρήσεις που έμειναν «κουφάρια» ή μετεγκαταστάθηκαν σε γειτονικές βαλκανικές χώρες. Συνεταιριστικές δε επιχειρήσεις, εμβληματικές, όπως η βιομηχανία ζάχαρης της Ξάνθης, η «ΣΕΒΑΘ» έκλεισαν, με αποτέλεσμα εκατοντάδες χαμένες θέσεις εργασίας. Ή κάποιες από αυτές πουλήθηκαν και στο μεγάλο κεφάλαιο, όπως η «Βιομηχανία Φωσφορικών Λιπασμάτων» και η «ΣΕΚΑΠ».

Είναι αλήθεια, βέβαια, ότι στον γενικότερο σχεδιασμό της ελληνικής αστικής τάξης η Θράκη καλείται να παίξει, λόγω και της γεωγραφικής της θέσης, έναν αυξημένο ρόλο. Πρόκειται για τη μετατροπή της περιοχής σε ενεργειακό, διαμετακομιστικό, αλλά και στρατιωτικό κόμβο. Και αυτή είναι όλη η ουσία του αστικού σχεδιασμού για τη Θράκη.

Είναι άραγε τυχαίο ότι αυτό το κρατικό κυβερνητικό ενδιαφέρον ενεργοποιείται τώρα, τώρα που εκδηλώνεται το έντονο ενδιαφέρον των Ηνωμένων Πολιτειών για την περιοχή ως ενός χώρου-βάσης για τον ανταγωνισμό τους με τη Ρωσία; Εδώ και καιρό, και ακόμα περισσότερο τις τελευταίες μέρες μετά από τη ρωσική εισβολή και την ιμπεριαλιστική σύγκρουση στην Ουκρανία, στο λιμάνι της Αλεξανδρούπολης γιγάντια αμερικανικά οχηματαγωγά πλοία ξεφορτώνουν στρατιωτικά ελικόπτερα, τεθωρακισμένα και άλλα στρατιωτικά οχήματα, τα οποία στη συνέχεια προωθούνται στη θέρμη γραμμή του ανατολικού μετώπου, όπου μαίνεται αυτή τη στιγμή ο ιμπεριαλιστικός πόλεμος στην Ουκρανία.

Βλέπετε, μπορεί για τους κατοίκους της περιοχής τρένο να μην υπάρχει, αλλά για τους αμερικανο-νατοϊκούς τα τρένα περισσεύουν. Όμως, ο λαός του Έβρου, που αγωνίζεται, ξέρει και μπορεί και τα σταματάει αυτά τα τρένα, όπως χθες στην Αλεξανδρούπολη, ενώ δεν είναι λίγοι και οι σιδηροδρομικοί που αρνούνται να υπηρετήσουν τους επικίνδυνους αμερικανο-νατοϊκούς σχεδιασμούς.

Κυρίες και κύριοι Βουλευτές, το κόμμα μας, συμμετέχοντας με ειλικρίνεια, και παρεμβαίνοντας με καθαρές θέσεις και στη διακομματική επιτροπή για τη Θράκη και καταθέτοντας το δικό του πόρισμα, συμβάλει -και με τον τρόπο αυτό- στην ανάδειξη του διαφορετικού δρόμου ανάπτυξης, που συμφέρει την εργατική τάξη και τον λαό της περιοχής και συνολικότερα της χώρας.

Εδώ, βέβαια, πρέπει να πούμε ότι ένα μέρος του αστικού σχεδιασμού για την περιοχή της Θράκης έχει ήδη υλοποιηθεί, κατ’ αρχάς στον ενεργειακό σχεδιασμό, απ’ όπου, όμως, και εξάγονται και σημαντικά συμπεράσματα. Για δείτε, ενώ από τη Θράκη περνάνε δύο, παρακαλώ ,αγωγοί φυσικού αερίου - μερικές φορές κυριολεκτικά δίπλα από τα σπίτια των κατοίκων- αυτή η περιοχή, η Θράκη, παραμένει πρωταθλήτρια στην ενεργειακή φτώχεια. Ο λαός της περιοχής ακόμη δεν έχει πρόσβαση στο φυσικό αέριο. Θα περάσει δε αρκετός καιρός ακόμη μέχρι να ολοκληρωθεί η κατασκευή του εμπορικού δικτύου του φυσικού αερίου για οικιακή και βιομηχανική χρήση, η οποία θα καλύπτει, μάλιστα, τα μεγάλα αστικά κέντρα της περιοχής και όχι όλη την περιοχή.

Αυτή η εξέλιξη, πέρα από την τεράστια καθυστέρηση, που είναι οδυνηρή λόγω και των μεγάλων αναγκών για θέρμανση των λαϊκών νοικοκυριών στη Θράκη, δεν σημαίνει ότι θα βελτιώσει, όταν συμβεί, και την κατάσταση για τον λαό της περιοχής αν δεν συνοδευτεί και από πολύ συγκεκριμένα μέτρα, τα οποία προτείνει το κόμμα μας.

Ποια είναι αυτά; Η κατάργηση του ειδικού φόρου κατανάλωσης, ένα μέτρο το οποίο είναι εξαιρετικά επίκαιρο και δεν αφορά μόνο στη Θράκη, αλλά όλη την Ελλάδα πια και πρέπει τώρα να γίνει, και η κάλυψη φυσικά του κόστους σύνδεσης, αλλά και του σχετικού εξοπλισμού από το κράτος. Διότι διαφορετικά, όπως καταλαβαίνετε, το κόστος εγκατάστασης είναι απαγορευτικό και για τους ανέργους, αλλά και για τους εργαζόμενους με χαμηλό εισόδημα.

Ο λαός, όμως, της περιοχής θα συνεχίσει δυστυχώς, να υποφέρει από την ενεργειακή φτώχεια, παρά το ότι προχωρά και η κατασκευή του IGB, παρά το ότι το LNG μπαίνει στην τελική ευθεία και παρά το ότι σχεδιάζεται η μετατροπή του Πρίνου σε υπόγεια αποθήκη φυσικού αερίου.

Πρόκειται, φυσικά, για σχεδιασμούς που εξυπηρετούν την αύξηση της κερδοφορίας των επιχειρηματικών κολοσσών, αλλά και κουμπώνουν ταυτόχρονα με τις στρατηγικές επιδιώξεις των Ηνωμένων Πολιτειών και της Ευρωπαϊκής Ένωσης για την απεξάρτηση από το ρωσικό φυσικό αέριο, σχεδιασμοί βεβαίως, οι οποίοι μετά από τη ρωσική εισβολή επιταχύνονται.

Ανάλογα είναι και τα επενδυτικά σχέδια για την κατασκευή σταθμών παραγωγής ηλεκτρικής ενέργειας με καύσιμο το φυσικό αέριο και για τα υδροηλεκτρικά εργοστάσια που λειτουργούν ήδη ή αυτά που σχεδιάζονται, αφού όλα αυτά δεν γίνονται για την κάλυψη των αναγκών του λαού σε φθηνό ηλεκτρικό ρεύμα, αλλά προορίζονται για την εξαγωγή του ηλεκτρικού ρεύματος μέσω της ηλεκτρικής διασύνδεσης με τη Βουλγαρία και άλλες χώρες. Αντίστοιχα, και με τις ΑΠΕ επιδιώκεται να δοθεί η κερδοφόρα εκείνη διέξοδος των τεράστιων υπερσυσσωρευμένων κεφαλαίων που έχουν συγκεντρώσει τα μονοπώλια της ενέργειας και άλλων κλάδων.

Συνεπώς, οι λεγόμενες πράσινες -τρομάρα τους- επενδύσεις, η εκμετάλλευση του πετρελαίου του Πρίνου από την «ΕΝΕΡΓΕΙΑΚΗ ΑΙΓΑΙΟΥ», η οποία απολύει και βγάζει σε διαθεσιμότητα όλους τους εργαζομένους της, της γεωθερμίας στον Έβρο, την Ξάνθη, την Καβάλα, ο στόχος να γίνει η Κομοτηνή ενεργειακό κέντρο μετά από την ολοκλήρωσή της απολιγνιτοποίησης στη Δυτική Μακεδονία, τα υδροηλεκτρικά στη Δράμα, οι αγωγοί φυσικού αερίου, με λίγα λόγια όλα, μα όλα τα σχέδια της αστικής τάξης για τον κλάδο της ενέργειας στην περιοχή δεν υλοποιούνται με γνώμονα τις λαϊκές ανάγκες, αλλά τις κερδοφόρες επενδύσεις των ομίλων.

Το αφήγημα για τις χιλιάδες θέσεις εργασίας που θα δημιουργούσε, δήθεν, ο ΤΑΠ στην περιοχή έχει ήδη καταρρεύσει, αφού πλέον στη φάση της λειτουργίας του απασχολείται ελάχιστο προσωπικό, ενώ το αιολικό πάρκο που βρίσκεται στη φάση της αδειοδότησης στον Λειβαδίτη στην Ξάνθη, σε μια περιοχή ιδιαίτερου, εξαιρετικού φυσικού κάλλους, χαρακτηρισμένη και «NATURA», αποδεικνύει τελικά πόση αξία έχουν όλες αυτές οι «περιβαλλοντικές ευαισθησίες» του κράτους και της Ευρωπαϊκής Ένωσης. Ο αγώνας των κατοίκων ενάντια σε αυτά τα αιολικά πάρκα είναι δίκαιος και το ΚΚΕ δηλώνει και από αυτό το Βήμα ότι τον στηρίζει.

Τέλος -και έχει σημασία αυτό-, η ιμπεριαλιστική σύγκρουση που εξελίσσεται σε άγριο πόλεμο στην Ουκρανία διαψεύδει, με τον πιο τραγικό, μάλιστα, τρόπο για τους λαούς, όλους όσοι θεωρούν τους ενεργειακούς αγωγούς ως παράγοντες, τάχα, ασφάλειας και ειρήνης. Το ακριβώς αντίθετο συμβαίνει.

Το ΚΚΕ θεωρεί ότι μόνο ένας κρατικός φορέας ενέργειας στο πλαίσιο της εργατικής εξουσίας θα μπορεί να αξιοποιεί κοινωνικοποιώντας όλες τις πηγές ενέργειας τον λιγνίτη, τα υδροηλεκτρικά, την αιολική, την ηλιακή, τα πάντα, βασισμένος σε ένα κεντρικό σχέδιο, που θα παίρνει υπ’ όψιν του όλες τις προϋποθέσεις και με σεβασμό βεβαίως, στο περιβάλλον και την υγεία του λαού και των εργαζομένων.

Κυρίες και κύριοι Βουλευτές, για την ανάγκη να βελτιωθεί το οδικό, το σιδηροδρομικό δίκτυο στην περιοχή, για την ανάγκη να κατασκευαστούν σύγχρονα, ασφαλή σχολεία, παιδικοί σταθμοί, αντιπλημμυρικά έργα, μιλάνε λίγο-πολύ όλα τα κόμματα στα πορίσματά τους και βέβαια, ότι η περιοχή της Θράκης είναι εξαιρετικά πλούσια σε ορυκτό πλούτο δεν το αμφισβητεί κανένας.

Ποια, όμως, είναι εδώ η βασική διαφορά του ΚΚΕ από όλους τους υπόλοιπους; Κανένα άλλο κόμμα, εκτός από το ΚΚΕ, δεν μιλάει για την κατάργηση των διοδίων και της λεγόμενης «ανταποδοτικότητας». Κανένα άλλο κόμμα δεν λέει ότι ο λαός πληρώνει για όλα αυτά τα έργα και μια, και δυο, και τρεις φορές, και συνέχεια. Κανένας άλλος δεν εξηγεί γιατί άραγε όλα αυτά τα έργα δεν έχουν γίνει μέχρι σήμερα, παρ’ όλο που αποτελούν βασικές ανάγκες του λαού αυτής της περιοχής.

Και δεν το κάνουν, γιατί τότε θα πρέπει να παραδεχτούν ότι όποιο έργο γίνεται πρέπει να συμφωνεί με εκείνη τη λογική του κόστους-οφέλους και να εξυπηρετεί βεβαίως, το όποιο έργο, κατά προτεραιότητα όχι τις λαϊκές ανάγκες, αλλά την κερδοφορία των μονοπωλιακών ομίλων, κι όλα αυτά την ώρα που ο λαός πληρώνει το 95% των φόρων και μόνο το 5% οι επιχειρηματικοί όμιλοι, ενώ και η αξιοποίηση του ορυκτού πλούτου, που είναι λαϊκή περιουσία ασφαλώς, δεν γίνεται προς το συμφέρον του, αλλά δίνεται βορά στα επιχειρηματικά συμφέροντα, τα οποία μπροστά στο κέρδος τίποτα δεν υπολογίζουν, ούτε δικαιώματα εργατικά ούτε περιβάλλον. Να γιατί χρειάζεται να μεγαλώσει η διεκδίκηση του λαού για όλα αυτά που αναλυτικά μπαίνουν και στο πόρισμα που καταθέσαμε ως ΚΚΕ.

Αξίζει, βέβαια, να σταθούμε λίγο περισσότερο στο ζήτημα της διαχείρισης των υδάτινων πόρων, ζήτημα που έχει και έναν ιδιαίτερα επείγοντα χαρακτήρα για την περιοχή. Πρόκειται για τον σχεδιασμό και την υλοποίηση όλων των αναγκαίων εγγειοβελτιωτικών, αντιπλημμυρικών έργων υποδομής, τα οποία θα προλαμβάνουν κατ’ αρχάς και βεβαίως μετά θα αντιμετωπίζουν την εμφάνιση των πλημμυρών, οι οποίες πλημμύρες είναι και συχνότατες στην περιοχή. Χρειάζεται άμεση, ειδική παρέμβαση για τον οικισμό του Απαλού στον Δήμο Αλεξανδρούπολης καθώς και στις γύρω περιοχές, οι οποίες αντιμετωπίζουν οξυμένα προβλήματα και χάνονται μέχρι και ζωές.

Στην πρόταση, βεβαίως, του κόμματός μας όλα ξεκινούν από τη συγκρότηση του κρατικού ενιαίου φορέα της διαχείρισης των υδάτων, ο οποίος θα υλοποιεί μια ολοκληρωμένη πολιτική διαχείρισης του νερού με γνώμονα τη λαϊκή ευημερία, αξιοποιώντας και τα αποτελέσματα της επιστημονικής έρευνας, αλλά και τα αποτελέσματα της διασυνοριακής συνεργασίας.

Υπάρχει, όμως, ένα ακόμη ζήτημα το οποίο είναι καθοριστικό για την περιοχή. Πρόκειται για την ταχύτατη μετατροπή της Αλεξανδρούπολης και γενικότερα της Θράκης, όπως είναι για παράδειγμα το Πετροχώρι της Ξάνθης, σε μεγάλο στρατιωτικό κόμβο και σε μια απέραντη αμερικανο-νατοϊκή βάση. «Σούδα του βορρά» αποκαλούν πια την Αλεξανδρούπολη οι Αμερικανοί. Αυτή τη μετατροπή την επιτάσσουν, όμως, οι επιδιώξεις και οι φιλοδοξίες της ελληνικής αστικής τάξης και όχι η ασφάλεια του λαού και της περιοχής. Μονάχα που έτσι εμπλέκεται η χώρα μας και ειδικά η Θράκη, ακόμα περισσότερο στους ιμπεριαλιστικούς ανταγωνισμούς. Σε αυτούς τους ανταγωνισμούς εντάσσονται και οι εξελίξεις στο λιμάνι της Αλεξανδρούπολης και η μετατροπή του, βεβαίως, σε μια αμερικανο-νατοϊκή βάση.

Έτσι, όμως, η Θράκη και ο λαός της δεν μετατρέπονται μονάχα σε ορμητήρια των αμερικανο-νατοϊκών επιδιώξεων, αλλά ταυτόχρονα μετατρέπονται και σε στόχο των αντιπάλων τους. Αναδεικνύεται, λοιπόν, σήμερα, ολοφάνερα πια, το πόσο επιτακτικό είναι για τον λαό μας το αίτημα για καμμιά συμμετοχή, για καμμιά εμπλοκή της χώρας μας στα σχέδια και τους ανταγωνισμούς των ιμπεριαλιστών, για την αποδέσμευση από το ΝΑΤΟ και την Ευρωπαϊκή Ένωση με την εργατική, βεβαίως, εξουσία. Μόνο σε αυτό το πλαίσιο της λαϊκής εξουσίας μπορεί η χώρα μας να οικοδομήσει αμοιβαία επωφελείς σχέσεις με όλους τους λαούς της περιοχής, αλλά και γενικότερα.

Είναι σημαντικός, ξέρετε, αυτός ο αγώνας ενάντια στους ιμπεριαλιστικούς πολέμους και τη λεηλασία του πλούτου των φτωχών χωρών, γιατί αυτοί οι πόλεμοι είναι που δημιουργούν τα κύματα των ξεριζωμένων προσφύγων και μεταναστών. Ο λαός εκεί πάνω στη Θράκη έχει εκφράσει πάρα πολλές φορές την αλληλεγγύη του στους πρόσφυγες και τους μετανάστες και δεν πρόκειται να επιτρέψει να ριζώσει το ζιζάνιο του ρατσισμού και της ξενοφοβίας, που έντεχνα καλλιεργείται από το σύστημα, για να κρύβονται οι πραγματικοί υπαίτιοι των ξεριζωμών.

Γι’ αυτό και τα λαϊκά στρώματα της περιοχής χρειάζεται με τον οργανωμένο τους, βεβαίως, αγώνα να πρωτοστατήσουν για να μεταφερθούν οι πρόσφυγες, οι μετανάστες σε αξιοπρεπείς ανοιχτούς χώρους φιλοξενίας στην ενδοχώρα, που θα λειτουργούν, όμως, με κρατική ευθύνη, χωρίς ΜΚΟ, με το απαραίτητο προσωπικό, πλήρη δικαιώματα, θα χορηγείται άσυλο σε όλους τους ανθρώπους για τις χώρες που πραγματικά θέλουν να πάνε, ενάντια σε αυτόν τον απαράδεκτο Κανονισμό του Δουβλίνου.

Κλείνοντας, δυο λόγια για τα προβλήματα τα οποία αντιμετωπίζει η μειονότητα. Το κόμμα μας έχει ως βασικό άξονα της δράσης του τη σφυρηλάτηση πρώτα απ’ όλα της ταξικής ενότητας της εργατικής τάξης, τη συμμαχία της με τα λαϊκά στρώματα, την υπεράσπιση των συμφερόντων τους, των δικαιωμάτων της νεολαίας. Το ΚΚΕ έχει ως άξονα στη δράση του τα οξυμένα κοινά προβλήματα του λαού της περιοχής. Παλεύει για να μπορούν οι εργαζόμενοι της μειονότητας, όλοι οι εργαζόμενοι, να αναπτύξουν την ιδιαίτερη πολιτιστική τους ταυτότητα χωρίς αποκλεισμούς, για να αποτελέσει αυτή η ιδιαίτερη ταυτότητα γέφυρα φιλίας και ενότητας και όχι ένα πεδίο αστικών αντιπαραθέσεων. Και εν τέλει η εργατική εξουσία είναι εκείνη που θα εξαλείψει αυτή την πηγή της βαρβαρότητας και της φτώχειας του λαού, που δεν είναι άλλη βέβαια, από την καπιταλιστική ιδιοκτησία στα μέσα της παραγωγής. Αυτή θα δώσει και εκείνη τη νέου τύπου εξουσία και οργάνωση και το δίκαιο εκείνο βεβαίως, που θα εκφράζει τα εργατικά λαϊκά συμφέροντα άσχετα και πέρα από θρησκευτικές και οποιεσδήποτε άλλες διαφορές.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα στο οποίο καλείται ο συνάδελφος κ. Κωνσταντίνος Μπούμπας από την Ελληνική Λύση. Μετά θα μιλήσει η κ. Σοφία Σακοράφα. Θα ακολουθήσει η ομιλία του Προέδρου της Κοινοβουλευτικής Ομάδας του ΚΚΕ κ. Κουτσούμπα και μπαίνουμε στον κατάλογο. Οι Κοινοβουλευτικοί Εκπρόσωποι όποτε το θελήσουν θα μιλήσουν.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κυρία Πρόεδρε της διακομματικής Θράκης, κυρία Μπακογιάννη, κυρίες και κύριοι συνάδελφοι, όταν μιλάμε για τη Θράκη, αυτή την ευαίσθητη, ταλαιπωρημένη περιοχή εδώ και δεκαετίες, για ευνόητους λόγους αντιλαμβάνεται κάποιος τη σημασία της. Είναι το σταυροδρόμι, είναι, αν θέλετε, ο συνδετικός κρίκος ανατολής και δύσης.

Είναι μια περιοχή αδικημένη από τη δεκαετία του 1980 και του 1990, με πάρα πολλά υψηλά κίνητρα τότε, εκείνη την εποχή, με τον αναπτυξιακό νόμο, αλλά και μόνο κάποιος να δει τους αριθμούς θα απογοητευθεί. Το 1984 από τις είκοσι τρεις επιδοτούμενες επιχειρήσεις λειτουργούν μόνο οι δεκαοκτώ. Στα τέλη της δεκαετίας του 1990 από τις ενενήντα δύο οι εβδομήντα δύο. Το 2000, αν δείτε τα στατιστικά, μιλούν ότι από τις εκατόν τέσσερις επιχειρήσεις λειτουργούσαν μόνο οι πενήντα έξι. Φτάσαμε να λειτουργούν οι είκοσι στις εκατό. Εδώ, λοιπόν, οι αριθμοί λένε την αλήθεια, δυστυχώς. Ερημώνει η Θράκη. Αν δει κάποιος τη ΒΙΠΕ της Κομοτηνής, που έχω φίλους και έχω συζητήσει εκεί, είναι πραγματικά σεληνιακό τοπίο, κρανίου τόπος. Γιατί γίνεται αυτό; Διότι αυτά τα κίνητρα που δόθηκαν ήταν καιροσκοπικά, ήταν βραχυπρόθεσμα, δεν είχαν ένα βάθος χρόνου, να δώσουν πραγματικά ζωή στο επιχειρείν στη Θράκη.

Εμείς, ως Ελληνική Λύση, σας κάνουμε συγκεκριμένες προτάσεις για την ανάπτυξη της Θράκης. Δεν κάνουμε ούτε εκθέσεις ιδεών ούτε μιλάμε γενικά και αόριστα.

Κυρία Μπακογιάννη, τεκμαιρόμεθα για αυτό για να εξηγήσουμε για το τι διαφωνούμε και πώς διαφωνούμε. Κατ’ αρχάς όταν μιλάμε για ανάπτυξη στη Θράκη ο στόχος έχει έναν χαρακτήρα διφυή, είναι η εθνική ανάκαμψη, το εθνικό πρόβλημα που αντιμετωπίζουμε στη Θράκη, ας μην κρυβόμαστε, από τη Συνθήκη του Νεϊγύ, της Λοζάνης -πείτε το όπως θέλετε- και το επιχειρηματικό, που πρέπει να δώσουμε οντότητα, ζωντάνια, προοπτική.

Θα ξεκινήσω λίγο με την αναπτυξιακή τροχιά που προτείνουμε ως Ελληνική Λύση. Κατ’ αρχάς όταν μιλάμε σήμερα για αγροτικό μοντέλο στη Θράκη πρέπει να γίνει ένας καταμερισμός παραθαλάσσιας, πεδινής, ημιορεινής και ορεινής Θράκης, γιατί τα έχει όλα και ο Νομός Ξάνθης και ο Νομός Ροδόπης και ο Νομός Έβρου και θα πάμε και στους άλλους δύο Νομούς, Καβάλας και Δράμας, διότι το μοντέλο είναι ενιαίο διοικητικά.

Στην έκθεση μιλάτε για συνεργασία με το Δημοκρίτειο Πανεπιστήμιο. Ναι μεν το θέλουμε, γιατί πιστεύουμε στην Ελληνική Λύση ότι ο πρωτογενής τομέας στη Θράκη μπορεί μέσα από κάποιες ουσιαστικές εδαφολογικές και κλιματολογικές μελέτες -επίσης να δημιουργηθούν νέες σχολές γεωργικού χαρακτήρα και κτηνοτροφικού χαρακτήρα- να δώσει κίνητρα και εχέγγυα σε αγρότες ως ηλικίας σαράντα ενός ετών, αλλά με ζώνες φορολογικού χαρακτήρα. Ας μην κρυβόμαστε, κύριοι, πρέπει να πάμε σε φορολογικά κίνητρα στη Θράκη για να μείνει ο κόσμος στον τόπο του και κυρίως οι νέοι άνθρωποι.

Άρα, λοιπόν, εκεί έχεις μια Θράκη που προσφέρεται εδαφολογικά, για παράδειγμα για αρώνια, για μύρτιλα, για κράνα, για φραγκοστάφυλα, δηλαδή ποιοτικά χαρακτηριστικά προϊόντων, και δημιουργείς ένα θρακιώτικο brand name με ό,τι αυτό συνεπάγεται.

Υπάρχει, επίσης, μια άλλη πρόταση, που την επικροτούμε ως Ελληνική Λύση, για να γίνει μια αμυντική βιομηχανία στη Θράκη. Τώρα θα μου πείτε ονειροβατώ. Εδώ μία είχε και την κλείσαμε. Αυτό θα σήμαινε πολλά, διότι υπάρχει πρόταση από το 2017. Εκεί τα εμποροβιομηχανικά επιμελητήρια, ο επιχειρηματικός κόσμος το έχει προτείνει για να δημιουργηθούν τέτοιου είδους εργοστάσια.

Πού είναι η μεγάλη χαρτοβιομηχανία «ELINA», πού είναι η «DIANA»; Θέλω να μιλήσουμε με ονόματα.

Πήραμε αναπτυξιακά κίνητρα, βιοτεχνίες να κάνουν ρούχα για τον Ελληνικό Στρατό, εγκαταλελειμμένα τα κτήρια στην περιοχή, διότι ο Στρατός παίρνει ρούχα από την Κίνα! Τι το συζητάμε τώρα; Και σεντόνια παίρνει δεν ξέρω από που.

Έγιναν, επίσης, κάποιες βιοτεχνίες ακόμα και για να παράξουν κάποια φάρμακα και έκλεισαν και αυτές. Τις πταίει; Όλες, εάν δείτε, έχουν πάει Σόφια, έχουν πάει γενικότερα στη Βουλγαρία, πάρα πολλές επιχειρήσεις. Σας δώσαμε νωρίτερα νούμερα.

Θα μιλήσω γι’ αυτό που πρέπει να γίνει με το Δημοκρίτειο Πανεπιστήμιο. Κατ’ αρχάς υπάρχει μία Σχολή Δασοπονίας στην Ορεστιάδα όπου ενθυμούμαι τον καθηγητή πανεπιστημίου, τον κ. Παπαχρήστου, να μου λέει σε τηλεοπτική εκπομπή από τη δεκαετία ακόμη του 1990 προς 2000 για τους δασικούς χάρτες στην Ελλάδα. Από εκεί ξεκίνησε, από τη Σχολή Δασοπονίας στην Ορεστιάδα και σήμερα υπάρχει εκεί Σχολή Νοσηλευτικής η οποία υπολειτουργεί. Για τέτοια ανάπτυξη μιλάμε στη Θράκη;

Ξεκινάει το δάσος της Δαδιάς και κάνει -μέσω του προγράμματος «INTERREG»- με το Χάρκοβο της Βουλγαρίας ένα πρόγραμμα –μπράβο τους- και έχουν βάλει μετά από την πυρκαγιά του 2010 θερμικές κάμερες που είναι συνδεδεμένες με τα τερματικά της Πυροσβεστικής στο Διδυμότειχο. Πόσο κόστισε; Μόνο 463.000 ευρώ. Αυτά είναι παραδείγματα προς μίμηση.

Υπάρχει «COCO-MAT» στην Ξάνθη σήμερα που ο άνθρωπος κάνει έναν αγώνα και κάνει εξαγωγές σε όλο τον κόσμο και μπράβο του. Είναι πίσω από το κτήριο-φάντασμα της «ΣΕΚΑΠ».

Υπάρχει ένας Βοζανάκης, κτηνοτρόφος –διαβάζω- και μπράβο του, υπάρχει η μπύρα «Βεργίνα» και μπράβο της, που θέλουν να μείνουν οι άνθρωποι στην περιοχή, αλλά πρέπει να αλλάξει όλο το πλάνο.

Τα δύο νησιά μας: Σαμοθράκη στη Θράκη, Θάσος στην Ανατολική Μακεδονία, στον Νομό Καβάλας γεωγραφικά. Σε αυτά πρέπει να δώσουμε ξέχωρα κίνητρα για τουριστική και αναπτυξιακή προβολή, να εκμεταλλευτούμε αυτό που δίνει και η Μάλτα. Μέσα από μία σύσκεψη που έγινε για τα νησιά της Ευρώπης να πούμε να εφαρμοσθεί, επιτέλους, η νησιωτική ρήτρα.

Δεν μπορεί σήμερα να μιλάμε για μία Σαμοθράκη η οποία δεν είχε προβλήτα να δέσει το καράβι και δεν μπορούσαν να μετακινηθούν οι τουρίστες, ένα νησί των Καβειρίων μυστηρίων. Έχει μία ιδιαιτερότητα η Σαμοθράκη. Ή η πανέμορφη Θάσος να έχει ακτοπλοϊκά προβλήματα;

Δώσατε γη και ύδωρ στο λιμάνι της Αλεξανδρούπολης. Και για το υγροποιημένο αέριο θα πάρουν μετοχές οι Βούλγαροι, θα πάρουν οι Σκοπιανοί, θα πάρουν οι Σέρβοι. Ωραία μέχρι εδώ.

Το λιμάνι της Κεραμωτής, το λιμάνι της Νέας Καρβάλης της Καβάλας πρέπει να αναβαθμιστούν. Είχαμε –έχω περάσει από εκεί ως εργαζόμενος πριν από πολλά χρόνια- τη μεγαλύτερη βιομηχανία φωσφορικών λιπασμάτων στη Νέα Καρβάλη. Πού πήγε αυτή; Γιατί ναυάγησε το όλο business plan της «Βιομηχανίας Φωσφορικών Λιπασμάτων»;

Κατ’ αρχάς έπρεπε να κληθούν στη διακομματική επιτροπή, κυρία Μπακογιάννη, όλοι εκείνοι οι επιχειρηματίες που πραγματικά έδωσαν τον δικό τους αγώνα και έβαλαν λουκέτο. Γιατί η παροιμία τι λέει; «Αν στο πω θα το ξεχάσεις, αν σου το δείξω, ίσως και το θυμηθείς, αλλά αν το βιώσεις, δεν το ξεχνάς ποτέ». Έχουν, λοιπόν, τα δικά τους βιώματα και έπρεπε να κληθούν οι ίδιοι στην επιτροπή για να μας πουν γιατί ναυάγησαν οι επιχειρήσεις τους. Ήταν αρκετές βιομηχανίες και βιοτεχνίες στην περιοχή.

Μιλάμε για ΓΕΜΗ. Θα έπρεπε να υπάρχει μία άλλη συνεργασία με τα εμποροβιομηχανικά επιμελητήρια της Θράκης. Μπορεί να έγιναν επισκέψεις επιδερμικές, εθιμοτυπικού χαρακτήρα. Δεν μπορεί σήμερα τα επιμελητήρια ανά την Ελλάδα -αλλά μιλάμε για συγκεκριμένο γεωγραφικό διαμέρισμα, Θράκη και Ανατολική Μακεδονία και είναι ενιαίο κομμάτι και ο καθένας αυτό το καταλαβαίνει- να έχουν μόνο έναν γνωμοδοτικό, συμβουλευτικό χαρακτήρα. Όχι. Να γίνουν επιστημονικές ομάδες σε συνεργασία με το Υπουργείο, να μελετήσουν σε βάθος τα ιδιαίτερα χαρακτηριστικά των επιχειρήσεων για να πάμε σε απτά, στοχοποιημένα αποτελέσματα, όχι γενικά και αόριστα.

Αυτά δεν είναι λάθη της παρούσης επιτροπής, είναι λάθη του παρελθόντος. Αλλά, δυστυχώς, «το μέλλον είναι το παρελθόν που έρχεται από άλλη πόρτα», έλεγε κάποτε ο Πίνδαρος και έχει δίκιο. Αυτό τα εμπεριέχει όλα. Μην επαναλάβουμε λάθη του παρελθόντος.

Άρα, λοιπόν, τα επιμελητήρια έπρεπε να παίξουν έναν πιο ουσιαστικό ρόλο για την ανάπτυξη της Θράκης. Διότι θα γίνουν προτάσεις για μικρά, βιοτεχνικά πάρκα και για ευέλικτους αγροτικούς συνεταιρισμούς. Σάπες, Φέρες, Διδυμότειχο, Ορεστιάδα, Τοξότες. Υπάρχουν πάρα πολλές ευκαιρίες για αγροτικούς συνεταιρισμούς.

Πάμε τώρα σε ένα άλλο μεγάλο ζήτημα. Αφορά στους Έλληνες Ποντίους στη Θράκη.

Εμείς ως Ελληνική Λύση το καταθέσαμε ως επίκαιρη ερώτηση και ο Υπουργός –ο κ. Βεσυρόπουλος, εάν θυμάμαι- είχε πει ότι θα πάμε σε εξωδικαστικό συμβιβασμό και αύξηση δόσεων. Όχι, κύριοι. Οι άνθρωποι ήρθαν από τη δεκαετία του 1990 και φυλάνε Θερμοπύλες με Ορθοδοξία και Ελληνισμό, γιατί είναι πολλή η προπαγάνδα τα τελευταία χρόνια που γίνεται στη Θράκη και το καταλαβαίνετε. Έχω βρεθεί σε χίλια-μύρια ρεπορτάζ εκεί. Το ίδιο το κράτος θα έμπαινε ως κρατική αρωγή στην αποπληρωμή δανείων. Μη θαρρείτε ότι είναι βίλες. Είναι σε πρόβλημα αυτή τη στιγμή περίπου τετρακόσιες οικογένειες στην περιοχή της Θράκης που τους παίρνουν τα σπίτια, διότι δεν τους ενημέρωσαν, ήταν ανενημέρωτοι τελείως για τη διαδικασία που πρέπει να ακολουθήσουν. Αν χάσουν, λοιπόν, την πρώτη τους κατοικία –και με το σχέδιο «ΗΡΑΚΛΗΣ» που κόπτεστε για την πρώτη κατοικία και ό,τι αυτό ελλοχεύει σε κίνδυνο- θα βρεθούν στον δρόμο, διότι δεν έχουν χρήματα, λόγω της ανεργίας, να πληρώσουν δικηγορικά γραφεία, αλλά εδώ πρέπει το κράτος να εφαρμόσει την υπόσχεσή του. Να μπει κρατική αρωγή.

Προσέξτε. Υπήρχε στη Θράκη ένα Εθνικό Ταμείο Υποδοχής Ελλήνων Ποντίων. Αυτό έκλεισε, δεν υπάρχει. Άρα, λοιπόν, για την περιουσία της Ανατολικής Μακεδονίας και της Θράκης πρέπει να γίνει καταγραφή για την περιουσία αυτού του εθνικού ταμείου και να περιέλθει στον δεύτερο βαθμό της αυτοδιοίκησης.

Τι σημαίνει αυτό; Σήμερα υπάρχουν άνθρωποι που ενοικίαζαν σπίτια στους Έλληνες του Πόντου εκεί και δεν έχουν πληρωθεί για τα ενοίκια, εφόσον οι άνθρωποι δεν είχαν πού την κεφαλή κλίναι. Έτσι, λοιπόν, θα μπορούν να δοθούν και τα νοίκια που οφείλονται σε αυτούς τους ιδιοκτήτες, εάν πραγματικά γίνει αυτή η καταγραφή από το πρώην εθνικό ταμείο υποδοχής.

Όταν μιλάμε για επενδυτικά κίνητρα –για να τα λέμε όλα-, η τουρκική Τράπεζα ZIRAAT, η οποία ιδρύθηκε το 1863 και είναι από τις μεγαλύτερες τράπεζες στην Τουρκία, ήρθε τότε το 2008 ξανά με δραστηριοποίηση στην Ελλάδα. Είναι από τις μεγαλύτερες τράπεζες, δραστηριοποιείται με χίλια επτακόσια καταστήματα σε δεκαοκτώ χώρες ανά τον κόσμο. Όμως, η ZIRAAT που έχει καταστήματα στην Αθήνα, στην Ξάνθη, στην Κομοτηνή και στη Ρόδο –σας λέει κάτι αυτό γεωγραφικά;- έδινε δάνεια χαμηλότοκα έως και άτοκα με εγγύηση τι; Τη γη των κατοίκων. Άρα, πολλά χωράφια έχουν περιέλθει στα περιουσιακά στοιχεία της ZIRAAT.

Αντίστοιχες, λοιπόν, δικές μας τράπεζες δεν κάνουν το ίδιο επενδυτικό πρόγραμμα στη Θράκη. Γιατί; Δεν μπορούν να πιεστούν οι συστημικές τράπεζες;

Τι είναι η ZIRAAT; Είναι όπως ήταν η δική μας πρώην Αγροτική Τράπεζα που την κλείσατε και εξαγοράστηκε από την Πειραιώς. Οι Τούρκοι, όμως, έχουν αντίστοιχη αγροτική τράπεζα, τη ZIRAAT.

Πάμε στα πιο βαριά θέματα. Καλό το Βαγιαζήτ τζαμί στο Διδυμότειχο, υπήρχε η πυρκαγιά πριν από κάποια χρόνια. Καθείς το αντιλαμβάνεται. Πολιτισμική και πολιτιστική κληρονομιά είναι. Ωραία.

Μας διαβεβαιώνει η κυρία Μπακογιάννη, αλλά εμείς στην Ελληνική Λύση δεν είδαμε ορθή τουριστική προβολή για τα ορθόδοξα μοναστήρια για να προσελκύσει τον θρησκευτικό τουρισμό στη Θράκη.

Και αν θέλετε, επειδή οι δυνατότητες είναι μεγάλες, θα πάμε στο Υπουργείο Τουρισμού, στον κ. Κικίλια, για να ζητήσουμε να γίνουν διαφημιστικά σποτ, να γίνει ένα οργανόγραμμα για το πως θα προβάλλονται τα αρχαιοελληνικά μνημεία στη Θράκη μας. Δηλαδή, τύμβος Καστά-Αμφίπολη. Πάμε στους Φιλίππους. Αρχαίο θέατρο Κρηνίδες. Αρχαίο θέατρο λιμένας της Θάσου –η πρωτεύουσα, δηλαδή, του νησιού η Θάσος-, Άβδηρα, η πατρίδα του Δημόκριτου, ιερός ναός σε Σαμοθράκη, Καβείρια μυστήρια. Δείτε τι τουριστικό πλάνο γίνεται από τα αρχαιοελληνικά μνημεία. Έτσι πρέπει να τα προβάλουμε.

Σήμερα, όταν διοικητικά είναι Ανατολική Μακεδονία και Θράκη, δεν μπορείς να ξεχωρίζεις τους δύο Νομούς Καβάλας και Δράμας. Ναι μεν τους έχετε εντάξει, αλλά να το κάνετε ισόποσα, γιατί θα δημιουργηθούν πολίτες δύο διαφορετικών ταχυτήτων και κατηγοριών, κύριοι, και αυτό είναι ό,τι χειρότερο. Όχι πληβείους και πατρικίους. Ανατολική Μακεδονία και Θράκη, αλλιώς αλλάξτε το διοικητικό μοντέλο, εάν δεν το θέλετε.

Πάμε λίγο τώρα σε αυτό που λέμε «εθνικά ζητήματα». Κατ’ αρχάς, μιλάτε για ένα φόρουμ διαχείρισης υδάτων με τη γείτονα Τουρκία για τον ποταμό Έβρο. Επικίνδυνο! Πρώτον, η Τουρκία δεν είναι χώρα της Ευρωπαϊκής Ένωσης. Πώς θα πάμε σε διαχείριση υδάτων ενός ποταμού που ναι μεν είναι το φυσικό σύνορο, αλλά αυτό πρέπει να μας προβληματίσει στον τρόπο διαχείρισης κονδυλίων και στον τρόπο που η Τουρκία θα εκμεταλλευτεί ευρωπαϊκά προγράμματα και ελληνικό έδαφος κατ’ αυτόν τον τρόπο;

Εμείς πάντα στην Ελληνική Λύση, κατά τα πρότυπα άλλων ευρωπαϊκών κρατών, μιλάμε για δημιουργία πολιτοφυλακής στη Θράκη και ό,τι αυτό συνεπάγεται, με πεδία που μπορούν να κάνουν σκοποβολή, με κάποια κτήρια που δόξα τω θεώ έχουμε πάρα πολλά. Να δημιουργηθεί επιτέλους, βρε αδερφέ, πολιτοφυλακή στη Θράκη. Πού να την κάνουμε δηλαδή, στη Μύκονο; Στη Θράκη πρέπει να την κάνουμε.

Και πάμε τώρα στο πολύ σοβαρό θέμα της τουρκικής γλώσσας στα σχολεία. Εμείς λέμε στην Ελληνική Λύση: Ίδρυση πομακικού μουσείου στην Ξάνθη, πομακική γλώσσα και λεξικό στα σχολεία. Γιατί; Γιατί δηλαδή, οι Πομάκοι να μην γνωρίζουν την ιστορία τους; Γιατί οι άνθρωποι αυτοί να μην πάρουν απαντήσεις γιατί σταυρώνουν το ψωμί πριν το φάνε, γιατί έχουν εικόνες του Άη Γιώργη στα σπίτια, γιατί ξεματιάζουν τα παιδιά; Δεν πρέπει να μάθουν την ιστορία; Ακούστε να δείτε, οι επόμενες γενεές στη Θράκη αν μάθουν πραγματικά την ιστορία, την αξία της φυλής τους και τις ρίζες τους, να ξέρετε ότι το επίπεδο εκεί θα αλλάξει. Δεν θα έχουμε προπαγάνδες. Φταίει η Ελλάδα; Φταίει και η Ελλάδα, εννοείται. Τα λάθη της δεκαετίας του ΄50 και του ΄60 με τις απαγορευμένες περιοχές πληρώνουμε, που δεν τους αφήναμε να πάρουν διπλώματα, που δεν τους αφήναμε να χτίσουν καινούργια σπίτια. Αυτά πληρώνουμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω.

Την ύστατη ώρα, πομακική γλώσσα και ανάδειξη της ιστορίας των Αγριάνων στη Θράκη κύριοι, να τελειώνει αυτή η ιστορία.

Και κλείνω με τον σιδηρόδρομο. Θα μπορούσα να μιλάω πάρα πολλές ώρες για τον σιδηρόδρομο που είναι σε μεσαιωνική κατάσταση. Από τις 8-12-2001 με αριθμό πρωτοκόλλου Φ121, Σταϊκούρας - Καραμανλής, κοινό ανακοινωθέν. Ποιος σιδηρόδρομος, ρε παιδιά; Έχει γίνει διαχωρισμός. Μιλάμε για δίκτυο υπό κατασκευή από τη Θεσσαλονίκη μέχρι το Ορμένιο. Μιλάμε για προσωρινή αναστολή λειτουργίας, πού; Νέα Ζίχνη, που είναι ο νομός μου, Σερρών - Αμφίπολη, που δεν υπάρχει καν δίκτυο. Το έχουν ξηλώσει. Ο ανάδοχος μόνο για τις μελέτες θέλει 200 εκατομμύρια ευρώ. Προσέξτε, για να αποπερατωθεί το έργο χρειάζονται 2 δισεκατομμύρια ευρώ. Ωραία! Αλλά κάντε έναν σιδηρόδρομο, διότι η γραμμή Νέας Καρβάλης -Τοξότες -εγώ θέλω να μιλάω με στοιχεία- τριάντα ενός χιλιομέτρων καθυστερεί, ρε παιδιά, πάνω από δεκαπέντε, είκοσι χρόνια και λίγα είπα. Για τριάντα ένα χιλιόμετρα σε πεδινή έκταση! Και μιλάτε για σιδηρόδρομο χωρίς να υπάρχει αναλυτικό πλάνο σε ένα κατηργημένο σιδηρόδρομο; Εγώ δεν ξέρω που ανήκουν. Διαβάζω περιφερειακούς συμβούλους που το βιώνουν το πρόβλημα στην περιοχή.

Επίσης, χθες έγινε κάτι τραγικό επάνω, να τα βλέπει ο κ. Πλεύρης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούμπα, δεν μπορώ να σας αφήσω.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω σε ένα δευτερόλεπτο.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, με ακούτε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω.

**ΠΡΟΕΔΡΕΥΩΝ (Νικήτας Κακλαμάνης):** Ναι, κλείστε, όμως. Δεν μπορώ να σας αφήσω άλλο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Στην Κομοτηνή υπάρχουν δύο διαγνωστικά κέντρα. Για ευνόητους λόγους δεν θα πω ποιο από τα δύο. Με παραπεμπτικό 35 ευρώ για μαγνητική, κάτοικος της Κομοτηνής πλήρωσε 80 ευρώ. Έχω τις αποδείξεις, θα τις προσκομίσω. Στην Ξάνθη πληρώνουν κανονικά, ενώ είχε παραπεμπτικό.

Αναπτύξτε την ιχθυοκαλλιέργεια επιτέλους στο Πόρτο Λάγος, διότι η ιχθυοκαλλιέργεια θα αποτελέσει την τροφή παγκοσμίως στο 70%, όπως λένε οι μελέτες.

Θράκη, επιτέλους, με κίνητρα σοβαρά, με εθνική αξιοπρέπεια για τους Θρακιώτες.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η κ. Σοφία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, υπάρχουν πολλά σημεία για τις διαρθρωτικές παρεμβάσεις όπου υπάρχει κοινή προσέγγιση ή ακόμα και σύμπτωση ανάμεσα στις προτάσεις μας και εκείνες των άλλων κομμάτων. Δεν έχει νόημα να αναφερθώ σε αυτά τώρα. Θα σταθώ κυρίως στις διαφορές μας.

Ήδη από την πρώτη συνεδρίαση της διακομματικής επιτροπής στις 28 Ιουλίου του 2020 είχα αναφέρει ότι «όταν μιλάμε για ανάπτυξη, μιλάμε για βιώσιμη ανάπτυξη. Ίσως θα έπρεπε για λόγους ουσιαστικούς να προσθέσουμε για τη βιώσιμη ανάπτυξη της Θράκης». Είναι ενδεικτικό της όλης νοοτροπίας των κομμάτων στη Βουλή ότι αυτή η πρόταση δεν υποστηρίχθηκε και δεν υιοθετήθηκε. Προτάθηκαν κυρίως από την κυρία Πρόεδρο διαδικαστικά κωλύματα.

Εμείς πιστεύουμε ότι εάν υπήρχε πραγματική βούληση και συναίνεση και από τα υπόλοιπα κόμματα βέβαια, θα μπορούσε να υπάρξει αυτή η αλλαγή. Δεν πρόκειται για απλή φραστική αλλαγή στον τίτλο. Θα σηματοδοτούσε διαφορετική ουσία για το ίδιο το έργο της επιτροπής. Δυστυχώς, όλοι γνωρίζουμε ότι η μνημονιακή πραγματικότητα και οι ασφυκτικές δεσμεύσεις των δανειστών έχουν επιβάλει ένα πλαίσιο που σχεδόν απαγορεύει μια στοιχειώδη πολιτική βιώσιμης ανάπτυξης στην Ελλάδα. Γι’ αυτό, για μια πολιτική βιώσιμης ανάπτυξης και όταν ειδικά μιλάμε για την Ανατολική Μακεδονία και Θράκη, χρειάζεται ισχυρή βούληση, στέρεους σχεδιασμούς, συγκεκριμένη στοχοθεσία, αλλά και εντατική προσπάθεια.

Χωρίς πλήρη γνώση και ανάλυση των δεδομένων, χωρίς επανακαθορισμό προτεραιοτήτων και κριτηρίων, χωρίς σχεδιασμό, επενδύσεις ιδιωτικές, αλλά κυρίως δημόσιες, αλλά και χωρίς στοχοπροσήλωση, δεν πρόκειται, κυρίες και κύριοι συνάδελφοι, να έχουμε ουσιαστικά αποτελέσματα.

Σταθήκαμε από την αρχή στη χρήση του όρου «θρησκευτικές μειονότητες» σεβόμενοι απόλυτα το άρθρο 45 της Συνθήκης της Λωζάνης. Θυμίζω ότι στο επίσημο κείμενο της συνθήκης στα ελληνικά, όπως αυτό ισχύει στην έννομη τάξη μας, ο όρος αναφέρεται στον πληθυντικό και όχι στον ενικό, όπως αναγράφεται στο αγγλικό και το γαλλικό κείμενο. Στην τελευταία συνεδρίαση της επιτροπής διάβασα και κατέθεσα το κείμενο του συγκεκριμένου άρθρου. Θα επαναλάβω, λοιπόν, το αυθεντικό κείμενο στην καθαρεύουσα: «Τα αναγνωρισθέντα διά των διατάξεων του παρόντος τμήματος δικαιώματα εις τας εν Τουρκία μη μουσουλμανικάς μειονότητας, αναγνωρίζονται επίσης υπό της Ελλάδος εις τας εν τω εδάφει αυτής ευρισκομένας μουσουλμανικάς μειονότητας». Γενική και θεμελιώδης αρχή μας σε όλα τα ζητήματα -και πόσο μάλλον για τη Θράκη- είναι ότι υπάρχει απαράβατη υποχρέωση σεβασμού της πλειονότητας, αλλά και όλων των μειονοτήτων.

Θα θυμίσω κάτι ακόμα. Πριν τη σύσταση της διακομματικής επιτροπής μας τον Γενάρη του 2020, είχε γίνει η πρώτη ενημέρωση της Επιτροπής Ευρωπαϊκών Υποθέσεων από τον Έλληνα Επίτροπο για την προώθηση του ευρωπαϊκού τρόπου ζωής. Τότε είχα ρωτήσει για τα μέτρα που σκέπτεται να λάβει η επιτροπή για την προστασία τέτοιων κοινοτήτων. Ενδεικτικά είχα αναφέρει τότε την Πομακική. Βέβαια δεν έλαβα καμμία απάντηση, ούτε σε εκείνη τη συνεδρίαση ούτε σε καμμία άλλη, φυσικά. Όμως, ξέρετε αυτά τα ζητήματα δεν παραγράφονται, δεν γλιτώνεις από αυτά. Θα είναι πάντα μπροστά μας, ιδίως όσο η ελληνική πολιτεία και η Ευρωπαϊκή Ένωση υποτίθεται ότι προωθούν τον πολυδιαφημισμένο ευρωπαϊκό τρόπο ζωής. Γιατί χωρίς τη διαφορετικότητα αυτός θα είναι μόνο ένας κενός λόγος. Καθόλου ασυνήθιστο, θα μου πείτε, για τη σύγχρονη πολιτική πραγματικότητα.

Ο πληθυσμός της Θράκης ανήκει σε διαφορετικές θρησκείες και δόγματα, μιλά διαφορετικές γλώσσες και έχει ποικιλία ιδιαίτερων παραδόσεων. Μάλιστα, τις τελευταίες δεκαετίες έχει προστεθεί με την εγκατάστασή της και μια ακόμα νέα κοινότητα, αυτή των παλιννοστούντων ομογενών. Δυστυχώς, στη Θράκη κυριαρχούν ακόμα στις σχέσεις των ανθρώπων και των κοινοτήτων η δυσπιστία, αλλά και ο φόβος κι αυτό εξαιτίας κυρίως της καταλυτικής και διαρκούς επίδρασης εξωγενών παραγόντων, αλλά και εξαιτίας των ανερμάτιστων πολιτικών και των διαχρονικών επιλογών μας ως προς τη διαχείριση των ιδιαιτεροτήτων της περιοχής.

Σε κάθε περίπτωση, σε σχέση με τις μειονότητες αυτές. οφείλουμε να λαμβάνουμε πάντα υπ’ όψιν τη διαφορετικότητα της κάθε κοινότητας ως προς τη γλώσσα της, το θρησκευτικό της δόγμα και την ιδιαίτερη πολιτιστική της παράδοση και συγκρότηση. Κυρίως, οφείλουμε να δημιουργούμε σταθερές, βιώσιμες συνθήκες για να αναπτυχθούν μαζί όλοι οι πληθυσμοί που τους έλαχε να ζουν και να συνυπάρχουν στην περιοχή της Ανατολικής Μακεδονίας και Θράκης. Όλοι οι πληθυσμοί, οι τουρκογενείς, οι Ρομά, οι Πομάκοι, οι Σουνίτες, οι Αλεβίτες, οι παλιννοστούντες ομογενείς, οι εναπομείναντες Εβραίοι, οι Αρμένιοι και φυσικά η ελληνική πλειονότητα.

Σε αυτήν την κατεύθυνση το κύριο βάρος θα πρέπει να δοθεί κατ’ αρχάς στην εκπαίδευση. Η βασική υποχρέωση είναι η αντιμετώπιση του αναλφαβητισμού. Εδώ χρειάζεται η συνδρομή του Παιδαγωγικού Ινστιτούτου, αλλά και της εξειδικευμένης πανεπιστημιακής κοινότητας για την υλικοτεχνική υποδομή και το διδακτικό προσωπικό. Αυτονόητα τα προγράμματα αντιμετώπισης του αναλφαβητισμού θα αφορούν οπωσδήποτε και τουλάχιστον και στα ελληνικά και στα τουρκικά.

Είναι απαραίτητο να εξασφαλιστεί η διαρκής παρουσία των παιδιών στα σχολεία για την πρωτοβάθμια και δευτεροβάθμια εκπαίδευση. Είναι γνωστό πως ειδικά στις κοινότητες των Ρομά είναι ιδιαίτερα οξυμένο το πρόβλημα της αποσπασματικής εκπαίδευσης. Απαιτείται να συσταθούν, λοιπόν, σχολεία τόσο για την ελληνόφωνη μειονότητα όσο και για την τουρκόφωνη μειονότητα.

Και πέρα από αυτό, επειδή κάποια πράγματα μάλλον δεν έγιναν κατανοητά θα επαναλάβω. Ειδικά για την πομακική γλώσσα και τα Ρομανί με τη συνεργασία του Παιδαγωγικού Ινστιτούτου και της εξειδικευμένης πανεπιστημιακής κοινότητας να γίνει εφικτό κάποια μαθήματα, όπως παραδείγματος χάριν η γυμναστική ή και η αριθμητική, αλλά και σχολικές δραστηριότητες, όπως ενδεικτικά οι θεατρικές παραστάσεις να γίνονται στη γλώσσα της κάθε μειονότητας. Έχουμε την υποχρέωση και μέσα στην εκπαιδευτική διαδικασία, μέσα δηλαδή στα σχολεία, να παρέχουμε στις μειονότητες τη δυνατότητα να βιώνουν τη γλωσσική τους διαφορετικότητα και παράδοση.

Εδώ θα ήθελα να κάνω μια παρένθεση. Επιτέλους, η ελληνική πολιτεία έχει την υποχρέωση να ξεπεράσει τη φοβική και συμπληρωματική αντιμετώπιση απέναντι στις γλώσσες και τον ιδιαίτερο πολιτισμό των κοινοτήτων μας. Δεν απειλείται από αυτά η εθνική ομοψυχία και η υπόσταση του έθνους ούτε από τα βλάχικα -βλάχα είμαι- ούτε από τα αρβανίτικα ούτε από τα σλαβομακεδονικά και κανείς δεν δικαιούται να είναι υπερήφανος για το ιστορικό του ελληνικού κράτους σε αυτόν τον τομέα. Εδώ κλείνω την παρένθεση.

Στη Θράκη πρέπει πάντα να εξασφαλίζεται η δυνατότητα μικτού σχολικού πληθυσμού. Δεν μπορούμε να παραβλέπουμε ότι αρκετές υποθέσεις στο Ευρωπαϊκό Δικαστήριο Ανθρωπίνων Δικαιωμάτων έχουν αναδείξει ότι ο σχολικός διαχωρισμός των παιδιών Ρομά συνιστά παράνομη διάκριση. Υπάρχουν εδώ ενδιαφέρουσες προτάσεις από το Δροσερό της Θράκης, τις οποίες και θα καταθέσω στα Πρακτικά.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Επίσης, απαιτείται επιπλέον εκπαιδευτικό προσωπικό στην πρωτοβάθμια και δευτεροβάθμια εκπαίδευση. Είναι κρίσιμο να εξασφαλιστεί και η δυνατότητα ενισχυτικής διδασκαλίας τόσο μετά το πέρας των μαθημάτων όσο και κατά τη θερινή περίοδο. Είναι κρίσιμο για να βελτιωθεί η κατάρτιση των μαθητών της Ανατολικής Μακεδονίας και Θράκης και να υπάρξουν καλύτερα αποτελέσματα στις πανελλήνιες εξετάσεις.

Ακόμα, κάναμε συγκεκριμένες προτάσεις για το Δημοκρίτειο Πανεπιστήμιο τόσο γενικά όσο και ειδικά για τη συμμετοχή του στη σύσταση παρατηρητηρίων ποιότητας προϊόντων του πρωτογενούς τομέα. Πιστεύουμε ότι είναι ιδιαίτερα σημαντική και θα άξιζε μεγαλύτερη προσοχή τουλάχιστον μία συγκεκριμένη πρότασή μας. Για να διαχυθεί η γνώση για βιώσιμη ανάπτυξη του πρωτογενούς τομέα στην περιοχή προτείναμε να συσταθεί εδώ αγροτοκτηνοτροφική σχολή στα πρότυπα της Αμερικανικής Γεωργικής Σχολής Θεσσαλονίκης και της Γαλακτοκομικής Σχολής των Ιωαννίνων. Προτείναμε να λειτουργήσει αυτή σε δύο τμήματα, ένα στην ελληνική και ένα στην τουρκική γλώσσα με δυνατότητες επιμόρφωσης και ολιγοήμερα σεμινάρια. Τα εκπαιδευτικά προγράμματα να στοχεύουν τόσο σε εναλλακτικές όσο και σε παραδοσιακές καλλιέργειες και προϊόντα της περιοχής για τη γεωργία, την κτηνοτροφία, τη μελισσοκομία και τη σηροτροφία.

Τέλος, προτείναμε τη σύσταση και λειτουργία θερινών τμημάτων στο Δημοκρίτειο Πανεπιστήμιο Θράκης για ομογενείς της διασποράς.

Όσα προτείναμε για την εκπαίδευση διαφέρουν ριζικά από εκείνα των προτάσεων της Πλειοψηφίας. Είναι λογικό αφού έχουμε διαφορετικές αφετηρίες, αλλά ουσιαστικά και διαφορετική στόχευση.

Το ίδιο ισχύει, κυρίες και κύριοι συνάδελφοι, και για την ενέργεια τόσο γενικά όσο και ειδικότερα. Αναφέρομαι ιδίως στην απλή και εντελώς συμπληρωματική εξέταση των δυνατοτήτων για τη γεωθερμία και τη βιομάζα. Ενδεικτικά, για να γίνει πιο κατανοητή η διαφορετική προσέγγιση σας διαβάζω από τη σελίδα 29 του πορίσματος της Πλειοψηφίας όπου γίνεται αναφορά στη στρατηγική προοπτική της Θράκης για τις ανανεώσιμες πηγές ενέργειας και συγκεκριμένα για αιολικά πάρκα και ηλιακά πάνελ. Μετά από αυτά γράφεται: «Ταυτόχρονα, δεδομένου του ορυκτού πλούτου της περιοχής μπορούν να εξεταστούν και άλλες μορφές ενέργειας, όπως η γεωθερμία, η αιολική ενέργεια, η βιομάζα, το βιοαέριο παράλληλα με την αξιοποίηση του φυσικού αερίου για οικιακή και επαγγελματική χρήση».

Συγκριτικά, εμείς αναφέρουμε στη σελίδα 216 του πορίσματος: «Είναι απαραίτητο να διατεθούν οι απαραίτητοι πόροι, ώστε το Δημοκρίτειο Πανεπιστήμιο Θράκης σε συνεργασία με τη Γενική Γραμματεία Έρευνας και Καινοτομίας μέσω χρηματοδοτούμενων ερευνών σε βάθος πενταετίας να εκπονήσει προγράμματα στο αντικείμενο των ανανεώσιμων πηγών ενέργειας και ιδιαίτερα της γεωθερμίας, βιομάζας, περιβαλλοντικά φιλικών χρήσεων ζεόλιθου, όπως και της παραγωγής και διακίνησης υδρογόνου χρησιμοποιώντας σε μέγιστο βαθμό εγχώριους πόρους».

Εδώ νομίζω, κυρίες και κύριοι συνάδελφοι, οι διαφορές είναι προφανείς. Προτείνουμε το υδρογόνο να αποτελέσει τη ραχοκοκαλιά της πράσινης μετάβασης.

Το έχουμε πει πολλές φορές, όποια μεσογειακή χώρα δημιουργήσει πρώτη μια μεγάλη μονάδα παραγωγής υδρογόνου και ανάλογο δίκτυο διανομής του θα αποκτήσει σημαντικό συγκριτικό αναπτυξιακό πλεονέκτημα. Στόχος είναι με βάση και το λιμάνι της Αλεξανδρούπολης να αναδειχθεί η περιοχή στο πρώτο και κύριο Μεσογειακό Κέντρο Παραγωγής και Διακίνησης Υδρογόνου και με χρήση ανανεώσιμης ηλεκτρικής ενέργειας που θα παράγεται σε πλωτές φάρμες ανεμογεννητριών στις ανοιχτές θάλασσες εκτός ψαρότοπων και εκτός του οπτικού πεδίου των νησιωτών.

Ειδικά με αυτά που βλέπουμε στην Αλεξανδρούπολη, κυρίες και κύριοι συνάδελφοι, γίνεται ολοφάνερο το χάσμα που μας χωρίζει. Για την Αλεξανδρούπολη αξίζει να θυμηθούμε κάτι ακόμα. Η Νέα Δημοκρατία πανηγύριζε για την απόφαση της κυβέρνησης Καραμανλή να συνδέσει ενεργειακά την ακριτική μας πόλη με το φυσικό αέριο της Ρωσίας στο πλαίσιο μιας πολυδιάστατης εξωτερικής πολιτικής, όπως έλεγε τότε. Δεκαπέντε χρόνια μετά, για το ίδιο κόμμα η ίδια πόλη, αποτελεί και πάλι ενεργειακό κόμβο πάλι για το φυσικό αέριο, αλλά αυτή τη φορά, όμως, από τις Ηνωμένες Πολιτείες. Το μόνο που παραμένει σταθερό είναι η εμμονή στο φυσικό αέριο.

Και για να αποδίδουμε τα του Καίσαρος τω Καίσαρι και για να μην είμαστε άδικοι πρέπει να πούμε ότι καθοριστική συμβολή στην σταδιακή πρόσδεση της Αλεξανδρούπολης με τα συμφέροντα των Ηνωμένων Πολιτειών είχαν με την κυβερνητική τους συμμετοχή και συνέργεια πέρα από τη Νέα Δημοκρατία και το ΠΑΣΟΚ και το ΛΑΟΣ και το Ποτάμι, αλλά και ο ΣΥΡΙΖΑ. Δεν ξεχνάμε, επίσης, ότι όλα αυτά τα κόμματα υποστήριζαν και υποστηρίζουν ότι άσκησαν και θέλουν πολυδιάστατη εξωτερική πολιτική. Αυτή, όμως, μοιάζει περισσότερο με έναν πολύ στενό μονόδρομο.

Εν τω μεταξύ αναπτύσσεται και πάλι η γνωστή φιλολογία της υποτέλειας ότι δήθεν με την ένταξη της Αλεξανδρούπολης στους νατοϊκούς σχεδιασμούς εξασφαλίζεται η προστασία των εθνικών μας συμφερόντων απέναντι στην τουρκική επιθετικότητα. Θα θυμίσω μόνο τη σχετική αναφορά του Γραμματέα του ΜέΡΑ25 Γιάνη Βαρουφάκη εδώ στη Βουλή που μίλησε για την Κύπρο.

Κακά τα ψέματα, κυρίες και κύριοι συνάδελφοι, η σήμερα αμερικανοκρατούμενη Αλεξανδρούπολη είναι το ίδιο αποτρεπτική για την Τουρκία όσο ήταν και οι βρετανικές βάσεις του Ακρωτηρίου και της Δεκέλειας στην Κύπρο το 1974, δηλαδή μηδενική. Η εκμετάλλευση της Αλεξανδρούπολης για τα στρατιωτικά σχέδια των Ηνωμένων Πολιτειών θέτει σε κίνδυνο την ειρήνη και την ασφάλεια στην ευρύτερη περιοχή των Βαλκανίων ή πιο σωστά τουλάχιστον σε αυτή. Ηλίου φαεινότερο, όπως έλεγαν παλιά: «η διαμόρφωση στρατιωτικών ζωνών περιορισμένης έως και ανύπαρκτης εθνικής κυριαρχίας θέτει σε κίνδυνο τη συνοχή του κράτους και την ίδια την εθνική και λαϊκή κυριαρχία».

Ανάλογες είναι οι επιφυλάξεις μας και για τις δήθεν αναπτυξιακές ζώνες ιδιαίτερου καθεστώτος. Πρόκειται για σχεδιασμό που θέλει να επιβάλει τη διάρρηξη του όποιου ιστού εργασιακών σχέσεων έχει απομείνει και οδηγεί αναπόφευκτα σε εργασιακό μεσαίωνα. Όπως και στο στρατιωτικό πεδίο δημιουργούνται και εδώ ζώνες περιορισμένης κυριαρχίας όπου τα εργασιακά δικαιώματα τίθενται στο περιθώριο και στην αδράνεια.

Αναρωτιέμαι αν πρέπει να μας εκπλήσσει η μεθοδικότητα με την οποία δημιουργείτε ζώνες περιορισμένης άσκησης εθνικής και λαϊκής κυριαρχίας και αναστολής του δικαίου. Μέσα στο ίδιο πλαίσιο πολιτικών επιλογών οι κυβερνήσεις προχωρούν με θαυμαστή συνέπεια σε ιδιωτικοποιήσεις σημαντικών υποδομών, όπως ενδεικτικά λιμάνια και αεροδρόμια έναντι ελάχιστου αντιτίμου, ελαχίστου ακόμα και μόνο σε σχέση με το κόστος κατασκευής τους. Και όχι μόνο αυτό. Επιδιώκεται παράλληλα η συγκοινωνιακή διασύνδεση τους χωρίς καμμία απολύτως επιβάρυνση ή συμμετοχή εκείνων που θα επωφεληθούν δραστικά και θα δουν τις ισχνές επενδύσεις τους να εκτοξεύονται με δωρεάν υπεραποδόσεις.

Κυρίες και κύριοι συνάδελφοι, η Θράκη αποτελεί σημαντική γέφυρα ανάμεσα στην Τουρκία και την Ελλάδα. Τουλάχιστον από πλευράς οδικών και σιδηροδρομικών συνδέσεων η λειτουργία της είναι όχι μόνο πολύτιμη αλλά και ουσιαστικά αναντικατάστατη για το διεθνές εμπόριο και την οικονομία της Τουρκίας. Ας αναλογιστούμε, λοιπόν, πόσο αποφασιστικά επιβλήθηκε και ολοκληρώθηκε η κατασκευή της Εγνατίας Οδού, παρά τις τεχνικές δυσκολίες αλλά και τις περιβαλλοντικές επιπτώσεις. Ειδικά οι περιβαλλοντικές επιπτώσεις δεν έπαιξαν κανένα ρόλο ούτε για τους δήθεν οικολογικά υπερευαίσθητους εταίρους μας που συμμετείχαν μάλιστα σε μεγάλο μέρος της χρηματοδότησης. Γιατί άραγε το έκαναν αυτό; Θα μου επιτρέψετε να πω αρκεί η σύγκριση της αποτελεσματικής υπέρβασης κάθε δυσκολίας σε σχέση παραδείγματος χάριν με την κατασκευή του αυτοκινητόδρομου Αθήνας - Θεσσαλονίκης που είχε αρχίσει πριν δεκαετίες και ακόμη, θα μου επιτρέψετε επίσης να πω, δεν έχει ολοκληρωθεί.

Έχω λοιπόν, την αίσθηση ότι οι πολιτικές μας ηγεσίες δεν έχουν συνειδητοποιήσει την τεράστια σημασία που έχει η Εγνατία για την Τουρκία και για συγκεκριμένα κράτη στην Ευρωπαϊκή Ένωση. Αναμφίβολα, η σιδηροδρομική Εγνατία θα συμβάλει τόσο στην αποφόρτιση του αντίστοιχου οδικού άξονα όσο και σε αποτελεσματικότερους ελέγχους. Για τον λόγο αυτό αρκούμαι να πω μόνο ένα. Η σιδηροδρομική Εγνατία δεν πρέπει να περάσει στα χέρια ιδιωτών -και ο νοών νοείτω- επ’ ουδενί, κύριοι συνάδελφοι.

Κλείνοντας, θέλω να πω ότι πρέπει να σταλεί έκθεση της επιτροπής μας σε όλους όσους μας προσέγγισαν με σκέψεις, προβληματισμούς και προτάσεις, ώστε να μπορέσουμε να την επαναξιολογήσουμε στη βάση ενδεχόμενων παρατηρήσεων. Χωρίς ανατροφοδότηση κανένα σύστημα δεν μπορεί να λειτουργήσει σωστά.

Και τελειώνω με μια ειδική παρατήρηση για τη θρησκευτική κοινότητα των Αλεβιτών. Θεωρώ ότι είναι θετικό ότι θα έχουν πλέον έναν ευκτήριο οίκο για να μην υποχρεώνονται να καταφεύγουν σε ιδιωτικούς χώρους. Είναι οίκος που χτίστηκε με δικές τους δωρεές. Η επίσημη αναγνώρισή τους από την ελληνική πολιτεία ήταν και αυτονόητη και επιβεβλημένη. Είναι μια κοινότητα αριθμητικά μικρή, ίσως και γι’ αυτό να ήταν και παραμελημένη. Αξίζει, λοιπόν, να συνδιαλλαγούμε μαζί της και να τους ακούσουμε με προσοχή. Αξίζει επίσης να υπάρξει κάθε συνδρομή της πολιτείας για την προστασία της ιδιαιτερότητας της.

Ευχαριστώ πολύ, κύριε Πρόεδρε.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σακοράφα.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος και Γενικός Γραμματέας του Κομμουνιστικού Κόμματος Ελλάδος, ο κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, θέλουμε και από αυτό το Βήμα να χαιρετίσουμε τη μεγάλη συμμετοχή των εργαζομένων στη σημερινή πανελλαδική απεργία που οργάνωσαν δεκάδες εργατικά σωματεία και ομοσπονδίες, ενάντια στην ακρίβεια και στην εμπλοκή της Ελλάδας στον πόλεμο. Να χαιρετίσουμε τους χιλιάδες εργαζόμενους που διαδήλωσαν σε όλη τη χώρα για συλλογικές συμβάσεις εργασίας, για αυξήσεις στους μισθούς, για μειώσεις και πλαφόν στις τιμές του ρεύματος.

Θα μπορούσε να είναι σύμπτωση, αλλά δεν είναι. Την ίδια ώρα που χιλιάδες λαού, σε όλες τις μεγάλες πόλεις απεργούν και διαδηλώνουν και για να σταματήσει η εμπλοκή της Ελλάδας στον πόλεμο, στη Βουλή διενεργείται μια συζήτηση για την ανάπτυξη μιας περιοχής, όπως είναι η Θράκη, η οποία εκτός των άλλων, αποτελεί και σήμα κατατεθέν της ελληνικής συμμετοχής και εμπλοκής σε αυτόν τον πόλεμο. Διότι, αν υπάρχει στην Ελλάδα μια περιοχή η οποία αποκαλύπτει το μέγεθος αυτής της συμμετοχής και εμπλοκής στον πόλεμο στην Ουκρανία, αυτή είναι η Θράκη και πιο συγκεκριμένα η Αλεξανδρούπολη, το λιμάνι της οποίας αποτελεί πλέον μια νέα νατοϊκή βάση, η Σούδα του Βορρά όπως αποκαλείται, χωρίς αυτό να σημαίνει πως η Σούδα στην Κρήτη, το Στεφανοβίκειο στο Βόλο, άλλες στρατιωτικές υποδομές του ΝΑΤΟ και των ΗΠΑ στη χώρα μας βρίσκονται έξω από το κάδρο της ελληνικής εμπλοκής. Το αντίθετο. Δυστυχώς, ολόκληρη η χώρα έχει μετατραπεί σε ορμητήριο πολέμου. Αν ξεχωρίζει η Αλεξανδρούπολη, είναι γιατί το λιμάνι αλλά και το αεροδρόμιο της χρησιμοποιούνται συστηματικά για τη μεταφορά αμερικανονατοϊκών στρατιωτικών δυνάμεων και εξοπλισμού με προορισμό τη συνοριακή γραμμή της Ουκρανίας, όπως συνέβη με την άσκηση «Defender-Europe 2021», όπως και με άλλες στρατιωτικές ασκήσεις πριν.

Σε αυτό το λιμάνι τα τελευταία χρόνια έχει πραγματοποιηθεί μια γιγαντιαία απόβαση αμερικανικών δυνάμεων με χιλιάδες στρατιώτες, αξιωματικούς, με μεταφορά οπλισμού, ελικοπτέρων, αρμάτων μάχης με προορισμό την Ανατολική Ευρώπη. Σε αυτό το λιμάνι έχουν καταπλεύσει εννέα φορές νατοϊκά πλοία κάθε λογής. Ανάμεσά τους ένα βρετανικό, ένα αμερικανικό, ενώ αναμένονται και άλλα. Και μαζί με το λιμάνι της Αλεξανδρούπολης στην υπηρεσία και τη διάθεση του ΝΑΤΟ έχετε βάλει και άλλες υποδομές της περιοχής, όπως διάφορα στρατόπεδα, το στρατόπεδο Γιαννούλη, το στρατόπεδο και το πεδίο βολής στο Πετροχώρι της Ξάνθης, οδικούς άξονες, το σιδηροδρομικό δίκτυο, το οποίο ακόμα και αυτή τη στιγμή που μιλάμε αξιοποιείται για μεταφορά νατοϊκού στρατιωτικού υλικού.

Θυμάστε τι απαντούσατε μερικούς μήνες πριν; Πριν την εισβολή της Ρωσίας με την απόβαση των αμερικανικών δυνάμεων που από το λιμάνι της Αλεξανδρούπολης έφευγαν για την πρώτη γραμμή της αντιπαράθεσης με τη Ρωσία; Λέγατε ότι αυτά που γίνονται στην Αλεξανδρούπολη ασφαλώς και δεν έχουν επιθετικό προσανατολισμό εναντίον κανενός και ότι αυτά που ακούγονται είναι αστειότητες. Αστειότητες ήταν βλέπετε για την Κυβέρνηση της Νέας Δημοκρατίας η προετοιμασία του πολέμου στην Ουκρανία. Και όμως η Αλεξανδρούπολη ως κόμβος μεταφοράς στρατιωτικών δυνάμεων των ΗΠΑ και του ΝΑΤΟ προς την Ανατολική Ευρώπη στη συνοριακή γραμμή με την Ρωσία αποκαλύπτει πως το εύφλεκτο υλικό για τον πόλεμο στην Ουκρανία είχε συγκεντρωθεί, συγκεντρωνόταν, πολύ πριν την απαράδεκτη εισβολή της Ρωσίας στην Ουκρανία. Από την πρώτη στιγμή είπε το Κομμουνιστικό Κόμμα Ελλάδας πως ο λαός της Ουκρανίας για πάνω από μια δεκαετία έχει γίνει σάκος του μποξ ανάμεσα σε Ρωσία, ΝΑΤΟ, ΗΠΑ, Ευρωπαϊκή Ένωση. Και σε αυτό, βέβαια, οι ελληνικές κυβερνήσεις, όπως και η σημερινή της Νέας Δημοκρατίας είχαν ρόλο σημαιοφόρου, όχι μόνο γιατί στηρίζατε με χέρια και πόδια κάθε απόφαση που έπαιρνε το ΝΑΤΟ για τη στρατιωτική περικύκλωση της Ρωσίας, αλλά και γιατί την υλοποιούσατε κιόλας με τη διάθεση υποδομών της δικής μας χώρας.

Και για να μη σας αδικούμε, μεγάλο μερίδιο ευθύνης έχει και ο ΣΥΡΙΖΑ που παζάρεψε και, τελικά, συμφώνησε στο πλαίσιο της στρατηγικής συμφωνίας με τις ΗΠΑ τη δημιουργία νέων στρατιωτικών βάσεων όπως αυτή της Αλεξανδρούπολης. Ό,τι και να κάνετε εσείς του ΣΥΡΙΖΑ, όσα αντιπολιτευτικά τραγούδια και αν τραγουδήσετε οι ευθύνες σας δεν ξεπλένονται. Την ιδρυτική πράξη αυτής της νατοϊκής μπαρουταποθήκης την υπογράψατε εσείς, κυρίες και κύριοι του ΣΥΡΙΖΑ. Και αν αύριο όλοι μαζί, Βουλευτές της Νέας Δημοκρατίας, του ΣΥΡΙΖΑ, του ΚΙΝΑΛ-ΠΑΣΟΚ, ένας του ΜέΡΑ25 βρεθείτε πλάι, πλάι σε αυτά εδώ τα έδρανα για να χειροκροτήσετε τον Ζελένσκι, είναι μόνο και μόνο γιατί στηρίζετε το στρατόπεδο των ΗΠΑ και του ΝΑΤΟ που στηρίζει τον Ζελένσκι, γιατί όλοι σας ξέρετε πάρα πολύ καλά ότι θα χειροκροτήσετε τον πρόεδρο μιας αντιδραστικής κυβέρνησης, που ευθύνεται και αυτή όπως η Ρωσία για το δράμα του λαού της Ουκρανίας. Θα χειροκροτήσετε τον εκπρόσωπο μιας κυβέρνησης η οποία εδώ και χρόνια έχει στηρίξει, έχει ενσωματώσει στις δομές του κράτους της, του στρατού, της αστυνομίας ναζιστικές, φασιστικές, εγκληματικές οργανώσεις, έχει απαγορεύσει έντεκα κόμματα της αντιπολίτευσης, διώκει και φυλακίζει κομμουνιστές, έχει θέσει εκτός νόμου το Κομμουνιστικό Κόμμα Ουκρανίας, καταπατά τα δικαιώματα των μειονοτήτων που ζουν στην Ουκρανία, ανάμεσά τους και η ελληνική, μια κυβέρνηση που θεωρεί ανεπιθύμητα πρόσωπα στην Ουκρανία στελέχη του ΚΚΕ, όπως τον Αντιπρόεδρο της Βουλής των Ελλήνων, τον Γιώργο Λαμπρούλη, γιατί εξέφρασαν την αλληλεγγύη τους πριν λίγα χρόνια στο λαό της Ουκρανίας και στους διωκόμενους εκεί κομμουνιστές και άλλους αγωνιστές.

Κυρίες και κύριοι αν σήμερα η Βουλή συζητάει τα πορίσματα μιας επιτροπής της Βουλής για την ανάπτυξη της Θράκης δεν είναι γιατί πιστεύουμε ότι σας έπιασε ο πόνος για τα προβλήματα που αντιμετωπίζουν οι εργαζόμενοι, οι αυτοαπασχολούμενοι επαγγελματίες, οι αγρότες, τα νέα παιδιά στην ακριτική αυτή περιοχή.

Είναι γιατί σ’ αυτή την περιοχή, η οποία συγκεντρώνει το αναβαθμισμένο ενδιαφέρον του αμερικάνικου παράγοντα, καθρεφτίζονται οι στόχοι της άρχουσας τάξης, η οποία επιδιώκει, βέβαια, τη γεωπολιτική της αναβάθμιση, συμμετέχοντας ενεργά σε στρατιωτικούς και πολιτικούς σχεδιασμούς άλλων. Αυτούς τους στόχους έχετε πάρει επ’ ώμου και εσείς της Νέας Δημοκρατίας, που κυβερνάτε, και εσείς του ΣΥΡΙΖΑ και του Κινήματος Αλλαγής που κυβερνήσατε.

Γύρω από αυτούς τους στόχους θέλετε να αποσπάσετε και τη στήριξη του λαού της περιοχής. Σύμφωνα, λοιπόν, μ’ αυτούς τους στόχους ολόκληρη η Περιφέρεια της Ανατολικής Μακεδονίας - Θράκης μετατρέπεται ολοένα και περισσότερο σε στρατιωτικό, ενεργειακό και διαμετακομιστικό κόμβο.

Όμως, το κρίσιμο ερώτημα είναι τι έχει να κερδίσει ο λαός της περιοχής από τη μετατροπή της Θράκης, ολόκληρης της περιφέρειας, σε τέτοιο στρατιωτικό κόμβο. Ή ακόμα τι έχει κερδίσει ως τώρα. Γιατί αυτού του τύπου η ανάπτυξη προωθείται εδώ και χρόνια. Ας ψάξει κανείς να βρει την απάντηση και στον πόλεμο στην Ουκρανία ή καλύτερα στις προειδοποιήσεις των Ρώσων που καθιστούν την Αλεξανδρούπολη στόχο αντιποίνων για τη συμβολή της στη μεταφορά νατοϊκών στρατευμάτων.

Σας θυμίζουμε ότι ο πόλεμος δεν είναι και πολύ μακριά. Η Αλεξανδρούπολη απέχει περίπου χίλια χιλιόμετρα από την Οδησσό. Τι έχουν να κερδίσουν οι εργαζόμενοι, οι βιοπαλαιστές, οι επαγγελματίες, οι αγρότες της Θράκης από την μετατροπή αυτής της περιοχής επιπλέον σε ενεργειακό κόμβο; Μπορούν οι ίδιοι να απαντήσουν. Δυο αγωγοί φυσικού αερίου, ένας σε λειτουργία και ένας υπό κατασκευή, περνάνε από τη Θράκη. Όμως, ο λαός της εξακολουθεί να ζει σε συνθήκες ενεργειακής φτώχειας, με ολόκληρη την περιοχή να κρατά τα πρωτεία στον τομέα αυτό. Ακόμα περιμένουν οι λαϊκές οικογένειες να αποκτήσουν πρόσβαση στο φυσικό αέριο.

Ακόμα και αν ξεκινήσει η κατασκευή εμπορικού δικτύου φυσικού αερίου για βιομηχανική οικιακή χρήση, για να καλύψει σε πρώτη φάση τα μεγάλα αστικά κέντρα της περιοχής, που με βάση τα δικά σας λεγόμενα θα καλύψει μόλις πενήντα χιλιάδες επαγγελματίες, νοικοκυριά, αυτό δεν σημαίνει ότι θα βελτιωθεί η κατάσταση συνολικά για τον λαό της περιοχής. Γιατί πολύ απλά το κόστος της ενέργειας έχει εκτοξευθεί και κανείς δεν μπορεί να έχει πρόσβαση σ’ αυτή αν δεν συνοδευτεί από συγκεκριμένα μέτρα που θέτει ως στόχους πάλης το ΚΚΕ, όπως είναι η κατάργηση του ειδικού φόρου κατανάλωσης, όπως είναι η κάλυψη του κόστους σύνδεσης αλλά και του σχετικού εξοπλισμού από το κράτος.

Το κόστος εγκατάστασης είναι απαγορευτικό για τους ανέργους και για τους εργαζόμενους με χαμηλό εισόδημα. Και μη μας πείτε πάλι για τις χιλιάδες θέσεις εργασίας που δημιούργησε στην περιοχή η κατασκευή των αγωγών, γιατί ξέρετε πολύ καλά πως οι εργαζόμενοι κατά τη διάρκεια κατασκευής του αγωγού, εκτός του ότι δούλευαν με εξαντλητικά ωράρια, η πλειοψηφία τους ήταν με μισθούς πολύ κάτω των αναγκών τους, ενώ πλέον αυτό που έρχεται ως αποτέλεσμα στη φάση λειτουργίας απασχολείται πολύ ελάχιστο προσωπικό.

Ούτε να σκεφθείτε πάλι να μας θυμίσετε για παράδειγμα ότι ο ΤΑΠ, ο αγωγός αυτός, δήθεν αποτελεί στην ουσία μια συνεργασία της Τουρκίας με την Ελλάδα και συμβάλλει τα μέγιστα στα περί ειρήνης και συνεργασίας των δυο χωρών. Γιατί εσείς είσαστε που προπαγανδίζατε ότι δήθεν όπου υπάρχει αγωγός δεν γίνεται και πόλεμος. Σας διαψεύδει, βέβαια, όχι μόνο η επιθετικότητα της Τουρκίας, η οποία ούτε μια στιγμή δεν έχει εγκαταλείψει ούτε πρόκειται να εγκαταλείψει τις απαράδεκτες απαιτήσεις της, αλλά σας διαψεύδει και η ίδια η πραγματικότητα από τις τραγικές εξελίξεις στην Ουκρανία, μια χώρα με πάρα πολλούς αγωγούς.

Βέβαια ο πόλεμος στην Ουκρανία επιτάχυνε σχεδιασμούς που προϋπήρχαν και δεν είναι άλλοι αυτοί από τη στρατηγική της πράσινης μετάβασης πρώτα στο όνομα της προστασίας του περιβάλλοντος με την απολιγνιτοποίηση στη δυτική Μακεδονία, τώρα στο όνομα της απεξάρτησης από το ρώσικο φυσικό αέριο που πληρώνει και θα συνεχίσει να πληρώνει ακριβά και πάλι ο ελληνικός λαός.

Τα σχέδια εναλλακτικής τροφοδοσίας, όπως είναι το υγροποιημένο και πανάκριβο αμερικάνικο φυσικό αέριο, το LNG, με τους Έλληνες εφοπλιστές, βέβαια, να πρωταγωνιστούν στη μεταφορά του και να ετοιμάζονται για χρυσές μπίζνες, έρχονται και κουμπώνουν οι επενδύσεις που επιταχύνονται για το υγροποιημένο φυσικό αέριο στην Αλεξανδρούπολη με τον Πρωθυπουργό της χώρας μάλιστα να εξαγγέλλει πρόσφατα και δεύτερο σταθμό πλωτού τερματικού σταθμού υγροποιημένου φυσικού αερίου.

Επίσης, η μετατροπή του εξαντλημένου κοιτάσματος της νότιας Καβάλας στον Πρίνο σε υπόγεια αποθήκη φυσικού αερίου, η οποία επανεντάχθηκε στα έργα κοινού ενδιαφέροντος της Ευρωπαϊκής Ένωσης για να εξασφαλιστεί η χρηματοδότηση φυσικά από τις τσέπες των λαών της Ευρωπαϊκής Ένωσης και οπωσδήποτε του λαού της Ελλάδας.

**ΘΕΟΔΩΡΑ ΜΠΑΚΟΓΙΑΝΝΗ:** ... (δεν ακούστηκε)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομουνιστικού Κόμματος Ελλάδας):** Αυτό ήθελα να πω. Μη βιάζεστε, κυρία Μπακογιάννη. Πολύ ωραίο θα ήταν αλλά σε άλλες συνθήκες, όταν δεν θα πλήρωνε ο λαός, πολύ απλά, για να σας εξηγήσω τι εννοώ, αν δεν το καταλάβατε. Όμως, είστε πανέξυπνη και έμπειρη και το καταλάβατε πολύ καλά.

Και ενώ όλα αυτά τρέχουν, τρέχουν ταυτόχρονα και άλλοι σχεδιασμοί γύρω από την παραγωγή ενέργειας, σχεδιασμοί οι οποίοι στόχο έχουν να δώσουν κερδοφόρα διέξοδο στα τεράστια υπερσυσσωρευμένα κεφάλαια που έχουν συγκεντρώσει μονοπώλια της ενέργειας ή άλλων κλάδων. Τι έχει να κερδίσει ο λαός ολόκληρης της Περιφέρειας της Θράκης από τη μετατροπή της περιοχής σε διαμετακομιστικό κόμβο; Παρά τους σχεδιασμούς, η περιοχή αντιμετωπίζει πολύ σοβαρά προβλήματα στο οδικό δίκτυο, η σιδηροδρομική σύνδεση πολλές φορές δεν λειτουργεί, γενικά η συγκοινωνία για τους εργαζόμενους και τον λαό είναι και ακριβή και με σοβαρές αδυναμίες. Προφανώς στα σχέδιά σας είναι η παραχώρηση της Εγνατίας Οδού σε ιδιώτη με περαιτέρω αύξηση των διοδίων και επομένως του κόστους που θα κληθεί να ξαναπληρώσει ο ίδιος ο λαός της περιοχής.

Αντίστοιχα, βέβαια, είναι τα προβλήματα που υπάρχουν και στις θαλάσσιες μεταφορές στη Θάσο και στη Σαμοθράκη. Κι όμως αυτή η περιοχή, που συγκεντρώνει το αστικό ενδιαφέρον, είναι μια περιοχή που επιβεβαιώνει αυτό που πολλές φορές έχει τονίσει το ΚΚΕ ότι η Ελλάδα είναι μια χώρα με τεράστιες παραγωγικές δυνατότητες λόγω του ότι διαθέτει ακριβώς σημαντικό ορυκτό πλούτο. Είναι διαφορετικό, βέβαια, ο πλούτος αυτός να αξιοποιείται προς όφελος των κοινωνικών αναγκών στο πλαίσιο μιας άλλης κοινωνικής και οικονομικής οργάνωσης, με αυτό τον προσανατολισμό δηλαδή, και άλλο βέβαια να υποτάσσεται στην κερδοφορία ολίγων ομίλων. Για παράδειγμα η Περιφέρεια της Θράκης είναι πλούσια σε μεταλλικά ορυκτά, όχι μόνο σε χρυσό, στον οποίο επικεντρώνεται η δημόσια συζήτηση, αλλά και σε άργυρο, χαλκό, ψευδάργυρο, μόλυβδο, αντιμόνιο.

Η δική σας Κυβέρνηση μιλάει για τις «σπάνιες γαίες» της Θράκης και ειδικά για τα κοιτάσματα λιθίου στην περιοχή. Ταυτόχρονα, η ευρύτερη περιοχή Δράμας – Καβάλας - Θάσου αποτελεί ένα από τα σπουδαιότερα κέντρα παραγωγής μαρμάρου της χώρας όπου λειτουργούν δεκάδες λατομεία μαρμάρου. Αξιόλογα κοιτάσματα βιομηχανικών ορυκτών, όπως του ζεόλιθου, έχουν εντοπιστεί όχι μόνο στα Πετρωτά, αλλά και σε άλλες θέσεις των Νομών Έβρου και Ροδόπης, στον Πεντάλοφο, στη Λευκίμμη, στις Φέρες, στο Σκάλωμα.

Στην επικαιρότητα βρίσκεται και το περιβόητο επενδυτικό σχέδιο εξόρυξης του χρυσού. Για το συγκεκριμένο σχέδιο έχει γίνει πάρα πολλή συζήτηση σχετικά με τις συνέπειες στο περιβάλλον, στην τοπική οικονομία, στη δημόσια υγεία. Όμως, ακόμα και αν δεν υπήρχαν αυτές οι συνέπειες, το σχέδιο της «ELDORADO GOLD» ισοδυναμεί με κλοπή ενός ιδιαίτερα πολύτιμου και μη ανανεώσιμου πόρου στρατηγικής σημασίας ο οποίος μπορεί να αξιοποιηθεί, έστω μελλοντικά, προς όφελος της λαϊκής ευημερίας με τις κατάλληλες φυσικά κοινωνικές και πολιτικές προϋποθέσεις.

Το ΚΚΕ δηλώνει κατηγορηματικά ότι θα βρεθεί αποφασιστικά αντιμέτωπο, αντίθετο, με όποιον επιχειρεί να λεηλατήσει το χρυσό της χώρας μας. Τι, πραγματικά, έχουν παραπέρα να κερδίσουν οι εργάτες που δουλεύουν στα μεγάλα εργοστάσια της ανατολικής Μακεδονίας - Θράκης από τη μετατροπή της περιοχής σε ένα τέτοιο στρατιωτικό ενεργειακό κόμβο, όπως είναι το σχέδιό σας;

Μπορούν οι ίδιοι οι εργάτες της περιοχής, βεβαίως, να απαντήσουν καλύτερα και από εμάς, που έχουν χορτάσει και από μεγάλους στόχους και από μεγάλα οράματα. Τα ίδια τους λέγατε, δυστυχώς, όταν μπουκώνατε επιχειρηματικούς ομίλους με επιδοτήσεις εκατομμυρίων ευρώ μέσω αναπτυξιακών έργων και νόμων, φυσικά, με φοροαπαλλαγές και άλλα τέτοια προνόμια. Αλλά παρ’ όλα αυτά δεκάδες επιχειρήσεις έκλεισαν, τελικά ή μετεγκαταστάθηκαν σε βαλκανικές χώρες.

Η εκδήλωση της οικονομικής καπιταλιστικής κρίσης, από την οποία δεν μπορεί, βέβαια, να απαλλαγεί το σύστημα που υπηρετείτε, επιτάχυνε το κλείσιμο πολλών επιχειρήσεων, οδηγώντας στην ανεργία χιλιάδες εργαζόμενους, ενώ οι νέες επενδύσεις για να εξασφαλίσουν την κερδοφορία τους βασίστηκαν στην ένταση της εκμετάλλευσης των εργαζομένων της περιοχής, αξιοποιώντας όλο το αντεργατικό νομοθετικό πλαίσιο που θεσπίσατε όλες οι κυβερνήσεις, από την κατάργηση των συλλογικών συμβάσεων με μισθούς 600 ευρώ, τις ατομικές συμβάσεις εργασίας, τον κατώτατο μισθό, μέχρι την ελαστικοποίηση των εργασιακών σχέσεων και άλλα.

Και η κατάσταση ολοένα και χειροτερεύει. Κυριαρχούν στα εργασιακά οι εργολαβίες, οι κατώτατοι μισθοί, οι ατομικές συμβάσεις, η τρομοκρατία, η παρεμπόδιση συνδικαλιστικής δράσης.

Τι έχουν να κερδίσουν οι βιοπαλαιστές αγρότες, οι κτηνοτρόφοι για παράδειγμα της περιοχής, οι οποίοι προσπαθούν να επιβιώσουν παλεύοντας με το υψηλό κόστος παραγωγής, τις χαμηλές τιμές των αγροτικών προϊόντων, σε συνδυασμό, βέβαια, με τις υψηλές τιμές των εφοδίων, του πετρελαίου, τις αθρόες εισαγωγές ομοειδών προϊόντων, των προβλημάτων διάθεσης της παραγωγής στην αγορά και άλλα, ενώ οι περισσότεροι από αυτούς -όπως οι καπνοπαραγωγοί- περιμένουν ακόμα τις πενιχρές αποζημιώσεις για την καταστροφή της παραγωγής τους το 2018, ενώ με μεγάλη καθυστέρηση δίνονται οι κουτσουρεμένες αποζημιώσεις από τον ΕΛΓΑ στους παραγωγούς που βλέπουν την παραγωγή τους να καταστρέφεται από καιρικά φαινόμενα, όπως χαλάζι, πλημμύρες, κ.λπ. .

Για να μην αναφερθούμε σε άλλους κρίσιμους τομείς, όπως η υγεία, όπου οι υπάρχουσες δημόσιες δομές στη Θράκη, νοσοκομεία, κέντρα υγείας, περιφερειακά ιατρεία, αδυνατούν να καλύψουν τις αυξανόμενες ανάγκες του πληθυσμού σε δωρεάν και σύγχρονες υπηρεσίες υγείας, λόγω της υποχρηματοδότησης και της υποστελέχωσης τους σε ιατρικό, νοσηλευτικό, λοιπό προσωπικό, αλλά και των μεγάλων ελλείψεων τους σε εξοπλισμό.

Σας θυμίζουμε ότι η Θράκη κατέχει ένα τραγικό ρεκόρ, αυτό της μεγαλύτερης πανελλαδικά ποσοστιαίας αύξησης θανάτων το 2020 – συν 13,85% ήταν σε σχέση με το 2019- το οποίο υπογραμμίζει με τον πιο τραγικό τρόπο αυτές τις σοβαρές ελλείψεις. Το ίδιο τραγική είναι και η κατάσταση στον τομέα της παιδείας, όπου η Θράκη -και ειδικότερα σε περιοχές της Κομοτηνής και της Ξάνθης- αναδεικνύεται σε πρωταθλήτρια της σχολικής διαρροής στη χώρα.

Το γεγονός αυτό καταδεικνύει με τον πιο εμφατικό τρόπο τη μεγάλη απόσταση που χωρίζει τις ανάγκες του λαού της περιοχής σε εκπαίδευση από την υπάρχουσα απαράδεκτη κατάσταση της εκπαίδευσης στη Θράκη. Είναι χαρακτηριστικό το γεγονός ότι και στο Δημοκρίτειο Πανεπιστήμιο Θράκης τα τελευταία χρόνια παρατηρείται όλο και πιο συχνά το φαινόμενο φοιτητές λαϊκών οικογενειών να μην παρακολουθούν τις σπουδές τους, να ζητούν μετεγγραφές και πολλές φορές να οδηγούνται στην εγκατάλειψη των σπουδών τους.

Δεν θα μπορούσαμε, ολοκληρώνοντας αυτή την παρέμβαση για τη Θράκη, να μην αναφερθούμε στη μουσουλμανική μειονότητα, όχι μόνο γιατί εμείς όταν αναφερόμαστε στα προβλήματα της εργατικής λαϊκής οικογένειας στη χώρα αναφερόμαστε και στα σοβαρά προβλήματα που αντιμετωπίζει η μουσουλμανική μειονότητα, αλλά γιατί ξέρουμε πολύ καλά πως οι μειονότητες εργαλειοποιούνται για να προχωρήσουν επικίνδυνα ιμπεριαλιστικά σχέδια. Και αυτό το είδαμε πολλές φορές στο παρελθόν και το βλέπουμε, άλλωστε και τώρα στον πόλεμο στην Ουκρανία με τη Ρωσία.

Οι εργαζόμενοι της μειονότητας αλλά και της πλειονότητας, έχουν την πείρα και μπορούν να δουν ποιος είναι μαζί τους, ποιος είναι απέναντί τους, ποιος εχθρός της ζωής και των δικαιωμάτων τους. Γι’ αυτό ακριβώς τους λέμε ότι, πρέπει να γυρίσουν την πλάτη στα κόμματα που στόχο έχουν να διαιρούν τους εργαζόμενους, να τους δηλητηριάζουν με το φαρμάκι της έχθρας, τη στιγμή που στην περιοχή μας οι μειονότητες μπορούν και πρέπει να αποτελούν μόνο γέφυρα φιλίας, συνεργασίας, ανάμεσα στους λαούς όλων των γειτονικών κρατών.

Να γυρίσουν την πλάτη σε όλους όσοι στο όνομα της φιλίας και της αλληλεγγύης εμπλέκουν και τον ελληνικό λαό στους επικίνδυνους σχεδιασμούς των ιμπεριαλιστών.

Να γυρίσουν την πλάτη σε διάφορες αστικές και εθνικιστικές δυνάμεις, οι οποίες προσπαθούν υπαρκτά ζητήματα της μειονότητας -όπως αυτά, για παράδειγμα, που αφορούν στην εκλογή μουφτή, στην εκπαίδευση, στα βακούφια και άλλα- να τα εντάξουν στις ενδοαστικές, ενδοϊμπεριαλιστικές αντιθέσεις της Ελλάδας και της Τουρκίας άλλων ισχυρών καπιταλιστικών κρατών, δηλητηριάζοντας τη συνείδηση των εργαζομένων της μειονότητας.

Να γυρίσουν την πλάτη σε όσους συνειδητά προσπαθούν να αποκόψουν τους εργαζόμενους, τους άνεργους, από το εργατικό συνδικαλιστικό κίνημα της χώρας, από τα ταξικά συνδικάτα, άλλες αγωνιστικές συσπειρώσεις, από τις λαϊκές επιτροπές, από την αλληλεγγύη που πρέπει να υπάρχει ανάμεσα σε εργαζόμενους, ανεξάρτητα από θρησκεία ή από εθνικότητα. Όλοι οι εργάτες βράζουν στο ίδιο καζάνι, αυτό της καπιταλιστικής εκμετάλλευσης, έχουν τον ίδιο αντίπαλο, το μεγάλο κεφάλαιο, τις συμμαχίες του στο ΝΑΤΟ, στην Ευρωπαϊκή Ένωση, τις κυβερνήσεις τους.

Τέλος, μπορείτε να βάλετε στην ανάπτυξή σας όσα κοσμητικά επίθετα θέλετε, να την πείτε δίκαιη, βιώσιμη, ανάπτυξη για όλους και όλες, όμως αυτή δεν παύει να είναι καπιταλιστική, δηλαδή σε βάρος των δικαιωμάτων των εργαζομένων για να κερδίζουν μια χούφτα εκμεταλλευτές.

Το πόρισμα που καταθέτουν οι Βουλευτές του ΚΚΕ αξίζει –πιστεύουμε- να διαβαστεί από τους εργαζόμενους της Θράκης, όχι μόνο γιατί κινείται σε αντίθετη διαμετρικά κατεύθυνση από τα δικά σας, πανομοιότυπα σχεδόν, πορίσματα, αλλά και γιατί αποτυπώνει την ολοκληρωμένη πρόταση του ΚΚΕ, η οποία έχει ως κριτήριό της τη λαϊκή ευημερία, την προκοπή και όχι τα κέρδη κάποιων λίγων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κουτσούμπα.

Μέχρι να τακτοποιηθεί το Βήμα, προκειμένου να πάρει τον λόγο ο επικεφαλής της Κοινοβουλευτικής Ομάδος του Κινήματος Αλλαγής, ο κ. Κατρίνης, θα ήθελα να κάνω μια ανακοίνωση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συζήτηση διεξάγεται μέσα σε συνθήκες εντεινόμενης οικονομικής, αλλά και κοινωνικής κρίσης. Οι αντοχές των πολιτών εξαντλούνται και αυτό επιβεβαιώνεται καθημερινά και, βεβαίως, είναι και ο λόγος για τη σημερινή μαζική συμμετοχή εργαζομένων και πολιτών στην απεργιακή κινητοποίηση.

Η Κυβέρνηση δεν μπορεί να συνεχίσει να προσποιείται ότι αυτή η κρίση δεν υπάρχει. Η αντίδραση των πολιτών και η απόγνωση είναι πλέον ορατές και η πολιτική καλείται, επιτέλους, να δώσει λύσεις.

Κυρίες και κύριοι συνάδελφοι, οφείλουμε να προσεγγίσουμε το ζήτημα της Θράκης με όρους ευθύνης και σοβαρής εθνικής στρατηγικής. Δεν είμαι, όμως, βέβαιος ότι αυτό συμβαίνει ή ότι συνέβη κατά τη διάρκεια των εργασιών αυτής της διακομματικής επιτροπής. Χωρίς να προσωποποιούμε ευθύνες, οφείλουμε να δούμε τους λόγους που, αντί να οδηγηθούμε σε ένα ομόφωνο πόρισμα, καταλήξαμε τελικά στην κατάθεση πορίσματος που υπογράφεται μόνο από την πλευρά της Κυβέρνησης και ξεχωριστών πορισμάτων από άλλα κόμματα. Και χωρίς να παραβλέπουμε τις ουσιαστικές και θετικές προτάσεις που κατατέθηκαν, οφείλουμε να πούμε ότι, σε σχέση με το 1990, όταν τότε είχε συσταθεί για πρώτη φορά μια άλλη διακομματική επιτροπή για τη Θράκη και τα νησιά του Αιγαίου, ως χώρα και ως πολιτικό σύστημα, αλλά και ως Κοινοβούλιο, δεν κάναμε βήματα προς τα εμπρός.

Το 1992, το πόρισμα της τότε επιτροπής Τσουδερού ήταν ομόφωνο. Στη νέα αυτή διακομματική επιτροπή, που συστάθηκε το 2020, το πόρισμα δεν είναι ομόφωνο ούτε είναι κοινή η στόχευση ή η στρατηγική αντίληψη, με μοναδική εξαίρεση ζητήματα που αφορούν αναπτυξιακούς άξονες. Κι αυτό μάλιστα σε μια συγκυρία που, λαμβάνοντας υπ’ όψιν όλα όσα είχαν προηγηθεί, επιβαλλόταν η συναίνεση, σε μια συγκυρία που ήταν απαραίτητη η συνειδητοποίηση και η διαμόρφωση μιας συγκροτημένης στρατηγικής σε μια περιφέρεια της χώρας με ιδιαίτερα χαρακτηριστικά, μια περιφέρεια που μεταξύ άλλων αντιμετωπίζει και το υπαρκτό πρόβλημα εργαλειοποίησης της θρησκευτικής μειονότητας με την Τουρκία ως τμήμα της αναθεωρητικής στρατηγικής των γειτόνων μας.

Κάθε κόμμα έχει τη δική του ανάγνωση και ερμηνεία, σχετικά με την αδυναμία συγκρότησης μιας ενιαίας στρατηγικής και αντίληψης σε ό,τι αφορά το πόρισμα της Διακομματικής Επιτροπής για τη Θράκη και την Περιφέρεια Ανατολικής Μακεδονίας και Θράκης και είναι σίγουρα αντιπαραγωγικό να εγκλωβίσουμε τη συζήτηση σε αυτές τις ερμηνείες. Διότι η δική μας αντίληψη είναι εντελώς διαφορετική και ελπίζω τώρα να αντιλαμβάνονται τόσο η Κυβέρνηση όσο και ο κύριος Πρωθυπουργός πού οδηγεί η αντίληψη η οποία αποκλείει κάθε έννοια συναίνεσης και διαλόγου για τα κρίσιμα και μεγάλα εθνικά θέματα. Μια αντίληψη που οδηγεί στην απαξίωση του Συμβουλίου Πολιτικών Αρχηγών, μια αντίληψη σύμφωνα με την οποία ο Πρωθυπουργός ασκεί μόνος του την εξωτερική πολιτική, αποφασίζει μόνος του και όλοι οι άλλοι περισσεύουν.

Κυρίες και κύριοι συνάδελφοι, αναφέρθηκα πριν στο πόρισμα της επιτροπής του 1992, το οποίο ήταν ομόφωνο και θα ήθελα να καταθέσω στα Πρακτικά το συγκεκριμένο πόρισμα για έναν και μόνο λόγο: Για να μπορούν να κρίνουν όλοι οι συνάδελφοι ποιες από τις πρόνοιες ή τις προτάσεις αυτού του σχεδίου πήραν τη μορφή εφαρμοσμένων πολιτικών, δηλαδή ποιες από αυτές υλοποιήθηκαν στην πράξη.

(Στο σημείο αυτό ο επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πόρισμα της επιτροπής το 1990 μιλούσε για μεγάλα έργα υποδομής στην περιοχή. Μιλούσε για τα αναγκαία και μεγάλα αρδευτικά έργα, όπως το φράγμα Ιάσμου, που αποτελεί ζήτημα ζωτικής σημασίας για την αγροτική παραγωγή, αλλά και την οικονομία της περιοχής. Μιλούσε για την εφαρμογή μειωμένων συντελεστών ΦΠΑ στην περιοχή της Θράκης, όπως ίσχυε για τα νησιά του Αιγαίου. Μιλούσε για κίνητρα και αναπτυξιακές πολιτικές. Υπήρχαν, επίσης, αναφορές σε μέτρα αντιμετώπισης του δημογραφικού προβλήματος στην περιοχή.

Έκτοτε, πέρασαν τριάντα ακριβώς χρόνια, αλλά το δημογραφικό πρόβλημα έχει οξυνθεί. Θα μπορούσα να αναφέρω πολλά ακόμα από όσα περιλαμβάνονται στο συγκεκριμένο πόρισμα του 1992, για να διαπιστώσουν όλοι σε αυτή την Αίθουσα ότι ο βαθμός υλοποίησης αυτών των προτάσεων είναι απίστευτα, αλλά και αδικαιολόγητα χαμηλός, για να διαπιστώσουν όλοι ότι το πόρισμα και οι προτάσεις αυτές έμειναν ως επί το πλείστον στα χαρτιά.

Είπα και πριν και θέλω να επαναλάβω ότι δεν είναι στις προθέσεις μου να μηδενίσω καμμία προσπάθεια, ούτε θέλω να μηδενίσω καμμία από τις αρκετά ενδιαφέρουσες αναπτυξιακές προτάσεις που κατατέθηκαν στο πόρισμα της επιτροπής για τη Θράκη και συνολικά για την Περιφέρεια Ανατολικής Μακεδονίας - Θράκης. Όμως, αντιλαμβάνεστε όλοι και ιδιαίτερα η κ. Μπακογιάννη που έχει και τη μεγαλύτερη εμπειρία, ότι όλα θα κριθούν επί του πεδίου.

Πολύ φοβάμαι, όμως, ότι έχουμε ήδη τα πρώτα δείγματα γραφής της κυβερνητικής πολιτικής, που δείχνει να αγνοεί τον αναπτυξιακό χαρακτήρα των προτάσεων. Και αναφέρομαι στον νέο αναπτυξιακό νόμο, που ψήφισε πριν από λίγο καιρό η Κυβέρνηση και θεσπίζει μόλις 30% ποσοστό ενίσχυσης για τους Νομούς Ροδόπης και Ξάνθης, ποσοστό συγκριτικά πολύ χαμηλότερο από το αναγκαίο, σε μια περιφέρεια που βρίσκεται στις τελευταίες θέσεις της χώρας στους σχετικούς δείκτες.

Στη Θράκη όπου η ανεργία αυξάνεται από το 2008, στη Θράκη που έχει πληγεί τα τελευταία δεκαπέντε χρόνια από την αποβιομηχάνιση και χρειάζεται παραγωγικές μονάδες και επενδύσεις, ποια κίνητρα αλήθεια έχει κάποιος για να επενδύσει; Με ποιον τρόπο θα μπορεί να υποστηριχθεί ένα σχέδιο ανάπτυξης δράσεων και παραγωγικών μονάδων που στηρίζονται στην καινοτομία; Σε μια περιοχή που ας μη ξεχνούμε ότι χορηγήθηκαν επιχειρηματικά σχέδια ασύμβατα με την αναπτυξιακή δυναμική και το παραγωγικό της πρότυπο.

Χαρακτηριστικό παράδειγμα της κατάστασης που επικρατεί είναι η ΒΙΠΕ Κομοτηνής, που έφτασε από ενενήντα λειτουργούσες μονάδες στα μέσα της δεκαετίας του 1990 και σχεδόν εκατό το 2000, να διαθέτει σήμερα μόλις δέκα μονάδες με πλήρη εικοσιτετράωρη λειτουργία.

Την ίδια στιγμή, στον Έβρο έχουν κλείσει δύο στις τρεις μεταποιητικές Α.Ε. κατά τη διάρκεια της κρίσης, ενώ σύμφωνα με τα στοιχεία της ΕΛΣΤΑΤ, η Ξάνθη είναι η φτωχότερη Περιφερειακή Ενότητα της χώρας. Ανάλογα σοβαρά προβλήματα αντιμετωπίζουν και παρατηρούνται και στη Δράμα, αλλά και στην Καβάλα.

Για να αναφερθώ σε ένα άλλο ζήτημα εξίσου, αν όχι πιο σημαντικό, ποιος είναι ο σχεδιασμός για την ενίσχυση και την αναβάθμιση του Δημοκριτείου Πανεπιστημίου;

Υπάρχει σχέδιο για την ενίσχυσή του ή οι κυβερνητικές επιλογές θα οδηγήσουν τελικά, κύριε Υπουργέ, στη συρρίκνωσή του; Μπορεί να αντιληφθεί η Κυβέρνηση την ξεχωριστή, την ιδιαίτερη, τη μοναδική σημασία που έχει το Δημοκρίτειο Πανεπιστήμιο, ως μοχλός ανάπτυξης της περιοχής, ως αυτόνομος πόλος έρευνας και καινοτομίας για την ενίσχυση της αναπτυξιακής και επιχειρηματικής δραστηριότητας στην περιοχή;

Και προφανώς, πρέπει να δούμε την ανάπτυξη της Θράκης όχι με αμιγώς οικονομικούς όρους, αλλά και υπό το πρίσμα της επένδυσης στην εκπαίδευση, την καινοτομία, τις πολιτικές που είναι φιλικές προς το περιβάλλον.

Κυρίες και κύριοι συνάδελφοι, έρχομαι τώρα στο ζήτημα της μουσουλμανικής μειονότητας. Η Ελλάδα είναι κοσμικό κράτος, στην Ελλάδα υπάρχει ανεξιθρησκία και σεβασμός στις θρησκευτικές πεποιθήσεις και ελευθερίες των πολιτών της. Διότι οι μουσουλμάνοι στο θρήσκευμα κάτοικοι της Θράκης είναι Έλληνες πολίτες. Και το μήνυμα προς την Άγκυρα είναι ότι, για εμάς, για την Ελλάδα, αλλά και σύμφωνα με το Διεθνές Δίκαιο, στη Θράκη υπάρχει μόνο μουσουλμανική μειονότητα που έχει αναγνωριστεί στη χώρα σύμφωνα με τη Συνθήκη της Λοζάνης και υπάρχουν μόνο Έλληνες πολίτες, τους οποίους δεν διαχωρίζουμε σε χριστιανούς και μουσουλμάνους. Χριστιανοί και μουσουλμάνοι στη Θράκη έχουν τα ίδια δικαιώματα, χρειάζονται την ίδια στήριξη από την πολιτεία. Χριστιανοί και μουσουλμάνοι συμβιώνουν αρμονικά για δεκαετίες και αυτό επιβεβαιώνεται από την ακμάζουσα πληθυσμιακά μουσουλμανική μειονότητα, που υπερβαίνει πλέον τις εκατόν είκοσι χιλιάδες Έλληνες πολίτες στην περιοχή της Θράκης. Και ας μην κάνουμε, βέβαια, συγκρίσεις με τον αριθμό των χριστιανών που έχουν μείνει στην Κωνσταντινούπολη, στην Ίμβρο και την Τένεδο.

Αυτό που πρέπει να γίνει συνείδηση σε όλους είναι ότι η Ελλάδα είναι μια χώρα στην οποία γίνονται απόλυτα σεβαστές οι θρησκευτικές πεποιθήσεις και η προσπάθεια εργαλειοποίησης της θρησκευτικής μειονότητας από την Άγκυρα επιχειρεί να υπονομεύσει τη σταθερότητα και την ασφάλεια στην περιοχή. Προσπαθεί να εγκλωβίσει τη μουσουλμανική μειονότητα σε αντιλήψεις που εμποδίζουν την πρόοδο και την ευημερία.

Η πολιτεία, βέβαια, για να μη μένουμε μόνο στις διακηρύξεις, οφείλει να δώσει έμπρακτα δείγματα γραφής, να δείξει στους Έλληνες μουσουλμάνους πολίτες το πραγματικό και ειλικρινές ενδιαφέρον της, να τους απαλλάξει από την επιρροή κύκλων που θέλουν την ένταση και υπονομεύουν τη δική τους εξέλιξη και πρόοδο. Και αυτό μπορεί να γίνει μόνο μέσα από την οικονομική ανάπτυξη και την παιδεία, μέσα από ένα σύγχρονο θεσμικό πλαίσιο που αναβαθμίζει την εκπαιδευτική διαδικασία στα μειονοτικά σχολεία για όλα τα παιδιά.

Διότι είναι απαράδεκτο εν έτει 2022 να μην υπάρχει ούτε ένα δημόσιο δημοτικό σχολείο σε ορεινές περιοχές.

Απαιτούνται νέα προγράμματα σπουδών, με διαρκή κατάρτιση των διδασκόντων σε αυτά, με τη διασύνδεση των μειονοτικών σχολείων και της εκπαιδευτικής διαδικασίας με το Δημοκρίτειο Πανεπιστήμιο Θράκης σε ένα πρωτοποριακό πρόγραμμα, με ανάπτυξη του πανεπιστημίου μέσα από συνεργασία με το εξωτερικό και ειδικά κίνητρα για την ενίσχυση της ερευνητικής δραστηριότητας.

Κυρίες και κύριοι συνάδελφοι, το ΠΑΣΟΚ αναμφίβολα συνδέθηκε με σημαντικές τομές, με παρεμβάσεις που δημιούργησαν συνθήκες ισοτιμίας και απρόσκοπτης ένταξης της μουσουλμανικής μειονότητας στην ελληνική κοινωνία.

Η ποσόστωση για την είσοδο μουσουλμάνων μαθητών στα πανεπιστήμια άνοιξε τον δρόμο, ώστε τα παιδιά της μειονότητας να ξεπεράσουν το γλωσσικό φράγμα και να σπουδάσουν στην Ελλάδα. Από το 1995 που ψηφίστηκε επί πρωθυπουργίας Ανδρέα Παπανδρέου και με Υπουργό Παιδείας τον Γιώργο Παπανδρέου εξακολουθεί μέχρι σήμερα να είναι το σημαντικότερο αλλά και καταλυτικό μέτρο θετικών δράσεων για την ένταξη στην ελληνική κοινωνία.

Το ΠΑΣΟΚ ήταν αυτό που το 1994 κατήργησε, με Πρωθυπουργό τον Ανδρέα Παπανδρέου και Υπουργό Εθνικής Άμυνας τον Γεράσιμο Αρσένη, το τελευταίο εσωτερικό σύνορο και άνοιξε τον δρόμο στους κατοίκους της ορεινής περιοχής ώστε να επικοινωνούν ελεύθερα.

Το ΠΑΣΟΚ ήταν αυτό που προώθησε το πρόγραμμα εκπαίδευσης μουσουλμανοπαίδων, το πρόγραμμα Φραγκουδάκη - Δραγώνα, που αποτελεί τη μεγαλύτερη παρέμβαση στη μειονοτική εκπαίδευση.

Το ΠΑΣΟΚ ήταν αυτό που με Πρωθυπουργό τον Ανδρέα Παπανδρέου και Υπουργό Εθνικής Οικονομίας τον Γεώργιο Γεννηματά ενέταξε τα δάνεια των επιχειρήσεων της Θράκης υπό την εγγύηση του ελληνικού δημοσίου, για να διασωθεί η επιχειρηματικότητα της περιοχής. Και, βεβαίως, επί υπουργίας Ανδρέα Λοβέρδου εκσυγχρονίστηκε το θεσμικό πλαίσιο της μειονοτικής εκπαίδευσης.

Όλες αυτές οι πολιτικές για τη Θράκη και άλλες πολλές έχουν τη σφραγίδα του ΠΑΣΟΚ. Καιρός είναι τώρα να περάσουμε στο επόμενο βήμα, να περάσουμε στην επόμενη φάση, να διαμορφώσουμε ένα νέο πρόγραμμα για να θωρακιστεί και να αναβαθμιστεί η εκπαίδευση στα μειονοτικά σχολεία, να αναβαθμιστεί συνολικά η Περιφέρεια Ανατολικής Μακεδονίας -Θράκης, με οικονομική ανάπτυξη και δίκαιη κατανομή του πλούτου, με ίσες ευκαιρίες για όλους, ανεξάρτητα από το θρήσκευμα. Γιατί πρώτα και πάνω απ’ όλα, μιλάμε για Έλληνες πολίτες. Με παροχή ειδικών φορολογικών κινήτρων που θα ενισχύσουν την ανταγωνιστικότητα του πρωτογενούς τομέα και της μεταποίησης αγροτικών προϊόντων, όπως είναι η θέσπιση μεταφορικού ισοδύναμου. Γιατί η Θράκη και η περιφέρεια, με τις άφθονες πλουτοπαραγωγικές πηγές και την πλεονεκτική γεωγραφική θέση που γειτνιάζει με μεγάλες αγορές στα Βαλκάνια, την Τουρκία, αλλά και την Ευρωπαϊκή Ένωση, πρέπει άμεσα να αναστρέψει την εικόνα μαρασμού.

Κυρίες και κύριοι συνάδελφοι, όπως είπα και στην αρχή της ομιλίας μου, υπάρχουν πεδία στα οποία οφείλουμε να αναζητήσουμε κοινό βηματισμό. Και η Κυβέρνηση της χώρας έχει καθοριστική ευθύνη γι’ αυτό. Οφείλει να εκπέμπει τα σωστά μηνύματα.

Ο κ. Τσίπρας στην πορεία για τη Συμφωνία των Πρεσπών απέφυγε τη σύγκληση του Συμβουλίου Πολιτικών Αρχηγών. Προχώρησε μονομερώς, κάνοντας ένα σοβαρό λάθος.

Ο κ. Μητσοτάκης σε τηλεοπτική του συνέντευξη, αλλά και με τις πρακτικές του συνέχισε αυτό το λάθος, δηλώνοντας ότι δεν πιστεύει στο Συμβούλιο Πολιτικών Αρχηγών. Και είναι ο ίδιος ο κ. Μητσοτάκης που το 2015 ζητούσε σύγκληση του Συμβουλίου Πολιτικών Αρχηγών, όταν στην κυβέρνηση ήταν ο ΣΥΡΙΖΑ.

Με αυτές τις λογικές, με αυτές τις πρακτικές και συμπεριφορές ας μην απορούμε για το γεγονός ότι σε μία διακομματική επιτροπή που θα έπρεπε να έχει αναζητηθεί κοινός τόπος και πεδίο συνεννόησης καταλήγουμε σε διαφορετικά πορίσματα.

Το Κίνημα Αλλαγής, το ΠΑΣΟΚ, που μετέτρεψε σε πλειοψηφικό και κοινωνικό ρεύμα ο Ανδρέας Παπανδρέου, είχε πάντα μια ευρεία πατριωτική ανάγνωση για τον γεωπολιτικό ρόλο της χώρας, για τα εθνικά θέματα, για την περιφερειακή πολιτική σε κρίσιμες εθνικά και γεωγραφικά περιοχές, όπως είναι η Θράκη, όπως είναι το Αιγαίο. Και η ανάγκη μιας νέας πατριωτικής ανάγνωσης της πραγματικότητας είναι ισχυρή σήμερα όσο ποτέ.

Σας ευχαριστώ.

(Χειροκροτήματα από την πτέρυγα του ΚΙΝΑΛ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κατρίνη και για τη συνέπεια στον χρόνο.

Ξεκινάμε με τον κατάλογο των ομιλητών Βουλευτών.

Καλώ στο Βήμα τον κ. Σταύρο Κελέτση Βουλευτή της Νέας Δημοκρατίας στον Νομό Έβρου. Στη συνέχεια θα ακολουθήσει η κ. Αναγνωστοπούλου και αμέσως μετά θα πάρει τον λόγο ο Κοινοβουλευτικός Εκπρόσωπος του Κινήματος Αλλαγής, ο κ. Σκανδαλίδης.

Κύριε Κελέτση, έχετε τον λόγο για πέντε λεπτά.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα στο ξεκίνημα -το θεωρώ ανθρώπινη αλλά και πολιτική υποχρέωσή μου- να ευχαριστήσω πρώτα απ’ όλα τον Πρωθυπουργό της χώρας για το γεγονός ότι πήρε την πρωτοβουλία και κίνησε τη διαδικασία προκειμένου να συσταθεί η επιτροπή για την ανάπτυξη της Θράκης. Όμως, πρέπει να ευχαριστήσουμε και να συγχαρούμε τόσο την Πρόεδρο της επιτροπής, την κ. Μπακογιάννη, αλλά και τους δύο συντονιστές, τον κ. Ρουσόπουλο και τον κ. Καιρίδη, οι οποίοι, πραγματικά, εργάστηκαν σκληρά προκειμένου η επιτροπή -με πολύ πυκνές συνεδριάσεις αλλά και με επισκέψεις στην περιοχή μας- να καταλήξει στο συγκεκριμένο πόρισμα.

Ποιο είναι το βασικό πρόβλημα, κυρίες και κύριοι συνάδελφοι, της περιοχής της Θράκης, αυτό που είναι η γενεσιουργός αιτία για το θέμα το οποίο συζητάμε; Είναι η απόσταση από τα οικονομικά και πολιτικά κέντρα και, εξ αυτού του λόγου, η απομόνωση της περιοχής.

Με το νέο γεωπολιτικό περιβάλλον, όμως, δημιουργείται μία νέα πραγματικότητα και τα μειονεκτήματα που μέχρι σήμερα είχαμε στην περιοχή μετατρέπονται σε πλεονεκτήματα. Η διασυνοριακότητα λειτούργησε ιστορικά ως ένα μειονέκτημα μέχρι σήμερα. Τώρα, όμως, έχουμε μια νέα πραγματικότητα. Πρώτα απ’ όλα, στα βόρεια σύνορά μας η Βουλγαρία και η Ρουμανία από πρώην χώρες της Ανατολικής Ευρώπης είναι χώρες με ελεύθερη οικονομία και ενταγμένες στην Ευρωπαϊκή Ένωση.

Η στάση της Τουρκίας απέναντι στη χώρα μας, με τις διεκδικήσεις που κατά καιρούς προβάλλει και όλα αυτά τα ζητήματα τα οποία ανακινεί, ασφαλώς δεν βοηθάει στο να μπορούμε να πούμε με βεβαιότητα αυτή την ώρα ότι έχουμε και από εκείνη την πλευρά μια μετατροπή σε ένα πλεονέκτημα. Όμως, επιδιώκουμε τη βελτίωση των σχέσεων και την ευρωπαϊκή προοπτική της Τουρκίας, η οποία στην ουσία θα δίνει μια νέα δυνατότητα ανάπτυξης των οικονομικών αλλά και άλλων σχέσεων της περιοχής με τη χώρα αυτή.

Η ιδιαιτερότητα της περιοχής, της συμβίωσης δηλαδή στη Θράκη δύο διαφορετικών θρησκευτικών κοινοτήτων, δεν αποτελεί, κατά την άποψή μου, μειονέκτημα. Αντιθέτως, μόνο ως πλεονέκτημα πρέπει να το δούμε κάτω από τις νέες συνθήκες. Διέκρινα από κάποιες πλευρές μια φοβικότητα σε ό,τι αφορά τη συζήτηση του θέματος αυτού. Κατά την άποψή μου, οι φόβοι αυτοί δεν είναι δικαιολογημένοι.

Πρώτα απ’ όλα, διότι αυτή η συνύπαρξη είναι σήμερα μια πραγματικότητα. Εγώ, μάλιστα, θα έλεγα ότι η ειρηνική συνύπαρξη είναι μία πραγματικότητα στην οποία δεν πρέπει να κλείνουμε τα μάτια.

Δεύτερον, πρέπει να πούμε ότι το ελληνικό κράτος δεν έχει τίποτα να φοβηθεί από μία τέτοια συζήτηση. Αντιθέτως, το ελληνικό κράτος πρέπει να είναι υπερήφανο για τις συνθήκες ισονομίας, ισότητας και ισοπολιτείας οι οποίες επικρατούν σήμερα στη Θράκη και τη μετατρέπουν σε μία περιοχή υπόδειγμα πραγματικά ειρηνικής συμβίωσης στοιχείων με διαφορετικά θρησκευτικά χαρακτηριστικά.

Έγινε, λοιπόν, σκληρή δουλειά από την πλευρά της επιτροπής και κατατέθηκε μία ολοκληρωμένη πρόταση που χαρακτηριστικό της είναι ο ρεαλισμός.

Ήδη πρέπει να πούμε ότι ορισμένα στοιχεία αυτής της πρότασης έχουν αρχίσει να εφαρμόζονται, όπως αυτά που συμπεριλήφθηκαν στον αναπτυξιακό νόμο.

Αυτή η πρόταση αποτελεί, λοιπόν, ένα πραγματικά νέο πρακτικό εργαλείο με το οποίο μπορούμε να πορευτούμε στα επόμενα χρόνια.

Κατά την άποψή μου, θα πρέπει αυτό το οποίο έγινε με τον αναπτυξιακό νόμο να είναι ένα υπόδειγμα, προκειμένου αυτό να επεκταθεί και στην άσκηση πολιτικής από όλα τα υπόλοιπα Υπουργεία.

Κατά την άποψή μου, τρία είναι τα μεγάλα αναπτυξιακά κεφάλαια που αφορούν τη Θράκη. Το ένα αφορά το θεσμικό πλαίσιο, δηλαδή αναπτυξιακός νόμος, φορολογικά και άλλα κίνητρα και μέτρα αντιστάθμισης των αντικινήτρων. Το δεύτερο είναι τα μεγάλα έργα υποδομής, όπως είναι το οδικό, το σιδηροδρομικό δίκτυο, τα ενεργειακά δίκτυα, έργα αγροτικής ανάπτυξης, όπως είναι τα φράγματα και άλλα αρδευτικά έργα και η αναδασμοί.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε, θα ήθελα ακόμα ένα λεπτό.

Το τρίτο είναι ότι πρέπει να εκμεταλλευτούμε και να επενδύσουμε στα συγκριτικά πλεονεκτήματα, στις ιδιαιτερότητες και μοναδικότητες της περιοχής στοχευμένα. Παραδείγματος χάριν, έχουμε τη σηροτροφία στο Σουφλί που είναι κάτι μοναδικό. Μπορούμε, λοιπόν, να υποβοηθήσουμε ως κράτος, να βοηθήσουμε, να στηρίξουμε σε νέες βάσεις την παραγωγή, την οικονομική δραστηριότητα γύρω από τη σηροτροφία με εξαγωγικό προσανατολισμό, με την ενίσχυση της υφαντουργίας, με τη δημιουργία αντίστοιχων σχολών και πολιτιστικών δράσεων. Έχουμε την παραγωγή ζεόλιθου στο Τρίγωνο. Μιλάμε για τις αναπτυξιακές δυνατότητες του βορείου Έβρου. Να, λοιπόν, μία επένδυση η οποία είναι έτοιμη και η οποία, δυστυχώς, συναντά στην πράξη σημαντικές δυσκολίες.

Αυτές τις ιδιαιτερότητες, όπως είναι και το φυσικό περιβάλλον, το ξεχωριστό φυσικό περιβάλλον, το μοναδικό περιβάλλον που υπάρχει στο Δέλτα του Έβρου, στο δάσος της Δαδιάς, στη Σαμοθράκη, στη Ροδόπη.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΣΤΑΥΡΟΣ ΚΕΛΕΤΣΗΣ:** Όλα αυτά θα πρέπει να τα εκμεταλλευτούμε.

Τελειώνω, κύριε Πρόεδρε, λέγοντας ότι το κεφάλαιο Θράκη δεν τελειώνει με το πόρισμα αυτό. Αντιθέτως, τώρα ξεκινά. Πολλά πράγματα μπορούν να πραγματοποιηθούν, αρκεί να προχωρήσουμε μεθοδικά, στοχευμένα και συντονισμένα. Είναι σίγουρο ότι έτσι μπορούν να γίνουν πολλά πράγματα στη Θράκη και πολλά πράγματα να αλλάξουν την εικόνα της Θράκης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κελέτση.

Και τον λόγο τώρα έχει η κ. Αθανασία Αναγνωστοπούλου εκ μέρους του ΣΥΡΙΖΑ - Προοδευτική Συμμαχία και αμέσως μετά ο κ. Σκανδαλίδης. Παράκληση θερμή για την τήρηση του χρόνου, είναι πάρα πολύ μεγάλος ο κατάλογος και είναι και συγκεκριμένη διαδικασία με την οποία γίνεται σήμερα αυτή η συζήτηση.

Ορίστε, κυρία Αναγνωστοπούλου, έχετε τον λόγο για πέντε λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Σε μία μέρα που χιλιάδες κόσμου διαδηλώνουν στον δρόμο κατά της ακρίβειας εμείς μιλάμε για το πόρισμα της Θράκης και ανατολικής Μακεδονίας που μπήκε εμβόλιμα, ενώ δεν ήταν από την αρχή.

Κανονικά, κύριε Πρόεδρε, οι Βουλευτές ως αντιπρόσωποι του λαού έπρεπε να βρισκόμαστε στον δρόμο να ακούσουμε τι λέει η κοινωνία σε αυτή την κρίσιμη στιγμή, γιατί θα είχε πολύ μεγάλη σημασία και για τη συζήτησή μας για τη Θράκη, μία περιοχή η οποία παρουσιάζει τα χαμηλότερα ποσοστά ανάπτυξης, τη μικρότερη συνεισφορά στο ΑΕΠ και δημογραφικό πρόβλημα.

Θα ήθελα κατ’ αρχάς να ευχαριστήσουμε τους εμπειρογνώμονες που βοήθησαν την επιτροπή και τα πορίσματα τα οποία διατυπώθηκαν μετά από την επιτροπή και τις συνεδριάσεις της. Κανονικά θα πρέπει, πριν κατατεθούν τα πορίσματα, να υπάρχουν και τα ονόματα των εμπειρογνωμόνων. Είναι το λιγότερο που πρέπει να κάνει μία επιτροπή σε τέτοιες περιπτώσεις.

Κυρίες και κύριοι συνάδελφοι, διαφοροποιηθήκαμε ως προς το τελικό πόρισμα γιατί, πρώτον, σε αυτό το πόρισμα της πλειοψηφίας δεν υπάρχει ένας συνολικός στρατηγικός σχεδιασμός. Είναι άλλο να απαριθμούνται έργα σαν να είναι ένα πρόγραμμα το οποίο θα υλοποιηθεί κάποτε, και άλλο είναι να υπάρχει ένας στρατηγικός σχεδιασμός ο οποίος έχει ως στόχο και όραμα την αλλαγή του παραγωγικού μοντέλου. Τι έφταιξε και η Θράκη -και όχι μόνο η Θράκη, αλλά η Θράκη κατ’ εξοχήν- παρουσιάζει αυτή την εικόνα; Και άρα, τι μπορεί να γίνει, ποιες μετατροπές, ποια αλλαγή παραδείγματος πρέπει να γίνει, για να μπορέσουμε να μιλήσουμε, πραγματικά, για ένα αναπτυξιακό στρατηγικό σχέδιο;

Σε αυτό το πλαίσιο δεν μπορούμε παρά τα ευχολόγια και τα ωραία λόγια -και βεβαίως, έχουν αλλάξει πολλά τις τελευταίες δεκαετίες- σε ένα τέτοιο πόρισμα να μη μιλήσουμε για το τι έγινε στο παρελθόν, ποιες πολιτικές, οικονομικές, κοινωνικές οδήγησαν σε έναν βαθμό στην περιθωριοποίηση της Θράκης ή στην πολύ λιγότερη ανάπτυξή της. Άρα, λοιπόν, πρέπει να μιλήσουμε για πράγματα τα οποία πονάνε, για στρεβλές πολιτικές, εθνικιστικές πολιτικές, για το 1990. Και εδώ ας θυμηθούμε τον Κωνσταντίνο Μητσοτάκη, όταν έκανε την τομή για ισονομία και ισοπολιτεία. Έκτοτε, από το 1990, υπήρξαν προωθητικές πολιτικές, υπάρχουν, όμως, πολιτικές που πρέπει να γίνουν ακόμα.

Σε ό,τι αφορά το αναπτυξιακό σχέδιο, με δύο λόγια, τα είπε η εισηγήτριά μας. Διότι -προσέξτε!- οι κοινωνικές ανισότητες οξύνονται, όταν έχουμε και μειονοτικά θέματα. Σε μία νεοφιλελεύθερη πολιτική οι κοινωνικές ανισότητες είναι το κεντρικό. Το μειονοτικό ζήτημα τις κοινωνικές ανισότητες τις οξύνει. Πρέπει, λοιπόν, να τα δούμε και τα δύο ταυτοχρόνως.

Λέμε, λοιπόν, ολική, ολιστική αντιμετώπιση της Θράκης και της ανατολικής Μακεδονίας με μέτρα τα οποία είναι απαραίτητα. Δεν μπορώ να μιλήσω για αυτά.

Θα πω δύο πράγματα για τα θεσμικά μέτρα. Είμαστε υπερήφανοι που το 2015 - 2019 κάναμε πολιτικές που άλλαζαν την όψη εκ βάθρων του τι είναι η Θράκη. Ακούω πολλές και πολλούς να μιλάνε για πολυπολιτισμικότητα, διασυνοριακότητα. Πρέπει να καταλαβαίνουμε τις έννοιες αυτών των λέξεων. Είναι προσόν, είναι μεγάλο πλεονέκτημα της Θράκης.

Θα έμπαινα στον πειρασμό, αν είχα χρόνο, να μιλήσω για την ιστορία αυτής της περιοχής και για την πολυπολιτισμικότητά της, η οποία δεν εγγράφεται μόνο στα μνημεία. Από την κλασική, τη βυζαντινή, την οθωμανική και μετά τη σύγχρονη εποχή δεν εγγράφεται μόνο εκεί, εγγράφεται στον τρόπο ζωής, στη διατροφή. Ξέρετε τι σήμαινε η επεξεργασία καπνού για τη Θράκη; Μοναδικότητα με το είδος του καπνού που είχε, κοινωνική συνοχή, συνύπαρξη στο ίδιο το πεδίο της κοινωνικής ζωής. Ξέρετε τι σήμαινε διασυνοριακότητα; Οι εμπορικές σχέσεις, τα μεγάλα μονοπάτια που άνοιξαν όλοι αυτοί οι άνθρωποι, Έλληνες, ορθόδοξοι ή μουσουλμάνοι στο θρήσκευμα. Όλα αυτά περιθωριοποιήθηκαν.

Και τώρα ακούω εδώ διάφορα, ενώ προτάσσεται -και το βλέπουμε με την πολιτική της Νέας Δημοκρατίας- η Θράκη ως προπύργιο, η Θράκη ως φρούριο. Δεν βοηθάει αυτό την ανάπτυξη, δεν βοηθάει την ανάπτυξη με την ευρεία έννοια, δεν βοηθάει πάνω από όλα την έλξη νέου κόσμου.

Και μιας και είναι και ο Υφυπουργός, επιτρέψτε μου…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μισό λεπτό, συζητάμε για ένα πολύ σοβαρό θέμα με πέντε λεπτά.

**ΠΡΟΕΔΡΕΥΩΝ (Αθανάσιος Μπούρας):** Πάρα πολύ σοβαρό θέμα, αλλά είναι πάρα πολλοί ομιλητές και επειδή είναι σοβαρό, έγινε και αυτή η διακομματική.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλουμε ανθρώπους. Ανάπτυξη χωρίς ανθρώπινο δυναμικό δεν υπάρχει. Έχουμε ένα πανεπιστήμιο στο οποίο μπορεί να γίνει τεχνολογικό campus και όλα αυτά.

Τι έχουμε με την Κυβέρνηση της Νέας Δημοκρατίας; Ελάχιστη βάση εισαγωγής και κλείνουν τα περισσότερα πανεπιστημιακά τμήματα στη Θράκη. Και εκεί που είχαμε κύριε Υφυπουργέ πεντακόσιους φοιτητές στην Ορεστιάδα, σήμερα έχουμε τριάντα. Ξέρετε τι γίνεται στη γύρω περιοχή εκτός Ελλάδας με τα πανεπιστήμια που ανθούν με νέο κόσμο; Αν δεν έχεις νέο κόσμο και δεν τον προσελκύσεις εκεί, δεν μπορείς να κάνεις τίποτα.

Ευχαριστώ και συγγνώμη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αναγνωστοπούλου.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής ο κ. Κώστας Σκανδαλίδης. Και αμέσως μετά είναι ο κ. Ευριπίδης Στυλιανίδης. Και πιστεύω -δεν ξέρω ακριβώς- ίσως ακολουθήσει η κ. Χαρά Κεφαλίδου, γιατί απ’ ότι έχω στο πρόγραμμα θα συνδεθεί με Webex ο αρμόδιος Αναπληρωτής Υπουργός Ανάπτυξης και Επενδύσεων, ο κ. Παπαθανάσης. Αλλά εν πάση περιπτώσει, στην πορεία θα δούμε και θα διευκολύνουμε όσο γίνεται και την παρουσία εδώ των συναδέλφων που υπάρχουν.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Ο επικεφαλής της Κοινοβουλευτικής μας Ομάδας μου θύμισε σήμερα -και θα μου επιτρέψετε να ξεκινήσω από εκεί, γιατί ήμουν παρών και πρωταγωνίστησα- εκείνη τη διακομματική επιτροπή του 1990 - 92. Υπάρχει μια θεμελιώδης διαφορά. Εκείνη η επιτροπή ξεκίνησε σε μια κοινή βάση. Όλα τα κόμματα είχαν τη διάθεση να μπουν σε μια συνεννόηση. Οι Βουλευτές αντιπολίτευσης -ήμουν Βουλευτής της αντιπολίτευσης, Βουλευτής Δωδεκανήσου, ήταν για το Αιγαίο και τη Θράκη- είχαν αποφασιστικό ρόλο στη δημιουργία και στη λειτουργία αυτής της επιτροπής μέσα από τους κοινοβουλευτικούς κανόνες, δηλαδή τις συγκεκριμένες πλειοψηφίες και μειοψηφίες. Αυτό δεν εμπόδισε βήμα-βήμα να καταλήξουμε σε ένα πόρισμα με συγκεκριμένες προτεραιότητες, με συγκεκριμένες ιεραρχήσεις, με συγκεκριμένα μέτρα και με συγκεκριμένη στρατηγική για την ανάπτυξη της περιοχής.

Σήμερα έρχονται πάλι διαφορετικά πορίσματα. Σας θυμίζω δε ότι τότε ήταν η εποχή του Ειδικού Δικαστηρίου, η εποχή όπου τα πολιτικά ήθη ήταν σε έξαρση και μπόρεσαν τα κόμματα να βρουν κοινό βηματισμό για να καταλήξουν σε μια κοινή πρόταση. Αυτό το λέω γιατί ας σκεφτούμε και την πορεία από τότε μέχρι τώρα και πώς κινείται η πολιτική ζωή της χώρας, ο πολιτικός διάλογος και οι διαδικασίες του.

Δεν ισχυρίζομαι ότι υλοποιήθηκε όλο εκείνο το πρόγραμμα. Όμως, ήταν ένας μπούσουλας. Έψαχνε η κυβέρνηση του ΠΑΣΟΚ το 1994 να βρει κάποιους πόρους επιπλέον για τη Θράκη. Και ο Γεννηματάς τότε, που ήταν Υπουργός Οικονομίας, είπε το περιβόητο «δύναται να απορροφά πόρους για την ανάπτυξη του παραγωγικού της ιστού από το τακτικό αποθεματικό του κράτους». Και αυτό ίσχυσε από το 1994 μέχρι το 2000. Σήμερα δεν μπορεί να γίνει αυτό λόγω του ευρώ και των ευρωπαϊκών κανόνων. Όμως, ήταν μια κυβέρνηση που αξιοποίησε και πόρους οι οποίοι ήταν κατατεθειμένοι στα ταμεία της Ευρωπαϊκής Ένωσης και μούχλιαζαν, για να θυμηθώ πολλά από τα προβλήματα και τους πόρους τότε που ήρθαν για να τα λύσουν από την Ευρώπη.

Αυτό το είπα γιατί θέλω να πω ότι η σημερινή πρόταση προφανώς δεν συνιστά αναπτυξιακό πρόγραμμα. Δεν συνιστά όχι γιατί ευθύνεται η διακομματική επιτροπή, αλλά γιατί η ίδια η επιτροπή δεν γνωρίζει τις ιεραρχήσεις, τις γενικές κατανομές των πόρων, το πλαίσιο ανάπτυξης της περιφέρειας, που προφανώς αποτελεί καθήκον του κυβερνητικού σχεδιασμού.

Ακόμη κι έτσι, όμως, θα μπορούσε πριν πάει στα τελικά της συμπεράσματα και κάνει τις προτάσεις της προς τους φορείς, να προηγηθεί η συζήτηση της επιτροπής με τους φορείς επί τόπου και με τα περιφερειακά συμβούλια και με τα δημοτικά συμβούλια, προκειμένου να υπάρξει τουλάχιστον μια σύνδεση των τοπικών επιδιώξεων με την πρόταση τελικά που θα έκανε η διακομματική επιτροπή. Ούτε αυτό έγινε, μια αντίστροφη δηλαδή πορεία για την επιτροπή.

Νομίζω, λοιπόν, ότι όλα έγιναν κατά τη γνώμη μου ανάποδα. Για αυτό δεν μπόρεσε να καταλήξει σε συμπέρασμα. Γιατί όταν δεν υπάρχει ο χωρικός και αναπτυξιακός σχεδιασμός στο πλαίσιο του εθνικού προγράμματος, δεν είναι δυνατόν να υπάρξει ουσιαστική συμβολή της διακομματικής επιτροπής ώστε να έχει και ένα πρακτικό αποτέλεσμα.

Για αυτό πραγματικά είναι λίγο οξύμωρο -εγώ συμφωνώ με την πλειάδα θέσεων που διατυπώνει γιατί είναι η περιγραφή ενός προγράμματος που βάζει όλες τις επιδιώξεις και όλες τις θελήσεις μέσα του- να λέμε ότι μια άλλη επιτροπή που θα κάνει η Βουλή θα παρακολουθεί την υλοποίηση του προγράμματος. Ποιου προγράμματος θα παρακολουθεί την υλοποίηση; Όλων αυτών που παρατίθενται το ένα δίπλα στο άλλο χωρίς να υπάρχει καμμία ιεράρχηση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω δύο λεπτά, κύριε Πρόεδρε.

Είπε ο Πρωθυπουργός πριν τις εκλογές ότι έχει ένα έργο για κάθε μεγάλη περιφέρεια. Μήπως είναι ο σιδηρόδρομος για την περιοχή μετά την Εγνατία; Να το αποφασίσουμε, να το πει η Κυβέρνηση και να πάει να στηθεί γύρω από αυτό ,όπως στηνόντουσαν γύρω από τους μεγάλους δρόμους και τις υποδομές, η επόμενη ανάπτυξη της περιοχής και της χώρας. Ως τι είναι η Αλεξανδρούπολη; Ως ένα σημείο το οποίο ουσιαστικά μαζεύει -και καλά κάνει- και γίνεται κέντρο και όλα αυτά; Μέσα από ποια διαδικασία το κάνει και πώς η τοπική κοινωνία θα διασφαλίσει την αυτοδύναμη ανάπτυξη απέναντι σε μια αγορά που θα κινείται με ληστρικούς όρους στην περιοχή ιδιαίτερα μετά τις επενδύσεις που θα γίνουν -και καλώς θα γίνουν- αυτή την εποχή;

Έτσι, λοιπόν, νομίζω ότι για αυτό από την αρχή η Κυβέρνηση δεν έβαλε θέμα ανατολικής Μακεδονίας - Θράκης, γιατί δεν έχει περιφερειακή αντίληψη της ανάπτυξης. Και νομίζω ότι αυτό είναι πάρα πολύ σημαντικό.

Δεν πρέπει, λοιπόν, να μηδενίζουμε τη δουλειά που έγινε, ούτε να υποβαθμίζουμε τη σημαντική συμμετοχή των συναδέλφων σε αυτή τη διαδικασία. Δυστυχώς, εδώ, σήμερα τελειώνει το έργο της επιτροπής. Είναι ένα καλό κείμενο που τα περιλαμβάνει όλα, άλλα που δεν μπορεί να εφαρμοστεί αν δεν αλλάξει η σχέση του δήθεν επιτελικού κράτους με την πυραμίδα -θα το λέω συνέχεια- του δημοκρατικού προγραμματισμού που κατανέμει πόρους, διαδικασίες, ιεραρχήσεις αλλά και αποφάσεις σε όλες τις τοπικές κοινωνίες και στην περιφέρεια.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Σκανδαλίδη.

Τον λόγο τώρα έχει ο Βουλευτής της Νέας Δημοκρατίας, κ. Ευριπίδης Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ, κύριε Πρόεδρε.

Πηγή λαών και χρόνων αποκαλεί ο Κωστής Παλαμάς τη Θράκη. Και έχει δίκιο, γιατί στην πατρίδα μου οι εποχές δε διαδέχονται η μία την άλλη αλλά συνυπάρχουν, αλληλοσυμπληρώνονται, αναβαθμίζοντας τη διαχρονική και διαπολιτισμική της αξία και τη μεγάλη γεωπολιτική της σημασία. Με την ανάδειξη αυτής της αξίας και την κεφαλαιοποίηση της σύγχρονης γεωστρατηγικής σημασίας της ανατολικής Μακεδονίας και Θράκης ασχολήθηκε στην ουσία της αυτή η διακομματική κοινοβουλευτική επιτροπή, της οποίας το πόρισμα σήμερα καταθέτουμε στην Ολομέλεια της Βουλής των Ελλήνων.

Θέλω για αυτούς τους λόγους να ευχαριστήσω από καρδιάς τον Πρωθυπουργό τον Κυριάκο Μητσοτάκη και φυσικά τους αρχηγούς όλων των κομμάτων για τη δυνατότητα που μας έδωσαν, ιδιαιτέρως την Πρόεδρό μας την Ντόρα Μπακογιάννη και στο πρόσωπό της όλους τους συναδέλφους όλων των κομμάτων για την ουσιαστική συμβολή τους και φυσικά τους τοπικούς φορείς, δηλαδή τους συμπατριώτες μου για τις πολλές και ουσιαστικές προτάσεις που κατέθεσαν.

Μέσα από έναν γόνιμο κοινοβουλευτικό διάλογο με τις αντιπαραθέσεις του, αλλά και με τις συνθέσεις του, πιστεύω ότι προέκυψε ένα πλαίσιο εθνικής συνεννόησης και στρατηγικής που μπορεί να συμβάλει στην ανάδειξη της ακριτικής περιφέρειάς μας ως πρότυπο ανοιχτής δημοκρατικής κοινωνίας και ως μοντέλο εναλλακτικής οικολογικής ανάπτυξης, που μπορεί να την καταστήσει ελκυστικό διεθνή επενδυτικό προορισμό.

Η πρότασή μας αναπτύσσεται πάνω σε πέντε άξονες που προσδιορίζουν την κατεύθυνση της αναπτυξιακής μας στρατηγικής.

Πρώτος άξονας: Η ανατολική Μακεδονία και Θράκη ως σταυροδρόμι συνδυασμένων μεταφορών, η ολοκλήρωση και αναβάθμιση της Εγνατίας Οδού, η συμπλήρωσή της με τους κάθετους άξονες, η νέα υπό χρηματοδότηση σιδηροδρομική Εγνατία που θα συνδέσει το λιμάνι της Καβάλας, τον βόρειο Έβρο και τις βιομηχανικές περιοχές, η αναβάθμιση των διασυνοριακών συνδέσεων όπως αυτή της Νυμφαίας που πρέπει να ανοίξει και για τα τουριστικά λεωφορεία, η διεθνοποίηση των αεροδρομίων, ο εκσυγχρονισμός των λιμανιών, συνδυασμένα με την πρωτοπόρα εφαρμογή του 5G, θα ενισχύσουν την εξωστρέφεια της ελληνικής αγοράς και το διασυνοριακό εμπόριο.

Δεύτερος άξονας: Η Θράκη ως πεδίο συνδυαστικής ανάπτυξης του πρωτογενούς τομέα και της μεταποίησης.

Η επερχόμενη διεθνής επισιτιστική κρίση λόγω του πολέμου στην Ουκρανία δίνει μια μοναδική ευκαιρία στον θρακιώτικο κάμπο να αναπτύξει καινοτόμα μοντέλα συμβολαιακής γεωργίας και κτηνοτροφίας με τον συντονισμό του μικρού κλήρου από μεταποιητικές επιχειρήσεις τύπου Sege, να εφαρμόσει σύγχρονες μεθόδους γεωργίας ακριβείας και να αξιοποιήσει τους υπαρκτούς υδάτινους πόρους, όπως με την ένταξη, χρηματοδότηση και υλοποίηση του φράγματος Ιάσμου στη Ροδόπη.

Η Θράκη έχει τη δυνατότητα με τις κατάλληλες κινήσεις από την πολιτεία να συμβάλει στην πραγμάτωση μιας εθνικής στρατηγικής διατροφικής αυτάρκειας που σε λίγο θα είναι το ζητούμενο σε ολόκληρη την Ευρωπαϊκή Ένωση.

Τρίτος άξονας: Εγγυητής ενεργειακής ασφάλειας της Ευρωπαϊκής Ένωσης.

Ο νότιος ευρωπαϊκός ενεργειακός διάδρομος που διέρχεται από τον αγωγό φυσικού αερίου TAP και σε λίγο από τον κάθετο IGP, συνδυαστικά με τις δύο νέες πλωτές εξέδρες αεριοποίησης και αποθήκευσης αερίου στην Αλεξανδρούπολη και την προώθηση της υποθαλάσσιας αποθήκευσης αερίου στην Καβάλα, την επέκταση των αιολικών πάρκων, τη δημιουργία νέων εργοστασίων ηλεκτρικής ενέργειας στους δύο μεγάλους νομούς και την αξιοποίηση της γεωθερμίας, συμβάλλουν στην πλήρη εφαρμογή της διεθνούς αρχής ενεργειακής ασφάλειας που προβλέπει τη διαφοροποίηση των μορφών, των πηγών και των δρόμων ενέργειας, ώστε να μη δημιουργείται μονοπωλιακή εξάρτηση από μία αγορά.

Οι θρακικές υποδομές σε συνεργασία με τον έτοιμο και ισχυρό ελληνικό εφοπλισμό μπορούν να ανοίξουν επάνω από δώδεκα αγορές προέλευσης της ενέργειας, καθιστώντας την περιοχή μας εγγυητή ενεργειακής ασφάλειας της Ευρώπης και σε συνδυασμό με τα αναπτυξιακά κίνητρα να την εξελίξουν σε ιδανικό διεθνή επενδυτικό προορισμό.

Τέταρτος άξονας: Η Θράκη ως διεθνές εκπαιδευτικό κέντρο.

Η επέκταση του Δημοκρίτειου Πανεπιστημίου στους Νομούς Καβάλας και Δράμας, η δημιουργία νέων τμημάτων εργοθεραπείας στην Κομοτηνή και ψυχολογίας στο Διδυμότειχο, η ενίσχυση των Δημοκρίτειου με περισσότερους φοιτητές, καθηγητές και πόρους και η δημιουργία ερευνητικών ινστιτούτων στη Θράκη, συνδυασμένα με την εφαρμογή διεθνοποιημένων προγραμμάτων στην περιοχή μπορούν να προσελκύσουν περισσότερο φοιτητικό, επιστημονικό και ερευνητικό προσωπικό, ενισχύοντας δημογραφικά και αναπτυξιακά την ακριτική περιφέρεια και θωρακίζοντάς την πνευματικά.

Δεν πρέπει να ξεχνούμε ότι το πανεπιστήμιο υπήρξε και παραμένει η πιο επιτυχημένη επένδυση που έγινε στη Θράκη, γι’ αυτό και πρέπει να την εντατικοποιήσουμε, να στηρίξουμε όσο μπορούμε τον θεσμό και αν χρειαστεί, αυτό να γίνει ακόμη και σε βάρος των κεντρικών πανεπιστημίων.

Πέμπτος άξονας: Η Θράκη ως μοναδικό περιβαλλοντικό πολιτιστικό πάρκο, ξεχωριστός τουριστικός προορισμός και πρότυπο ανοικτής δημοκρατικής κοινωνίας.

Η προστασία και η αξιοποίηση των σπάνιων οικοσυστημάτων των Δέλτα του Έβρου και Νέστου, η συστάδα λιμνών στην Ροδόπη, ο ορεινός όγκος, η ακτογραμμή του Θρακικού Πελάγους και τα νησιά του Βορείου Αιγαίου, η ανάδειξη τοπόσημων, ιστορικών μνημείων αρχαίων, βυζαντινών, μουσουλμανικών, αιγυπτιακών, εβραϊκών, αρμενικών, η προβολή θρησκευτικών προσκυνημάτων, η διαφήμιση εκδηλώσεων και ξεχωριστών τοπικών προϊόντων μπορούν να καταστήσουν την περιοχή μας ιδιαίτερο τουριστικό προορισμό για επισκέπτες από όλον τον κόσμο, που θα μπορούν να γνωρίσουν και να θαυμάσουν τη δημιουργική και ελεύθερη συμβίωση διαφορετικών θρησκειών, γλωσσών, εθνοτικών ταυτοτήτων και πολιτισμών.

Η Θράκη είναι ένα σύγχρονο διεθνές σχολείο δημοκρατίας και ανοικτής κοινωνίας, που παρά την κατά καιρούς υπονόμευση που δέχθηκε από ακραίες πολιτικές κέντρων εντός ή εκτός της χώρας, άντεξε γιατί το σύνολο των κατοίκων της, χριστιανών και μουσουλμάνων, υπερασπίζονται με πάθος το διαπολιτισμικό μοντέλο που από μόνοι τους οικοδόμησαν τα προηγούμενα χρόνια.

Κυρίες και κύριοι συνάδελφοι, συμπερασματικά θέλω να τονίσω ότι το μεγάλο εθνικό στοίχημα είναι η δημογραφική ενίσχυση της Θράκης. Όλες οι προτάσεις που συμπεριλαμβάνονται στην έκθεσή μας εκεί αποσκοπούν, γιατί αυτή η πολιτική μόνο ταυτίζεται με τη θωράκιση της πατρίδας και την προστασία των ευρωπαϊκών συνόρων.

Η κρίση στην Ουκρανία, παρά την τραγικότητά της, κρύβει ίσως μέσα της και κάποιες σπάνιες ευκαιρίες.

Η Θράκη είναι έτοιμη, εάν η πολιτεία βοηθήσει οργανωμένα, να φιλοξενήσει προσωρινά ή μόνιμα στα χωριά και στις πόλεις της ομογενείς από την Ταυρίδα που το επιθυμούν ή και Ουκρανούς πρόσφυγες. Έχουμε την εμπειρία από την παλιννόστηση της δεκαετίας του 1990, έχουμε τις υποδομές -τα άδεια σπίτια στα χωριά και στις πόλεις και τα άδεια σχολεία που σε λίγο θα ξανανάψουν τα φώτα- και πιστεύουμε ότι μπορούμε να προσφέρουμε και τις θέσεις εργασίας στον πρωτογενή τομέα, όπου οι συμπατριώτες μας είναι εξοικειωμένοι.

Αυτό που χρειάζεται είναι ισχυρή πολιτική βούληση και σχέδιο και πιστεύω ότι και στα δύο συμβάλλει η έκθεση αυτής της επιτροπής που σήμερα καταθέτουμε ενώπιον του Κοινοβουλίου.

Έλεγε ο Γιώργος Σεφέρης: «Είμαι ο τόπος. Εγώ είμαι ο τόπος. Ίσως να μην είμαι κανείς. Μπορώ όμως να γίνω αυτό που θέλεις». Εάν θέλουμε, το μπορούμε όλοι μαζί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Στυλιανίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 8 Απριλίου 2022 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής. )

1. Η με αριθμό 607/4-4-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Αδικαιολόγητη επιπρόσθετη καθυστέρηση για την έναρξη της λειτουργίας του καταδυτικού πάρκου Τυρού».

2. Η με αριθμό 596/1-4-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Περιβάλλοντος και Ενέργειας, με θέμα: «Οι εργασίες για τη νέα μαρίνα στον όρμο Βουλιαγμένης επιβαρύνουν το φυσικό περιβάλλον».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 611/4-4-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Να τεθεί επιτέλους πλαφόν στη ρήτρα αναπροσαρμογής των λογαριασμών ηλεκτρικού ρεύματος αλλά και στα καύσιμα σε συνδυασμό με τη μείωση των ειδικών φόρων κατανάλωσης».

2. Η με αριθμό 612/4-4-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κατάργηση της τηλεθέρμανσης Μεγαλόπολης επιφέρει επιβάρυνση του κόστους θέρμανσης κατά 500%».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3045/8-2-2022 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς την Υπουργό Παιδείας και Θρησκευμάτων, με θέμα: «Η κατάργηση του προγράμματος «HELLENIC UNIVERSITIES 2» δημιουργεί προβλήματα στο Πανεπιστήμιο Κρήτης».

2. Η με αριθμό 3499/23-2-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Κίνδυνος κατάρρευσης των ενεργειακών εταιρειών και επιπτώσεις στους καταναλωτές και στην αγορά».

3. Η με αριθμό 3557/145/25-2-2022 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Απαιτείται αναλυτική ενημέρωση για την περιβαλλοντική παρακολούθηση που εφαρμόζεται στις σεισμικές έρευνες στο Ιόνιο και τον εκβρασμό ζιφιών στην Κέρκυρα».

Καλώ τώρα στο Βήμα τη Βουλευτή του Κινήματος Αλλαγής κ. Χαρά Κεφαλίδου. Αμέσως μετά τον λόγο θα πάρει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια την έκθεση της διακομματικής κοινοβουλευτικής επιτροπής για την ανάπτυξη της Θράκης.

Αυτό από μόνο του είναι εξαιρετικά προβληματικό. Ενώ η επιτροπή συγκροτήθηκε για τη Θράκη και ενώ η έκθεση αναφέρεται στη Θράκη, προστέθηκε υποτυπωδώς, σχεδόν εμβόλιμα, ένας υπότιτλος, «Στρατηγικός αναπτυξιακός σχεδιασμός Ανατολικής Μακεδονίας - Θράκης» και κάποιες αναφορές για έργα στην ανατολική Μακεδονία, χωρίς καμμία ουσιαστική ανάλυση, αποτυπώνοντας για άλλη μια φορά την αδιαφορία του κράτους.

Εξαρχής ο αυθαίρετος ακρωτηριασμός της Περιφέρειας Ανατολικής Μακεδονίας - Θράκης, με παράλειψη της ανατολικής Μακεδονίας από κάθε συζήτηση, από κάθε πρόταση, από κάθε σχέδιο, πέρα του ότι στερείται οποιαδήποτε λογικής, στερείται και πολιτικού πολιτισμού και τελικά καταδικάζει τις όποιες καλές προθέσεις σε πηγή ανισοτήτων και διχασμού των τοπικών κοινωνιών, καταφέρνοντας να υποσκάψει τα θεμέλια μιας φαινομενικά σοβαρής προσπάθειας και δουλειάς που έγινε κατά τη διάρκεια των εργασιών αυτής της επιτροπής.

Κυρίες και κύριοι, η εκπόνηση πολιτικών για την αναπτυξιακή ενίσχυση της περιοχής δεν μπορεί να υλοποιηθεί αποσπασματικά αποκόπτοντας, για την ακρίβεια εξαφανίζοντας ανεπίτρεπτα ένα βασικό αναπόσπαστο κομμάτι της περιφέρειας και από την άλλη να διαφημίζεται ότι η προσέγγιση της ανάγκης για κοινωνική ενδυνάμωση και ανάπτυξη έγινε με όρους υπερκομματικούς. Μπορεί. Όμως, ταυτόχρονα έγινε και με όρους διχαστικούς για την ανατολική Μακεδονία - Θράκη.

Συμφωνούμε όλοι εδώ μέσα -νομίζω- ότι η Θράκη αποτελεί εθνικό στόχο. Αλλά μόνο η Θράκη; Υπό αυτή την έννοια το έργο της επιτροπής, λυπάμαι που το λέω, αλλά δεν στέφθηκε με την επιτυχία που θα μπορούσε. Ακόμη, παρά το πολύ καλό κλίμα συνεργασίας των κομμάτων κατά τη διάρκεια των εργασιών της επιτροπής, δεν καταφέραμε να ξεπεράσουμε την παραδοσιακή κομματική τακτική που ενώ υπάρχουν κοινοί τόποι και πολλά σημεία συγκλίσεων, τελικά εστιάζουμε και επικεντρωνόμαστε στις διαφωνίες.

Αυτό δείχνουν και τα τέσσερα διαφορετικά πορίσματα που υπάρχουν. Είναι τέσσερις διαφορετικές εκθέσεις ιδεών για την πολυεπίπεδη ανάπτυξη μιας ακρωτηριασμένης περιφέρειας.

Αυτό -λυπάμαι να το πω- δεν δείχνει ούτε βούληση, ούτε ζήλο, ούτε όρεξη για ουσιαστικές πρωτοβουλίες της πολιτείας, ώστε να μπορέσει να θωρακιστεί ένα μεγάλο και εμβληματικό κομμάτι της χώρας μας, όπως είναι η συγκεκριμένη περιφέρεια, η δική μου περιφέρεια. Αυτό δείχνει άλλη μια επικοινωνιακού χαρακτήρα φούσκα που θα αιωρείται για λίγο μέχρι να ξεφουσκώσει αθόρυβα στον αέρα της Ξάνθης, της Κομοτηνής και του Έβρου.

Όσοι δηλώνετε ικανοποιημένοι από αυτό το αποτέλεσμα μιας επιτροπής που δούλεψε για ενάμιση και πλέον χρόνο ώστε να παράξει πέντε, δέκα υλοποιήσιμες προτάσεις να βγει η Περιφέρεια Ανατολικής Μακεδονίας από την παντελή αφάνεια και παρακμή και η Θράκη από τα οικονομικά αδιέξοδα και την ανεργία, την εκπαιδευτική ανεπάρκεια, ή εξαρχής δεν είχατε καμμία προσδοκία, γνωρίζοντας καλά την μη αποτελεσματικότητα αυτών των επιτροπών, οπότε από το τίποτα καλός και ένας κατάλογος διάσπαρτων έργων χωρίς στόχευση, χωρίς προτεραιότητες, χωρίς δεσμεύσεις, ή εξακολουθείτε ακόμη να πιστεύετε στα θαύματα.

Η Περιφέρεια Ανατολικής Μακεδονίας - Θράκης παραμένει από τις λιγότερες ανεπτυγμένες περιοχές της χώρας εξαιτίας της χρονίζουσας αδιαφορίας της ίδιας της πολιτείας. Ακόμη και αυτή η περιορισμένη ανάπτυξή της, τόσο στον πρωτογενή τομέα όσο και στη μεταποίηση αποτελεί έργο άοκνης προσπάθειας και δουλειάς από τον κόσμο της περιοχής, ένας κόσμος που παλεύει μόνος του κάτω από τις πιο αντίξοες συνθήκες και συνεχίζει να επιμένει να προσπαθεί για να κρατήσει την ακριτική περιφέρεια όρθια και να κινητοποιήσει μια κουφή και μια τυφλή κεντρική εξουσία ουσιαστικά εγκαταλελειμμένο στην απομόνωση του.

Και θα σας μιλήσω για τον Νομό Δράμας. Τι και αν η Δράμα είναι μια πλούσια σε μάρμαρα περιοχή; Τι και αν στη Δράμα υπάρχουν κρασιά ονομαστά; Δύο φορές κινδύνευσε το Τμήμα Οινολογίας στην περιοχή μας. Τι και αν έχει τη νούμερο ένα εταιρεία καινοτομίας; Καμμία σκέψη για συνέργειες! Τι και αν έχει μοναδικής ομορφιάς δάση; Το παρθένο δάσος της Ελατιάς και το δάσος του Φρακτού. Και εδώ κινδύνεψε η σχολή Δασοπονίας. Τι και αν εμφανίζονται ελάχιστοι επενδυτές κατά καιρούς, οι οποίοι έχουν ως κίνητρο τη φθηνή αγορά γης, για ΑΠΕ και βιομάζα; Και αυτοί τράκαραν στην αδυναμία της ΔΕΗ να τους παράσχει ρεύμα. Βλέπετε, έχουμε το προνόμιο να συνοδεύουμε μόνο με τη Βουλγαρία και αυτό μας κάνει αόρατους.

Υπάρχει σύνδεση με την Εγνατία Οδό; Όχι φυσικά. Υπάρχει πρόβλεψη για τη σιδηροδρομική Εγνατία να περνάει από τον νομό μας; Ξανά όχι. Ένα νοσοκομείο υποστελεχωμένο, με έναν αριθμό σε ογκολογικούς ασθενείς που δυστυχώς είναι η θλιβερή πρωτιά που έχουμε ως νομός στην περιφέρειά μας.

Σχολείο. Μιλάμε για την εκπαίδευση. Ένα θα σας πω: Σχολείο στο Κάτω Νευροκόπι. Το ξέρετε όλοι. Εμφανιζόμαστε στις ειδήσεις κάθε φορά που έχουμε χαμηλές θερμοκρασίες, δέκα χιλιόμετρα από τα ελληνοβουλγαρικά σύνορα. Ονομάστηκε «εθνικό έργο». Δέκα χρόνια τώρα δεν μπορεί να ολοκληρωθεί. Ψάχνουμε να βρούμε ποιος θα είναι ο μειοδότης που θα το αναλάβει. Φυλακές Νικηφόρου. Θέλετε να σας πω; Το 2002, επί υπουργίας Πετσάλνικου, αναλάβαμε την πρωτοβουλία ότι θα προχωρήσουμε στο να χτιστούν φυλακές.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Έχουμε 2022 και ακόμη οι φυλακές δεν έχουν παραδοθεί. Ο κατάλογος είναι μακρύς. Αυτή είναι η δική μας καθημερινότητα, μικροπράγματα ίσως για κάποιους άλλους. Για μας, όμως, είναι η ίδια η ζωή μας.

Για να γίνουν όλα αυτά -θα μου πείτε- χρειάζεται να υπάρχει και πολιτική βούληση που δυστυχώς εδώ βλέπουμε ότι σε μια περιφέρεια που το κατά κεφαλήν ΑΕΠ είναι πολύ κάτω από τον εθνικό μέσο όρο, δεν μπορεί το όποιο σχέδιο ανάπτυξης να είναι ακρωτηριασμένο και δεν μπορεί να μην περιλαμβάνει ολόκληρους νομούς, όπως είναι η Δράμα και η Καβάλα. Για να καλυφθεί αυτό το έλλειμμα η περιφέρεια πρέπει να τρέξει, πρέπει να αναπτυχθεί με ταχύτατους ρυθμούς, για να μπορέσει τελικά να φτάσει κάποια στιγμή σε αυτό το περίφημο αναπτυξιακό άλμα.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Κεφαλίδου, σας παρακαλώ θερμά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Χωρίς υποδομές, χωρίς ένα υποτυπωδώς αξιοπρεπές οδικό δίκτυο, χωρίς σιδηροδρομικό δίκτυο, ποια ακριβώς ανάπτυξη περιμένουμε;

Και επιτρέψτε μου, κλείνοντας, να πω ότι καλές οι προθέσεις, αλλά για να είμαστε πραγματιστές σε αυτή την Αίθουσα, η κατάσταση δεν πρόκειται να αλλάξει. Πίσω από τις όμορφες λέξεις, τις αφηρημένες προσδοκίες και τις αποκομμένες παρεμβάσεις από αυτά τα τέσσερα διαφορετικά πορίσματα και η δημιουργία των όποιων προσδοκιών για κάποια έργα από το Ταμείο Ανάκαμψης γίνονται χωρίς στρατηγικό σχέδιο, χωρίς ξεκάθαρη στόχευση, χωρίς σαφή προτεραιοποίηση, χωρίς δεσμεύσεις και κυρίως χωρίς τη συμπερίληψη όλων των νομών της περιφέρειάς μας.

Περιμέναμε, μπορούσαμε και η επιτροπή είχε την ευκαιρία για περισσότερα και ουσιαστικότερα και αυτό δυστυχώς είναι το λυπηρό.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ και του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Γιάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, ο ρόλος του Κοινοβουλευτικού Εκπροσώπου δυστυχώς είναι στο να απαντάει και σε πράγματα τα οποία κρίνει και βρίσκει ως ανυπόστατα και αναληθή.

Είναι λυπηρό γιατί σήμερα στην Αίθουσα είχαμε την ευκαιρία να συζητήσουμε για ένα πολύ σημαντικό πλαίσιο προτάσεων στο οποίο έπρεπε να συμφωνήσουμε όλοι. Δεν υπήρχε λόγος διαφοροποίησης μεταξύ μας, όπως θα εξηγήσω. Δυστυχώς, όμως, κρίνω ως προσχηματικά όλα τα επιχειρήματα τα οποία ακούστηκαν για να ειπωθεί ένα τυπικό «όχι» εκ μέρους των κομμάτων της Αξιωματικής Αντιπολίτευσης σε ζητήματα τα οποία έπρεπε να μας ενώνουν, όπως θα εξηγήσω παρακάτω και όπως ακριβώς έπραξε αυτή η διακομματική επιτροπή.

Επειδή μας παρακολουθεί ο κόσμος και κυρίως ο κόσμος της Περιφέρειας Ανατολικής Μακεδονίας και της Θράκης, με τα μέχρι τώρα όπως ειπώθηκαν από την Αντιπολίτευση επιχειρήματα μπορεί να πιστεύει κανένας ότι πρόκειται για μια διακομματική επιτροπή που σήμερα εδώ στην Ολομέλεια συζητούμε για ένα αόριστο κείμενο, ένα ευχολόγιο στο οποίο έγινε μια προσπάθεια με κομματική στόχευση και στρατηγική εκ μέρους της κ. Μπακογιάννη και των μελών της Κυβέρνησης ή των μελών των Βουλευτών που ήταν στη διακομματική επιτροπή και συμμετείχαν με κομματικό σχεδιασμό και σκοπιμότητα και ότι δεν υπάρχει κείμενο.

Ποια είναι η πραγματικότητα; Κρατάω στα χέρια μου το πόρισμα της διακομματικής επιτροπής. Είναι 224 σελίδες. Άρα, καταρρίπτεται ο πρώτος μύθος ότι είναι ένα αόριστο ευχολόγιο κείμενο, το οποίο γράφτηκε στο γόνατο -όπως περίπου έγινε η περιγραφή του-, που δεν περιλαμβάνει προτάσεις, οι οποίες θα έπρεπε να είναι οι προτάσεις της επόμενης ημέρας για την ανατολική Μακεδονία και τη Θράκη. Σε αυτές τις 224 σελίδες, κυρίες και κύριοι συνάδελφοι -δεν ξέρω αν μπήκατε στον κόπο να τις μελετήσετε, όπως θα έπρεπε-, είναι ακριβώς αυτό το οποίο είχε ως στόχο η διακομματική επιτροπή: Να περιγράψει τους άξονες παρεμβάσεων μέσα από τους οποίους θα επιτελέσει το έργο η διακομματική επιτροπή και θα μπει ως ένα κείμενο βάσης -αυτό το κείμενο προτάσεων- για το μέλλον της Θράκης και της ανατολικής Μακεδονίας.

Ας βάλουμε, όμως, τα πράγματα σε μια χρονική σειρά. Πριν από είκοσι περίπου μήνες, ο Πρωθυπουργός Κυριάκος Μητσοτάκης πρότεινε προς τον Πρόεδρο της Βουλής, τον Κώστα Τασούλα, να υπάρξει μια διακομματική επιτροπή η οποία θα αναλάβει να φτιάξει ένα κείμενο, βάσει του οποίου θα υπάρξει μια δέσμη προτάσεων, με την όποια θα μπορέσουμε να δώσουμε στη Θράκη την αναπτυξιακή αυτή δυναμική που της αξίζει και που μπορεί να γίνει.

Εδώ μπαίνει ένα μεγάλο ερώτημα με βάση αυτά που άκουσα και από τον εκπρόσωπο του ΚΙΝΑΛ, ο οποίος τώρα λείπει από την Αίθουσα. Μπήκε η άποψη ότι δεν έγινε κανένας διάλογος. Αυτό ειπώθηκε πριν. Είκοσι ολόκληρους μήνες, κυρίες και κύριοι συνάδελφοι -και το λέω για να το ακούσει περισσότερο ο κόσμος- συζητήθηκαν οι συγκεκριμένες προτάσεις, πρώτον με όλα τα Υπουργεία, τους Υπουργούς, τους Υφυπουργούς, τους Γενικούς Γραμματείς, για τη σύσταση αυτής της τελικής πρότασης. Έγινε συζήτηση με όλα τα επιμελητήρια και των πέντε νομών που αφορά το συγκεκριμένο πόνημα, ξεχωριστά και εξατομικευμένα. Έγινε συζήτηση με όλους τους θεσμικούς φορείς της περιοχής, όλων των νομών ξεχωριστά και της Θράκης και της Περιφέρειας Ανατολικής Μακεδονίας. Έγινε εξειδικευμένη και εξατομικευμένη συζήτηση με την Περιφέρεια Ανατολικής Μακεδονίας. Έγινε συζήτηση με τους δήμους σε κάθε νομό ξεχωριστά Έβρου, Ροδόπης, Ξάνθης, Δράμας, Καβάλας. Έγινε συζήτηση με εμπειρογνώμονες που πήραν ως πρωτοβουλία να έρθουν να μιλήσουν σε αυτή τη διακομματική επιτροπή.

Και μπαίνει ένα ερώτημα. Καλό θα ήταν να απαντηθεί και από την πλευρά της Αντιπολίτευσης. Με ποιους δεν συνομίλησε η διακομματική αυτή επιτροπή; Ποιος ήταν ο θεσμικός φορέας, τον οποίο δεν έλαβε υπ’ όψιν της;

Γυρίζουμε τα πράγματα, λοιπόν, και εμείς και λέμε το αντίθετο. Πέστε μας το όχι πού στηρίζεται πάνω στη βάση ότι δεν συζητήθηκε, όπως έπρεπε θεσμικά η διακομματική επιτροπή είκοσι ολόκληρους μήνες; Με ποιον θεσμικό φορέα δεν συζήτησε; Δεν υπάρχει απάντηση, γιατί συζήτησε με όλους τους θεσμικούς φορείς και της ανατολικής Μακεδονίας και της Θράκης. Άρα, απορρίπτεται και αυτό το επιχείρημα.

Τρίτο επιχείρημα. Υπάρχει μία σύγχυση που προσπαθείτε κάπως να δημιουργήσετε μια γκρίζα εικόνα ότι άλλο Περιφέρεια Ανατολικής Μακεδονίας, άλλο Θράκη. Η Θράκη είναι αναπόσπαστο κομμάτι της ανατολικής Μακεδονίας. Κάντε ένα τεχνικό διαχωρισμό όταν αυτό το κείμενο των 224 σελίδων που λέει ότι δεν είναι το α και το ω, αλλά είναι η βάση το κείμενο αυτό για να προχωρήσουμε στο μέλλον διαμέσου πολιτικών που θα χαράξουν τα Υπουργεία λαμβάνοντας αυτή τη δέσμη προτάσεων ως μπούσουλα πολιτικό για την ανάπτυξη στρατηγικών για τη Θράκη, αυτό, λοιπόν, το τμήμα της ανατολικής Μακεδονίας και της Θράκης περιλαμβάνεται μέσα σε αυτό το κείμενο. Άρα και το τρίτο επιχείρημα ότι είτε δεν λαμβάνεται υπ’ όψιν η Θράκη αυτόνομα είτε Ανατολική Περιφέρεια Μακεδονίας είτε και τα δύο μαζί δεν υπάρχει. Στο κείμενο αυτό περιλαμβάνεται και είναι άρρηκτα συνδεδεμένη και η Περιφέρεια Ανατολικής Μακεδονίας και οι Νομοί Δράμας και Καβάλας, αλλά και οι Νομοί Έβρου, Ροδόπης και Ξάνθης. Άρα, δηλαδή, είναι ένα συνεκτικό, ολιστικό κείμενο παρέμβασης θεσμικής και αναπτυξιακής για την τοπική περιοχή που όλοι μαζί πιστεύω καλοπροαίρετα θέλουμε να συμβάλλουμε.

Και τι περιλαμβάνει αυτό το κείμενο; Περιλαμβάνει προτάσεις θεσμικές και οικονομικές μέσα από τις οποίες θα μπορέσουμε να ελαττώσουμε αυτά τα υποτιθέμενα συγκριτικά μειονεκτήματα. Άκουσα τον Σταυρό τον Κελέτση πριν που κατέβηκε από το Βήμα, όπως και τον Ευριπίδη τον Στυλιανίδη, τοπικοί Βουλευτές των περιοχών και περιέγραψαν ως θεσμικά ζητήματα που είναι μειονεκτήματα, παραδείγματος χάριν τη μεγάλη απόσταση από τα διοικητικά και οικονομικά κέντρα -απόλυτα φυσιολογικό- το ζήτημα το οποίο αφορά το δημογραφικό -πολύ σωστό- και τρίτον την πολυσυνοριακή περιοχή Θράκης και ανατολικής Μακεδονίας ότι πράγματι είναι ένα συγκριτικό μειονέκτημα. Αυτά πρέπει να γυρίσουμε ανάποδα.

Θέλω εδώ να ανοίξω μία παρένθεση και να πω ότι συμφωνώ απόλυτα με την τοποθέτηση του Ευριπίδη του Στυλιανίδη στο τμήμα για τη δημογραφική αντιμετώπιση της ανατολικής Μακεδονίας και στην έλλειψη ανθρώπινου δυναμικού και πώς μπορούμε τώρα να αξιοποιήσουμε με θετικό πρόσημο τους ανθρώπους που έρχονται με προβλήματα από την Ουκρανία. Η πρόταση του Ευριπίδη του Στυλιανίδη ως ενός Βουλευτή και ενός ανθρώπου που ασχολείται με τα ζητήματα και ως πρώην Υπουργού Εξωτερικών είναι ένα ζήτημα, το οποίο νομίζω ότι πρέπει να μας ευαισθητοποιήσει όλους στην κατεύθυνση που το θέτει. Και νομίζω ότι η πολιτεία, το Υπουργείο Εξωτερικών και η διακομματική επιτροπή στο μέλλον και η λειτουργία της και τα Υπουργεία πρέπει να κατευθυνθούν σε αυτή την κατεύθυνση, να κατευθυνθούν σε αυτή την πορεία της συγκεκριμένης πρότασης.

Το δεύτερο αφορά ζητήματα, τα οποία έρχεται να απαντήσει η διακομματική επιτροπή με στοχευμένες παρεμβάσεις: αιολικά πάρκα, λιμάνια, αρδευτικά έργα, έργα υποδομών. Αυτά συγκεκριμένα με ονοματεπώνυμο περιλαμβάνονται μέσα στην πρόταση τη συγκεκριμένη.

Και το πιο θετικό, γιατί και ως πρώην Υπουργός Εργασίας το αντιμετώπισα την περίοδο 2019 - 2020, είναι το εξής ότι κατά τη διάρκεια λειτουργίας της διακομματικής αυτής επιτροπής προσπάθησε διαδραστικά η επιτροπή η συγκεκριμένη μιλώντας με τα Υπουργεία να λύσει πριν την κατάθεση της συγκεκριμένης πρότασης προβλήματα, τα οποία υπήρχαν.

Στο Υπουργείο Εργασίας, παραδείγματος χάριν υπήρχε ένα πρόβλημα δεκαετιών, ήταν η μισθολογική ενίσχυση της περιοχής της Θράκης με 12% στα ημερομίσθια και στο μηνιαίο μισθό, το οποίο μπλόκαρε βάσει της ανταγωνιστικότητας μεταξύ των επιχειρήσεων λόγω της Ευρώπης και το οποίο λύθηκε. Ήταν ένα συσσωρευμένο πρόβλημα ετών στην ανατολική Μακεδονία και στη Θράκη συγκεκριμένα, το οποίο τώρα πλέον λύθηκε και θα υπάρξει πλέον λύση οριστική με συμψηφισμό ασφαλιστικών και φορολογικών οφειλών. Να, λοιπόν, πώς πιάνει στην πράξη ζητήματα, τα οποία υπάρχουν και αποτελούν παθογένεια ετών.

Το δεύτερο, το οποίο πάλι ήταν ανακριβής ο Κοινοβουλευτικός Εκπρόσωπος εκ μέρους του ΚΙΝΑΛ. Είπε ότι στον αναπτυξιακό νόμο, παραδείγματος χάριν, ο οποίος ψηφίστηκε κάποιους μήνες πριν, σημαντικός νόμος για την ανάπτυξη της πατρίδας μας, δεν λάβαμε υπ’ όψιν την ανατολική Μακεδονία και τη Θράκη. Πολύ απλά εδώ έγινε συζήτηση. Στον αναπτυξιακό νόμο κατ’ εξοχήν η Θράκη και Ανατολική Μακεδονία είχαν τα μεγαλύτερα ποσοστά επιχορηγήσεων. Μίλησε για 20% αν δεν κάνω λάθος ή 30% όταν στις μικρές επιχειρήσεις στον αναπτυξιακό νόμο προβλέπεται 56% επιχορήγηση, είναι το 80%, το 70%, το μεγαλύτερο στην Ελλάδα. Δηλαδή, ο αναπτυξιακός νόμος που ψηφίστηκε πριν την ολοκλήρωση της συγκεκριμένης πρότασης έλαβε στο εσωτερικό του τη διαδικασία τη νομοθετική για τον αναπτυξιακό νόμο και έβαλε τα μεγαλύτερα ποσοστά επιχορηγήσεων 56% στη Θράκη και στην ανατολική Μακεδονία. Και εδώ διαστρεβλώνουμε την αλήθεια.

Κυρίες και κύριοι συνάδελφοι, νομίζω ότι η ελληνική Βουλή ανεξάρτητα από τις διαφοροποιήσεις των κομμάτων που για μένα είναι προσχηματικοί λόγοι και μικροκομματική η προσέγγιση που δεν έπρεπε να υπάρχει σε τέτοια ζητήματα κορυφαίας εθνικής σημασίας, παρ’ όλα αυτά η Κυβέρνηση διαμέσου του Πρωθυπουργού του Κυριάκου Μητσοτάκη πήρε την πρωτοβουλία υπέρ της ανατολικής Μακεδονίας - Θράκης με τις ιδιαιτερότητες τις συγκεκριμένες και της Θράκης για να υπάρξει αυτή η διακομματική επιτροπή.

Στο τέλος της διαδικασίας αυτό που θα μείνει και το οποίο ανεξάρτητα της στάσης που κρατά η Αντιπολίτευση Μείζονα και Ελάσσονα είναι ότι θα υπάρχει αυτό το κείμενο. Αυτό το κείμενο αποτελεί πλέον τον στρατηγικό μπούσουλα και προσανατολισμό των Υπουργείων για τη Θράκη και την ανατολική Μακεδονία λιμάνια, αρδευτικά έργα, υποδομές, θεσμικές παρεμβάσεις υπέρ της συγκεκριμένης περιοχής.

Εύχομαι και πιστεύω να πιάσει τόπο και στο τέλος αυτής της διαδικασίας, εννοώ μετά από ένα χρονικό διάστημα στην αποτίμηση του, που προβλέπεται να γίνεται αποτίμηση αυτής της διακομματικής πρότασης, να φαίνεται ότι απέδωσε και ο σπόρος που σήμερα σπέρνουμε μέσα από τις προτάσεις στη διακομματική επιτροπή να καρποφορήσει και να γίνει ωφέλιμος εθνικά και για την ανατολική Μακεδονία και για τη Θράκη και για την πατρίδα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βρούτση και για τη συνέπεια στο χρόνο.

Τώρα τον λόγο έχει αφού τακτοποιηθεί υγειονομικά το Βήμα ο Πρόεδρος της Κοινοβουλευτικής Ομάδας του ΜέΡΑ25, ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, ακριτική, στρατηγικής σημασίας, παρατημένη, κομμάτι της ψυχής μας, μέλος του εθνικού μας σώματος η Θράκη έχει ανάγκη τη φροντίδα μας. Και είναι καλό ότι υπήρξε μία διακομματική επιτροπή.

Δυστυχώς από την πρώτη στιγμή εμείς συνειδητοποιήσαμε ότι δεν θα πάει καλά αυτό το πόρισμα. Είχαμε κάνει μια πρόταση που κάποιοι θα πουν ότι είναι πρόταση βιτρίνας, αλλά δεν είναι τόσο βιτρίνας. Είχαμε πει να αναφέρεται στον τίτλο της διακομματικής επιτροπής «Βιώσιμη ανάπτυξη της Θράκης» όχι γενικά η ανάπτυξη και διαβάζοντας το πόρισμα καταλαβαίνουμε γιατί.

Εάν αυτό είναι το στρατηγικό σχέδιο, όπως είπε ο κ. Βρούτσης, δυστυχώς η Θράκη καταδικάζεται σε μόνιμη υπανάπτυξη. Επιβάλλεται στη Θράκη ένα απαρχαιωμένο μοντέλο αρχών του 20ου αιώνα ούτε καν του τέλους του 20ου αιώνα. Είναι σαν να επενδύουμε σε γραφομηχανές στην εποχή την ψηφιακή, σαν να επενδύουμε σε ιππικό την εποχή των τανκς.

Μιλάτε για αναπτυξιακές ζώνες. Καλή ιδέα οι αναπτυξιακές ζώνες, αλλά πώς τις εννοείτε; Μιλάτε για μειωμένη φορολογία. Αυτό δεν είναι αναπτυξιακή ζώνη. Αν πιστεύετε ότι η μειωμένη φορολογία είναι αναπτυξιακή κίνηση, τότε γιατί δεν την εφαρμόζεται σε όλη τη χώρα; Τι δηλαδή θα γίνει; Θα γίνει ένας ανταγωνισμός θα κλέψουμε επιχειρήσεις και επενδύσεις από εκεί που η φορολογία θα είναι υψηλή για να πάει στις αναπτυξιακές ζώνες που η φορολογία είναι χαμηλή;

Το ΜέΡΑ25 έχουμε καταθέσει εδώ και δύο χρόνια από τη Διεθνή Έκθεση Θεσσαλονίκης, ένα ολοκληρωμένο πρόγραμμα, το ονομάζουμε «Πράσινη Βιομηχανική Επανάσταση», στο οποίο η Αλεξανδρούπολη και η Θράκη, όλη η Βόρεια Μακεδονία αλλά ιδίως η Αλεξανδρούπολη, έχουν περίοπτο ρόλο. Είχαμε πει ότι το λιμάνι της Αλεξανδρούπολης, η ευρύτερη περιοχή της Θράκης, το βόρειο Αιγαίο θα έπρεπε να είναι ο τόπος στον οποίο στέλνουμε όσο γίνεται περισσότερα δισεκατομμύρια του Ταμείου Ανάκαμψης, ό,τι χρήματα μπορούμε να αποταμιεύσουμε για να επενδύσουμε, έτσι ώστε εκεί να στηθεί η βιομηχανία του μέλλοντος, η ενεργειακή βιομηχανία του μέλλοντος που δεν είναι άλλο παρά το υδρογόνο, το πράσινο υδρογόνο. Είχαμε μιλήσει για πλωτές ανεμογεννήτριες, οι οποίες θα κατασκευάζονται, θα συναρμολογούνται στη βόρεια Ελλάδα, στη Θράκη και θα αναπτύσσονται στο βόρειο Αιγαίο, έτσι ώστε η πλεονάζουσα ηλεκτρική ενέργεια να χρησιμοποιείται για την παραγωγή πράσινου υδρογόνου και η Θράκη να γίνει ο κόμβος της παραγωγής και διανομής στην ευρύτερη περιοχή της Ανατολικής Μεσογείου και της Ευρώπης, του υδρογόνου το οποίο είναι το καθαρό ντίζελ του μέλλοντος. Πουθενά δεν είδαμε κάτι τέτοιο στο πόρισμα. Πουθενά.

Ποια είναι η οικονομία του μέλλοντος στην οποία θα επενδύσετε τα δισεκατομμύρια του Ταμείου Ανάκαμψης; Οι αγωγοί φυσικού αερίου, τα τερματικά LNG; Σε λίγα χρόνια όλα αυτά σύμφωνα ακόμα και με τα δικά σας λεγόμενα, θα έχουν τελειώσει. Όπως σήμερα η Πτολεμαΐδα και η Κοζάνη ρημάζουν λόγω μιας απολιγνιτοποίησης που έγινε χωρίς σχέδιο, χωρίς πρώτα να στήσουμε άλλα εργοστάσια παραγωγής νέων μορφών ενέργειας, πράσινης ενέργειας, έτσι και η Θράκη -όπως η Πτολεμαΐδα και η Κοζάνη σήμερα, σε λίγα χρόνια, δεν θα περάσει πολύς καιρός, και αυτό το πόρισμα για εμάς είναι ανατριχιαστικά ήσσονος σημασίας και κατώτερο των ιστορικών περιστάσεων- θα είναι η γη όπου στη σκιά σκουριασμένων αγωγών και εγκαταλελειμμένων τερματικών υγροποιημένου από το Τέξας φυσικού αερίου δεν θα φυτρώνει τίποτα. Κυριολεκτικά και μεταφορικά.

Έχετε δει εσείς ποτέ πραγματική ανάπτυξη, καλές θέσεις εργασίας, τεχνολογική πρόοδο να φύεται δίπλα σε αγωγούς φυσικού αερίου; Σε ποια χώρα του κόσμου έχει γίνει αυτό; Δίπλα -για να μην πω και το άλλο- σε ορμητήριο του αμερικανικού στρατού;

Μην ξεχνάμε, κυρίες και κύριοι συνάδελφοι, είμαστε και σε καιρό πολέμου στην Ουκρανία, ότι η Αλεξανδρούπολη είναι πιο κοντά στην Οδησσό από ότι είναι στο Ηράκλειο της Κρήτης. Αυτή είναι η στρατηγική της σημασία. Και μιας και αναφέρομαι στη μετατροπή της Αλεξανδρούπολης σε ορμητήριο του αμερικανικού στρατού, εγώ θα ήθελα να ρωτήσω -καλή τη πίστει- τους συναδέλφους του ΣΥΡΙΖΑ: Ισχύει αυτό που είπε ο πρέσβης των Ηνωμένων Πολιτειών, κ. Τζέφρι Πάιατ στον δημοσιογράφο του «ΣΚΑΪ», τον περασμένο Οκτώβριο; Διαβάζω σύμφωνα με το «ΣΚΑΪ» τι είπε ο κ. Πάιατ, πρέσβης των Ηνωμένων Πολιτειών, που παρεμπιπτόντως ήταν πρέσβης των Ηνωμένων Πολιτειών στην Ουκρανία πριν έρθει στην Ελλάδα το 2016, δεν νομίζω ότι είναι τυχαίο αυτό: «Η αναγέννηση των αμυντικών σχέσεων Ελλάδας - Ηνωμένων Πολιτειών ξεκίνησε πραγματικά κατά τη διάρκεια της κυβέρνησης ΣΥΡΙΖΑ. Τα τέσσερα μέρη που συνεχίζουμε να αναπτύσσουμε ως μέρος της αμυντικής συμφωνίας είναι μέρη που εντοπίστηκαν από τον ΣΥΡΙΖΑ».

Αυτό λέει ο κ. Πάιατ. Εγώ ξέρετε τι θα ήθελα; Να το διαψεύσετε. Να βγείτε και να διαψεύσετε τον κ. Πάιατ ότι εσείς του βρήκατε την Αλεξανδρούπολη για να τη μετατρέψει σε ορμητήριο του αμερικανικού στρατού. Θα παρακαλούσα να τον διαψεύσετε και θα βγούμε και εμείς να τον καταγγείλουμε ότι σας διαβάλλει. Φοβάμαι ότι δε θα το κάνετε.

(Χειροκροτήματα από την πτέρυγα του ΜέΡΑ25)

Συνέχισε ο κ. Πάιατ στη συγκεκριμένη συνέντευξη: «Γνωρίζω επίσης από τις συνομιλίες μου με τον Πρόεδρο του κόμματος κ. Τσίπρα, με τον πρώην Υπουργό Εξωτερικών, Γιώργο Κατρούγκαλο, ο οποίος θυμάστε ήταν στην προεδρία του πρώτου στρατηγικού διαλόγου Ελλάδας - Ηνωμένων Πολιτειών και άλλων στο κόμμα, ότι κατανοούν…», ο κ. Τσίπρας και ο κ. Κατρούγκαλος, «…τη σημασία της στρατηγικής σχέσης Ελλάδας - Ηνωμένων Πολιτειών και μοιράζονται αυτή τη διεύθυνση». Ο κ. Πάιατ τα είπε αυτά. Παρακαλώ διαψεύστε τα.

Επανέρχομαι στο μεγάλο ζητούμενο, που είναι η βιώσιμη ανάπτυξη της Θράκης.

Κυρίες και κύριοι συνάδελφοι, ποιος σοβαρός, υπομονετικός επενδυτής έρχεται να επενδύσει -όχι να κάνει αρπαχτή, να αγοράσει μερικά κόκκινα δάνεια και να φύγει-, με προοπτική εικοσαετίας, τριαντακονταετίας, σε σταυροδρόμι απαρχαιωμένων αγωγών, δίπλα σε πεδίο βολής φτηνό, όπου ασκούνται βρίζοντας ξένοι φαντάροι;

(Χειροκροτήματα από την πτέρυγα του ΜέΡΑ25)

Πείτε μου: Σε ποια μεριά του κόσμου θα δείτε ορμητήριο του αμερικανικού στρατού πέρα από LNG, φυσικό αέριο και σοβαρή ανάπτυξη; Εγώ δεν έχω δει.

Κυρίες και κύριοι συνάδελφοι, αυτό που διαφαίνεται για τη Θράκη μέσα από αυτό το πόρισμα είναι κάτι θλιβερό, είναι η ανάπτυξη της υπανάπτυξης και τελικά και ο θρίαμβος της εθνικής ανασφάλειας στο όνομα μιας αποικιοκρατικής αμυντικής συμφωνίας που βάζει την Αλεξανδρούπολη στο στόχαστρο μιας προβληματικής πυρηνικής δύναμης που βρίσκεται, σε όρους πυραυλικού χρόνου, δεκαπέντε λεπτά από την Αλεξανδρούπολη. Γιατί κακά τα ψέματα, δεν ιδρώνει το αυτί του Ερντογάν από την παρουσία αμερικανικών στρατευμάτων στην Αλεξανδρούπολη, όπως δεν ίδρωσε και το αυτί του Ετζεβίτ από την παρουσία βρετανικών στρατευμάτων στο Ακρωτήρι της Κύπρου. Ξέρετε πολύ καλά τι λέω.

Ο πόλεμος στην Ουκρανία απειλεί την Αλεξανδρούπολη, απειλεί τη Θράκη, απειλεί την Ελλάδα, απειλεί την Ευρώπη. Εμείς στο ΜέΡΑ25 είμαστε ξεκάθαροι. Καταδικάσαμε από την πρώτη στιγμή την εισβολή ενός στυγνού εγκληματία με το όνομα Βλαδιμίρ Πούτιν. Νομίζω ότι δε χωράνε υπονοούμενα για τον χαρακτηρισμό που μόλις κατέθεσα στη Βουλή των Ελλήνων για τον κ. Πούτιν. Το έχω πει πάρα πολλές φορές, δεν είναι η πρώτη φορά.

Η Ελλάδα, όμως, σήμερα πρέπει να πρωτοστατήσει, όχι να παίζει τον ρόλο της μαζορέτας του κ. Μπάιτεν και του ΝΑΤΟ. Πρέπει να πρωτοστατήσει για να υπάρξει άμεση κατάπαυση του πυρός στην Ουκρανία και απόσυρση των ρωσικών δυνάμεων. Σε αυτό τον πόλεμο, κυρίες και κύριοι συνάδελφοι, κανένας λαός δεν θα κερδίσει, ούτε ο ουκρανικός λαός, ούτε ο ρωσικός λαός, ούτε ο λαός της Ελλάδας, ούτε κανένας λαός σε καμμία μεριά του κόσμου, ούτε καν στις Ηνωμένες Πολιτείες. Πολλοί θα κερδίσουν, οι λαοί δεν θα κερδίσουν.

Θεωρώ και το έχουμε πει ως ΜέΡΑ25- ότι κάθε φορά που ένας λαός δέχεται εισβολή, εμείς είμαστε με το μέρος του, δεν έχει σημασία αν είναι Ουκρανοί, από την Υεμένη ή Παλαιστίνιοι. Όταν βλέπουμε την ουκρανική αντίσταση να καταφέρνει να σταματάει τα ρωσικά στρατεύματα, εμείς στο ΜέΡΑ25 χειροκροτούμε. Ήταν μια μεγάλη νίκη για τον ουκρανικό στρατό ότι δεν πήραν το Κίεβο, ότι δημιούργησαν τεράστια προβλήματα στους εισβάλοντες Ρώσσους στρατιώτες. Μπράβο στους Ουκρανούς!

Όμως, τώρα χρειάζεται κεφαλαιοποίηση αυτής της μικρής νίκης των Ουκρανών. Γιατί δεν είναι μεγάλη νίκη, όταν εκατοντάδες χιλιάδες άνθρωποι βρίσκονται στην κατάσταση που βρίσκονται στη Μαριούπολη, στις υπόλοιπες πόλεις και στο Χάρκοβο. Τώρα χρειάζεται κεφαλαιοποίηση και κεφαλαιοποίηση θα γίνει μόνο με μία κατάπαυση του πυρός και μια σοβαρή διαπραγμάτευση μεταξύ Δύσης και Μόσχας για μια ανεξάρτητη, ουδέτερη, δημοκρατική Ουκρανία.

(Χειροκροτήματα από την πτέρυγα του ΜέΡΑ25)

Όταν την πρώτη μέρα του πολέμου, από αυτό το Βήμα είχα μιλήσει για μια λύση ανεξάρτητης, ουδέτερης Ουκρανίας, κάποιοι από εδώ και ο Πρωθυπουργός και άλλοι Υπουργοί σας, με διακωμώδησαν. Μάλιστα και κάποιοι σύντροφοί σας, συνοδοιπόροι σας στη Φιλανδία κ.λπ., με κατηγόρησαν ότι προσπαθώ εγώ να πω στους Ουκρανούς ότι θα έπρεπε να έχουν μια λύση ουδετερότητας στο στόχαστρό τους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ**)

Ο κ. Ζελένσκι, ο Πρόεδρος της Ουκρανίας, προς τιμήν του κάποιες μέρες μετά βγήκε και το είπε εκείνος ότι μία λύση που κρατάει την Ουκρανία εκτός στρατιωτικών μπλοκ, εκτός του ΝΑΤΟ, θα ήταν μία αποδεκτή, μία ιδανική περίπτωση για τους Ουκρανούς. Το είπε εκείνος! Εσείς συνεχίζετε να ζητάτε να θυσιάζονται δεκάδες χιλιάδες άμαχοι στην Ουκρανία, υπέρ του θεωρητικού δικαιώματος των Ουκρανών -που ο κ. Ζελένσκι δεν το θέλει- να γίνουν μέλη του ΝΑΤΟ.

Ποιος θυσιάζει τους Ουκρανούς αυτή τη στιγμή; Ποιος ενισχύει τον Πούτιν, ο οποίος δεν θέλει τίποτα παραπάνω από τη συνέχιση αυτού του πολέμου, όπως ακριβώς συνέχισε τον πόλεμο στη Συρία ή στην Τσετσενία, για να πάμε και πιο πριν, μέσα από το σταδιακό ξεκλήρισμα ολόκληρων πόλεων;

Κυρίες και κύριοι συνάδελφοι, βρισκόμαστε προ ενός διπλού εγκλήματος. Ναι, ο Πούτιν είναι εγκληματίας. Το είπα τρίτη φορά τώρα, μηνμου πείτε ότι δεν το είπα. Ναι, ο Πούτιν είναι εγκληματίας, αλλά δεν είναι ο μόνος.

Ο κ. Μπάιντεν όταν ανοίγει το στόμα του, δεν ξέρω αν θέλει να πει αυτό που λέει ή του ξεφεύγει, γιατί κάποιες φορές οι δικοί του έρχονται και τον μαζεύουν. Το ξέρετε αυτό. Είναι μία πολύ δύσκολη στιγμή για την ομάδα του κ. Μπάιντεν κάθε φορά που μιλάει ο κ. Μπάιντεν, εκτός αν το διαβάζει.

Ο κ. Μπάιντεν μίλησε, πρότεινε, υποσχέθηκε ότι ο Πούτιν -λέει- θα συρθεί σε Διεθνές Δικαστήριο. Θα γίνει δίκη του Πούτιν. Πώς θα γίνει αυτό, κυρίες και κύριοι συνάδελφοι; Θα μπει ο ουκρανικός στρατός στη Μόσχα να συλλάβει τον κ. Πούτιν; Δεν το βλέπω. Οι Αμερικανοί λένε ότι δεν θέλουν Γ΄ Παγκόσμιο Πόλεμο και δεν πρόκειται να εμπλακούν. Ας το ξεπεράσουμε για λίγο αυτό. Σε ποιο δικαστήριο θα δικαστεί ο κ. Πούτιν; Ξέρετε πολύ καλά ότι το Διεθνές Δικαστήριο δεν έχει τη συμμετοχή των Ηνωμένων Πολιτειών.

Οι Ηνωμένες Πολιτείες είναι από τις χώρες που δεν το έχουν αποδεχθεί. Δεν έχουν συμβληθεί στο Διεθνές Δικαστήριο. Πώς θα πάει ο κ. Μπάιντεν τον κ. Πούτιν σε ένα δικαστήριο του οποίου την ύπαρξη δεν αποδέχονται οι Ηνωμένες Πολιτείες; Και ξέρουμε γιατί δεν το αποδέχονται, γιατί έχουν πολλά ράμματα για τη γούνα τους. Είναι πολλά τα εγκλήματα πολέμου των Ηνωμένων Πολιτειών, από το Βιετνάμ, στο Ιράκ, στο Αφγανιστάν, στη Γιουγκοσλαβία.

(Χειροκροτήματα από την πτέρυγα του ΜέΡΑ25)

Ο κ. Μπάιντεν ο ίδιος όταν ήταν Γερουσιαστής δεν έβγαινε στα κανάλια και ζητούσε τον βομβαρδισμό της Γιουγκοσλαβίας κόντρα στο Διεθνές Δίκαιο; Ο ίδιος δεν ψήφισε την παράνομη εισβολή στο Ιράκ κόντρα στο Διεθνές Δίκαιο; Οι Ηνωμένες Πολιτείες δεν είναι αυτές που σκότωσαν ένα εκατομμύριο ανθρώπους με την παράνομη εισβολή στο Ιράκ. Στο Αφγανιστάν τι πέτυχαν; Έφυγαν κυνηγημένοι και άφησαν πίσω τους ανθρώπους που τους είχαν εκθέσει, ιδίως τις γυναίκες, στο μίσος των δολοφονικών ταλιμπάν. Τους άφησαν έτσι, στην τύχη τους.

Κυρίες και κύριοι συνάδελφοι, εγώ θέλω να δω τον Πούτιν να δικάζεται σε μια δίκη που θα του στήσουν Ρώσοι δημοκράτες αφού τον ρίξουν, γιατί μόνο ο ρωσικός λαός, μόνο οι Ρώσοι δημοκράτες μπορούν να ρίξουν ένα δικτάτορα Ρώσο.

Κάποιοι και από εξωτερικό, όχι τόσο πολύ εδώ, μου λένε: «Γιατί λες ότι δεν μπορούν οι Ουκρανοί να κερδίσουν τον πόλεμο; Οι Αφγανοί μουτζαχεντίν δεν τον κέρδισαν;». Σωστό είναι αυτό. Κατάφεραν μετά από δέκα χρόνια αιματοχυσίας να οδηγήσουν τη «Σοβιετική Αρκούδα» στην άλλη μεριά των συνόρων. Έχετε δει, όμως, το Αφγανιστάν πώς κατέληξε; Θέλετε να καταλήξει η Ουκρανία έτσι; Είναι το Αφγανιστάν μοντέλο για την Ουκρανία στο κέντρο της Ευρώπης;

Κυρίες και κύριοι συνάδελφοι, εγκληματίας είναι σίγουρα ένας εισβολέας. Επέλεξε έναν πόλεμο που δεν είχε κανένα λόγο να τον επιλέξει. Μπορεί να είχε λόγο, αλλά δεν είχε δικαιολογία. Έγινε κατ’ επιλογή, γι’ αυτό είναι εγκληματίας. Όμως ακόμα και αυτός που σήμερα από τη Δύση -είτε λέγεται Μπάιντεν είτε λέγεται Μητσοτάκης είτε δεν ξέρω εγώ τι άλλο λέγεται, ο οποιοσδήποτε- σιγοντάρει τη συνέχιση ενός πολέμου που πρέπει να σταματήσει «χθες» για να μην σκοτώνονται άμαχοι, υπέρ μιας λύσης που θα συμφωνηθεί από τις μεγάλες δυνάμεις, τις Ηνωμένες Πολιτείες και τη Ρωσία, μετατρέπει τις ουκρανικές πόλεις σε Γκρόζνι μαζί με τον Πούτιν. Αποτρέπει την προοπτική μιας δημοκρατικής Ουκρανίας που ευημερεί με την ενίσχυση της Ευρωπαϊκής Ένωσης. Ναι, και με τη συμμετοχή της στην Ευρωπαϊκή Ένωση, που μπορεί να ισχύει χωρίς να ισχύει η συμμετοχή της στο ΝΑΤΟ. Όποιος δυτικός πολιτικός σιγοντάρει τη συνέχιση αυτού του πολέμου και υπονομεύει την ειρηνευτική διαδικασία, «κουμπώνει» πλήρως με τον πραγματικό στόχο της αμερικανικής πολιτικής.

Ποιος είναι ο πραγματικός στόχος της αμερικανικής πολιτικής, κυρίες και κύριοι συνάδελφοι; Δεν είναι άλλος από τον στόχο μιας Ευρώπης φτωχής, αντιδραστικής και εξαρτημένης. Αυτός είναι και πόλεμος εναντίον της Ευρωπαϊκής Ένωσης, δεν το έχετε καταλάβει. Νομίζετε ότι υπάρχει μία αγαστή σύμπλευση της Ευρώπης με τις Ηνωμένες Πολιτείες. Έτσι φαίνεται από το αδύναμο πολιτικό μας προσωπικό. Επί της ουσίας, όμως, είναι ένας πόλεμος και εναντίον ολόκληρης της Ευρώπης. Θα το πω άλλη μία φορά: Έχουμε ένα καθεστώς, τις Ηνωμένες Πολιτείες, που θέλουν την Ευρώπη φτωχότερη, πιο αντιδραστική και πιο εξαρτημένη, συνδυάζοντας βέβαια πάντα το τερπνόν μετά του ωφελίμου.

Η τεράστια συμφωνία των Ηνωμένων Πολιτειών με τη Γερμανία και την υπόλοιπη Ευρωπαϊκή Ένωση για πανάκριβη αντιοικολογική μεταφορά υγροποιημένου φυσικού αερίου, το οποίο έχει εξαχθεί με έναν τρόπο καταστροφικό για το περιβάλλον του Τέξας, του Μιζούρι -θα μου πείτε δεν μας νοιάζει εμάς, μας νοιάζει, σε ένα πλανήτη ζούμε- καταστρέφοντας τεράστιες εκτάσεις στις Ηνωμένες Πολιτείες από συγκεκριμένους πετρελαιάδες, θα υγροποιείται, θα μπαίνει στα πλοία, θα έρχεται στη Γερμανία με πολύ μεγαλύτερο κόστος. Το κόστος παραγωγής θα είναι πολύ μεγαλύτερο και ταυτόχρονα όταν ο κ. Σόλτσς λέει ότι θα πάρει 100 δισεκατομμύρια ευρώ όπλα, ξέρετε από πού θα τα πάρει. Δεν θα τα αγοράσει από την Ελλάδα. Από τις Ηνωμένες Πολιτείες θα τα αγοράσει. Συνδυάζουν το τερπνόν μετά του ωφελίμου.

Και τι κάνουμε εμείς οι ευρωπαϊστές; Εσείς, δηλαδή. Εμείς είμαστε οι πραγματικοί ευρωπαϊστές. Εσείς μιλάτε στο όνομα του ευρωπαϊσμού, αλλά πηγαίνετε χέρι-χέρι με τα σχέδια του ευρωατλαντισμού, που είναι εναντίον των συμφερόντων της Ευρώπης. Διπλό έγκλημα: Πούτιν από τη μια μεριά και Μπάιντεν από την άλλη.

Κυρίες και κύριοι συνάδελφοι, δεν χρειάζεται να δούμε μακριά ούτε στην Ουάσιγκτον στη Μόσχα ούτε καν στην Ουκρανία τον αντίκτυπο που έχουν όλα αυτά γύρω μας. Όλα τα γεράκια του πολέμου έχουν βγει παγανιά και χειροκροτούν τον πόλεμο, τη συνέχιση ενός πολέμου χωρίς τέλος, ενός νέου Αφγανιστάν, την ώρα που τα λαϊκά εισοδήματα λεηλατούνται για να χτίζονται αυτή τη στιγμή που μιλάμε επαύλεις στην Εκάλη.

Και έρχομαι στο θέμα της ακρίβειας. Έξω ο κόσμος σας στέλνει ένα μήνυμα. Η μαζική συμμετοχή που είδα, γιατί ήμουνα και εγώ πριν έξω, σηματοδοτεί μια αλλαγή του πολιτικού σκηνικού. Ήρθε η στιγμή να κοιτάξετε και το συμφέρον σας το πολιτικό, να αφουγκραστείτε αυτό τον κόσμο εκεί έξω, γιατί η ακρίβεια δεν είναι θεωρητική, είναι καταστροφική για ανθρώπους που μπορούν να ψηφίζουν και Νέα Δημοκρατία. Τους χάνετε. Μπορεί να μην το καταλαβαίνετε εδώ μέσα. Μπορεί να μην το καταλαβαίνετε όταν μιλάτε μεταξύ σας στη φούσκα της «Μητσοτάκης Α.Ε.», αλλά τον κόσμο εκεί έξω τον χάνετε.

Πρώτον, είναι δυνατόν να περιμένουμε ακόμα πότε ο πολυχρονεμένος κ. Μητσοτάκης θα αποφασίσει να αυξήσει τον κατώτατο μισθό και πόσο; Αυτό θα έπρεπε να έχει γίνει αυτόματα, αυτόματη τιμαριθμική αναπροσαρμογή του κατώτατου μισθού, να μην είναι θέμα του Πρωθυπουργού.

(Χειροκροτήματα από την πτέρυγα της ΜέΡΑ25)

Πάμε τώρα στην αισχροκέρδεια, στο ηλεκτρικό ρεύμα. Θα σας τα πω άλλη μια φορά. Να τα ακούσετε.

Δεν μου λέτε, κυρίες και κύριοι -είστε κύριοι, κυρία δεν υπάρχει εδώ- της Νέας Δημοκρατίας, της Κυβέρνησης, πείτε μου κάτι. Πώς θα σας φαινόταν η ιδέα να πούμε ότι η Αστυνομία δεν θα σταματάει πλέον τους ληστές με το σκεπτικό ότι «δεν πειράζει, θα φορολογηθούν οι ληστές στο τέλος της χρονιάς». Θα σας άρεσε;

(Χειροκροτήματα από την πτέρυγα της ΜέΡΑ25)

Αυτή τη στιγμή ο κ. Μυτιληναίος, ο κ. Λάτσης, ο κ. Βαρδινογιάννης, ο κ. Περιστέρης ληστεύουν τον ελληνικό λαό χρεώνοντάς τους τη μεγαλύτερη τιμή, σύμφωνα με το μέγιστο κόστος παραγωγής, ανεξάρτητα από το πραγματικό κόστος παραγωγής που είναι πολύ πιο χαμηλό.

Η πάταξη της αισχροκέρδειας πρέπει να γίνει στην πηγή, πριν φτάσει στους λογαριασμούς της ΔΕΗ που δίνουν εγκεφαλικά στους ανθρώπους μας εκεί έξω. Όχι να έρχεται ο κ. Μητσοτάκης και να λέει: «Δική μας ήταν η πρόταση. Βεβαίως να φορολογηθούν τα υπερκέρδη». Αυτό που έκανε ο κ. Μητσοτάκης εδώ τις προάλλες ξέρετε τι ήταν, όταν είπε ότι «θα φορολογήσουμε τα κέρδη της ΔΕΗ»; Έδωσε σινιάλο στους μεγαλολογιστές της CVC, που είναι τα αφεντικά της ΔΕΗ, να εξαφανίσουν τα κέρδη. Δεν θα υπάρχουν κέρδη της ΔΕΗ.

(Χειροκροτήματα από την πτέρυγα της ΜέΡΑ25)

Και μη μου πείτε πώς γίνεται αυτό. Ξέρετε πώς γίνεται;

**ΔΙΟΝΥΣΙΟΣ ΧΑΤΖΗΔΑΚΗΣ:** … (δεν ακούστηκε)

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Να σας πω, κύριε Χατζηδάκη. Επιτρέψτε μου να σας πω. Οικονομολόγος είμαι. Ξέρω πώς γίνονται αυτά. Με τον ίδιο τρόπο που η «AMAZON» είχε 41 δισεκατομμύρια έσοδα πέρυσι στην Ευρώπη, στην Ευρωπαϊκή Ένωση μόνο, ξέρετε πόσο πλήρωσε φόρο; Μηδέν, γιατί είχε μηδέν κέρδος.

(Χειροκροτήματα από την πτέρυγα της ΜέΡΑ25)

Πώς το κάνει αυτό; Θα σας πω πώς το κάνει. Θα σας πω για την «AMAZON» και το ίδιο κάνει αυτή τη στιγμή η CVC μετά το σινιάλο του Πρωθυπουργού σας με τη ΔΕΗ.

Η CVC έχει τριάντα πέντε χιλιάδες μικρές εταιρείες θυγατρικές. Μία από αυτές φτιάχνει έναν τσελεμεντέ για ντομάτες γεμιστές -λέω-, ένα χαρτί, το οποίο το ονομάζει «IP LICENCE 3572/2012». Αυτό το χαρτί το πουλάει στη ΔΕΗ, που ανήκει στην CVC και αυτή, για ένα ποσό ίσο με τα κέρδη της ΔΕΗ. Εξαφανίστηκαν τα κέρδη της ΔΕΗ. Είναι κόστος.

**ΙΩΑΝΝΗΣ ΒΡΟΥΤΣΗΣ:** Θα φορολογηθεί, όμως.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Βρούτση, είμαι παλιός σε αυτό το παιχνίδι. Αυτό θα είναι στο Λουξεμβούργο. Από το Λουξεμβούργο -να σας πω το μονοπάτι;- αυτό το κέρδος θα πάει σε μια άλλη θυγατρική, θα πουληθεί, θα αγοράσει ένα άλλο χαρτί από μια άλλη εταιρεία που έχει έδρα στο Άμστερνταμ. Από εκεί θα πάει στο Δουβλίνο, θα πάει στο νησί του Μαν, θα πάει μετά πίσω στο Άμστερνταμ και θα καταλήξει στα νησιά Κέιμαν.

(Χειροκροτήματα από την πτέρυγα της ΜέΡΑ25)

Και ξέρετε και το 90% να φορολογήσετε των κερδών, το 90% του μηδέν είναι ένα τεράστιο μηδέν.

(Χειροκροτήματα από την πτέρυγα της ΜέΡΑ25)

Οπότε, θέλετε να πατάξουμε την αισχροκέρδεια; Πλαφόν στην τιμή της χονδρικής ανά μονάδα παραγωγής. Είναι η μόνη λύση. Εάν δεν το κάνετε αυτό, που δεν το κάνετε, σημαίνει ένα πράγμα: Δουλεύετε για αυτούς τους τέσσερις. Είστε «Μητσοτάκης Α.Ε.» με αυτούς τους τέσσερις μετόχους. Αυτό είστε. Αποδείξτε ότι δεν είστε. Εγώ να ζητήσω ταπεινά συγγνώμη κάνοντας αυτό που σας λέω.

Εσείς του ΣΥΡΙΖΑ, έχετε μετανιώσει ότι στήσατε αυτό το χρηματιστήριο που αυτοί οι τέσσερις το έχουν μετατρέψει σε ένα καφενείο και λεηλατούν τους πολλούς; Εγώ δεν έχω πρόβλημα. Όλοι κάνουμε λάθος. Πείτε: Ήταν λάθος που στήσαμε εκείνο το χρηματιστήριο ενέργειας και θα το καταργήσουμε. Το λέτε; Γιατί αν δεν το πείτε, είστε το ίδιο με αυτούς. Εσείς φτιάξατε το όπλο, εσείς κάνετε τα στραβά μάτια, όταν οι τέσσερις ολιγάρχες το χρησιμοποιούν για να εκβιάζουν τους πολλούς, τους ανθρώπους εκεί έξω.

Είστε συνένοχοι, αλλά αυτό που προέχει αυτή τη στιγμή είναι να σώσουμε ανθρώπους εκεί έξω, που οι περισσότεροι πρέπει να είναι και Νεοδημοκράτες. Δεν είναι ΜέΡΑ25. Είμαι σίγουρος γι’ αυτό. Εμείς σήμερα καταθέσαμε -και παρακαλώ να το λάβετε σοβαρά υπ’ όψιν, παρά τις αντιδικίες και διαφωνίες μας- μια τροπολογία. Ξέρετε, ο κόσμος εκεί έξω βρίσκεται κυριολεκτικά στα κάγκελα και μεταφορικά και κυριολεκτικά. Προτείνουμε κάτι απλό. Δεν είναι ανάγκη να συμφωνήσουμε σε αυτά που σας είπα μέχρι τώρα, αλλά σε αυτή την τροπολογία μπορείτε να συμφωνήσετε. Να περάσουμε ένα μορατόριουμ στις αποσυνδέσεις. Να μην κοπεί το ρεύμα σε κανένα νοικοκυριό κάτω από ένα συγκεκριμένο εισόδημα για τους επόμενους τρεις μήνες. Τουλάχιστον, να διατηρήσουμε την κοινωνική συνοχή μέχρι το καλοκαίρι. Δεν σας λέω κάτι φοβερό.

Δεχτείτε το, κύριε Υπουργέ, κύριοι Υπουργοί. Δεχτείτε αυτή την τροπολογία: Μορατόριουμ στις αποσυνδέσεις. Κανένα νοικοκυριό να μην κοπεί το ρεύμα του μέχρι τον Ιούνιο.

(Χειροκροτήματα από την πτέρυγα της ΜέΡΑ25)

Θα μου πείτε ότι θα συσσωρευτούν τα κέρδη, θα συσσωρευθούν οι λογαριασμοί. Ας συσσωρευτούν. Εσείς δεν λέτε ότι θα φορολογήσετε τα κέρδη τους; Ας γίνει μια διευθέτηση να αλληλοκουρευτούν τα χρέη των νοικοκυριών, των φτωχών νοικοκυριών από τη μια μεριά και τα κέρδη της αισχροκέρδειας των ολιγαρχών από την άλλη.

Για να μην σας κουράσω άλλο. Έχουμε ένα μοντέλο υποανάπτυξης για τη Θράκη. Έχουμε τη συσκότιση του διπλού εγκλήματος του Πούτιν από τη μια μεριά και του Μπάιντεν που σιγοντάρει τον πόλεμο από την άλλη κόντρα στα συμφέροντα των Ουκρανών και των Ευρωπαίων. Έχουμε τη συνεχιζόμενη λεηλασία μεταξύ κυνικής εξαπάτησης των θυμάτων της ακρίβειας, ιδίως μέσα από τους λογαριασμούς της ΔΕΗ. Προσέξτε. Μίλησα για αυτή την τροπολογία με ένα μορατόριουμ. Είναι το ελάχιστο που πρέπει να κάνετε: Να μην κοπεί το ρεύμα σε κανέναν για τους επόμενους τρεις μήνες. Αν δεν το δεχθείτε, θα έχετε αποδείξει ότι απλά δεν σας ενδιαφέρουν οι πιο ευάλωτοι πολίτες που πλήττονται αυτή τη στιγμή από εκείνους που χτίζουν νέες επαύλεις όχι μόνο στην Εκάλη, στο Μονακό, σε διάφορα νησιά της Καραϊβικής. Αν δεν το δεχτείτε, μην κακίσετε τους πολίτες που θα προβούν σε κινήσεις αυτοάμυνας. Εσείς θα φταίτε. Το μορατόριουμ αυτό είναι η τελευταία σας ευκαιρία για τους επόμενους τρεις μήνες.

Σας ευχαριστώ, κυρίες και κύριοι.

(Χειροκροτήματα από την πτέρυγα της ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρουφάκη.

Συνεχίζουμε με τον κατάλογο των ομιλητών και καλούμε τον κ. Ρουσόπουλο Θεόδωρο από τη Νέα Δημοκρατία. Υπενθυμίζω να τηρείται ο χρόνος -θερμή παράκληση- το πεντάλεπτο, γιατί ο κατάλογος των ομιλητών, όπως είπαμε, είναι μεγάλος.

Ορίστε, κύριε Ρουσόπουλε, έχετε τον λόγο.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως ο καθένας από του Βήματος τούτου δικαιούται συνταγματικά και από τον Κανονισμό της Βουλής να ομιλεί για θέματα τα οποία θέλει, οι Αρχηγοί μπορούν να μιλάνε για τα πάντα. Εγώ θα κάνω ένα γενικότερο πολιτικό σχόλιο. Άκουσα πολλούς συναδέλφους να ομιλούν για χίλια δυο άλλα θέματα τη στιγμή που μας δόθηκε μια μεγάλη ευκαιρία σήμερα, κλείνοντας σχεδόν δύο χρόνια δουλειάς γύρω από τη Θράκη, να συζητήσουμε για ένα ευαίσθητο θέμα, που αφορά την πατρίδα μας.

Άκουσα ακόμα και συμβουλές από προλαλήσαντες συναδέλφους της Αντιπολίτευσης προς τους Ρώσους ή τους Ουκρανούς. Μου θύμισε εκείνο το αλήστου μνήμης πρωτοσέλιδο εφημερίδας του 1904 που έλεγε: «Δεξιότερα Κουροπάτκιν», δίνοντας οδηγίες στον στρατηγό των Ρώσων Κουροπάτκιν να πάει δεξιότερα και όχι αριστερότερα για να κερδίσει τον ρώσοιαπωνικό πόλεμο, τον οποίο και τελικά έχασε.

Εν πάση περιπτώσει, για να μπω στο θέμα και να μην αντιγράψω κι εγώ αυτό το οποίο κρίνω και επικρίνω. Κυρίες και κύριοι συνάδελφοι, σε μια κοινωνία η συνοχή της κρίνεται από πολλούς παράγοντες. Οι εσωτερικές ισορροπίες είναι ένας από αυτούς. Θα ήθελα να σημειώσω πως η μουσουλμανική μειονότητα στη Θράκη συνυπάρχει αρμονικά και ειρηνικά με τη χριστιανική πλειοψηφία του τοπικού πληθυσμού εδώ και δεκαετίες.

Γιατί μιλάω γι’ αυτό το θέμα; Εξηγούμαι. Κάποια συνάδελφος, αγαπητή, από την Αντιπολίτευση νωρίτερα είπε ότι είχαμε συμφωνήσει να κάνουμε δύο κείμενα. Μπερδεύτηκε. Είχαμε συμφωνήσει -και είχα την τιμή να είμαι επικεφαλής μιας υποεπιτροπής για τα θεσμικά θέματα γι’ αυτό και θα μιλήσω μόνο για τα θεσμικά και ο κ. Καιρίδης για τα οικονομικά- όχι να κάνουμε δύο κείμενα, ένα κείμενο θα έβγαινε ενιαίο.

Για τους Έλληνες πολίτες της Θράκης οι οποίοι έχουν διαφορετικό θρήσκευμα, λοιπόν, θα μιλήσω για τα θεσμικά με τα οποία ασχολήθηκα περισσότερο. Δεν ήταν φυσικά το μόνο θέμα, όπως είπα, που ασχολήθηκε η υποεπιτροπή μας. Για το οικονομικό σκέλος είπε ήδη η Ντόρα Μπακογιάννη πολλά, αλλά θα το αναλύσει ο Δημήτρης Καιρίδης αμέσως μετά.

Εγώ θα περιοριστώ σε επιγραμματικές αναφορές όπως είπα για τις θεσμικές προτάσεις. Ένα από τα σημαντικότερα προβλήματα της περιοχής είναι η εκπαιδευτική φτώχεια, η εκπαιδευτική διαρροή. Αυτή η διαρροή, η σχολική διαρροή, δηλαδή ότι υπάρχουν παιδιά τα οποία δεν πάνε στο σχολείο, είναι ένα πρόβλημα που το έχουμε και σε άλλα μέρη της Ελλάδος. Εκεί είναι πολύ αυξημένο και πρέπει να εστιάσουμε αυτοί που θα αναλάβουν να εφαρμόσουν όποια από τα στοιχεία της έκθεσης κρίνουν ότι χρειάζεται, να εφαρμόσουν μία πολιτική έτσι ώστε να μην έχουμε αυτή τη διαρροή.

Στην πρότασή μας για τη λειτουργία των μειονοτικών σχολείων προτείνουμε ενθάρρυνση των ολοήμερων σχολείων, εκσυγχρονισμό του θεσμικού πλαισίου για διδάσκοντες και προγράμματα, συγκρότηση μονάδων πρότυπης εκπαίδευσης στους ορεινούς όγκους Ξάνθης και Κομοτηνής, δημιουργία κέντρων δημιουργικής απασχόλησης για την ενεργότερη συμμετοχή των γυναικών στην τοπική κοινωνία και την ενίσχυση φυσικά του ρόλου του Δημοκρίτειου Πανεπιστημίου. Όλα αυτά πιστεύουμε θα προσδώσουν νέα πνοή.

Ας μην ξεχνάμε πως η εκπαίδευση αποτελεί όχι μονάχα μοχλό κοινωνικής κινητικότητας, αλλά και αποτέλεσμα ένταξης στην όποια κοινότητα. Αυτό που θέλουμε να πετύχουμε μέσω της αναβάθμισης των παρεχόμενων εκπαιδευτικών υπηρεσιών στην περιοχή είναι να μη μένει κανένα παιδί πίσω, να έχουν όλα τις ίδιες ευκαιρίες, να μην αφήνονται έρμαια της προπαγάνδας εκείνων που θα επιθυμούσαν ένα χαμηλό επίπεδο παιδείας προκειμένου να χειραγωγούν εύκολα τους Ευρωπαίους πολίτες.

Το δεύτερο ζήτημα που εστιάσαμε σχετίζεται με τους τίτλους ιδιοκτησίας. Παρά την ύπαρξη εδώ και αρκετά χρόνια νόμου για το συγκεκριμένο θέμα, προέκυψε μέσα από συζητήσεις με ειδικούς πως είναι επιτακτική ανάγκη να λυθούν μια σειρά από τεχνικά ζητήματα που αφορούν τίτλους ιδιοκτησίας, συμπεριλαμβανομένης και της κοινότητας των παλιννοστούντων.

Το τρίτο ζήτημα είναι το θέμα του μουφτή και των διαχειριστικών επιτροπών μουσουλμανικής περιουσίας, θέματα που σχετίζονται, βεβαίως, και με αυτό που μόλις είπα προηγουμένως. Κυρίες και κύριοι συνάδελφοι, γνωρίζουν όσοι έχουν ασχοληθεί περισσότερο πως στον ισλαμικό κόσμο τον προσδιορισμό μουφτή προτείνουν ουλεμάδες θεολόγοι του ισλάμ προς τον ανώτατο άρχοντα του κράτους. Την ίδια πρακτική διορισμού μουφτή ακολουθεί και η Ελλάδα πολύ πριν την υπογραφή της Συνθήκης της Λωζάννης και ανεξάρτητα από το σημαντικό αυτό διεθνές κείμενο.

Με παράνομη αντισυμβατική και διχαστική παρέμβαση η Άγκυρα ματαίως προσπαθεί να εξαναγκάσει την Ελλάδα σε αντιδημοκρατική πάνδημη εκλογή μουσουλμάνων θρησκευτικών ηγετών, παραβιάζοντας την καλή πρακτική των μουσουλμανικών χωρών, αλλά και τις επιθυμίες των μουσουλμάνων συμπολιτών μας. Η δήθεν δημοκρατική εκλογή μουφτή που προτείνει η Τουρκία δεν ανταποκρίνεται στην πραγματικότητα της δημοκρατικής λειτουργίας των κοινωνιών μας, διότι, κατά την αδιαμφισβήτητη γνώση της Ελληνικής Δημοκρατίας, πάνδημη εκλογή θρησκευτικού ηγέτη με κάλπη ή χωρίς κάλπη δεν εφαρμόζεται από καμία αναγνωρισμένη θρησκεία.

Οι θρησκευτικοί ηγέτες εκλέγονται από συνόδους ιεραρχίας, από επισκόπους, από καρδιναλίους, από ουλεμάδες, από ραβίνους και όχι από τον θρησκεύοντα λαό. Μόνο το Γ΄ Ράιχ επέβαλε πάνδημη εκλογή του προκαθήμενου της προτεσταντικής θρησκείας για να ελέγχει με ναζιστική σκληρότητα τους πιστούς.

Ο θρησκευτικός ηγέτης έχει την ευθύνη πνευματικής καθοδήγησης των πιστών και δεν επιτρέπεται για την καλή λειτουργία της δημοκρατίας να θεωρεί ότι η πνευματική του ηγεσία συνοδεύεται και από εθναρχική λαϊκή εντολή, όπως θα μπορούσε να ισχυριστεί αν εκλέγεται από το θρησκεύοντα λαό.

(Στο σημείο αυτό κτυπάει το κουδούνι λήξς του χρόνου ομιλίας το κυρίου Βουλευτή)

Κύριε Πρόεδρε αν έχω την ανοχή σας για ένα λεπτό. Αν όχι, να σταματήσω.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ πολύ.

Τόσο το Συμβούλιο της Ευρώπης όσο το αμερικανικό Υπουργείο Εξωτερικών, αλλά και η Ευρωπαϊκή Ένωση, δεν υιοθετούν την πρόταση πάνδημης εκλογής θρησκευτικών ηγετών που τόσο απελπισμένα επαναφέρει το βαθύ τουρκικό κράτος, επειδή αντιλαμβάνονται και αξιολογούν θετικά τον τρόπο με τον οποίον η Ελλάδα διορίζει διά του Προέδρου της Δημοκρατίας, μετά από πρόταση μουσουλμάνων εκλεκτόρων, τους τρεις μουφτήδες στη Θράκη.

Κάθε μουφτής ως ιεροδίκης δεν μπορεί να εκλέγεται και προφανώς, όπως προβλέπεται από τις συνταγματικές διατάξεις, διορίζεται ως κρατικός λειτουργός. Η μουφτεία αποτελεί μια δημόσια αρχή, εξ ου και στο πόρισμα γίνεται αναφορά στα νομοθετικά διατάγματα τα οποία ρυθμίζουν. Φυσικά, αναγνωρίζεται πως είναι απαραίτητος ένας εκσυγχρονισμός του νομοθετικού πλαισίου, γι’ αυτό και γίνεται συγκεκριμένη πρόταση την οποία επεξεργάζεται το Υπουργείο Παιδείας.

Κυρίες και κύριοι συνάδελφοι, κλείνω λέγοντας ότι η Θράκη σήμερα είναι από τις πλέον εξέχουσες περιοχές στην Ευρωπαϊκή Ένωση για την ειρηνική συνύπαρξη και συνοχή των κατοίκων της. Είναι μία περιοχή με έντονα χρώματα πολυπολιτισμικού στοιχείου που δεν γεννά ακρότητες, αλλά αντίθετα γεφυρώνει τα όποια πολιτιστικά χάσματα.

Αυτό που πράττουμε με το πόρισμά μας είναι να τονίσουμε τα όποια κακώς κείμενα και να προτείνουμε λύσεις ώστε η πολιτεία να μπορέσει να βελτιώσει την καθημερινή ζωή των πολιτών.

Κύριε Πρόεδρε, ευχαριστώ πολύ για την ανοχή σας.

(Χειροκροτήματα από την πτέρυγα Της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Νίκος Φίλης από τον ΣΥΡΙΖΑ και μετά ακολουθεί ο κ. Καιρίδης, η κ. Κανέλλη και ο Κοινοβουλευτικός Εκπρόσωπος του ΜέΡΑ25 κ. Γρηγοριάδης και μετά θα συνεχίσουμε στον κατάλογο.

Ελάτε, κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε, και ζητώ εκ προοιμίου την κατανόησή σας.

Η συζήτηση για το πόρισμα για την ανάπτυξη της Θράκης γίνεται σήμερα μια μέρα μεγάλης κινητοποίησης των εργαζομένων κατά της ακρίβειας και κατά του πολέμου, υπέρ της ειρήνης, κατά της ρωσικής εισβολής, κατά της εμπλοκής της χώρας μας στον πόλεμο και μάλιστα μέσα από το λιμάνι της Αλεξανδρούπολης. Συμπαραστεκόμαστε σε αυτές τις κινητοποιήσεις.

Κυρίες και κύριοι συνάδελφοι, δεν κατέστη δυνατό να υπάρξει ενιαίο πόρισμα για δύο λόγους. Πρώτον, διότι υπάρχει μια στρατηγικού χαρακτήρα αντίθεση ανάμεσα στα διάφορα κόμματα για το περιεχόμενο της ανάπτυξης συνολικά στη χώρα μας. Και αυτό προφανώς αντανακλά στη Θράκη. Το πόρισμα της Νέας Δημοκρατίας είναι ένα γενικόλογο ευχολόγιο, ένας κατάλογος ατάκτως ερριμμένων τίτλων, με έργα χωρίς χρονοδιάγραμμα εκτέλεσης και εξασφαλισμένους. Έχει προτάσεις επικίνδυνες όταν μιλάει για μια υποβαθμισμένη ζώνη εργασίας και επενδύσεων στη Θράκη με μειωμένη φορολογία, που παραπέμπει και σε μειωμένους μισθούς, σε ανταγωνισμούς εις βάρος άλλων διαμερισμάτων της χώρας, υπέρ των επιχειρηματικών συμφερόντων που θα επενδύσουν εκεί.

Ακούσαμε και μια άλλη φαεινή ιδέα εδώ από ομιλητές της Νέας Δημοκρατίας. Να φέρουμε -λέει- από την Ουκρανία, από τη Μαριούπολη τους Έλληνες οι οποίοι επλήγησαν από τον πόλεμο και τους εγκαταστήσουμε στη Θράκη. Δηλαδή, να ξεχάσουμε τον Ελληνισμό στη Μαύρη Θάλασσα. Ό,τι δεν κατόρθωσε ο πόλεμος που σήμερα γίνεται, να το κάνουμε εμείς, να φέρουμε στη Θράκη όλους αυτούς τους ανθρώπους και να επαναλάβουμε την πικρή εμπειρία με τους παλιννοστούντες από την πρώην Σοβιετική Ένωση το 1990, όπου οι άνθρωποι χωρίς καμμία πρόβλεψη από το κράτος και πρόνοια πετάχτηκαν έτσι σε μια πατρίδα η οποία εμφανίστηκε να είναι μητριά απέναντί τους και συνασπίστηκαν με την μουσουλμανική μειονότητα εναντίον του ελληνικού κράτους. Γνωστά πράγματα αυτά. Αφήστε, λοιπόν, τις νέες ιδέες εις βάρος του Ελληνισμού στη Μαύρη Θάλασσα και εις βάρος της σταθερότητας στη Θράκη.

Δεύτερον γιατί δεν μπορέσαμε να έχουμε κοινό πόρισμα. Διότι το πόρισμα της Νέας Δημοκρατίας δεν δίνει απάντηση στο ερώτημα: Τι έφταιξε και η Θράκη είναι μια από τις λιγότερο ανεπτυγμένες περιοχές στη χώρα μας και στην Ευρώπη; Καταλαμβάνει το 6,5% του εδάφους του ελληνικού κράτους. Έχει το 3,4% του πληθυσμού. Έχει μόνο 2,2% συμμετοχή στο ΑΕΠ. Αυτό σημαίνει ότι το μέσο εισόδημα στη Θράκη ανέρχεται μόλις στο 65% του μέσου εισοδήματος στην υπόλοιπη Ελλάδα. Κι αυτό το πόρισμα της Νέας Δημοκρατίας το εξαίρει ως ένα παράδειγμα θαυμαστή συνύπαρξης που πρέπει και οι Ευρωπαίοι να το αντιγράφουν. Τι έφταιξε και έχουμε μια Θράκη με μεγάλες ανισότητες οι οποίες αναδύθηκαν και πρόσφατα με την πανδημία, με τον χαμηλό αριθμό εμβολιασμών, με την κατάσταση συστήματος υγείας στην περιοχή.

Όμως, και το φαινόμενο της σχολικής διαρροής μαστίζει τη νεολαία στη Θράκη. Σύμφωνα με την απογραφή, ο μέσος όρος των ετών σχολικής φοίτησης σε πολλές περιοχές Ροδόπης και Ξάνθης είναι τέσσερα με πέντε χρόνια. Δηλαδή τα παιδιά δεν τελειώνουν ούτε καν το δημοτικό, όταν η υποχρεωτική εκπαίδευση στη χώρα μας είναι εννέα χρόνια.

Ο αντίστοιχος μέσος όρος χρόνου εκπαίδευσης στην Αττική είναι δεκατρία χρόνια. Τέσσερα στη Θράκη, δεκατρία στην Αττική! Τη Θράκη διατρέχουν αγωγοί ενέργειας, αλλά οι κάτοικοι δεν θερμαίνονται και είναι εγκαταλειμμένοι στην ενεργειακή φτώχεια. Στη Θράκη επιχορηγήθηκαν με εκατομμύρια επιχειρήσεις, αλλά κατέληξαν σε κουφάρια, είτε σε επιχειρήσεις επιτήδειων κομματικών «φίλων» του αμαρτωλού δικομματισμού είτε και σε επιχειρήσεις που μεταφέρθηκαν σε γειτονικές χώρες.

Τι έφταιξε, λοιπόν, και η Θράκη είναι σε αυτή την κατάσταση; Είναι φυσικό φαινόμενο; Όχι. Είναι αποτέλεσμα των πολιτικών που ακολουθήθηκαν επί σειρά ετών μετά τον πόλεμο μέχρι το 1990. Μετά έγιναν κάποια βήματα, αλλά καρκινοβατούμε και αυτό είναι το μεγάλο πρόβλημα. Η Θράκη αντιμετωπίστηκε από τις εκάστοτε κυβερνήσεις ως ένα όχι ισότιμο μέρος της χώρας. Εκεί επιβίωσε και επιβιώνει και σήμερα το βαθύ κράτος που προσομοιάζει με παρακράτος, το βαθύ κράτος που δεν λογοδοτεί πουθενά. Γιατί, άραγε, πρέπει να υπάρχει υπηρεσία του Υπουργείου Εξωτερικών για τη Θράκη; Είναι έδαφος άλλης χώρας; Για ποιον λόγο έχουμε αυξημένη λειτουργία της ΕΥΠ στη Θράκη; Έχουμε εχθρούς ανάμεσα στους Έλληνες πολίτες; Ελπίζω ότι δεν θα πει κανείς εδώ μέσα ότι η μειονότητα συνιστά εχθρό. Ωστόσο, δυστυχώς, υπάρχουν κάποιοι που το βλέπουν έτσι.

Το γεγονός ότι η Τουρκία εργαλειοποιεί τα ζητήματα της μειονότητας δεν πρέπει να μας κάνει να ξεχνάμε ότι η Ελλάδα είναι μια ευρωπαϊκή δημοκρατική χώρα. Η αρχή του εθνοτικού αυτοπροσδιορισμού των Ελλήνων πολιτών της μουσουλμανικής μειονότητας πρέπει να γίνει απερίφραστα σεβαστή, με βάση τις αποφάσεις του Ευρωπαϊκού Δικαστηρίου.

Ακόμη, πώς θα αντιμετωπίσουμε το πρόβλημα της υπανάπτυξης και της υποβάθμισης στη Θράκη αν δεν στηριχτούμε στο ανθρώπινο δυναμικό; Μπορεί να υπάρξει ανάπτυξη σε ένα μεγάλο μέρος όταν οι κάτοικοι είναι εγκαταλειμμένοι στη σχολική διαρροή και σε αιχμάλωτες αντιδραστικές καταστάσεις, όπως η Σαρία; Προϋπόθεση για την ανάπτυξη στη Θράκη είναι η εκπαίδευση όλων των παιδιών, ιδιαίτερα εκείνων της μειονότητας, για να ενταχθούν στον κορμό της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Χρειαζόμαστε ενίσχυση των μειονοτικών σχολείων και ταυτοχρόνως χρειάζεται ένας σχεδιασμός για να υπάρξει ενίσχυση του δημόσιου συμπεριληπτικού και διαπολιτισμικού σχολείου στη Θράκη, ώστε να αρθεί το κλασικό για τις μειονότητες δίλημμα, ένταξη ή διατήρηση της ταυτότητας και της γλώσσας;

Στο σημείο αυτό, θα ήθελα να αναφερθώ στις εξαιρετικά θετικές εμπειρίες του προγράμματος «Εκπαίδευση των μουσουλμάνων παίδων» που συνιστά μια συστηματική παρέμβαση είκοσι δύο ετών 1997-2019 με αντικείμενο τη μεταρρύθμιση της εκπαίδευσης των παιδιών στις μειονότητες, τη σχολική και κοινωνική ένταξή τους. Το πρόγραμμα έχει αποτιμηθεί από τον ΟΗΕ και το Συμβούλιο της Ευρώπης ως καλή πρακτική της Ελλάδας. Χρειάζεται άμεσα η προκήρυξη νέου εκπαιδευτικού προγράμματος.

Δεύτερον, χρειαζόμαστε βοηθό στα μαθήματα για τα παιδιά των νηπιαγωγείων και των δημοτικών που να γνωρίζει τη μητρική τους γλώσσα. Το πιλοτικό πρόγραμμα, που προέβλεπε τη χρήση της μητρικής γλώσσας των νηπίων ως γλώσσα στήριξης σε νηπιαγωγεία με αμιγώς μειονοτικό μαθητικό πληθυσμό ήταν μια πρωτοβουλία μεγάλης παιδαγωγικής και εκπαιδευτικής σημασίας της Κυβέρνησης ΣΥΡΙΖΑ. Μετά την αξιολόγησή του, θα πρέπει να διευρυνθεί σε όλους τους αμιγώς μειονοτικούς οικισμούς μέσω της ταυτόχρονης παρουσίας στην τάξη του νηπιαγωγείου και του συνεργάτη-γνώστη της μητρικής γλώσσας. Το καθιέρωσε ο ΣΥΡΙΖΑ, το κατήργησε η Νέα Δημοκρατία μόλις ανέβηκε και ελπίζω να το επαναφέρει.

Η ενίσχυση περιλαμβάνει και τις υποδομές, κτήρια, μεταφορές που θα δημιουργήσουν τις κατάλληλες συνθήκες για τη λειτουργία σύγχρονων πολυθέσιων δημόσιων σχολείων, δημοτικών, καθώς και μέσω της επέκτασης των μειονοτικών σχολείων σε καινούργια κτήρια σε συνεργασία με την τοπική αυτοδιοίκηση. Πηγαίνετε στην Ξάνθη να δείτε πόσες εκατοντάδες παιδιά σπουδάζουν σε ένα γυμνάσιο ερείπιο!

Προτείνουμε τη δημιουργία αναβαθμισμένων και συμπεριληπτικών δημόσιων σχολείων πρωτοβάθμιας και δευτεροβάθμιας εκπαίδευσης που να παρέχουν πρότυπη εκπαίδευση και στους ορεινούς όγκους της Ξάνθης και της Κομοτηνής με ευέλικτο πρόγραμμα σπουδών και με εισαγωγή της τουρκικής γλώσσας ως γλώσσας επιλογής.

Προτείνεται, επίσης, η δημιουργία και η διαρκής ενίσχυση των κέντρων δημιουργικής απασχόλησης με την ενθάρρυνση της συμμετοχής γυναικών από την τοπική κοινωνία που θα επιτύχει έναν διπλό στόχο: τόσο την ενδυνάμωση της απασχόλησης του τοπικού πληθυσμού των γυναικών όσο και τη συνεισφορά στην ευρύτερη εκπαιδευτική αγωγή των παιδιών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φίλη, ολοκληρώστε, σας παρακαλώ.

**ΝΙΚΟΛΑΟΣ ΦΙΛΗΣ:** Τελειώνω αμέσως, κύριε Πρόεδρε.

Άφησα τελευταίο ένα πολύ σημαντικό θέμα. Πρέπει να καταργηθεί η Σαρία. Είναι αδιανόητο σε ευρωπαϊκό έδαφος να λειτουργεί ένας νόμος θεοκρατικός που καθορίζει καταδυναστευτικά τη ζωή των Ελληνίδων πολιτών μουσουλμανικής θρησκείας. Πρέπει να καταργηθεί η Σαρία. Έγινε ένα θετικό Βήμα από την Κυβέρνηση ΣΥΡΙΖΑ για την προαιρετικότητα. Είναι ώρα να καταργηθεί. Είναι ένα αίτημα που έχει ωριμάσει σε μεγάλα τμήματα της μειονότητας.

Στο θέμα του μουφτή τονίζω ένα πράγμα. Δεν θέλουμε μουφτή με δικαιοδοτικές αρμοδιότητες, δεν θέλουμε μουφτή δημόσιο κρατικό όργανο, αλλά θέλουμε έναν μουφτή-ηγέτη μιας θρησκευτικής κοινότητας που θα αναδεικνύεται με προσυμφωνημένες διαδικασίες με τη μειονότητα και όχι το καθεστώς του δυισμού, τους δύο μουφτήδες, τον άτυπο και τον τυπικό. Δεν οδηγεί πουθενά αυτό το πράγμα.

Όσον αφορά τα βακούφια -και τελειώνω, κύριε Πρόεδρε- θέλω να πω ότι υπάρχει θέμα εκλογής των διαχειριστικών επιτροπών. Θα πρέπει να αναδειχθούν από τους πιστούς ψηφοφόρους και όχι με δυισμό από το κράτος, ώστε να πάψει πλέον η περιουσία των βακουφίων να είναι αντικείμενο που έχει να κάνει με τις συμπεριφορές που νέμονται τις περιουσίες της μειονότητας, συμφέροντα κοινά χριστιανών και μουσουλμάνων, άνομα συμφέροντα.

Κυρίες και κύριοι συνάδελφοι, το πόρισμα που κατέθεσε ο ΣΥΡΙΖΑ-Προοδευτική Συμμαχία για την ανάπτυξη, τους θεσμούς, τα δικαιώματα και την εκπαίδευση στη Θράκη συγκροτεί μια ολοκληρωμένη πρόταση, ώστε η Θράκη να γίνει ελκυστική για νέους κατοίκους, για δουλειές και επιχειρήσεις. Πρόκειται για ένα πλαίσιο που αναδεικνύει τη μειονότητα ως συγκριτικό πλεονέκτημα για την αξιοποίηση των δυνατοτήτων που παρέχουν η διαπολιτισμικότητα και η διασυνοριακότητα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φίλη, σας παρακαλώ! Είναι η τρίτη φορά που σας κάνω παρατήρηση. Έλεος, δηλαδή! Φτάσατε τα εννέα λεπτά!

**ΝΙΚΟΛΑΟΣ ΦΙΛΗΣ:** Προτείνουμε εμβληματικά έργα, όπως είναι η βελτίωση των υποδομών και των κάθετων αξόνων που ενισχύουν τη διασυνοριακότητα με συνείδηση ότι για να βγει η Θράκη από τη σημερινή κατάσταση χρειάζεται όλοι οι κάτοικοί της να έχουν μερίδιο σε μια αξιοβίωτη ζωή με δημοκρατία, ισονομία και ευημερία. Τους το χρωστάμε!

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Χρήστος Δερμεντζόπουλος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Θα ήθελα κι εγώ για λίγο την ανοχή σας, αλλά όχι για όσο χρόνο πήρε ο προηγούμενος ομιλητής.

Κυρίες και κύριοι συνάδελφοι, συζητούμε σήμερα ενώπιον της Εθνικής Αντιπροσωπείας το αποτέλεσμα μιας πολύ ενδιαφέρουσας και εξαιρετικής πρωτοβουλίας που ελήφθη τον Ιούλιο του 2020 από τον Πρωθυπουργό Κυριάκο Μητσοτάκη και έλαβε σάρκα και οστά αμέσως μετά υπό την προεδρία και το άοκνο ενδιαφέρον της κ. Ντόρας Μπακογιάννη.

Η μέρα σήμερα δεν είναι τυχαία. Το πόρισμα της διακομματικής επιτροπής της Θράκης συμβολικά επιλέγεται να συζητηθεί και να αναλυθεί σήμερα 6 Απριλίου στην Ολομέλεια της Βουλής. Η 6η Απριλίου 1914 σηματοδότησε την απαρχή των συστηματικών διώξεων σε βάρος του θρακικού Ελληνισμού που ολοκληρώθηκαν το 1922 με τον αφανισμό του Ελληνισμού της Μικράς Ασίας, της Θράκης και του Πόντου. Γι’ αυτό και η ημερομηνία αυτή είναι πολύ σημαντική για όλους τους Θρακιώτες, αλλά και για τον προσφυγικό Ελληνισμό γενικότερα.

Επιτρέψτε μου να τονίσω για ακόμα μία φορά πόσο δίκαιο είναι το αίτημα για καθιέρωση της 6ης Απριλίου ως επίσημης ημέρας μνήμης του θρακικού Ελληνισμού. Πρόσφατα συναντήθηκα και με τον Πρόεδρο της Πανελλήνιας Ομοσπονδίας Θρακικών Σωματείων μεταφέροντας τη στήριξή μου στο αίτημά τους.

Έρχομαι τώρα στα περί της επιτροπής. Οι συνθήκες μέσω των οποίων κλήθηκε η επιτροπή να παράξει το έργο της δεν ήταν οι βέλτιστες. Η πανδημία ανέτρεψε πολλούς από τους αρχικούς σχεδιασμούς και μπήκε εμπόδιο στην ανάπτυξη ποικίλων δράσεων και πολιτικών. Ωστόσο, με συστηματική δουλειά, με παραγωγή ιδεών και προτάσεων έχουμε σήμερα την ιδιαίτερη χαρά να παρουσιάζουμε ένα πόρισμα-οδηγό για την ανάκτηση της Θράκης, μιας περιοχής που χρήζει ιδιαίτερης αντιμετώπισης και χειρισμού, λόγω της γεωγραφικής της θέσης, λόγω των προκλήσεων που αντιμετωπίζει τα τελευταία χρόνια με το προσφυγικό και μεταναστευτικό και κυρίως με την πίεση που ασκεί η γείτονα χώρα κάθε φορά που θέλει να προωθήσει τα συμφέροντά της.

Αφήνοντας, λοιπόν, στην άκρη όλα αυτά που μας κρατάνε και μας κράτησαν πίσω, παρουσιάζουμε σήμερα το αποτέλεσμα ενός ειλικρινούς διαλόγου, μιας μίξης ιδεών, προτάσεων και δράσεων ενός συγκερασμού συλλογικής δουλειάς και επιμονής.

Είναι άξιο αναφοράς ότι στη σύγχρονη ιστορία του Κοινοβουλίου η εν λόγω διακομματική επιτροπή είναι μόλις η τρίτη που καταφέρνει να εκπληρώσει τον αρχικό της στόχο. Αυτό δεν οφείλεται μόνο στην επιμονή της Προέδρου, αλλά κυρίως στην υποχρέωση και ανάγκη όλων μας να δούμε τη Θράκη να αναπτύσσεται, να εξελίσσεται, να αναδιαμορφώνεται.

Η ανάπτυξη, η ανάταση και η κοινωνική ενδυνάμωση της ακριτικής Θράκης αποτελεί έναν εθνικό στόχο που όλοι αναγνωρίζουμε. Το πόρισμα αποκρυσταλλώνει ρεαλιστικές προτάσεις και προτείνει εφαρμόσιμες πολιτικές για κυβερνητική δράση σε μεσοπρόθεσμο και μακροπρόθεσμο ορίζοντα. Αντιμετωπίζει την ανατολική Μακεδονία και Θράκη ως μία περιφερειακή και γεωγραφική ολότητα με ιδιαιτερότητες, όπως είναι αναμενόμενο, αλλά ιδιαίτερη έμφαση δίνουμε στον ακριτικό χαρακτήρα της περιφέρειας.

Αν και ο κεντρικός κορμός είναι η ανάπτυξη, αυτή εξελίσσεται και μεταμορφώνεται σε κοινωνική ανάπτυξη και ευημερία σε τομείς, όπως είναι η παιδεία, οι υποδομές, τα δίκτυα υπηρεσιών, η αγροτική πολιτική, οι επενδύσεις στην ενέργεια και ο σεβασμός των αστικών και θρησκευτικών ελευθεριών.

Μέσω του πορίσματος επιδιώκεται, επίσης, η αξιοποίηση όλων εκείνων των χρηματοδοτικών εργαλείων, αλλά και η ανάγκη αυτά να γίνουν γνωστά σε επιχειρήσεις, αλλά και σε πολίτες, έτσι ώστε να συνεισφέρουν και αυτοί με τη σειρά τους στην ανάπτυξη και την προώθηση των επιχειρηματικών τους ιδεών.

Με βάση τους πέντε κεντρικούς άξονες στους οποίους βασίζεται το πόρισμα αναλύονται διεξοδικά όλοι οι τομείς δράσης και πράξης.

Ειδικότερα, στον πρώτο άξονα δίνεται βάρος στην αναδιαμόρφωση του πρωτογενούς τομέα της Θράκης και στην ενίσχυση της αναπτυξιακής δυναμικής του παραγωγικού μοντέλου της περιοχής. Προτάσεις στρατηγικής, όπως βαμβάκι με θρακική ταυτότητα, αλλά και αρδευτικά και εγγειοβελτιωτικά έργα διάνοιξης δασικών οδών και βελτίωση του δασικού οδικού δικτύου, αποτελούν κάποιες από αυτές τις πρωτοβουλίες.

Ο δεύτερος άξονας προβλέπει: Αναβάθμιση συνοριακών και τελωνειακών σταθμών της περιφέρειας. Αναβάθμιση της απαρχαιωμένης πια σιδηροδρομικής Εγνατίας. Αναβάθμιση λιμενικών εγκαταστάσεων και διασύνδεση της περιοχής του Έβρου με ανατολικό, κεντρικό, νότιο Αιγαίο και Πειραιά. Αναβάθμιση επίσης και πλήρη λειτουργική αξιοποίηση συνοριακών και τελωνειακών σταθμών όπως είναι το Ορμένιο, o Κυπρίνος, oι Καστανιές και οι Κήποι.

Στον τρίτο άξονα περιλαμβάνονται πρωτοβουλίες για αναδιάταξη του εργασιακού, οικονομικού και επενδυτικού μοντέλου. Πρόσφατα μέσω του αναπτυξιακού νόμου υιοθετήθηκαν συγκεκριμένες πολιτικές που προβλέπονται στο πόρισμα και πριμοδοτούν ιδιαίτερα τη Θράκη.

Στον τέταρτο άξονα γίνεται αναφορά σε προτάσεις που αφορούν τη δημογραφική ανασυγκρότηση, την εκπαιδευτική αναβάθμιση, την πολιτιστική και πολιτισμική βελτίωση.

Τέλος, στον πέμπτο άξονα επιδιώκεται η συνολική αναβάθμιση της εικόνας της Θράκης ως brand name.

Η Θράκη, λοιπόν, χρήζει ιδιαίτερου χειρισμού. Γι’ αυτό σημαντικές πρωτοβουλίες ήδη υλοποιούνται. Ενδεικτικά, η ρύθμιση για τη διευκόλυνση εξόφλησης των οφειλών του κράτους προς τις επιχειρήσεις της Θράκης, με συμψηφισμούς ασφαλιστικών, φορολογικών και άλλων οφειλών για τα χρεωστούμενα από το μισθοδοτικό κόστος εργασίας, το γνωστό και ως «12%».

Όπως, λοιπόν, γίνεται εύκολα αντιληπτό, το πόρισμα είναι αποτέλεσμα μακροχρόνιων διαβουλεύσεων και σκληρής δουλειάς. Οι πολίτες και οι φορείς είχαν όλο αυτό το διάστημα διαβούλευσης την ευκαιρία να καταθέσουν τις προτάσεις τους μέσω μιας ψηφιακής πλατφόρμας, μια πρότασή μου που είχε γίνει δεκτή και που συνεισέφερε αποτελεσματικά στο να ακουστούν όλες οι φωνές και να αποτελέσει η επιτροπή μας μία επιτροπή που δεν κλείστηκε στον εαυτό της, αλλά άκουσε τους πολίτες και τους φορείς και έλαβε υπ’ όψιν τις τοποθετήσεις τους.

Επιτρέψτε μου να πω ότι το πόρισμα της επιτροπής δεν αποτελεί ένα ακόμα ευχολόγιο. Το σημαντικό είναι ότι αυτό το πόρισμα θα υλοποιηθεί και διαφυλάσσεται αυτό μέσω της επιτροπής Παρακολούθησης που θα συγκροτηθεί, θα συγκροτείται ανά τακτά χρονικά διαστήματα και θα παρακολουθεί την πρόοδο που θα υπάρχει.

Κυρίες και κύριοι συνάδελφοι, είμαι σίγουρος ότι το πόρισμα της επιτροπής θα αποδειχθεί οδικός χάρτης για την ανάπτυξη της περιοχής μας, με ρεαλιστικές προτάσεις και εφαρμόσιμες πολιτικές για κυβερνητική δράση. Είναι χρέος μας όλοι μαζί και ο καθένας ξεχωριστά να διαφυλάξουμε την ενότητα, τη συνοχή και την ανάπτυξη της Θράκης.

Κλείνοντας, θα ήθελα να επισημάνω ότι κανένα πόρισμα, καμμία έρευνα, καμμία μελέτη δεν μπορεί να αποδώσει, αν δεν υπάρχει πολιτική βούληση να την εφαρμόσεις, να την ακολουθήσεις και να την υλοποιήσεις. Η σημερινή Κυβέρνηση του Κυριάκου Μητσοτάκη έχει έμπρακτα αποδείξει ότι και αυτό κάνει, αλλά παράλληλα δίνει και μια παρακαταθήκη στους πάντες, ώστε να μην έχουν καμμία δικαιολογία απέναντι στη Θράκη απέναντι στην Ελλάδα.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Λιάνα Κανέλλη εκ μέρους του Κομμουνιστικού Κόμματος Ελλάδας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, τη συζήτηση την ανοίξαμε σήμερα με την κουβέντα περί αναθεωρητισμού και οφείλω να ομολογήσω ότι θα έπρεπε να είμαστε πολύ σκεπτικοί μιλώντας για τη Θράκη να κουβαλάμε τη λέξη «αναθεωρητισμός», που είναι ένα από τα εργαλεία της επικοινωνιακής δικαιολόγησης ενός προαναγγελθέντος, προσχεδιασθέντος πολέμου σαν και αυτόν που ζούμε τώρα και κυρίως στο πετσί τους και στους τάφους τους και στη ζωή τους οι Ουκρανοί και οι Ρώσοι στρατιώτες που πήραν την εντολή να μπουν στη χώρα με την οποία ζούσαν επί δεκαετίες ειρηνικά.

Αρχίζω από αυτό, γιατί όντως υπάρχει αναθεωρητισμός. Προσπαθούμε να ξαναγράψουμε την ιστορία, ακόμα και της Θράκης. Θυμόμαστε μέχρι το 1914 την αντίστοιχη ημερομηνία. Ξεχνάμε ότι σαν σήμερα το 1941 μπήκαν στην Ελλάδα οι Γερμανοί, που σήμερα ηγεμονεύουν στην Ευρωπαϊκή Ένωση και εξαιρούν το φυσικό αέριο για τις δικές τους ανάγκες από τα μέτρα κατά της Ρωσίας. Ναι, έχουμε αναθεωρητισμό. Μιλάμε για «ψυχρό πόλεμο». Μην μου πείτε γιατί δεν μιλάω για τη Θράκη. Με εξαίρεση τον κ. Ρουσόπουλο και κάνα δυο άλλους συναδέλφους κανένας δεν μίλησε αυτά καθ’ αυτά για τη Θράκη.

Ποια ήταν η Θράκη; Ήταν πάντα ξεχασμένη. Ήταν η απειλή και ειδικά για τους κομμουνιστές και για τάγματα ανεπιθύμητων: «Θα σε στείλω στον Έβρο». Τώρα την ανακαλύψαμε τη Θράκη; Να σας πω γιατί την ανακαλύψαμε; Γιατί πήγε ο Πάιατ που ανακάλυψε και την καινούργια Ουκρανία και που ήταν εκεί και στο Μαϊντάν και σε όλα μαζί με την παρέα του την Νόουλαντ, που ήρθε εδώ και δεν ξέρουμε τι είπε. Την ανακάλυψε γιατί είναι χρήσιμη για τους Αμερικανούς. Ήταν χρήσιμη και επιλεγμένη για Σούδα του βορρά. Όπου έχει Σούδα μπάζει και όπου μπάζει μπορεί να πεθάνεις από το ψυχρό κρύο των υπολογισμών, τον στρατοκρατών, των ιμπεριαλιστών και αυτών που δεν διστάζουν να λιώσουν λαούς και να τους ξεκληρίσουν κυριολεκτικά.

Δεν έχουμε αναθεώρηση. Έχουμε ανασκολοπισμό της ιστορίας κυριολεκτικά και καθόμαστε και το μπάζουμε αυτό και στο κομμάτι της Θράκης. Ακούγονται τερατώδη πράγματα.

Επειδή θα έρθει σε αυτό το Βήμα να μιλήσει ο Ζελένσκι, θα σας πω κάτι που είναι για να ανατριχιάσεις: Μιλάμε για ένα υπερόπλο χυδαιότητας που φτιάχτηκε και πρέπει να ξεπαγιδευτούμε όλοι οι Έλληνες Βουλευτές και όλος ο ελληνικός λαός από αυτό που λέγεται «επικοινωνία» και «διαφημισμένη καταστροφή».

Σας θυμίζω ένα πράγμα: Το 1917 έγινε η Οκτωβριανή Επανάσταση που άλλαξε τον κόσμο. Το 1917 πέθανε ο Ντεγκά. Ο Ντεγκά ήταν μεγάλος ζωγράφος. Είχε φτιάξει έναν πίνακα που λεγόταν «Ρωσίδες χορεύτριες». Η Εθνική Πινακοθήκη του Λονδίνου, του Brexit, του Τζόνσον, που έχει βγει έξω από την Ευρωπαϊκή Ένωση, αλλά είναι μέσα στο ΝΑΤΟ, που έχει βάσεις και έδαφος στην Κύπρο, η οποία είναι μέσα στην Ευρωπαϊκή Ένωση, αλλά είναι κομμένη στη μέση από νατοϊκό σύμμαχο, αυτή η κατηγορία ανθρώπων του αναθεωρητικού και της αλλαγής της ιστορίας πήρε απόφαση ως Εθνική Πινακοθήκη του Ηνωμένου Βασιλείου να αλλάξει τον τίτλο του έργου του Ντεγκά χτες επειδή οι κορδέλες των απεικονιζόμενων χορευτριών είναι κίτρινες και μπλε και να τις κάνει «Ουκρανές χορεύτριες» αντί για «Ρωσίδες χορεύτριες».

Με αυτή τη Δύση είσαστε; Ποιος σας είπε ότι η Δύση είναι ενιαία; Όταν λέτε «Δύση» μιλάτε για έναν στυγνό καπιταλισμό, τίποτε πέραν αυτού. Αυτό αποκαλείτε «Δύση». Μιλάτε για «ψυχρό πόλεμο». Ποιον «ψυχρό πόλεμο» μωρέ; Όταν υπήρχε «ψυχρός πόλεμος» υπήρχαν δύο διαφορετικά συστήματα πολιτικά, δύο διαφορετικές σκέψεις. Ήταν οι κομμουνιστές από τη μια μεριά, όπως θέλετε να τους ονομάσετε εσείς, και ήταν και οι καπιταλιστές από την άλλη. Γι’ αυτό υπήρξε «ψυχρός πόλεμος». Τώρα ποιοι συγκρούονται; Καπιταλιστές από τη μια μεριά και καπιταλιστές από την άλλη, για την παραλλαγή ή μη του swift. Πώς κοροϊδευόμαστε εδώ μεταξύ μας;

Μιλάτε για συνύπαρξη στη Θράκη; Δεν ντρεπόμαστε! Έχουμε συνυπάρξει με τις χώρες τις αραβικές στις οποίες δίνουμε όπλα; Δίνουμε ή δεν δίνουμε όπλα εκεί που ισχύει η Σαρία; Και όμως μοιραζόμαστε κοινές αξίες με τις χώρες που τους δίνουμε Πάτριοτ και μας τα φέρνουν; Για ποια ευαισθησία μιλάμε; Για έναν πόλεμο ο οποίος ήρθε; Αυτό θα κάνουμε. Αξιοποιούμε τη Θράκη για να την κάνουμε έναν τεράστιο στόχο, ώστε να ξέρουμε πού θα πέσει η πρώτη βόμβα όταν θα γενικευθεί αυτού του είδους το παζάρι. Και φτάνουμε να συζητούμε να φέρουμε Ουκρανούς εδώ, όπως έλεγε ο Μιχάλης ο Χαραλαμπίδης για τη Θράκη πριν από πάρα πολλά χρόνια όταν μιλούσε για Ρωσοπόντιους.

Ευκαιρία είναι η Θράκη για ανάπτυξη. Το Κόσσοβο έχει τεράστια ανάπτυξη: διακόσια εξήντα τέσσερα χιλιόμετρα δρόμους έχει στο Κόσσοβο και πεινάνε οι Κοσσοβάροι, αλλά κυκλοφορούσαν με νατοϊκά διαβατήρια! Εμείς είμαστε εδώ. Ζείτε -ζούμε όλοι μας- μέσα στην Ευρώπη, εδώ, με νατοϊκή στήριξη και ρωσική ιμπεριαλιστική ανταγωνιστική οικονομία και μιλάμε για τη Θράκη στοχοποιώντας την στο Τριεθνές. Την κάνουμε μια δίοδο. Δεν περνάνε από εκεί πρόσφυγες. Δεν πρέπει να περνάνε από τον Έβρο. Όχι, καθόλου! Μπορεί να περνάει όμως το τανκ, μπορεί να περνάνε τα όπλα, τα πάντα πρέπει να περνάνε από εκεί! Η FRONTEX που την φέρατε με βάση τις ευρωπαϊκές αξίες να φυλάξει τα σύνορα στη θάλασσα, διώκεται για εγκλήματα και για ματσαραγκιές οικονομικές, για σκάνδαλα!

Γι’ αυτήν τη Δύση μιλάμε; Σε αυτή τη Δύση θέλετε να ανήκετε; Ποιος φοράει τελικά φερετζέ υποκρισίας, εκτός από όλους εμάς, που παίζουμε το παιχνίδι της χρωματικής αντίληψης των «πορτοκαλί» επαναστάσεων και της «κιτρινομπλέ» δημοκρατίας; Είμαστε σοβαροί; Και ανοίγουμε τέτοια συζήτηση για τη Θράκη, έχοντάς την εγκαταλείψει δεκαετίες επί δεκαετιών στη χώρα, με εκκλήσεις από εκεί, χωρίς να έχει σηκωθεί ένα κεφάλι να μιλήσει, να έρθουν Ουκρανοί να μαζέψουν το λευκό σπαράγγι και κατηγοριοποιώντας τους πρόσφυγες σε λευκούς, χριστιανούς, καλούς, κοντινούς, Ευρωπαίους, σε σχέση με τους υπόλοιπους, μαυριδερούς, μουσουλμάνους, από κάπου αλλού; Και μιλάμε και καμωνόμαστε τους περήφανους, επιδιώκοντας πάντοτε την ανάπτυξη;

Η απάντηση είναι στους δρόμους. Δεν είναι τυχαίο ότι διαλέξατε γι’ αυτό το ευαίσθητο θέμα που είναι η Θράκη, που είναι και τα σύνορα της χώρας, που είναι δημιουργικός χώρος μέσα στη χώρα η Θράκη, διαλέξατε να τη φέρετε την ημέρα της γενικής απεργίας. Κάνατε ένα λάθος, υπολογίσατε ότι ο κόσμος θα καθόταν σπίτι του, θα ξυνόταν κυριολεκτικά ή θα πήγαινε υποχρεωτικά στη δουλειά και θα έβλεπε στην τηλεόραση τη σπουδαία μας συζήτηση. Κι ο κόσμος σάς γέλασε, γιατί ο κόσμος ήταν στον δρόμο. Κι ήταν χιλιάδες επί χιλιάδων στο δρόμο σήμερα, να διαμαρτύρονται για όλα αυτά για τα οποία συζητάμε σήμερα.

Ουαί υμίν, υποκριτές και Φαρισαίοι, από αυτά που έρχονται, όταν η ανάπτυξη βασίζεται σε χορηγούς πολέμου! Θυμηθείτε τη Γιουγκοσλαβία μέσα στην Ευρώπη και θυμηθείτε ότι αυτήν τη στιγμή στην Ουκρανία υπάρχει κι ένας χορηγός του πολέμου, που λέγεται Ίλον Μασκ, που τα προϊόντα του λέγονται TESLA, που με τη σειρά του είναι μια διάνοια από τη Σερβία που εκμεταλλεύτηκαν οι Αμερικανοί και έζησε και πέθανε στην ψάθα.

Όταν λοιπόν, τη Δύση την αντιλαμβάνεται κάποιος ως να είναι με τους εκμεταλλευτές των λαών, η απάντηση θα έρθει μόνον από τους λαούς, και τους Ουκρανούς, και τους Ρώσους, και τους Έλληνες εργαζόμενους, που κάποια στιγμή αυτό το παραμύθι θα το σταματήσουν, γιατί δεν μπορούμε να μιλάμε για τον Γ΄ Παγκόσμιο Πόλεμο και για τα πυρηνικά κουμπιά ανήκοντας στη Δύση της Χιροσίμα και του Ναγκασάκι.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

Μετά τον κ. Γρηγοριάδη ακολουθεί ο κ. Καιρίδης, ο κ. Ξανθόπουλος, η κ. Ασημακοπούλου και η κ. Αδαμοπούλου, με την οποία ολοκληρώνεται ο δεύτερος κύκλος. Ανά πάσα στιγμή όμως, επειδή δήλωσε την πρόθεσή του να παρέμβει και ο Υπουργός, θα του δώσουμε όταν ζητήσει τον λόγο.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δίνετε τον λόγο, κύριε Πρόεδρε.

Κυρίες και κύριοι Βουλευτές, κύριε Υπουργέ, η κ. Σακοράφα εξήγησε, ενδελεχώς και με πληρέστατο τρόπο κατά τη γνώμη μου, τις θέσεις μας και το πόρισμά μας και για το θέμα της Θράκης. Είναι ένα κεφαλαιώδες θέμα. Το έκανε ακροθιγώς και ο Πρόεδρος της Κοινοβουλευτικής μας Ομάδας. Επομένως, δεν νιώθω υποχρεωμένος να μιλήσω γι’ αυτό, καθώς είναι εξωφρενικά και εξαιρετικά πιεστικά τα τεκταινόμενα στην ελληνική κοινωνία αυτήν ακριβώς τη στιγμή που μιλάμε.

Και είναι αυτή η στιγμή φορτισμένη, γιατί εμείς, εν αντιθέσει με εσάς της Συμπολίτευσης, μπορέσαμε και πήγαμε πριν από δύο ώρες στη συγκέντρωση και το λέω με ψόγο.

Εσείς δεν μπορείτε να πάτε, δεν μπορεί να πάει ούτε ο Πρωθυπουργός ούτε κανένας Υπουργός σας δεν μπορεί να πάει χωρίς σωματοφύλακες κοντά στον κόσμο, όχι μόνο στις συγκεντρώσεις, που ας πούμε ότι είναι πιο «αναμμένα τα αίματα», αλλά δεν μπορεί καν να κυκλοφορήσει κάποιος από τους Υπουργούς της «Κυριάκος Μητσοτάκης Α.Ε.», σύμφωνα με τη δική μας ανάλυση στο ΜέΡΑ25, οπουδήποτε στην επικράτεια χωρίς να κινδυνέψει σοβαρά από χλεύη και άλλα πολύ χειρότερα.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Το εγκρίνετε αυτό;

**ΚΛΕΩΝ ΓΡΗΓΟΡΙΑΔΗΣ:** Όχι, καθόλου. Το προσυπογράφω.

Οι κυβερνήσεις, αγαπητοί και αγαπητές της Συμπολίτευσης, ξέρετε, δεν εκλέγονται μόνο για να μην κάνουν γκάφες οι ίδιες.

**ΑΝΔΡΕΑΣ ΛΟΒΕΡΔΟΣ:** (…)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη διακόπτετε, κύριε Λοβέρδο, δεν καταγράφεται τίποτα στα Πρακτικά.

**ΚΛΕΩΝ ΓΡΗΓΟΡΙΑΔΗΣ:** Τι ακριβώς θέλετε;

Το είπα μόνος μου. Κινδυνεύουν από χλεύη, το ακούσατε; Ή κάνετε πως δεν το ακούτε; Ο κίνδυνος της χλεύης έχει να κάνει με την αξιοπρέπεια. Όσοι έχουν αποχωριστεί αυτήν την αίσθηση από δεκαετίες, κάνοντας τους πολιτικούς σε αυτόν τον τόπο, την έχουν ξεχάσει την αίσθηση. Η χλεύη είναι αρκετός λόγος για να κοκκινίζουν μερικοί, δεν χρειάζεται απειλή βίας καμμιάς. Αρκεί η χλεύη για να μην μπορεί να κυκλοφορήσει ο κ. Μητσοτάκης στην επικράτειά του.

Οι κυβερνήσεις δεν εκλέγονται από τον ελληνικό λαό για να μην κάνουν γκάφες και να μην του δημιουργούν κεφαλαιώδη προβλήματα οι ίδιες, εκλέγονται και γι’ αυτό. Αλλά, ξέρετε -ω του θαύματος, τι παράξενο!- εκλέγονται επίσης για να αντιμετωπίζουν απειλές προερχόμενες από το εξωτερικό, απειλές οι οποίες είναι απρόσμενες. Αυτό ακριβώς είναι το πολιτικό γίγνεσθαι, ένα αέναο σερί από απρόβλεπτες εξελίξεις.

Και ξέρετε, το αφήγημά σας εδώ και πάρα, πάρα πολύ καιρό είναι ότι εσείς ως Κυβέρνηση ό,τι λέτε το κάνετε και ότι εσείς προβλέπετε καλά. Δεν είχατε προβλέψει καλά μια σειρά από πράγματα. Δεν είχατε προβλέψει καλά ότι δεν θα κράταγε ο κορωνοϊός έξι μήνες, αλλά τρία χρόνια. Δεν είχατε προβλέψει καλά, λοιπόν, ότι δεν μπορείτε να καβατζάρετε ένα τέτοιο πρόβλημα, που αγγίζει τους είκοσι οκτώ χιλιάδες νεκρούς σήμερα -θα τους ξεπεράσει μεθαύριο για την ακρίβεια και θα μας κάνει πρωταθλητές στην Ευρώπη σε νεκρούς- ότι δεν μπορείτε να το ξεπεράσετε μην προσλαμβάνοντας ούτε έναν μόνιμο γιατρό για δείγμα, ότι δεν μπορείτε να το ξεπεράσετε όταν πεθαίνουν εβδομήντα –τόσοι πεθαίναν χτες, σας ενημερώνω- και δεκαεννιά χιλιάδες βρέθηκαν άρρωστοι χθες, ότι δεν μπορείτε να το ξεπεράσετε μην επιτάσσοντας ούτε μία μεγάλη ιδιωτική υγειονομική μονάδα για δείγμα. Έτσι δεν ξεπερνιέται το πρόβλημα.

Εκλεγήκατε, με λίγα λόγια, για να προστατεύσετε τον ελληνικό λαό και για να προστατεύει κάποιος τον ελληνικό λαό πρέπει να έχει την υπ’ αριθμόν ένα αρετή του πολιτικού. Ποια είναι αυτή; Η διορατικότητα. Σας ρωτάω λοιπόν, τι διορατικότητα επιδείξατε, και εσείς του ΣΥΡΙΖΑ, όταν αποφασίσατε να δώσετε τη βάση της Αλεξανδρούπολης στους Αμερικανούς, να τους χαρίσετε δηλαδή μία ακόμη βάση στην επικράτεια; Και βεβαίως εσείς το συνεχίσατε, το ενστερνίζεστε και θριαμβολογείτε. Διότι ποιο είναι το αφήγημά σας τόσον καιρό, το δεύτερο; Το πρώτο αφήγημα που έθιξα πριν είναι ότι όλα είναι εισαγόμενα, για όλα φταίνε οι συγκυρίες, και σε αυτό σας απάντησα ότι είστε οι υπεύθυνοι εκλεγμένοι για να αντιμετωπίζετε και τις έκτακτες συγκυρίες.

Το αφήγημά σας για την Αλεξανδρούπολη και τα τεκταινόμενα εκεί ποιο είναι; Ότι το καλό παιδί ανταμείβεται, αυτός που κάθεται ήσυχος, αυτός ο οποίος κάνει τα χατίρια στην υπερδύναμη. Αμ δε! Δεν ανταμείβεται αυτός, γιατί αυτός που ερωτοτροπούσε τόσα χρόνια με την Τουρκία, αυτός που αγόραζε S-300 αντί για Χ πυραυλικά συστήματα του ΝΑΤΟ, αυτός που είπε «Αν με ζορίσετε λίγο ακόμα, θα πάρω και MiG μαχητικά, δεν θα πάρω F-32» ήταν οι Τούρκοι. Οι Τούρκοι ήταν που ήταν έξι χιλιόμετρα από το Καστελόριζό μας και εσείς περί άλλα τυρβάζατε και κάνατε ότι δεν βλέπετε, λέγατε ότι έμπλεξαν οι άγκυρες, λέγατε ότι δεν κάνουν ηχοβολιστικά γιατί έχει πολλή φασαρία, έχει μαζευτεί στόλος. Οι Τούρκοι ήταν!

Ξέρετε ποιους ανταμείβουν οι Αμερικανοί σύμμαχοί σας; Ανταμείβουν τους Τούρκους! Γι’ αυτό σας προστάζει η Υφυπουργός Εξωτερικών και τσακίζεται ο κ. Μητσοτάκης, ο ανώνυμος αυτός άνθρωπος-εταιρεία να τσακιστεί να πάει στην Κωνσταντινούπολη, που δεν πήγαινε για κανένα λόγο, έλεγε «Δεν πάω για τίποτα, δεν συζητάω για τίποτα». Μόλις τον πρόσταξαν, τσακίστηκε, κύριε Πρόεδρε, να πάει.

Γι’ αυτόν τον λόγο επίσης θα συναντηθεί αύριο ο κ. Μητσοτάκης με την Υφυπουργό Εξωτερικών των Ηνωμένων Πολιτειών. Ήδη μίλησε μαζί της και εκδόθηκε μια εξαιρετικά ασαφής ανακοίνωση, για θέματα κοινού ενδιαφέροντος και διάφορα άλλα τέτοια πράσινα άλογα.

Στην πραγματικότητα, αυτό που συμβαίνει αυτήν τη στιγμή με εσάς Κυβέρνηση -και θα λογοδοτήσετε γι’ αυτό- είναι ότι αποκτά άλλη αναβάθμιση η στρατιωτική παρουσία των Ηνωμένων Πολιτειών της Αμερικής στην πατρίδα μας. Αυτό που συμβαίνει αυτήν τη στιγμή είναι ότι γινόμαστε για τα καλά, όπως είπε η προλαλήσασα κ. Λιάνα Κανέλλη, ένας μεγάλος, ο κεντρικός στόχος του φασίστα και «ψιλοπαρασχιζοειδούς» Πούτιν σε όλη την ευρωπαϊκή ήπειρο. Η Αλεξανδρούπολη είναι ο στόχος, το είπε ο ίδιος ο κ. Λαβρόφ.

Πόσο διορατική σας φαίνεται σήμερα, λοιπόν, αυτή η απόφαση; Πόσο διορατική σας φαίνεται σήμερα η απόφαση του κ. Χατζηδάκη και του κ. «Μητσοτάκη Α.Ε.» για την ιδιωτικοποίηση της ΔΕΗ; Πήγε καλά αυτό; Πήγε καλά το μοίρασμα στους τέσσερις παρασιτικούς;

Ο Υφυπουργός σας, ο κ. Τσακλόγλου, πριν από λίγο σε συνέντευξή του, ξέρετε τι είπε; Είπε ούτε λίγο ούτε πολύ, κύριε Πρόεδρε και κυρίες και κύριοι Βουλευτές, τόλμησε να πει ότι η μόνη ελπίδα των καταναλωτών της ΔΕΗ είναι ο οίκτος που μπορεί να επιδείξουν εν δυνάμει, που δύνανται να επιδείξουν, οι τέσσερις παρασιτικοί στους οποίους μοιράσατε, τεμαχίσατε και χαρίσατε και χαρίσατε τη ΔΕΗ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό δεν είναι η μόνη λύση, κύριε Τσακλόγλου. Υπάρχει και η λύση της τροπολογίας του ΜέΡΑ25, η οποία κατατέθηκε σήμερα στο Κοινοβούλιό μας και λέει τουλάχιστον μέχρι τον Ιούνιο -για όνομα του Θεού!- να μην κοπεί το ρεύμα σε καμμία επιχείρηση και κανέναν άνθρωπο που είναι κάτω από ένα συγκεκριμένο όριο πλούτου στην επικράτεια. Μπορούν, κύριε Πρόεδρε να το κάνουν. Δεν θέλουν!

Θα τελειώσω αμέσως, δεν θα καταχραστώ τον χρόνο σας, προσθέτοντας τα εξής. Ο ελληνικός λαός σε κάθε 100 ευρώ που πληρώνει σε κάθε λογαριασμό ρεύματος, τα 55 ευρώ τα δίνει -εκτός από τα κέρδη τους- σε αυτούς τους τέσσερις, στον κ. Περιστέρη, τον κ. Λάτση, τον κ. Βαρδινογιάννη και τον κ. Μυτιληναίο. Τους τα δίνει, γιατί; Γιατί υπερτιμολογούν αυτό που του πουλάνε. Το πουλάνε με μέση τιμή κτήσης την ανώτερη τιμή που παίρνει το τελευταίο τέταρτο της διαπραγμάτευσης στο Χρηματιστήριο, που εσείς μας βάλετε και εσείς συνεχίζετε εν μέσω τέτοιας κρίσης. Πόσο διορατικά είναι όλα αυτά αυτή τη στιγμή;

Αυτό που θέλω να πω είναι ότι εκτός από τους πλούσιους, τους μεσαίους και τους μικρομεσαίους και οι διακόσιες περίπου χιλιάδες εργαζόμενοι στις τέχνες παίρνουν λογαριασμούς ΔΕΗ. Πρέπει να ζεστάνουν το σπίτι τους με πετρέλαιο ή με φυσικό αέριο, έχουν μηχανάκι ή αυτοκίνητο και είναι μαζί με αυτούς που δουλεύουν στην εστίαση -κατ’ εξαίρεση από τον υπόλοιπο ελληνικό λαό- δυόμισι χρόνια τώρα άνεργοι, με μικρές «νησίδες» που πετάγονται από δω και από κει και δουλεύουν. Θα κάνετε κάτι για το σινάφι μας; Θα κάνετε κάτι γι’ αυτούς τους διακόσιες χιλιάδες ανθρώπους; Κι αυτοί παίρνουν λογαριασμούς και δεν μπορούν να τους πληρώσουν. Θα κάνετε το παραμικρό;

Ευχαριστώ πάρα πολύ, κύριε Πρόεδρε, για τον χρόνο. Ελπίζω να πρυτανεύσει η κοινή λογική και να σκεφτείτε, έστω ψηφοθηρικά, ότι δεν μπορείτε να αφήνετε άλλο, τόσο εγκαταλελειμμένο τον ελληνικό λαό. Τώρα η κατάσταση έχει φτάσει στο μη περαιτέρω. Κάντε κάτι γι’ αυτό τον έρμο τον λαό, γιατί σε εσάς έδωσε το μεγαλύτερο ποσοστό, από εσάς λογικά περιμένει να τον υπερασπιστείτε και να τον προστατεύσετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Καιρίδης Δημήτριος.

Έχετε τον λόγο, κύριε συνάδελφε.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ήρθα εδώ σήμερα το πρωί και παρακολουθώ έκτοτε αυτή τη συζήτηση, πραγματικά με πολύ καλή διάθεση, γιατί πιστεύω ότι η Θράκη ή τουλάχιστον πίστευα ότι η Θράκη μπορεί να μας ενώσει, ότι είναι ένα εθνικό θέμα στο οποίο θα πρέπει να υπάρχουν συναινέσεις και συγκλίσεις και γι’ αυτό εργαστήκαμε πολύ σκληρά, θα πω, οι περισσότεροι των συναδέλφων στην επιτροπή.

Δυστυχώς, παρακολουθώντας τη συζήτηση, διαπίστωσα ότι για μια ακόμη φορά οι γνωστές παθογένειες της δημόσιας ζωής μας πρυτάνευσαν. Κυριάρχησε η γενικολογία, η αοριστολογία, συχνά η ασχετοσύνη. Άνθρωποι που δεν διάβασαν καν το πόρισμα, ήρθαν εδώ να βγάλουν εύκολους δεκάρικους σε αυτό το αέναο πολιτικό θέατρο, το οποίο δεν μας επιτρέπει να συμφωνούμε ακόμα και στα αυτονόητα και να διχαζόμαστε έτσι για να διχαζόμαστε, διότι έτσι δυστυχώς έχει συνηθίσει να λειτουργεί η πολιτική ζωή σε βάρος των πραγματικών συμφερόντων των πολιτών.

Τι κάνει λοιπόν αυτό το πόρισμα; Να πούμε το βασικό, το μείζον, το οποίο φοβάμαι ότι πάρα πολλοί και στην Αντιπολίτευση δεν το έχουν κατανοήσει. Παίρνει τις γνωστές ιδιαιτερότητες αυτής της πανέμορφης πολύτιμης ακριτικής περιοχής μας, της Θράκης και τις μετατρέπει από μειονεκτήματα σε πλεονεκτήματα. Αυτό το οποίο μέχρι χθες κάποιοι θεωρούσαν μειονέκτημα, το παραμεθόριο, τη διασυνοριακότητα, την πολυπολιτισμικότητα και πολυθρησκευτικότητα της Θράκης, τα βλέπει και τα εντάσσει σε ένα συνολικό αναπτυξιακό σχέδιο ως προτερήματα, ως πλεονεκτήματα, πάνω στα οποία μπορεί να βασιστεί μια νέα αναπτυξιακή δυναμική.

Η Θράκη δεν είναι μόνο μία περιοχή με μεγάλα προβλήματα, προφανώς. Είναι μία περιοχή με τεράστιες δυνατότητες, μία περιοχή πραγματικά πρότυπο διαπολιτισμικής συνύπαρξης για όλη την Ευρώπη. Δεν έδωσε ούτε έναν τζιχαντιστή, την ώρα που είχαμε αυτά τα προβλήματα την τελευταία εικοσαετία, σε αντίθεση με όλες τις μουσουλμανικές κοινότητες της Ευρώπης. Είναι η περιοχή στην οποία έχουμε την παλαιότερη συνύπαρξη στην Ευρώπη χριστιανών και μουσουλμάνων, εκεί που πρωτοξεκίνησε ο Χριστιανισμός στην ευρωπαϊκή ήπειρο και πρωτοεμφανίστηκαν και οι μουσουλμάνοι στην ευρωπαϊκή ήπειρο.

Λείπει τώρα και η κ. Μπακογιάννη, για να μην μπούμε στη διαδικασία να πούμε πού πήγε πρώτος ο Απόστολος Παύλος, αν ήταν η Κρήτη ή η Καβάλα.

**ΘΕΟΦΙΛΟΣ ΞΑΝΘΟΠΟΥΛΟΣ:** Η Καβάλα.

**ΔΗΜΗΤΡΙΟΣ ΚΑΙΡΙΔΗΣ:** Μπράβο, κύριε Ξανθόπουλε.

Προφανώς έχουμε τεράστια προβλήματα, τη διαρροή του μαθητικού πληθυσμού, τις ελλιπείς υποδομές, τη φτώχεια σε σχέση με τον εθνικό μέσο όρο και κυρίως τον ευρωπαϊκό μέσο όρο και πρέπει να δουλέψουμε όλοι μαζί. Το κάναμε στην επιτροπή δύο χρόνια και θέλω να συγχαρώ όλους τους συναδέλφους και της Αντιπολίτευσης, προεξάρχουσας βεβαίως της Προέδρου της Επιτροπής, της κ. Μπακογιάννη, του καλού συναδέλφου Θόδωρου Ρουσόπουλου και όλων όσων άλλων συμμετείχαν, που μαζί με τους Υπουργούς, μαζί με τα επιμελητήρια, μαζί με τους δήμους, την περιφέρεια, τους φορείς, ακούσαμε και συγκεντρώσαμε δεκάδες προτάσεις και στη διαδικτυακή πλατφόρμα και στις διάφορες συναντήσεις που κάναμε, παρά τα προβλήματα του κορωνοϊού.

Να συγχαρώ και να ευχαριστήσω από την καρδιά μου τους τρεις εμπειρογνώμονες, που δούλεψαν εθελοντικά, τον κ. Αμπατζή, τον κ. Λαμπριανίδη και τον κ. Τριανταφυλλίδη για τις προτάσεις τους, για τη δουλειά που έκαναν και την πραγματικά εξαντλητική προσπάθεια να βρεθεί συναίνεση. Και η συναίνεση είχε βρεθεί, απλώς εντελώς προσχηματικά. Επειδή τα κόμματα θέλουν τη διαφοροποίηση για τη διαφοροποίηση και στο τέλος πέφτουν σε μια σειρά από αντιφάσεις, δεν έγινε.

Είδατε ότι ο εκπρόσωπος του ΚΙΝΑΛ είπε ότι θα προσυπέγραφε τα οικονομικά. Στη συνέχεια ήρθε ο Κοινοβουλευτικός Εκπρόσωπος του ΚΙΝΑΛ και μας είπε ότι διαφωνεί με τα οικονομικά, όπως και διάφοροι Βουλευτές του, που δεν τα θέλουν. Πρέπει κάποτε να μάθουμε να συνεννοούμαστε. Δεν γίνεται έτσι να προχωρήσουμε. Είναι ένα από τα πολλά παραδείγματα των αντιφάσεων αυτής της συζήτησης που μπορώ να αναφέρω.

**ΔΙΟΝΥΣΙΟΣ ΧΑΤΖΗΔΑΚΗΣ:** Και για τα θεσμικά πείτε που συμφωνούσαν.

**ΔΗΜΗΤΡΙΟΣ ΚΑΙΡΙΔΗΣ:** Και στα θεσμικά μέσα συμφωνούσαν κάποιοι από το ΚΙΝΑΛ.

Εμείς δεν θέλουμε ένα πόρισμα να μπει στο συρτάρι. Γι’ αυτό και βάλαμε στοίχημα ότι θα κλείσουμε εκκρεμότητες, όπως την επιδότηση του 12%, για να δείξουμε στους καχύποπτους δικαιολογημένα Θρακιώτες μας και ακρίτες μας ότι η πολιτεία δεν λέει μόνο λόγια, αλλά κάνει πράξεις, όπως έκανε με τον νόμο για τις στρατηγικές επενδύσεις ειδικά για τη Θράκη, όπως έκανε με τον αναπτυξιακό νόμο, όπου εκεί ξέρατε ότι είχαμε τον ανταγωνισμό με τη δυτική Μακεδονία και την απολιγνιτοποίηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είπαμε ότι η Θράκη θα είναι πάντα μπροστά, μαζί με την ανατολική Μακεδονία. Όπως ξέρετε, η καταγωγή μου είναι από την Καβάλα και ξέρω πάρα πολύ καλά τα προβλήματα και της Δράμας και της Καβάλας. Τα είχαμε προμετωπίδα και δεν πρέπει να δημιουργούμε εντυπώσεις στους πολίτες, αλλά να πούμε και τις αλήθειες πέρα από τις γενικολογίες. Ακούστηκαν εδώ διάφορα για τους ιμπεριαλισμούς. Πήξαμε πια!

Ένα ζήτημα είναι οι υποδομές. Δεύτερο, οι κρατικές ενισχύσεις και επιδοτήσεις. Έχουμε πρόβλημα -εγώ δεν κρύβομαι- με τη μονάδα κρατικών ενισχύσεων. Πρέπει να είμαστε πιο διεκδικητικοί απέναντι στην Ευρώπη. Σε αυτές τις περιοχές που υστερούν, όπως το κάνουν άλλες χώρες, για παράδειγμα, οι Εσθονοί, οι Λετονοί, οι Σουηδοί, να το κάνουμε και εμείς -σε συνάρτηση με το Ευρωπαϊκό Δίκαιο προφανώς- ώστε να μπορέσουμε να δημιουργήσουμε την ισότητα ευκαιριών, διότι η Θράκη απέχει πολύ από το κέντρο.

Η Θράκη έχει τον φορολογικό ανταγωνισμό από τη Βουλγαρία που είναι μέλος της Ευρωπαϊκής Ένωσης. Έχει τον ανταγωνισμό από την Τουρκία, η οποία μπορεί να παράγει -και είναι τελωνειακή Ένωση- χωρίς τα στάνταρ της Ευρωπαϊκής Ένωσης και να κάνει αθέμιτο ανταγωνισμό στις επιχειρήσεις του Έβρου και της Ροδόπης. Είναι γνωστά αυτά τα προβλήματα και άρα πρέπει να σκύψουμε το κεφάλι για να προχωρήσουμε μπροστά.

Μας δίνει, λοιπόν, έναν μπούσουλα. Εδώ είμαστε για να τον εφαρμόσουμε και εδώ θα είμαστε. Αυτή είναι η υπόσχεση και της επιτροπής και της Προέδρου και συνολικά της κυβερνητικής πλειοψηφίας, δηλαδή ότι δεν θα ξεχαστεί. Όπως το κάναμε με τον αναπτυξιακό νόμο, θα κάνουμε συνεχείς παρεμβάσεις και δεν θα είναι αυτή η τελευταία συζήτηση στην Εθνική Αντιπροσωπεία…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καιρίδη, ολοκληρώστε.

**ΔΗΜΗΤΡΙΟΣ ΚΑΙΡΙΔΗΣ:** Τελειώνω, κύριε Πρόεδρε.

Εδώ υπάρχει το παράλογο του Κανονισμού. Επιτρέψτε μου να το σημειώσω ως νέος Βουλευτής. Παίρνει κάποιος τον λόγο και μιλάει για είκοσι πέντε λεπτά επί παντός επιστητού πλην της Θράκης και ο υπεύθυνος για τα οικονομικά της Θράκης στην επιτροπή έχει πέντε λεπτά και δεν προλαβαίνει να πει τίποτα.

Δεν φταίτε εσείς. Έτσι είναι το πλαίσιο. Από το πρωί πάνω από το μισό χρόνο ομιλίας καταναλώσαμε -έχει φτάσει τώρα 16.10΄ και επιτρέψτε μου να εκφράσω αυτό το παράπονο- συζητώντας τα πάντα πλην της Θράκης. Και έρχεται ο υπεύθυνος συντονιστής των οικονομικών της Θράκης να πει πέντε κουβέντες για τη Θράκη και του δίνονται πέντε λεπτά και πρέπει να τελειώσει, να κλείσει και να σας αποχαιρετήσει.

Λοιπόν, σας λέω τούτο και τελειώνω. Αφορά όλη την Εθνική Αντιπροσωπεία. Εγώ το πιστεύω και ξέρω ότι και εσείς θα το ψηφίζατε, αν δεν υπήρχαν αυτές οι δεσμεύσεις. Προσπαθήσατε προσχηματικά να βρείτε δικαιολογίες εδώ κι εκεί και αποκαλύπτονται. Δεν θέλω να την κάνω αυτή την άχαρη κουβέντα, γιατί πραγματικά θέλω να είμαι εθνικός και συναινετικός σήμερα. Ξέρετε πολύ καλά ότι μπορώ να γίνω και σκληρός, αν χρειαστεί.

Όλη η Εθνική Αντιπροσωπεία στέργει -και αυτό πρέπει να είναι το μήνυμα που στέλνουμε στους Θρακιώτες μας και στους Ανατολικομακεδόνες μας, στην Καβάλα και στη Δράμα μας, στη Ροδόπη, στην Ξάνθη και στον Έβρο μας- και είμαστε πάντα εδώ, δίπλα τους, για να προχωρήσουμε μπροστά στη νέα εποχή, τώρα που δίνονται τέτοιες δυνατότητες αναβάθμισης -και γεωστρατηγικής- με τις αλλαγές που γίνονται. Η Θράκη πρέπει να είναι στο επίκεντρο, κάνοντας τις όποιες αυτές ιδιαιτερότητες το δυνατό χαρτί για να προχωρήσει μπροστά η ανάπτυξη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ξανθόπουλος Θεόφιλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα είναι 6Απριλίου, ημέρα απεργιακών κινητοποιήσεων, ημέρα αγώνα. Είναι ο λαός στους δρόμους και προσπαθεί να δείξει ότι «ως εδώ, δεν πάει άλλο». Αυτό, ως Εθνική Αντιπροσωπεία, πρέπει να το λάβουμε πολύ σοβαρά υπ’ όψιν. Δεύτερον, η 6η Απριλίου είναι η ημέρα της γερμανικής εισβολής στη χώρα. Είναι η «Μάχη των Οχυρών», η μάχη του Λίσσε -γιατί εγώ είμαι από τη Δράμα- είναι το πνεύμα της αντίστασης του λαού μας που πέρασε αυτούσιο στην κατοχή και «αιμοδότησε», τροφοδότησε το μεγαλειώδες έπος της Εθνικής Αντίστασης. Και αυτές οι μέρες αξίζουν ενός ανάλογου σχολιασμού.

Έρχομαι στο κυρίως θέμα, στο πόρισμα της έκθεσης της διακομματικής επιτροπής. Εγώ ήμουν από τους Βουλευτές που συμμετείχαν και παρακολούθησαν. Από το πρωί είμαι εδώ. Βλέπω την αγωνιώδη προσπάθεια των συναδέλφων της Πλειοψηφίας να μας πείσουν ότι το πόρισμα συμπεριλαμβάνει τη Δράμα, την Καβάλα και τους νομούς της Θράκης.

Το πόρισμα το ίδιο, κυρίες και κύριοι συνάδελφοι, γράφει στην προμετωπίδα του στο εξώφυλλο: «Έκθεση Διακομματικής Κοινοβουλευτικής Επιτροπής για την ανάπτυξη της Θράκης». Στο εσώφυλλο γράφει: «Έκθεση της Διακομματικής Κοινοβουλευτικής Επιτροπής για την ανάπτυξη της Θράκης». Σε ένθετο-τσόντα από κάτω -ευτυχώς που υπάρχουν οι υπολογιστές γιατί αλλιώς θα ήταν αυτοκόλλητο- γράφει: «Στρατηγικός Αναπτυξιακός Σχεδιασμός Ανατολικής Μακεδονίας και Θράκης». Αυτό είναι το μόνο σημείο στο οποίο αναφέρεται η ανατολική Μακεδονία και η Θράκη.

Και τώρα στο περιεχόμενο, σταχυολογώ: Σελίδα 7: Έχει επικεφαλίδα «Διακομματική Επιτροπή για την ανάπτυξη της Θράκης». Σελίδα 17: «Άξονες δράσης: αναδιαμόρφωση του πρωτογενή τομέα της Θράκης και αναπτυξιακές προοπτικές». Το πόρισμα το έκανα φύλλο και φτερό. Σελίδα 23: «Δεύτερος άξονας: Ενεργειακή και Περιβαλλοντική Αναβάθμιση της Θράκης σε συνδυασμό με ένα σύγχρονο δίκτυο υποδομών». Σελίδα 57: «Πέμπτος άξονας: Διαπεριφερειακή και Διασυνοριακή συνεργασία. Η Θράκη ως brand name». Εμείς είμαστε εκτός, δεν είμαστε brand name. Σελίδα 75: «Παράρτημα Α’: ο πρωτογενής τομέας στη Θράκη. Η φυτική παραγωγή στη Θράκη. Καλλιεργηθείσα έκταση ανά παραγόμενο προϊόν στις τρεις περιφέρειες της Θράκης: Ξάνθη, Ροδόπη και Έβρος κ.λπ.». «Η καλλιεργηθείσα έκταση ανά παραγόμενο προϊόν στις τρεις περιφέρειες της Θράκης». Υπάρχουν και άλλοι λεπτομερείς πίνακες που έχουν ως αποκλειστικό περιεχόμενο το τι γίνεται στη Θράκη. Σελίδα 98 του πορίσματος: «Ενίσχυση της καπνοκαλλιέργειας και των καπνοπαραγωγών στην περιοχή της Θράκης». Σελίδα 110 του πορίσματος: «Η αλιεία στη Θράκη: Αλιευτικός Συνεταιρισμός Βιστωνίδας και Βιστωνικού κόλπου «Άγιος Νικόλαος», Πόρτο Λάγος Ξάνθης του Δήμου Αβδήρων Ξάνθης. Αλιευτικός Επαγγελματικός Σύλλογος Δήμου Αβδήρων. Σύλλογος Παράκτιων Αλιέων «Η Παναγία» του Δήμου Κομοτηνής. Αγροτικός Αλιευτικός Σύλλογος Αλεξανδρούπολης». Το από εδώ κομμάτι της Καβάλας, δηλαδή η Θάσος, είναι απόν- εκκωφαντική η απουσία.

Αυτό, λοιπόν, είναι το πλαίσιο εντός του οποίου ασχολήθηκε η επιτροπή ενάμιση χρόνο. Έγιναν συνομιλίες, υπήρξε συνεργασία με τους φορείς, βεβαίως. Ο μόνος φορέας που κλήθηκε από τη Δράμα ήταν το επιμελητήριο Δράμας μαζί με τα υπόλοιπα επιμελητήρια. Στάλθηκε και ένα e-mail από την επιτροπή προς τους δήμους της Δράμας. Δεν είδατε τον Δήμο Νευροκοπίου, για παράδειγμα, για να μιλήσετε για το χιονοδρομικό κέντρο του Φαλακρού, που είναι το μοναδικό χιονοδρομικό κέντρο της περιοχής μας. Η σιδηροδρομική Εγνατία εξελίσσεται ερήμην της Δράμας και της Καβάλας. Έμειναν απ’ έξω δύο μεγάλα αστικά κέντρα. Ουσιαστικά, μιλάμε για δύο περιοχές οι οποίες μόνο θετικά μπορεί να προσδώσουν στη ζωντάνια και στην εμπορική σημασία που έχει η νέα σιδηροδρομική Εγνατία.

Και τέλος, επειδή είστε εδώ, κύριε Υπουργέ, θα ήθελα να ακούσω κάτι. Αυτές τις μέρες το ΔΙΠΑΕ, το Διεθνές Πανεπιστήμιο της Ελλάδος προχωράει στην αναμόρφωση του χάρτη, όπου τα πανεπιστημιακά ιδρύματα της Δράμας και της Καβάλας είναι εκτός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Αυτό είναι, λοιπόν, το ολιστικό σχέδιο για την ανάπτυξη της Θράκης, στο οποίο η ανατολική Μακεδονία, η Δράμα και η Καβάλα είναι ο φτωχός συγγενής. Ως προς τα λοιπά, προσυπογράφω πλήρως -γιατί τελειώνει ο χρόνος- τα όσα είπε η Βουλευτής του ΚΙΝΑΛ από τη Δράμα, η κ. Κεφαλίδου.

Θέλω να πω κάτι και να κλείσω. Η προεργασία όλου του πορίσματος ήταν με την επιμέλεια, την επίσπευση και την πολιτική ευθύνη της Νέας Δημοκρατίας. Η Νέα Δημοκρατία προσδιόρισε το πλαίσιο για τη Θράκη και αναγκαστικά οι προτάσεις του ΣΥΡΙΖΑ έχουν αυτή τη στόχευση. Εμείς δεν μπορούσαμε να βάλουμε ένα άλλο πλαίσιο από μόνοι μας. Σταθήκαμε στο πλαίσιο που έθεσε η πλειοψηφία.

Οι λόγοι υστέρησης της Θράκης είναι δεδομένοι και εξαιτίας αυτής της υστέρησης -και εννοώ της ανατολικής Μακεδονίας και Θράκης της ευρύτερης περιοχής- πρέπει να υπάρξει φροντίδα υπερβάλλουσας ανάπτυξης, για να έρθουμε στον μέσο όρο. Τίποτα τέτοιο δεν καταγράφεται σε αυτό το πόρισμα. Το ανθρώπινο δυναμικό είναι καθοριστικός παράγοντας για την ανάπτυξη και κάθε μείωση της επιστημονικής και εκπαιδευτικής φροντίδας για τον πληθυσμό της ανατολικής Μακεδονίας και Θράκης υπονομεύει εκ των ένδον αυτή την προσπάθεια.

Τέλος, ως ΣΥΡΙΖΑ, έχουμε καταθέσει το πόρισμά μας. Μιλάμε για τη δημιουργία του τεχνολογικού campus, τη βελτίωση των κάθετων υποδομών στην περιοχή, τη δημιουργία του οργανισμού ανάπτυξης και ενίσχυσης της συνεργασίας της Νοτιοανατολικής Ευρώπης με επίκεντρο τη Θράκη. Ο στόχος είναι σε ορίζοντα έξι ετών να έχει αυξηθεί η παραγόμενη προστιθέμενη αξία στην περιοχή μας και να έχει βελτιωθεί η τομεακή της σύνθεση. Αυτό το αναφέρω, για να μην υπάρχει καμμία επιφύλαξη για το πώς προσεγγίσαμε τις λειτουργίες της επιτροπής.

Σας ευχαριστώ, κύριε Πρόεδρε, για την κατανόηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ξανθόπουλο.

Θα δώσω τον λόγο στον Αναπληρωτή Υπουργό Παιδείας τον κ. Συρίγο και μετά θα συνεχίσουμε τον κατάλογο. Θα ακολουθήσει η κ. Ασημακοπούλου και η κ. Αδαμοπούλου.

Έχετε τον λόγο, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι, το 1990 ο τότε Πρωθυπουργός Κώστας Μητσοτάκης όρισε την κυβερνητική επιτροπή Θράκης με πρόεδρο την αείμνηστη Βιργινία Τσουδερού. Στην επιτροπή αυτή υπήρχε η σύμφωνη γνώμη και των τριών Αρχηγών των κομμάτων που συμμετείχαν στην οικουμενική κυβέρνηση. Ακολούθησε μια διακομματική κοινοβουλευτική επιτροπή που προχώρησε τότε σε ένα ομόφωνο πόρισμα, βάσει του οποίου η ελληνική πολιτεία άλλαξε την πολιτική της έναντι της Θράκης. Δόθηκε ιδιαίτερη έμφαση στην οικονομική ανάπτυξη της περιοχής και υπήρξε μια εξαιρετική μελέτη της Ακαδημίας Αθηνών που για την εποχή της άλλαζε ριζικά τα δεδομένα ως προς την αντίληψη καινοτόμων πρακτικών που θα βελτίωναν την οικονομία της περιοχής.

Η πιο ριζοσπαστική και προοδευτική πρόταση αφορούσε στην αντιμετώπιση της μουσουλμανικής μειονότητας της Θράκης και είχε όνομα: ισονομία και ισοπολιτεία.

Τον Μάιο του 1990, ο τότε Πρωθυπουργός Κώστας Μητσοτάκης ξεκίνησε την εφαρμογή της νέας αυτής πολιτικής τερματίζοντας οριστικά διοικητικές πρακτικές διακρίσεων που είχαν ξεκινήσει επί δικτατορίας. Ο Μητσοτάκης όρισε ότι μοναδικό κριτήριο της διοικήσεως έναντι όλων των πολιτών είναι η κατοχή των νομίμων προσόντων από τον αιτούντα και ότι όλοι οι Έλληνες απολαμβάνουν τα ίδια δικαιώματα και έχουν τις ίδιες υποχρεώσεις ασχέτως θρησκεύματος. Έκτοτε, η πολιτική της ισονομίας και της ισοπολιτείας ακολουθήθηκε με υποδειγματικό τρόπο απ’ όλες τις κυβερνήσεις μέχρι σήμερα και είναι προς τιμήν του ελληνικού κράτους που το λέω αυτό το πράγμα. Είναι μία διακομματική συναίνεση που περιείχε όλες τις κυβερνήσεις.

Το πόρισμα εκείνης της επιτροπής είχε τη σημασία του στον καιρό του. Ήταν, όμως, ένα κείμενο τριάντα ετών, χρειαζόταν να τα ξαναδούμε όλα από την αρχή. Απευθείας διάδοχος εκείνης της επιτροπής του 1990 είναι η διακομματική επιτροπή για την ανάπτυξη της Θράκης που συστάθηκε το 2020 υπό την Προεδρία της Ντόρας Μπακογιάννη. Μεταξύ άλλων, αναφέρεται και στα θέματα παιδείας, διότι τα θέματα παιδείας είναι στην καρδιά των μεταρρυθμίσεων για τη Θράκη.

Θα αναφερθώ με αυτή την ευκαιρία λίγο περισσότερο στο Δημοκρίτειο Πανεπιστήμιο Θράκης. Το Δημοκρίτειο Πανεπιστήμιο απετέλεσε στρατηγική επιλογή τη δεκαετία του ΄70, όπως στρατηγική επιλογή ήταν και η δημιουργία του Πανεπιστημίου Αιγαίου τη δεκαετία του ’80. Στρατηγικές επιλογές σημαίνουν κάτι μακροπρόθεσμο. Είναι αυτές που «τινάχτηκαν» στον αέρα το 2019, όταν άκριτα με ένα νόμο μετεξελίχθηκαν τα ΤΕΙ σε πανεπιστήμια. Έτσι, έχουμε τα ακόλουθα φαινόμενα. Δημιουργούνται πανεπιστημιακά τμήματα σε μεγάλα αστικά κέντρα με ευθέως ανταγωνιστικό επιστημονικό αντικείμενο με αυτά που διδάσκονται στο Δημοκρίτειο ή στο Πανεπιστήμιο Αιγαίου. Ποιος φοιτητής θα επιλέξει να πάει σε ένα μακρινό, σε ένα ακριτικό πανεπιστήμιο, όταν μπορεί να σπουδάσει αυτά που θέλει δίπλα του, παρότι η Θράκη και το Αιγαίο από πλευράς ακαδημαϊκού δυναμικού είναι εξαιρετικά υψηλά, όπως αποδεικνύεται με αντικειμενικά κριτήρια;

Δεύτερο πρόβλημα είναι η αφαίμαξη του ακαδημαϊκού προσωπικού. Τα νέα τμήματα στα μεγάλα αστικά κέντρα παίρνουν τους καθηγητές από το Δημοκρίτειο και το Πανεπιστήμιο Αιγαίου.

Τρίτο πρόβλημα. Επειδή άκουσα προηγουμένως κάποιες οιμωγές για το θέμα του Διδυμοτείχου και της Νοσηλευτικής Διδυμοτείχου, πότε άρχισαν τα πολύ σοβαρά προβλήματα με τη Νοσηλευτική Διδυμοτείχου; Όταν έγινε πανεπιστημιακό τμήμα το 2019. Μετά το 2019 υποχρεωτικώς όλοι οι διδάσκοντες πρέπει να έχουν διδακτορικό δίπλωμα. Πού να βρεις ανθρώπους με διδακτορικό δίπλωμα στο Διδυμότειχο που να έχουν εξειδικευτεί στη Νοσηλευτική και πόσους μπορείς να βρεις; Αποτέλεσμα: Πλείστα μαθήματα της Νοσηλευτικής δεν διδάσκονταν στο συγκεκριμένο τμήμα λόγω ελλείψεως καθηγητών με διδακτορικό.

Εμείς τι κάνουμε; Εμείς στηρίζουμε συνειδητά τη στρατηγική επιλογή της δημιουργίας του Δημοκριτείου Πανεπιστημίου Θράκης. Θεωρούμε ότι το Δημοκρίτειο πέτυχε στο έργο του. Αποτελεί εδώ και χρόνια ατμομηχανή αναπτύξεως της ευρύτερης περιοχής. Η στέρεη επιστημονική γνώση που προσφέρει, η παρουσία ενός μεγάλου αριθμού νέων ανθρώπων που φοιτούν στα τμήματα, το ακαδημαϊκό προσωπικό έχουν αλλάξει την περιοχή. Άνθρωποι οι οποίοι πήγαν στην Κομοτηνή τη δεκαετία του ΄70 έχουν να λένε για το πώς έχει αλλάξει μέσα σε αυτές τις δεκαετίες πλήρως η εικόνα της περιοχής.

Αυτή την επιλογή στηρίζουμε με συγκεκριμένα μέτρα. Αυξήσαμε τον αριθμό των θέσεων στο Δημοκρίτειο. Περιορίσαμε την ανεξέλεγκτη μετεγγραφή φοιτητών από ακριτικά πανεπιστήμια προς τα μεγάλα αστικά κέντρα, ορίζοντας συγκεκριμένα αυστηρά ακαδημαϊκά κριτήρια και κοινωνικά δίκαια κριτήρια. Αυξήσαμε ειδικά στη Θράκη το στεγαστικό επίδομα για τους φοιτητές της περιοχής. Αυξήσαμε συγκριτικά με άλλα ΑΕΙ τον αριθμό των νέων μελών ΔΕΠ. Επίσης, στη Θράκη όλοι οι φοιτητές έχουν σίτιση.

Ευχαριστούμε πάρα πολύ ως Υπουργείο Παιδείας για το πόρισμα και για τη συνεργασία που είχαμε με το Προεδρείο της επιτροπής και ιδίως με την Πρόεδρο, την κ. Μπακογιάννη, και προφανώς υιοθετούμε απολύτως τα συμπεράσματά του.

Συνεχίζουμε με τη δημιουργία φοιτητικών εστιών και νέων υποδομών για το Δημοκρίτειο Πανεπιστήμιο, ούτως ώστε ένας γονιός να μην έχει να σκέφτεται πού θα μείνει το παιδί του όταν θα ανέβει πάνω. Σημειώνουμε τα όσα αναφέρονται και θα επεκτείνουμε το τεχνολογικό campus που θα έχει ως επίκεντρο την Πολυτεχνική Σχολή του Δημοκρίτειου Πανεπιστημίου και θα υποστηρίζει τις βιομηχανίες και τις επιχειρήσεις της περιοχής. Είναι αυτές οι επιχειρήσεις στις οποίες κάνουν πρακτική άσκηση οι φοιτητές.

Στο αμέσως επόμενο χρονικό διάστημα θα στηρίξουμε και με άλλα μέτρα το Δημοκρίτειο. Θα δημιουργηθεί Τμήμα Ψυχολογίας στο Διδυμότειχο. Ήδη υπάρχει στενή συνεργασία μεταξύ του δήμου και του Δημοκριτείου Πανεπιστημίου Θράκης, έχει εντοπιστεί η περιοχή όπου θα χτιστεί η νέα Πανεπιστημιούπολη Διδυμοτείχου και με τη βοήθεια της περιφέρειας εκπονούνται ήδη οι σχετικές μελέτες.

Επόμενο βήμα είναι να δημιουργηθεί –μετά δηλαδή το Τμήμα Ψυχολογίας Διδυμοτείχου- και Τμήμα Εργοθεραπείας στην Κομοτηνή με απώτερο στόχο -και εδώ έρχομαι στο ερώτημα για το τι προβλέπουμε για την ανατολική Μακεδονία από πλευράς της περιφέρειας-, με σωστό τρόπο και προσεκτική μελέτη να αγκαλιάσει το Δημοκρίτειο ολόκληρη την Περιφέρεια της Ανατολικής Μακεδονίας και Θράκης.

Επειδή συχνά, όταν αναφερόμαστε στη Θράκη, αναφερόμαστε και στη μουσουλμανική μειονότητα, ας αναφερθώ και σε κάποια στοιχεία για τη σχέση του Δημοκριτείου με τη μειονότητα. Τα στοιχεία βασίζονται σε μια πρόσφατη διδακτορική έρευνα που έκανε μία εκπαιδευτικός, η Εύη Στυλιανίδου. Θυμίζω ότι με το ν.2525/1997, όταν ήταν Υπουργός Παιδείας ο Γιώργος Παπανδρέου, θεσπίστηκε ειδική ποσόστωση 0,5% για την επιπλέον εισαγωγή αποφοίτων λυκείου-μελών της μουσουλμανικής μειονότητας στα ΑΕΙ. Αυτά τα στοιχεία δεν έχουν ξαναβγεί έως τώρα στη δημοσιότητα. Σε διάστημα είκοσι ετών, από το 1997 ως το 2018, έχουν αποφοιτήσει ειδικά από το Δημοκρίτειο εκατοντάδες μέλη της μειονότητας, κυρίως από τα παιδαγωγικά τμήματα. Στους αποφοίτους του Δημοκρίτειου περιλαμβάνονται αυτή την εικοσαετία τριάντα τέσσερις δικηγόροι, δεκαπέντε ιατροί, δώδεκα πολιτικοί μηχανικοί και έντεκα ηλεκτρολόγοι μηχανικοί. Αναφέρομαι σε αυτούς ειδικά, διότι έχουν φοιτήσει σε τμήματα, που κατά τεκμήριο θεωρούνται δύσκολα και απαιτητικά ως προς τη φοίτηση. Και όμως, είμαστε υπερήφανοι που αυτά τα παιδιά, αυτοί οι νέοι άνθρωποι μπόρεσαν και τα κατάφεραν. Είναι αποτέλεσμα της πολιτικής ισονομίας και ισοπολιτείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα ζητήσω, κύριε Πρόεδρε, την ανοχή σας για δύο λεπτά.

Επιπλέον, τα στοιχεία για το φύλο των φοιτητών δείχνουν ότι στα χρόνια μετά το 2004 οι γυναίκες-μέλη της μουσουλμανικής μειονότητας είναι περισσότερες από τους άρρενες συναδέλφους τους.

Καθώς και ο λόγος για τη μουσουλμανική μειονότητα, επιτρέψτε μου κάποια ευρύτερα σχόλια για τους μουσουλμάνους συμπολίτες μας. Θα αναφερθώ σε ένα πρόσφατο παράδειγμα. Κατά την περίοδο ακμής της οργανώσεως «Ισλαμικό Κράτος» συνέρρεαν από όλη την Ευρώπη, για να πάνε να καταταχθούν στις τάξεις του, μουσουλμάνοι από την Ευρώπη. Ήταν οι λεγόμενοι ξένοι μαχητές. Οι αριθμοί τους ήταν πάρα πολύ μεγάλοι. Υπολογίζεται ότι καθ’ όλη αυτή τη διάρκεια ήταν οκτώ με δέκα χιλιάδες άτομα. Δύο ή τρεις χιλιάδες ήταν από τη Γαλλία και άλλοι τόσοι από τη Γερμανία. Ακόμα και από την Αλβανία ή το Κοσσυφοπέδιο υπολογίζεται ότι συμμετείχαν στο «Ισλαμικό Κράτος» από εξακόσια άτομα. Ακόμη και η Ιρλανδία, που δεν έχει γηγενή ισλαμική μειονότητα, είχε εξήντα άτομα στο «Ισλαμικό Κράτος». Πόσοι συμμετείχαν από την υπέρ των εκατό χιλιάδων ατόμων μουσουλμανική μειονότητα στην Ελλάδα; Κανείς, ούτε ένας! Το λέω αυτό, διότι σημαίνει ότι κάτι καλό σε τελική ανάλυση πρέπει να κάνουμε και να διαφέρουμε από όλη την Ευρώπη σε αυτό το θέμα. Και αυτή η αναφορά δεν απευθύνεται τόσο σε αυτήν εδώ την Αίθουσα, όσο σε αυτές τις χώρες που κατά καιρούς μας κουνάνε το δάχτυλο για το τι γίνεται στη μειονότητα.

Έχουμε και άλλα θαυμαστά παραδείγματα. Στο ιεροδιδασκαλείο Κομοτηνής, -ακούς σε ιεροδιδασκαλείο, μεντρεσές, οπισθοδρόμηση, σου λέει- το 40% του ιεροδιδασκαλείου Κομοτηνής είναι κορίτσια. Πόσα ιεροδιδασκαλεία στον κόσμο έχουν σχεδόν το μισό τους πληθυσμό κορίτσια; Δεν τα αφήνουν ούτε να περάσουν από την πόρτα.

Να αναφερθώ και σε κάτι πιο πρόσφατο. Έχουμε αποδείξει ότι στην Ελλάδα σεβόμαστε και τη μειονότητα μέσα στη μειονότητα. Στη Θράκη υπάρχει μια μικρή ομάδα αλεβιτών μουσουλμάνων, οι οποίοι βρίσκονται επικεντρωμένοι στον Έβρο. Προσφάτως είχα την τιμή να επισκεφτώ τον πρώτο ευκτήριο οίκο τους, το Τζεμ Εβί στο Μέγα Δέρειο, επισήμως αναγνωρισμένο από το ελληνικό κράτος και χτισμένο με τις προσφορές των πιστών. Σε άλλες χώρες, όπως η Τουρκία, οι αλεβίτες διώκονται. Προφανώς συντάσσομαι απολύτως με τα όσα πολύ σωστά ανέφερε ο συνάδελφος κ. Ρουσόπουλος για τους μουφτήδες και τις μουφτείες.

Κλείνοντας, αξίζουν θερμά συγχαρητήρια στα μέλη της διακομματικής επιτροπής. Ειδική αναφορά στον κ. Ρουσόπουλο, επικεφαλής της Ομάδας Εργασίας Θεσμικών και Διασυνοριακών Θεμάτων, στον κ. Δημήτρη Καιρίδη, συνάδελφό μου και στο πανεπιστήμιο, επικεφαλής της Ομάδας Εργασίας Αναπτυξιακών Θεμάτων. Οφειλόμενη τιμή στην Πρόεδρο της Επιτροπής, την κ. Ντόρα Μπακογιάννη, που αγκάλιασε το συγκεκριμένο έργο και οδήγησε στο συγκεκριμένο πόρισμα. Θα αποτελεί πυξίδα και σημείο αναφοράς τα επόμενα χρόνια για τις κυβερνήσεις που θα κατευθύνουν τα βήματα της ελληνικής πολιτείας στη Θράκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Εμείς ευχαριστούμε τον κύριο Υπουργό.

Επόμενη ομιλήτρια η κ. Ασημακοπούλου Σοφία - Χάιδω από την Ελληνική Λύση.

Έχετε τον λόγο, κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα περίμενε κάποιος, λόγω της καίριας θέσης της, η Θράκη να έχει ιδιαίτερη ανάπτυξη σε όλους τους τομείς, κάτι που δυστυχώς διαχρονικά δεν συνέβαινε. Αντιθέτως, βρισκόταν -θα λέγαμε- στο περιθώριο. Πρέπει να δοθεί ιδιαίτερη προσοχή στην ευαίσθητη αυτή περιοχή, καθότι μέλη οργανώσεων αυτοπροσδιορίζονται ως τουρκικές, καθοδηγούμενες από την Τουρκία, προκειμένου στη συνέχεια να αναγνωριστούν ως τέτοιες. Δεν πρέπει να επιτραπεί σε οποιονδήποτε, με πρόσχημα την ατομική ελευθερία προς αυτοπροσδιορισμό και τη θρησκευτική ελευθερία, να ανοίξει θέματα που συνδέονται με την εθνική ασφάλεια, την εδαφική ακεραιότητα, τη δημοκρατική πολιτική εξουσία και τη δημόσια τάξη.

Σε ό,τι έχει να κάνει με την έκθεση, σε μία αγροτική περιοχή όπως η Θράκη ο πρωτογενής τομέας δοκιμάζεται τοπικά για να αναδείξει αποτελέσματα και σε εθνικό επίπεδο. Η ιδιαίτερα υψηλής παραγωγικότητας αγροτική της γη και όχι μόνο αποτελεί έναν εθνικό θησαυρό και γι’ αυτόν τον λόγο θα περιμένουμε να δοθούν περισσότερα κίνητρα, ιδίως στους νέους αγρότες, τόσα φορολογικά και ασφαλιστικά, όσο και σε ό,τι έχει να κάνει με τις κοινοτικές ενισχύσεις.

Αξίζει να αναφερθούμε και στην ανάπτυξη του τουρισμού της περιοχής της Θράκης, καθώς θεωρούμε ότι ένα σημαντικό κομμάτι του τουρισμού που θα πρέπει να αναπτυχθεί είναι ο ορθόδοξος θρησκευτικός τουρισμός. Ταυτόχρονα, η ανθρωποκεντρική προσέγγιση του τουριστικού προϊόντος είναι η λέξη κλειδί για να αναπτυχθεί ένα νέο μοντέλο τουρισμού, του λεγόμενου βιωματικού, που βασίζεται στην κληρονομιά και τον πολιτισμό της Ελλάδας, αλλά κυρίως για να δοθεί νέα ώθηση στην ευρύτερη περιοχή.

Όπως προέκυψε από έρευνα του Αριστοτελείου Πανεπιστημίου Θεσσαλονίκης, το δίπτυχο ήλιος-θάλασσα, που σχεδόν ταυτίζεται με τον μαζικό τουρισμό, δεν είναι πλέον αρκετό για να ικανοποιήσει τις νέες ανάγκες του ταξιδιώτη αλλά και τις σύγχρονες τάσεις όπως αυτές διαμορφώνονται στη μετά–COVID εποχή. Αυτό σημαίνει, ότι η ανάπτυξη του προϊόντος προσανατολίζεται στον επισκέπτη και την τοπική κοινωνία, δίνοντας έμφαση στις αξίες και ανάγκες του.

Από την έρευνα φαίνεται -και θα το καταθέσουμε στα Πρακτικά- ότι ελάχιστες επιχειρήσεις μέχρι τώρα έχουν αναπτύξει τουριστικές δραστηριότητες βιωματικού τουρισμού. Σύμφωνα με την τελευταία έκθεση Οικονομικού Περιβάλλοντος Θράκης, που παρουσιάστηκε το 2019, μόνο τέσσερις στις δέκα επιχειρήσεις που λειτουργούν στα παραδοσιακά κέντρα των πόλεων της Θράκης πραγματοποίησαν πωλήσεις σε ξένους τουρίστες το 2018. Μάλιστα, στο 4,68% μειώθηκε η μέση συμμετοχή των ξένων τουριστών στα ετήσια οικονομικά αποτελέσματα των επιχειρήσεων που λειτουργούν στα εμπορικά κέντρα των πόλεων της Θράκης.

Η οικονομία της Ξάνθης είναι εκείνη που επλήγη περισσότερο με οκτώ στις δέκα επιχειρήσεις να εμφανίζουν απώλειες κατά περίπτωση σοβαρές στους ετήσιους τζίρους του 2018, ενώ στην Αλεξανδρούπολη και στην Κομοτηνή το ποσοστό των επιχειρήσεων που κατέγραψαν αρνητικές επιδόσεις ανέρχεται στο 4,61% και 51,40% αντίστοιχα. Οι αριθμοί μιλούν.

Βασική στόχευση θα πρέπει να είναι η εφαρμογή ενός αναπτυξιακού μοντέλου, η εφαρμογή του οποίου θα κατακτήσει την περιοχή έναν αναγνωρίσιμο, ποιοτικό και ανταγωνιστικό τουριστικό προορισμό με την ταυτόχρονη ανάδειξη της ποικιλίας δραστηριοτήτων που προσφέρει η περιοχή, διατηρώντας την ισορροπία του περιβάλλοντος.

Θα ήταν σοβαρή παράλειψη να μην αναφερθούμε και σε ό,τι έχει να κάνει με την εκπαίδευση στα ποσοστά μαθητικής διαρροής στην περιοχή της Θράκης. Σύμφωνα με τα στοιχεία της έρευνας του Ινστιτούτου Εκπαιδευτικής Πολιτικής που δημιουργήθηκε το 2019, τα οποία θα καταθέσουμε στα Πρακτικά, και πιο συγκεκριμένα για τη Ροδόπη η διαρροή στο δημόσιο δημοτικό σχολείο στη Ροδόπη διαμορφώθηκε στο 2,90% για τις τάξεις Α΄, Β΄ και Γ΄ και 3,70% για τις τάξεις Δ΄, Ε΄, και ΣΤ΄, τη στιγμή που ο πανελλαδικός μέσος όρος είναι στο 1,8% για τις τρεις πρώτες τάξεις του δημοτικού και στο 1,5% για τις τρεις τελευταίες.

Η εικόνα χειροτερεύει όσον αφορά στη δευτεροβάθμια εκπαίδευση. Καταγράφεται ποσοστό διαρροής 11,7%, όταν ο πανελλαδικός μέσος όρος είναι στο 4,6%. Το πρόβλημα είναι γενικευμένο στη Θράκη, όπως αποτυπώνεται και στους σχετικούς πίνακες. Αποτέλεσμα είναι σε επίπεδο περιφερειών της χώρας η Περιφέρεια Ανατολικής Μακεδονίας-Θράκης να κατέχει την πρωτιά. Συγκεκριμένα, όπως προαναφέραμε, στο 2,83% διαμορφώνεται η μαθητική διαρροή στις τρεις πρώτες τάξεις του δημοτικού και 2,81% στις τελευταίες, τη στιγμή που ο πανελλαδικός ποσοστιαίος μέσος όρος είναι στο 1,79% και 1,54% αντίστοιχα. Η ίδια εικόνα ισχύει και για το γυμνάσιο: 8,8% είναι το ποσοστό διαρροής, όταν σε όλη τη χώρα το ποσοστό είναι στο 4,6%. Έχετε προχωρήσει σε σχετικές έρευνες για τον λόγο που υφίσταται αυτή η τεράστια διαρροή; Πώς να μιλήσουμε για ανάπτυξη της περιοχής, όταν έχουμε τόσο υψηλά ποσοστά μαθητικής διαρροής, αν λάβουμε ως δεδομένο ότι από την εκπαίδευση ξεκινούν όλα;

Κλείνοντας, μια μεγάλη πληγή, την οποία με κάθε ευκαιρία οφείλουμε να επισημάνουμε, είναι ότι όσοι νέοι έφυγαν -περίπου εξακόσιες πενήντα χιλιάδες- στο εξωτερικό στα χρόνια της κρίσης και των μνημονίων για να βρουν δουλειά στο εξωτερικό, δώστε τους κίνητρα να γυρίσουν πίσω στην πατρίδα μας. Οφείλουμε να τους δώσουμε. Εμείς στην Ελληνική Λύση το λέμε και θα το λέμε πάντα. Η Ελλάδα δεν τελειώνει στη Θράκη. Η Ελλάδα αρχίζει από τη Θράκη.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε τώρα στο Βήμα την κ. Αδαμοπούλου, Ανεξάρτητη Βουλευτή, η οποία είναι και η τελευταία του δεύτερου κύκλου ομιλητών και μετά συνεχίζουμε με τον τρίτο κύκλο με πρώτο ομιλητή τον κ. Κουμουτσάκο. Μετά είναι ο κ. Ζεϊμπέκ, ο κ. Δημοσχάκης και έπεται συνέχεια.

Έχετε τον λόγο, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Αναμφίβολα η σημερινή συζήτηση είναι πολύ σημαντική ως προς την ανταλλαγή απόψεων και την κατάθεση προτάσεων για να προωθήσουμε την ανάπτυξη της ακριτικής περιοχής της Θράκης. Για τα προβλήματα δεν χρειάζεται να πω κάτι παραπάνω από αυτό το οποίο διαπιστώνει η ίδια η έκθεση της διακομματικής επιτροπής. Η περιοχή αυτή παρουσιάζει υψηλά ποσοστά ανεργίας, δημογραφική απίσχναση, χαμηλό βιοτικό επίπεδο. Χαρακτηριστικό είναι ότι στον Ευρωπαϊκό Περιφερειακό Δείκτη Ανταγωνιστικότητας η Θράκη βρίσκεται στην 256η θέση μεταξύ 268 περιφερειών της Ευρωπαϊκής Ένωσης, βρίσκεται δηλαδή στο χαμηλότερο επίπεδο ανάπτυξης. Υστερεί του ευρωπαϊκού μέσου όρου σε κάθε παράμετρο που συνεκτιμά ο δείκτης: Στην αποτελεσματικότητα του επιχειρηματικού περιβάλλοντος, στην καινοτομία, στις οικονομικές συνθήκες.

Πρόκειται, λοιπόν, για μία περιοχή την οποία η πολιτεία έχει εγκαταλείψει, κυριολεκτικά, χωρίς σοβαρό σχεδιασμό. Έχει αποδεκατιστεί τα συγκριτικά πλεονεκτήματα της περιοχής αυτής.

Να μην κλείνουμε τα μάτια, λοιπόν, μπροστά στην πραγματικότητα ότι η Θράκη είναι ουραγός της Ευρωπαϊκής Ένωσης. Είναι μία εξοργιστική, θλιβερή και ντροπιαστική πραγματικότητα, την οποία πρέπει να βλέπουμε κατάματα.

Δύο είναι τα κεντρικά σημεία στα οποία θα πρέπει να εστιάσει η σημερινή συζήτηση ως προς τα στοιχειώδη της σημερινής πρωτοβουλίας.

Το πρώτο είναι ότι θα πρέπει να αποτυπωθεί ξεκάθαρα ως πολιτική βούληση από όλους εντός του Κοινοβουλίου ότι άμεσα θα υπάρξει μία γενικότερη προώθηση πολλαπλών και πολυδιάστατων έργων βελτίωσης των συνθηκών στην παραμελημένη Θράκη και ότι αυτή η διαδικασία δεν θα σταματήσει με τις αλλεπάλληλες εναλλαγές κυβερνήσεων στο μέλλον. Για να το πω με τεχνοκρατικούς όρους της σύγχρονης εποχής, η Θράκη είναι μια περιοχή η οποία υστερεί και σε επίπεδο χρηματοδότησης και ανάπτυξης σε σχέση με άλλες περιοχές. Οποιοσδήποτε, λοιπόν, σχεδιασμός θα πρέπει να παραμείνει ενεργός και αδιαλείπτως μακροπρόθεσμα.

Αυτό τι προϋποθέτει -και είναι το δεύτερο σημείο; Ότι θα πρέπει να εγκαταλείψουμε τους πολιτικαντισμούς, τις κομματικές αγκυλώσεις και να είμαστε πολυσυλλεκτικοί, ώστε να αλληλεπιδράσουν οι ιδέες που έχουν καταθέσει όλα τα κόμματα. Διότι όλοι έχουν καταθέσει ενδιαφέρουσες ιδέες. Άρα θα πρέπει να γίνει όσμωση αυτών των ιδεών.

Ως εισαγωγική παρατήρηση να πω αυτό που επισημαίνει ο Καθηγητής του Πανεπιστημίου Μακεδονίας κ. Λόης Λαμπρινίδης, ότι το πόρισμα δεν θα έπρεπε να είναι ένα ακόμα απλό αναπτυξιακό πρόγραμμα, με την έννοια ότι στη σχετική απόφαση της Ολομέλειας της Βουλής δεν κατατέθηκε συγκεκριμένος προϋπολογισμός για αυτό το αναπτυξιακό σχέδιο ως προς την ανάπτυξη της περιοχής. Άρα, για να μπορέσει αυτό το πόρισμα να λειτουργήσει αποτελεσματικά, οι στόχοι θα πρέπει να αποτελέσουν αιρεσιμότητα για τη χρηματοδότηση της περιοχής και βέβαια, να προβλεφθεί ένας μηχανισμός ελέγχου και εποπτείας της υλοποίησης του πορίσματος σε συνεργασία με την επιτροπή της Βουλής με την Περιφέρεια Ανατολικής Μακεδονίας και Θράκης και με θεσμικούς φορείς της περιοχής.

Η Θράκη, λοιπόν, αναμφίβολα χρειάζεται αλλαγή του παραγωγικού της μοντέλου. Βλέπουμε μια επιμονή στη μονοθεματικότητα της οικονομίας, η οποία εστιάζει στον τοπικό ιστό γύρω από τη στρατιωτικοποίηση, ακριβώς για να εξυπηρετηθούν τα αμερικανο-νατοϊκά συμφέροντα, κάτι το οποίο έχει πνίξει το αναπτυξιακό όραμα σε αυτό το χρήσιμο και σημαντικό ακριτικό γεωγραφικό μας διαμέρισμα και υπονομεύει την κοινωνική δυναμική.

Παρά το γεγονός ότι βρίσκεται και με τα δύο πόδια στο ενεργειακό σταυροδρόμι των Βαλκανίων μέσω της διέλευσης των δύο αγωγών φυσικού αερίου, η Θράκη πρακτικά δεν καρπώνεται τίποτε που προσφέρει σε δυναμική ανάπτυξης, ούτε καν πρόσβαση στο δίκτυο του ίδιου του φυσικού αερίου. Είναι ενεργειακά φτωχή. Θα επικαλεστώ κάποια στοιχεία από το πόρισμα και από τα σχόλια του Κομμουνιστικού Κόμματος Ελλάδας, που λέει χαρακτηριστικά ότι το τελευταίο διάστημα έχουν δοθεί άδειες εγκατάστασης σταθμών παραγωγής ενέργειας με καύσιμο το φυσικό αέριο σε μεγάλους επιχειρηματικούς ομίλους, όπως είναι η «ΝΤΑΜΚΟ» του ομίλου Κοπελούζου και η «ΤΕΡΝΑ». Παρά το γεγονός ότι υπάρχουν δημοσιεύματα για άνοιγμα θέσεων εργασίας, οι θέσεις θα είναι ελάχιστες και θα κρατήσουν για ένα πολύ μικρό χρονικό διάστημα, με τη γνωστή, βεβαίως, απορυθμισμένη κατάσταση που χαρακτηρίζει τις εργασιακές σχέσεις και τις ελαστικές εργασιακές σχέσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χρειάζεται, λοιπόν, να συγκροτηθεί, πράγματι, ένας δημόσιος κρατικός φορέας, ο οποίος θα αξιοποιεί τον ενεργειακό πλούτο αυτής της περιοχής, κοινωνικοποιώντας αυτούς τους πόρους, γιατί είναι μια περιοχή πλούσια και σε ορυκτό πλούτο, σε μεταλλεύματα, σε χρυσό, σε άργυρο. Μιλάει η Κυβέρνηση για τις σπάνιες γαίες της Θράκης, για τα κοιτάσματα λιθίου, όμως, θα έρθει μία εταιρεία, η «ELDORADO GOLD», η οποία θα κάνει πλιάτσικο σε αυτόν τον χρήσιμο και μη ανανεώσιμο πόρο στρατηγικής σημασίας.

Άρα θα πρέπει να αξιοποιηθεί όλος αυτός ο πλούτος προς όφελος της εθνικής οικονομίας και όχι για τα υπερκέρδη των εταιρειών, με παράλληλη διασφάλιση της υγείας των κατοίκων της και του φυσικού περιβάλλοντος, με ολοκληρωμένα σχέδια διαχείρισης των περιοχών του δικτύου «NATURA 2000». Παράλληλα, ο φυσικός πλούτος πρέπει να αποτελέσει πόρο ανάπτυξης και ενίσχυση της εργασίας, του τουρισμού και της παραγωγής και να δοθούν κίνητρα σε πολύ μεγάλες επιχειρήσεις στη Θράκη, ώστε να αντιμετωπίσουν την πρόκληση του εκσυγχρονισμού τους.

Το πλούσιο και πολύπλευρο τουριστικό προϊόν βλέπουμε να αναπτύσσεται ανισόρροπα με όρους της δεκαετίας του ’90. Επιτακτική ανάγκη, λοιπόν, να ενισχυθεί η διασυνοριακή συνεργασία που αποτελεί συγκριτικό πλεονέκτημα της περιοχής, καθώς γειτνιάζει πλησιέστερα σε πέντε ευρωπαϊκές πρωτεύουσες -Κωνσταντινούπολη, Βελιγράδι, Σόφια, Βουκουρέστι και Σκόπια- από ότι στην Αθήνα.

Η Θράκη, λοιπόν, κοντολογίς, έχει να δώσει πολλά σε όλους τους τομείς και στην αγροτική και στη μεταποιητική παραγωγή. Υπάρχει και η συνταγματική πρόνοια για την αξιοποίηση της περιοχής, που μπορεί να δικαιολογήσει ειδικά φορολογικά, ασφαλιστικά και μισθολογικά κίνητρα, για να κρατήσουμε τον κόσμο στην περιοχή, ώστε να υπάρχει ελπίδα για ένα καλύτερο αύριο και για την άνθηση με όρους υγιείς για τους ανθρώπους αυτούς που βρίσκονται σε μία δοκιμασμένη περιοχή, την πιο δοκιμασμένη περιοχή της πιο δοκιμαζόμενης χώρας, σε εποχές σκληρής πραγματικότητας.

Τελειώνω, όμως, λέγοντας ότι αυτό προϋποθέτει πως θα πρέπει να ανοίξει ένας πλούσιος δημόσιος διάλογος με τους ίδιους τους κατοίκους αυτής της περιοχής, διότι αυτοί βιώνουν την καθημερινότητα. Άρα θα πρέπει αυτή η ανάπτυξη να γίνει για τη Θράκη αλλά με τη Θράκη, όχι χωρίς τους κατοίκους της Θράκης.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Και εμείς σας ευχαριστούμε.

Επόμενος ομιλητής είναι ο κ. Κουμουτσάκος Γεώργιος από τη Νέα Δημοκρατία.

Επειδή έγινε μία αλλαγή, θα ακολουθήσει η κ. Ελευθεριάδου, ο κ. Δημοσχάκης και μετά ο Κοινοβουλευτικός Εκπρόσωπος του ΣΥΡΙΖΑ, ο κ. Τσίπρας.

Ορίστε, έχετε τον λόγο, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θα υπάρξει κάποια ανοχή στον χρόνο, φαντάζομαι, κύριε Πρόεδρε, όπως έγινε με όλους τους συναδέλφους.

Καλωσορίζουμε το πόρισμα της επιτροπής, αποτέλεσμα κοπιώδους προσπάθειας. Το αποτέλεσμα είναι σημαντικό. Το πόρισμα ακολουθεί την ενδεδειγμένη μεθοδολογία και εργασία μιας ολιστικής, όπως λέγεται, προσέγγισης, σφαιρικής προσέγγισης. Διότι η ανάπτυξη, πράγματι, είναι αποτέλεσμα πολυεπίπεδων και διασυνδεδεμένων δράσεων, συντονισμένων δράσεων.

Διάβασα με προσοχή το σύνολο του πορίσματος και τις λεπτομέρειές του. Δύο πολιτικά συμπεράσματα βγαίνουν από το πόρισμα.

Συμπέρασμα πρώτο: Η Θράκη δεν μπορεί να περιμένει. Οι Θρακιώτες δεν μπορούν να περιμένουν. Η ανάπτυξη της Θράκης είναι για λόγους εθνικής ασφάλειας, κοινωνικής συνοχής, οικονομικής συνοχής, πρώτη και μεγάλη εθνική προτεραιότητα. Δεν μπορεί να περιμένει, διότι, όπως λέγεται στο πόρισμα στη σελίδα 11, είναι μια περιοχή που χαρακτηρίζεται από χαμηλό βιοτικό επίπεδο, φτώχεια, υψηλή ανεργία και δημογραφική συρρίκνωση. Με λίγα λόγια η Θράκη εκπέμπει SOS.

Συμπέρασμα δεύτερο: Η Θράκη πρέπει να γίνει εργαστήρι του μέγιστου δυνατού επιπέδου διακομματικής συνεργασίας και εθνικής συναίνεσης. Αυτό δεν είναι ευχή. Είναι υποχρέωσή μας. Είναι τέτοιο το μέγεθος της πρόκλησης και του έργου που πρέπει να γίνει, ώστε ξεπερνά τον χρονικό ορίζοντα μίας ή δύο κυβερνητικών εντολών και θητειών και διαπερνά τον ορίζοντα αυτού του κομματικού φάσματος.

Εάν, κυρίες και κύριοι συνάδελφοι, δεν καταφέρουμε για την ακριτική Θράκη να υπάρξει ο μέγιστος βαθμός συνεργασίας και συναίνεσης, αναρωτιέμαι πού θα τα καταφέρουμε και σε ποιο επίπεδο θα τα καταφέρουμε. Είναι γι’ αυτόν τον λόγο λυπηρό ότι και πάλι κατά τη σύνταξη του πορίσματος δεν μπορέσαμε, παρά την καλή προδιάθεση και ετοιμότητα της Προέδρου, της κ. Μπακογιάννη, να απαλλαγούμε από τακτικιστικού χαρακτήρα και εν πολλοίς τεχνητές διαφοροποιήσεις και αχρείαστους ιδεολογικούς εγκλωβισμούς της Αξιωματικής Αντιπολίτευσης και των κομμάτων της Αντιπολίτευσης.

Κυρίες και κύριοι συνάδελφοι, δεν θα αναφερθώ στο σύνολο των καταγραφόμενων δράσεων και των πέντε πεδίων, περιοχών, όπου επικεντρώνεται η προσοχή του πορίσματος. Συμφωνώ, άλλωστε, με τη συντριπτική πλειοψηφία των καταγραφομένων σ’ αυτό.

Έχω, όμως, να κάνω μια επισήμανση, μια πρόταση και μια παρατήρηση. Επισήμανση: Κατεγράφησαν οι δράσεις και οι τομείς ενδιαφέροντος. Το επόμενο βήμα, όμως, είναι η προτεραιοποίηση. Γιατί καταγράφονται τόσα πολλά ζητήματα, αναδεικνύονται τόσες περιοχές δράσης, που αυτό που τώρα χρειάζεται -και θα πρότεινα η επιτροπή κάποια στιγμή να συνεχίσει το έργο της- είναι η προτεραιοποίηση όλων αυτών των δράσεων. Σελίδες επί σελίδων καταγράφονται, προγράμματα, δράσεις, παρεμβάσεις. Όμως, αυτό δεν μπορεί να οδηγήσει σε ένα συγκεκριμένο αποτέλεσμα, όπως όλοι θέλουμε. Χρειάζεται προτεραιοποίηση, λοιπόν.

Επειδή για να γίνει προτεραιοποίηση πρέπει να μπουν κριτήρια, εγώ θα βάλω σήμερα ένα -θα υπάρξουν οπωσδήποτε κι άλλα και υπάρχουν κι άλλα- κριτήριο για την προτεραιοποίηση: Παρεμβάσεις ουσίας και αυξημένης σημειολογίας, ώστε κάθε παρέμβαση να δείχνει προς τα έξω ότι σηματοδοτεί μια νέα αρχή, ένα νέο πνεύμα, μια νέα εποχή για τη Θράκη. Διότι, μόνο τότε θα μπορέσουμε να ξανατραβήξουμε το ενδιαφέρον γι’ αυτή την περιοχή, που στην κοινή συνείδηση είναι μια περιοχή η οποία έχει προβλήματα και άρα δεν είναι ελκυστική. Πρέπει, λοιπόν, να υπάρξουν παρεμβάσεις που να διαμορφώσουν την πεποίθηση ότι κάτι αλλάζει. Ουσία, λοιπόν, αλλά και σημειολογία.

Ποια περιοχή θα μπορούσε να είναι μια περιοχή προτεραιότητας; Ποια άλλη από την τεχνολογία; Υψηλή τεχνολογία, προσέγγιση ενδιαφέροντος των νέων, των νέων επιχειρήσεων, της νέας επιχειρηματικότητας. Πού μπορεί να γίνει αυτό; Στο τεχνολογικό campus του Δημοκριτείου Πανεπιστημίου.

Όμως, η σημερινή κατάσταση στο campus δεν επιτρέπει να περιμένουμε πολλά. Γι’ αυτό είναι πρώτης προτεραιότητας να αναβαθμίσουμε τη σημερινή κατάσταση του τεχνολογικού πάρκου, ας πούμε, του Δημοκριτείου Πανεπιστημίου, να του δώσουμε ώθηση πραγματική, να δείξουμε εντός κι εκτός Ελλάδος ότι εννοούμε την αναβάθμιση της Θράκης ως αφετηρία μιας νέας εποχής, συμβατής με τις προκλήσεις της τέταρτης βιομηχανικής επανάστασης. Αυτή ήταν η επισήμανση.

Η πρόταση: Προκύπτει -και ειδικά σελίδα 31 αναφέρεται- από όλο το πόρισμα η εξής ανάγκη: Δεν είναι θελκτική αυτή τη στιγμή η κατάσταση στη Θράκη για την προσέλκυση ιδιωτικών επενδύσεων και ιδιωτικής δράσης. Τι σημαίνει αυτό; Γενναία, στοχοθετημένη και καλά σχεδιασμένη κρατική και κυβερνητική παρέμβαση. Χωρίς δημόσια παρέμβαση, ισχυρή και γενναία, δεν μπορούμε να περιμένουμε να κινητροδοτηθεί η επιχειρηματικότητα και η επενδυτική δράση στη Θράκη. Το λέει μέσα το πόρισμα.

Εδώ, όμως, έρχεται ένα πρόβλημα και θα ακολουθήσει η πρόταση. Επειδή μιλάμε ουσιαστικά για κρατική βοήθεια, ερχόμαστε αντιμέτωποι με τους περιορισμούς που βάζει το νομοθετικό ευρωπαϊκό πλαίσιο που -ξέρετε και το ξέρουμε όλοι- είναι περιοριστικό στη λογική της κρατικής ενίσχυσης. Εδώ, λοιπόν, πρέπει να αντιμετωπίσουμε ένα θέμα: Βάζουμε ως κύρια προτεραιότητα την ανάδειξη της Θράκης με μία σοβαρή δημόσια παρέμβαση, ναι ή όχι; Διότι, ειδάλλως τα πράγματα φαίνεται ότι δεν θα κερδηθούν.

Εάν αυτός είναι ο στόχος και αυτή η προτεραιότητα πρέπει αύριο διακομματικά να αναλάβουμε μια μεγάλη προσπάθεια. Ποια είναι αυτή η προσπάθεια; Να επιχειρήσουμε μια πενταετή εξαίρεση της Θράκης από την εφαρμογή του ευρωπαϊκού δικαίου όπως προβλέπεται. Derogation λέγεται στα αγγλικά. Δεν είναι εύκολο, είναι δύσκολο, αλλά αν το κάνουμε με επιμονή, αν το κάνουμε συντονισμένα και σχεδιασμένα, με γνώση του ευρωπαϊκού πεδίου, των ευρωπαϊκών δεδομένων, όχι θεωρητική, όχι των βιβλίων, αλλά αυτών που γίνονται στην πράξη στην Ευρώπη, μπορούμε να τα καταφέρουμε, ίσως όχι αύριο, αλλά μεθαύριο, ίσως όχι μεθαύριο, αλλά την επόμενη βδομάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να κάνουμε εξαίρεση, λοιπόν, για πέντε χρόνια ώστε για πέντε χρόνια να υπάρχει στήριξη με δημόσιες παρεμβάσεις της ανάπτυξης Θράκης και μετά να επανέλθουμε στα δεδομένα τα οποία επιτρέπει το Ευρωπαϊκό Δίκαιο. Πιστεύω ότι αυτή είναι μια δράση την οποία πρέπει να αναλάβουμε παρά τη δυσκολία της όλοι μαζί εδώ και έξω και να μην χάσουμε την ευκαιρία.

Τέλος, μια παρατήρηση και μια διασαφήνιση: Η αναπτυξιακή δυναμική και ανάπτυξη της ανατολικής Μακεδονίας και Θράκης δεν μπορεί να είναι όμηρος της πορείας των ελληνοτουρκικών σχέσεων. Βεβαίως, όλοι θέλουμε διασυνοριακή συνεργασία καλή επικοινωνία με όλους και κυρίως με την Τουρκία. Όμως, αυτή είναι μια υποχρέωση του ελληνικού κράτους ανεξάρτητα από την πορεία της ομαλοποίησης των ελληνοτουρκικών σχέσεων, την οποία άλλωστε δεν ελέγχει η Ελλάδα, την ελέγχει η Τουρκία. Εκείνη είναι προκλητική δύναμη, εκείνη δημιουργεί προβλήματα στις σχέσεις και όχι εμείς.

Αυτό το λέω διότι νομίζω ότι χρειάζεται μια αποσαφήνιση. Η αναφορά στη σελίδα 59 εγώ καταλαβαίνω τι θέλει να πει, αλλά νομίζω ότι πρέπει να επισημάνουμε ότι το αναπτυξιακό μέλλον της Θράκης και της βόρειας Ελλάδας γενικότερα συνδέεται καθοριστικά με την ανάπτυξη της ευρύτερης περιοχής των Βαλκανίων, αλλά και της ομαλοποίησης των σχέσεων με την Τουρκία.

Θα ήθελα, λοιπόν, να τονίσω ότι αυτή η καθοριστική επιρροή της ομαλοποίησης των σχέσεων με την Τουρκία δεν σημαίνει ότι είναι προϋπόθεση ότι θα καταστήσουμε την ανάπτυξη της Θράκης όμηρο της πορείας των ελληνοτουρκικών σχέσεων. Αυτό απαιτεί το εθνικό συμφέρον. Αυτό απαιτεί η ανάπτυξη της Θράκης. Αυτό απαιτούν οι Θρακιώτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Σουλτάνα Ελευθεριάδου από τον ΣΥΡΙΖΑ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, ήρθαμε σήμερα, μια μέρα που υπάρχει πανελλαδική απεργία, να μιλήσουμε για το πόρισμα της Νέας Δημοκρατίας για την ανάπτυξη της Θράκης. Βέβαια το πόση σημασία δίνει η Νέα Δημοκρατία στο ίδιο της το πόρισμα φαίνεται και από το πόσοι Βουλευτές βρίσκονται αυτή τη στιγμή στην Αίθουσα. Συζητάμε, όμως, σήμερα για το πόρισμα της Διακοινοβουλευτικής Επιτροπής για την ανάπτυξη της ανατολικής Μακεδονίας και Θράκης, όπως είπε η κ. Μπακογιάννη; Όχι. Σήμερα συζητάμε για το πόρισμα της Νέας Δημοκρατίας για την ανάπτυξη της Θράκης και μόνο της Θράκης. Και λέω της Θράκης και όχι της ανατολικής Μακεδονίας και Θράκης γιατί αυτό ήταν το αίτημα του Πρωθυπουργού όταν ζήτησε τη σύσταση της επιτροπής, αυτό ήταν το θέμα της πρόσκλησης, αυτό ήταν το αντικείμενο για το οποίο συστάθηκε τελικά η επιτροπή και αυτό ήταν το αντικείμενο το οποίο αφορούσε όλη η προετοιμασία που έγινε και όλες οι συνεδριάσεις που έγιναν.

Ένας εμβόλιμος υπότιτλος: «Στρατηγικός αναπτυξιακός σχεδιασμός ανατολικής Μακεδονίας και Θράκης» δεν υπάρχει ούτε καν στο εξώφυλλο, ούτε καν στην πρώτη σελίδα, ούτε καν στη δεύτερη. Ο συνάδελφός μου ο κ. Ξανθόπουλος σας έφερε εδώ το πόρισμα και νομίζω ότι πρέπει να αποδεχτείτε όλοι ότι έχουμε δίκιο. Το πόρισμα αφορά μόνο τη Θράκη. Ένας εμβόλιμος υπότιτλος επομένως και ελάχιστες προσχηματικές αναφορές για δήθεν έργα που «θα» γίνουν στη Δράμα και στην Καβάλα, δεν είναι αρκετά για να παραμυθιάσουν τους πολίτες της Καβάλας και της Δράμας, γιατί και ξέρουν να διαβάζουν και ξέρουν να καταλαβαίνουν τι διαβάζουν.

Σας τονίσαμε πολλές φορές κατά τη διάρκεια των διαδικασιών στην αρμόδια επιτροπή ότι δεν νοείται πόρισμα για τη Θράκη χωρίς την ανατολική Μακεδονία. Σας ζητήσαμε να φέρουμε στην Ολομέλεια αίτημα να επεκταθεί η εντολή και να περιλαμβάνει η επιτροπή το πόρισμα που θα έβγαινε και την Καβάλα και τη Δράμα και το αρνηθήκατε. Ακόμα και στους αρμόδιους φορείς της Καβάλας και της Δράμας δεν δώσατε ουσιαστική δυνατότητα να συμμετέχουν και φυσικά ουδέποτε επισκέφθηκε η κ. Μπακογιάννη, όπως της είχε ζητηθεί και όπως είχε υποσχεθεί, την Καβάλα και τη Δράμα και απαξίωσε φυσικά και τους δημάρχους και τα οικονομικά επιμελητήρια και όλους τους φορείς που θέλουν να συμμετέχουν στις συνεδριάσεις και γιατί όχι να συναντηθούν και από κοντά με την πρόεδρο για να τους αποδείξει ότι ισάξια βλέπει όλες τις περιφερειακές ενότητες της ανατολικής Μακεδονίας και Θράκης.

Έτσι ενδεικτικά και όχι περιοριστικά δεν αναφέρεται τίποτα στο πόρισμα για τη μετατροπή του λιμανιού της Καβάλας σε διαμετακομιστικό κέντρο, για την επιτάχυνση δημιουργίας υδατοδρομίου, για την αναβάθμιση του λιμανιού στον λιμένα Θάσου, για την αντιπλημμυρική προστασία των Τεναγών Φιλίππων, για το πρόγραμμα κινήτρων για την ενίσχυση της τοπικής παραγωγής ελιάς, λαδιού, μελιού, ακτινιδίων, σπαραγγιών και άλλα, για την τουριστική ανάπτυξη της περιοχής.

Το ότι δεν επεκτείνατε τις εργασίες στην ουσιαστική μελέτη των επιμέρους και ιδιαίτερων ζητημάτων της Καβάλας και της Δράμας, αλλά και της Θάσου, η οποία είναι μια ξεχωριστή περιφερειακή ενότητα, οδηγεί εκ του αποτελέσματος σε αδιέξοδο ολόκληρο το πόρισμα της Νέας Δημοκρατίας, το πόρισμά σας δηλαδή.

Η κ. Μπακογιάννη όταν άνοιξε τη σημερινή συνεδρίαση, είπε ότι το πόρισμα αφορά την ανατολική Μακεδονία και Θράκη και, μάλιστα, το είπε με στόμφο και τη χειροκροτήσατε όσοι παρευρισκόμενοι Κυβερνητικοί Βουλευτές ήσασταν εδώ. Ελπίζω να μην τη χειροκρότησαν και οι παρευρισκόμενοι κυβερνητικοί Βουλευτές της Καβάλας και της Δράμας, γιατί τότε ή δεν διάβασαν το πόρισμα ή δεν κατάλαβαν τι διάβαζαν ή κρύβονται πίσω από το δάχτυλό τους, γιατί η κομματική προσήλωση δεν πρέπει να φθάνει στο σημείο να χειροκροτούμε το τίποτα εις βάρος των πολιτών των περιφερειακών μας ενοτήτων.

Το πόρισμα γενικά, λοιπόν, είναι προβληματικό τόσο επί της αρχής όσο και στο σύνολο των παραδοχών και αποτελεσμάτων του. Δεν είναι ούτε πρόγραμμα, δεν είναι ούτε στρατηγικός σχεδιασμός, δεν έχει στοχεύσεις, δεν έχει προτεραιότητες και φυσικά δεν έχει ούτε ποσοτικούς και χρονικούς περιορισμούς και δεσμεύσεις. Με γενικολογίες, προτάσεις και ευχολόγια δημιουργεί εντυπώσεις και προσδοκίες, καθώς όλα εξαρτώνται από μελλοντικές και αβέβαιες χρηματοδοτήσεις από το Ταμείο Ανάκαμψης, από την Ευρωπαϊκή Ένωση, από τις τράπεζες.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**).

Το σημαντικότερο, όμως, και το πιο δυσάρεστο είναι ότι καταπατήσετε τις βασικές αρχές συνεργασίας και αλληλεγγύης μεταξύ των περιφερειακών ενοτήτων της ίδιας περιφέρειας και ακολουθήσατε ένα παλαιωμένο και συντηρητικό μοντέλο που αντιμετωπίζει τη Θράκη ως αποσπασμένο από την υπόλοιπη Ελλάδα τμήμα της χώρας, το ίδιο ακριβώς μοντέλο που οδήγησε στη διαφοροποίηση στον αναπτυξιακό νόμο των κινήτρων στα επενδυτικά σχέδια για τις μεσαίες επιχειρήσεις ανάμεσα στις περιφερειακές ενότητες της ανατολικής Μακεδονίας και Θράκης με τα ποσοστά άμεσων ενισχύσεων -να σας θυμίσω- να είναι στο 30% στην περιφερειακή ενότητα Ροδόπης και Ξάνθης και στο 60% στην περιφερειακή ενότητα Έβρου και με τις υπόλοιπες ενισχύσεις μέχρι το 100% να είναι έμμεσες, δηλαδή φοροαπαλλαγές και με τα μπόνους που δίνονται για τα επενδυτικά σχέδια της ΠΕ Ροδόπης και Ξάνθης να είναι 5%, για την περιφερειακή ενότητα Έβρου 10% και 0% για Καβάλα και Δράμα.

Θα κλείσω επισημαίνοντας ότι η στήριξη της αγοράς και στην Καβάλα και στη Δράμα είναι απαραίτητη διότι οι επιχειρήσεις πραγματικά βρίσκονται στα όρια του «λουκέτου». Η ανεργία τουλάχιστον στην Καβάλα, που είναι η περιφερειακή μου ενότητα, καλπάζει. Τα επιμελητήρια σας έστειλαν αίτημα για να δώσετε άμεσα λύση στον συμψηφισμό του κόστους εργασίας, το οποίο τους οφείλετε και το οποίο τους έχετε υποσχεθεί για τις επιχειρήσεις που δεν έχουν οφειλές στο δημόσιο για να γίνει συμψηφισμός.

Και, τέλος, σταματήστε να υποβαθμίζετε το Διεθνές Πανεπιστήμιο Ελλάδος και να κλείνετε τις σχολές. Μετά το Τμήμα Γεωλογίας έρχεται η σειρά του Τμήματος Φυσικής, για το οποίο έχει γίνει πρόταση η οποία έχει έρθει στο Υπουργείο για το οριστικό κλείσιμο του τμήματος αυτού στην Καβάλα.

Σταματήστε να φτωχοποιείτε την Καβάλα και τη Δράμα γιατί θα πετύχετε ακριβώς το αντίθετο από αυτό που επιδιώκετε.

Τελικά δεν θα αναπτυχθεί καμμία περιφερειακή ενότητα της ανατολικής Μακεδονίας και Θράκης και οι μόνοι υπεύθυνοι για αυτό θα είστε εσείς, κυρίες και κύριοι της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλησπέρα σας και από εμένα! Και θα ξεκινήσουμε με έναν Εβρίτη, τον κ. Αναστάσιο (Τάσο) Δημοσχάκη από τη Νέα Δημοκρατία, και στη συνέχεια θα μιλήσει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Τσίπρας.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η 6η Απριλίου 1914 αποτελεί για τον θρακικό Ελληνισμό ιστορική ημέρα μνήμης και αλησμόνητου πόνου, όπως μαρτυρά το μαύρο Πάσχα των Θρακών.

Σήμερα η Βουλή των Ελλήνων υποδέχεται στην Ολομέλεια τη Θράκη με τιμή και σεβασμό. Συζητούμε το πόρισμα της Διακομματικής Επιτροπής για την πρόοδο και την ανάπτυξή της. Από τα τέλη του 2015 ως μόνος Βουλευτής της Νέας Δημοκρατίας στη Θράκη κράτησα ζωντανό το αίτημα της επανασύστασής της. Ο αείμνηστος Κωνσταντίνος Μητσοτάκης με την πρώτη Διακομματική Επιτροπή στις αρχές του 1990 εξασφάλισε μεγάλο οφέλη διαχρονικά στον τόπο μας. Το υπόδειγμα-πρότυπο ειρηνικής συμβίωσης των κατοίκων της Θράκης με διαφορετικό θρήσκευμα είναι έργο εκείνης της εποχής.

Ο Πρωθυπουργός Κυριάκος Μητσοτάκης μετά την ιδιότυπη πολιορκία τον Μάρτιο του 2020 και με μια πολιτική πράξη υψηλού συμβολισμού και ουσίας τον Ιούλιο του 2020 υιοθέτησε τον Έβρο και τη Θράκη. Η αξία Πρόεδρος της Επιτροπής, Ντόρα Μπακογιάννη συντόνισε με υπερκομματική αντίληψη και συναινετικό πνεύμα τις εργασίες, προκειμένου να προκύψει ομοφωνία όλων των κομμάτων επί του συνολικού πορίσματος. Ωστόσο, η Αξιωματική Αντιπολίτευση για άλλη μια φορά δεν στάθηκε αρωγός μέχρι το τέλος.

Το υπό συζήτηση πόρισμα φέρει καινοτόμο και αναπτυξιακό πρόσημο περιλαμβάνοντας ρεαλιστικές, οραματικές και φιλόδοξες πολιτικές. Με συγκίνηση βλέπω πολλές προτάσεις μου να συμπεριλαμβάνονται στο τελικό πόρισμα. Οι πολιτικές του πορίσματος διαθέτουν μακρόπνοη προοπτική υλοποίησης, δεν αποτελούν ευχολόγιο, αλλά πιστό ευαγγέλιο. Συγκροτείται η Επιτροπή Παρακολούθησης. Θα ελέγχεται κάθε δύο χρόνια η εκάστοτε κυβέρνηση αν υλοποιεί τις εν λόγω πολιτικές.

Ο πρόσφατος κορυφαίος αναπτυξιακός νόμος αποτελεί δείγμα της χρησιμότητας του πορίσματος, καθώς αγκαλιάζει στοργικά τη Θράκη και τον Έβρο, προβλέποντας ευνοϊκές ρυθμίσεις, ενώ η επιτροπή ταυτίστηκε και με τον γόρδιο δεσμό του συμψηφισμού του μισθολογικού κόστους 12%, το οποίο οριστικώς λύνουν προσεχώς τα αρμόδια Υπουργεία.

Δίνεται έμφαση στη στήριξη του πρωτογενούς τομέα, ο οποίος συνιστά τη βαριά βιομηχανία του Έβρου και της Θράκης, με τη δημιουργία χρήσιμων υποδομών αγροκτηνοτροφικού χαρακτήρα, όπως σχολές, τα φράγματα, η άρδευση, η αγροτική οδοποιία, οι αναδασμοί και όχι μόνο.

Οι πολιτικές της Κυβέρνησης αναβαθμίζουν και θωρακίζουν τον Έβρο, αλλά και όλη την ανατολική Μακεδονία και Θράκη οικονομικά, μεταφορικά, συγκοινωνιακά, εμπορικά, ενεργειακά και εκπαιδευτικά και όχι μόνο.

Η Σιδηροδρομική Νέα Εγνατία και κυρίως στο τμήμα Αλεξανδρούπολη - Ορμένιο με την ηλεκτροκίνηση, ευθυγράμμιση και την αντιπλημμυρική θωράκιση του νομού αναλαμβάνει σημαντικούς ρόλους στην ευρύτερη περιοχή και αλλάζει τη μοίρα της περιοχής και των κατοίκων, όπως και η αναβάθμιση των διασυνοριακών και τελωνειακών σταθμών και Καστανιών και Κήπων -ήρθε η ώρα εκσυγχρονισμού- μαζί με την ολοκλήρωση της Νέας Γέφυρας στη Διασυνοριακή Δίοδο Κήπων - Υψάλων. Η βελτίωση υποδομών και υποστήριξης αεροπορικών και θαλάσσιων μεταφορών ξεκίνησε. Η θαλάσσια διασύνδεση Αλεξανδρούπολης με τα νησιά του βορειοανατολικού και νοτιοανατολικού Αιγαίου αναβαθμίζεται με την οδική Νέα Εγνατία και, μάλιστα, με την κατασκευή της νέας περιφερειακής οδού Αλεξανδρούπολης και του τοπικού λιμένα.

Σε θέση προτεραιότητας βρίσκεται και η ανάσχεση του πληθυσμιακού μαρασμού της περιοχής, με έμφαση στη συγκράτηση πληθυσμού κυρίως στην περιοχή του βόρειου Έβρου, μέσω της επιδότησης κατοικίας στον βόρειο Έβρο και γενική στήριξη των αραιοκατοικημένων περιοχών όπως ήδη αποφασίστηκε από την Ευρωπαϊκή Ένωση και θα βρει την άμεση εφαρμογή στη Θράκη.

Κυρίες και κύριοι συνάδελφοι, η αχίλλειος πτέρνα του Έβρου και της χώρας είναι το τρίγωνο με τα δεκαεπτά χωριά και η νήσος της Σαμοθράκης με τη γνωστή Ζουράφα. Στο τρίγωνο Ορεστιάδας βρίσκεται και ο οχύρωση της Αλεξανδρούπολης, της Θράκης, αλλά και όλης της χώρας. Για τον λόγο αυτό το πόρισμα προβλέπει άμεσες ενισχυτικές και αναπτυξιακές παρεμβάσεις στον τριπλό νομό, με ένα νησί, που είναι ο Έβρος. Ήδη η Κυβέρνηση διευρύνει τις υφιστάμενες δομές εκπαίδευσης, αναβαθμίζοντας τις παρεχόμενες εκπαιδευτικές υπηρεσίες. Έτσι θα προσελκύσει, κύριε Πρόεδρε, πληθυσμό ο οποίος θα ζωοδοτήσει την περιοχή και θα τη θωρακίσει πολλαπλά σε αντιστοίχιση με την πέρα πλευρά.

Κυρίες και κύριοι συνάδελφοι, το πόρισμα αυτό θα μείνει ανεξίτηλο στην ιστορία. Θα αποτελέσει τον οδηγό πολιτικών όλων των κυβερνήσεων και η Θράκη θα αποτελεί πλέον εθνική προτεραιότητα. Αξίζουν εύσημα και ευχαριστίες σε όλους τους φορείς, τα κόμματα, τους συλλόγους, τα πανεπιστήμια και στους απλούς πολίτες που ανταποκρίθηκαν στο κάλεσμα της Προέδρου μας κ. Ντόρας Μπακογιάννη και κατέθεσαν καινοτόμες και ιστορικές προτάσεις. Είναι ένας σημαντικός και ουσιαστικός εθνικός, πνευματικός πλούτος.

Όλοι μαζί θα πρέπει να καταστήσουμε την ανατολική Μακεδονία και Θράκη πρότυπο περιφέρειας. Θωρακισμένη και αναπτυγμένη Θράκη με την ανατολική Μακεδονία σημαίνει ισχυρή Ελλάδα.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Δημοσχάκη.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γεώργιος Τσίπρας και να ετοιμάζεται ο κ. Ιλχάν Αχμέτ από το Κίνημα Αλλαγής.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Αγαπητοί κύριοι συνάδελφοι, όσο συνεχίζεται η εισβολή της Ρωσίας στην Ουκρανία η αγριότητα του πολέμου θα γίνεται όλο και μεγαλύτερη. Δυστυχώς, οι πρωτοβουλίες ειρήνευσης από πλευράς Δύσης και ειδικότερα από την Ευρώπη είναι περίπου ανύπαρκτες. Τι έχει απομείνει; Έχει απομείνει το εμπάργκο και στο ενεργειακό πεδίο που μέχρι στιγμής, κατά το μεγαλύτερο μέρος, έχει μείνει εκτός κυρώσεων και το εμπάργκο σε όλες τις υπόλοιπες εισαγωγές από Ρωσία πρώτων υλών και προϊόντων επισιτισμού. Και τι μένει μετά; Μένει η πλήρης διακοπή διπλωματικών σχέσεων κι αμέσως μετά η άμεση εμπλοκή στον πόλεμο, που ελπίζουμε να μην φτάσουμε.

Στο μεταξύ, όμως, κι αυτό έχει σημασία σήμερα, δεν υπάρχει από πλευράς Ευρώπης η παραμικρή διπλωματική πρωτοβουλία και πρωτοβουλία ειρήνευσης. Κι όσο συνεχίζεται η παρούσα πολιτική, αυξάνονται οι πιθανότητες να ερχόμαστε όλο και πιο κοντά σε κάποιο ατυχές περιστατικό. Πόσο ατυχές, όμως, είναι ένα περιστατικό όσο πλησιάζεις όλο και πιο κοντά; Η Ευρώπη μοιάζει να μην αντιλαμβάνεται πού οδεύουν τα πράγματα και τι κίνδυνοι εγκυμονούνται αν συνεχίσει να πορεύεται στη σημερινή κατεύθυνση. Αν η Ευρώπη ήταν μία φορά ανύπαρκτη πολιτικά και γεωπολιτικά πριν την εισβολή, είναι δύο φορές ανύπαρκτη σήμερα.

Η ελληνική Κυβέρνηση επέλεξε από την πρώτη στιγμή να γίνει χρήσιμη σε τρίτους. Όχι χρήσιμη στον εαυτό της, όχι χρήσιμη υπέρ της ειρήνης και της διαμεσολάβησης, όχι χρήσιμη για τους Έλληνες ομογενείς της Μαριούπολης, για τους οποίους δεν έπραξε ούτε τα στοιχειώδη, αλλά χρήσιμη σε τρίτους. Εκεί εξαντλείται η εξωτερική της πολιτική. Η Ελλάδα δεν είναι χώρα της Βαλτικής ούτε από την άλλη πλευρά είναι χώρα όπως η Ουγγαρία. Όμως, ακόμη κι αυτές οι περιπτώσεις ακολουθούν μια πολιτική με βάση αυτό που κρίνουν ως εθνικό συμφέρον, με βάση την ιδιαιτερότητά τους. Το μόνο που μοιάζει να απασχολεί την εξωτερική πολιτική της ελληνικής Κυβέρνησης είναι όχι τα μακροπρόθεσμα συμφέροντα της χώρας, αλλά να γίνει χρήσιμη σε τρίτους. Κι όσο περισσότερο χρήσιμη, τόσο το καλύτερο, ακόμη κι αν βλάπτονται τα συμφέροντα της χώρας.

Η Κυβέρνηση Μητσοτάκη αποδεικνύεται στα ζητήματα εξωτερικής πολιτικής μία Κυβέρνηση μειωμένης αντίληψης και μειωμένης ευθύνης. Το τι πράττει η Τουρκία και πώς αντιμετωπίζει τον πόλεμο και τις κυρώσεις είναι δικό της θέμα και δεν έχουμε κανέναν λόγο να ακολουθήσουμε ή να αντιγράψουμε, αλλά και δεν βλέπουμε ποια είναι τα αποτελέσματα της σημερινής δικής μας πολιτικής.

Μόλις χθες η Αμερικανίδα Υφυπουργός κ. Νούλαντ κατά την επίσκεψή της στην Τουρκία, επί λέξει, καλωσόρισε τις προσπάθειες της Άγκυρας να διευκολύνει μια δίκαιη διπλωματική λύση για τον τερματισμό του πολέμου. Είναι εξαιρετικά πιθανό πως η Άγκυρα θα βρεθεί στο τέλος των εξελίξεων με λιγότερα βαρίδια στην πλάτη της από την πλευρά της Δύσης, χωρίς να έχει μεταβάλει στο ελάχιστο σε έκανε μέχρι τώρα. Ταυτόχρονα, εισπράττει τα εύσημα της Μόσχας για ανεξάρτητη πολιτική κ.τ.λ..

Εμείς, ως δεδομένος και προβλέψιμος σύμμαχος σε κάθε περίσταση, όπως θα έλεγε ο Πρωθυπουργός κ. Μητσοτάκης, τι ακριβώς εισπράττουμε; Δεν γνωρίζω ούτε ενδιαφέρει τον ελληνικό λαό αν εισπράττει προσωπικά ο κ. Μητσοτάκης, αλλά ως χώρα τι ακριβώς εισπράττουμε και σήμερα και στο μέλλον;

Κι έρχομαι στο θέμα της Θράκης. Θέλω να ξεκινήσω από κάτι γενικότερο. Υπάρχουν πράγματα που υποσχέθηκε η Νέα Δημοκρατία προεκλογικά και δεν έκανε γιατί δεν είχε σκοπό να το κάνει, όπως οι πολλές και καλύτερα αμειβόμενες θέσεις εργασίας. Και υπάρχουν πράγματα που υποσχέθηκε γιατί πίστευε, αφελώς, ότι με την ιδεοληψία παράγει αποτέλεσμα.

Δεν έχω καμμία αμφιβολία ότι πιστεύατε στην υπόσχεση για ανάπτυξη, το 4% το οποίο λέγατε. Πιστεύατε ότι με τη μείωση της φορολογίας των επιχειρήσεων, αλλά ακόμη, ακόμη με τη μείωση -άκουσον, άκουσον- της φορολογίας των μερισμάτων και πολλές άλλες χαριστικές φορολογικές ρυθμίσεις στοχευμένες σε μία πολύ μικρή μειοψηφία, με την απορρύθμιση των εργασιακών σχέσεων, με την απορρύθμιση της περιβαλλοντικής προστασίας, θα έρχονταν επενδύσεις και ανάπτυξη.

Δεν φταίει η πανδημία που δεν ήρθε για ανάπτυξη. Γιατί ήδη το τελευταίο τρίμηνο του 2019 και το πρώτο τρίμηνο του 2020, την πρώτη περίοδο που αποτυπώθηκαν δηλαδή τα αποτελέσματα της δικής σας πολιτικής, επί δύο συνεχόμενα τρίμηνα είχαμε ύφεση στην ελληνική οικονομία. Είχαμε να έχουμε δύο συνεχόμενα τρίμηνα ύφεσης από τα πρώτα δύο τρίμηνα του 2016. Και μετά ήρθε η πανδημία. «Ήταν στραβό το κλήμα, το έφαγε κι ο γάιδαρος».

Επιλέξατε, λοιπόν, να αντιμετωπίσετε το θέμα της Θράκης με κύριο γνώμονα κι εδώ την επικοινωνία και την παντελή έλλειψη οποιουδήποτε σοβαρού σχεδιασμού. Το πόρισμα της Νέας Δημοκρατίας στο σύνολό του είναι εξαιρετικά προβληματικό. Δεν αποτελεί ούτε πρόγραμμα ούτε στρατηγικό σχέδιο, όπως δεν υπήρχε σχέδιο επί της ουσίας και για την οικονομία. Είναι ένας κατάλογος έργων χωρίς ξεκάθαρες στοχεύσεις, χωρίς προτεραιότητες, χωρίς συγκεκριμένες δεσμεύσεις. Δημιουργεί προσδοκίες ότι κάποια έργα θα χρηματοδοτηθούν από το Ταμείο Ανάκαμψης, χωρίς όμως να τα προσδιορίσει. Άλλωστε, γενικότερα από το Ταμείο Ανάκαμψης δεν υπάρχει απολύτως καμμία πρόβλεψη για κατά προτεραιοποίηση ενίσχυση συγκεκριμένων κλάδων της ελληνικής οικονομίας και βέβαια για την ενίσχυση των μικρομεσαίων επιχειρήσεων, που αποτελούν τη ραχοκοκαλιά της ελληνικής οικονομίας.

Περιέχει πολλές σελίδες στο πόρισμα για τη Θράκη με γενικολογίες, όπως ο ψηφιακός μετασχηματισμός, οι χρηματοδοτήσεις από την Ευρωπαϊκή Ένωση, αλλά και κάποιες προτάσεις - ευχολόγια, όπως να δοθεί η χρηματοδότηση από τις τράπεζες, όταν γνωρίζουμε πολύ καλά ποια είναι τα κριτήρια των χρηματοδοτήσεων αυτών μέχρι σήμερα μέσα στην κρίση.

Το δικό μας πόρισμα, του ΣΥΡΙΖΑ - Προοδευτική Συμμαχία, στηρίζεται σε τέσσερις βασικές παραδοχές: Πρώτον ότι η Θράκη είναι από τις λιγότερο ανεπτυγμένες περιοχές της χώρας, με χρόνια προβλήματα. Δεν πρόκειται για κάποιο φυσικό φαινόμενο, αλλά είναι αποτέλεσμα πολιτικών που ακολουθήθηκαν σε όλες τις προηγούμενες δεκαετίες στο παρελθόν. Η κατάσταση αυτή δεν μπορεί να αλλάξει σήμερα με κάποιον μαγικό τρόπο, ούτε αυτόματα από τους μηχανισμούς της αγοράς, αλλά ούτε και με ημίμετρα και επιμέρους παρεμβάσεις ή με μία ισχυρότερη κάπως επιδοματική πολιτική.

Επειδή το κατά κεφαλήν ΑΕΠ της Θράκης είναι πολύ κάτω από το εθνικό μέσο όρο, όπως και άλλες καθυστερημένες περιφέρειες της Ελλάδας, ο μόνος τρόπος αυτής για να συγκλίνουν με την υπόλοιπη χώρα είναι να αναπτυχθούν με πολύ μεγαλύτερους ρυθμούς ανάπτυξης από τον μέσο όρο. Αυτό λέει η απλή αριθμητική. Χρειάζεται, λοιπόν, πολιτικές που θα οδηγήσουν την περιοχή σε ένα αναπτυξιακό άλμα, με κάποια έργα στοχευμένα, που δεν θα γίνονται εδώ κι εκεί για να πούμε ότι κάτι γίνεται, γιατί αλλιώς δεν πρόκειται να βελτιωθεί η κατάσταση της περιοχής.

Δεύτερο στοιχείο. Το ανθρώπινο δυναμικό πρέπει να είναι ο βασικός παράγοντας της αναπτυξιακής διαδικασίας. Η ύπαρξη ανθρώπινου δυναμικού υψηλής ποιότητας είναι ένας από τους βασικούς παράγοντες που επηρεάζουν τις αποφάσεις εγκατάστασης επιχειρήσεων σε μια περιοχή.

Τρίτον, σύμφωνα και με την ίδια την εντολή της Βουλής το πόρισμα δεν μπορεί να είναι άλλο ένα αντιαναπτυξιακό πρόγραμμα, όπως αυτά που έτσι κι αλλιώς υπάρχουν είτε σε επίπεδο της κεντρικής κυβέρνησης είτε σε επίπεδο της τοπικής αυτοδιοίκησης. Δεν προβλέπεται συγκεκριμένος προϋπολογισμός ούτε τέθηκε συγκεκριμένος χρονικός ορίζοντας που είναι και το ζητούμενο.

Τέταρτον, για να μπορέσει το πόρισμα να λειτουργήσει αποτελεσματικά θα έπρεπε οι στόχοι του να αποτελέσουν αιρεσιμότητα, κριτήριο δηλαδή για όλες τις χρηματοδοτήσεις στην περιοχή και βέβαια να υλοποιηθούν όλα τα εμβληματικά έργα, μέτρα και δράσεις που προτείνονται. Όμως, αν κάτι τέτοιο δεν συμβαίνει ούτε καν για αλλά γενικότερα προγράμματα του Ταμείου Ανάκαμψης για όλη την ελληνική οικονομία, θα ήταν βέβαια πολύ να το περιμένει κανείς με βάση τις απόψεις σας και τις προτάσεις σας για τη Θράκη. Για να διασφαλιστεί κάτι τέτοιο, δηλαδή η αιρεσιμότητα, θα πρέπει να προβλεφθεί ένας συγκεκριμένος μηχανισμός εποπτείας και ελέγχου της υλοποίησης του πορίσματος της Βουλής.

Εν κατακλείδι, ο μόνος τρόπος για να αναπτυχθεί δραστικά η Θράκη είναι να υπάρξει μία στρατηγική μακράς πνοής, αλλά στρατηγική με συγκεκριμένα κριτήρια και η ανάπτυξη της περιοχής να στηρίζεται σε μία λογική ενισχυόμενης, αλλά και κύριο λόγο αυτοτροφοδοτούμενης ανάπτυξης. Τα κίνητρα από μόνα τους δεν μπορούν να είναι αποτελεσματικά αν δεν συνοδεύονται από βελτίωση των υποδομών και των γενικότερων συνθηκών διαβίωσης και επιχειρηματικότητας.

Χρειάζεται εν ολίγοις ένα νέο όραμα για τη Θράκη που να διατυπωθεί σε στρατηγικό σχέδιο με συγκεκριμένους στόχους και κατά κύριο λόγο τη βελτίωση της ελκυστικότητας της Θράκης ως ικανοποιητικού προορισμού για κατοίκηση και τη βελτίωση της ελκυστικότητας της Θράκης ως τόπου άσκησης επιχειρηματικής δραστηριότητας. Για να επιτευχθούν αυτά τα δύο πρέπει πρώτα να δρομολογηθεί η μετάβαση σε ένα παράδειγμα οικονομικής ανάπτυξης της Θράκης που να στηρίζεται στην οικονομία της γνώσης και δεύτερον, να αξιοποιηθεί η διασυνοριακότητα και η διαπολιτισμικότητα της περιοχής. Θα πρέπει να μετατρέψουμε το μειονέκτημα σε πλεονέκτημα, κάτι που έχει ειπωθεί και από άλλους συναδέλφους.

Με αυτή την έννοια, η ενσωμάτωση της μειονότητας θα είναι καθοριστική για την ανάπτυξη της περιοχής. Προτείναμε, πρώτον, ενδεικτικά τη βελτίωση των υποδομών με συγκεκριμένες προτάσεις για δημιουργία κάθετων αξόνων και την ενθάρρυνση της διασυνοριακότητας, αλλά και την καλύτερη σιδηροδρομική σύνδεση με τη Θεσσαλονίκη.

Δεύτερον, προτείναμε τη δημιουργία τεχνολογικού κάμπους στο Δημοκρίτειο που θα συνδράμει την τεχνολογική εξέλιξη των επιχειρήσεων της περιοχής και τη μετάβασή τους στην τέταρτη βιομηχανική επανάσταση.

Τρίτον, προτείναμε -και ίσως αυτό να είναι το πιο σημαντικό- την πιλοτική εφαρμογή στη Θράκη της δομής στήριξης μικρών και μεσαίων επιχειρήσεων, η οποία είχε συσταθεί το 2019 επί ημερών μας σε πανελλήνιο επίπεδο με τη σύμπραξη του Υπουργείου Οικονομίας, της Κεντρικής Ένωσης Επιμελητηρίων, της ΓΣΕΒΕΕ και της ΕΣΕΕ, αλλά η Κυβέρνηση της Νέας Δημοκρατίας, η σημερινή Κυβέρνηση που κόπτεται για τη Θράκη το «πάγωσε».

Τέλος, προτείναμε τη δημιουργία οργανισμού ανάπτυξης και ενίσχυσης της συνεργασίας της Νοτιοανατολικής Ευρώπης με έδρα τη Θράκη και με στόχο την ανάπτυξη μεγαλύτερου βαθμού συνεργασίας σε μια λογική συνανάπτυξης.

Ο στόχος πρέπει να είναι σε ορίζοντα έξι ετών, να έχει αυξηθεί η προστιθέμενη παραγόμενη αξία στη Θράκη και να έχει βελτιωθεί η τομεακή σύνθεση του παραγόμενου προϊόντος με ενίσχυση της βιομηχανίας.

Ο βασικός στόχος πρέπει να είναι να βελτιωθούν τα ποιοτικά χαρακτηριστικά, όπως το επίπεδο εκπαίδευσης των κατοίκων της και βέβαια να έχει αρχίσει να γίνεται ελκυστικός προορισμός τόσο για να κατοικήσει κανείς όσο και για να αναπτυχθεί η επιχειρηματική δραστηριότητα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Τσίπρα.

Και τώρα καλείται στο Βήμα ο κ. Ιλχάν Αχμέτ από το Κίνημα Αλλαγής και να ετοιμάζεται ο κ. Μπλούχος από τη Νέα Δημοκρατία.

Ορίστε, κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Γι’ αυτό το θέμα είναι δύσκολο να φτάσουν τα έξι λεπτά που έχουμε στη διάθεσή μας. Οπότε, κύριε Πρόεδρε, ομολογώ ότι θα ήθελα για λίγο την ανοχή σας, γιατί νομίζω ότι πρόκειται για μια ιστορική συνεδρίαση.

Κατ’ αρχάς, θα ήθελα να ευχαριστήσω από την αρχή από αυτό το Βήμα, αν και έχουμε διαφορετικές απόψεις ως Κίνημα Αλλαγής, την Πρόεδρο της Διακομματικής, την κ. Ντόρα Μπακογιάννη, καθώς και τους συναδέλφους μου τον κ. Ανδρέα Λοβέρδο και τον Γιώργο Παπανδρέου, οι οποίοι αν και ήταν τακτικά μέλη της επιτροπής, μου έδωσαν τη δυνατότητα να συμμετάσχω για είκοσι μήνες σε όλες αυτές τις επιτροπές και να έχω την ευκαιρία να παρουσιάσω για ώρες και να καταθέσω τις προτάσεις της μειονότητας όσο και της ευρύτερης περιοχής. Επίσης, θέλω να ευχαριστήσω και όλους τους συναδέλφους, όπως τον κ. Κατρούγκαλο από τον ΣΥΡΙΖΑ, που νομίζω ότι πραγματικά βοήθησαν, ούτως ώστε να γίνει πιο γόνιμη αυτή η συνεδρίαση.

Όντως σήμερα συζητούμε ένα πόρισμα μιας ακόμα Διακομματικής Επιτροπής μετά από τριάντα χρόνια για τη Θράκη στη βάση της λογικής ότι όλοι σε αυτή την Αίθουσα θέλουμε τη Θράκη αναπτυγμένη και ευημερούσα προς όφελος των κατοίκων και της ίδιας της χώρας.

Για ποια Θράκη μιλάμε, όμως, αγαπητοί συνάδελφοι; Εγώ σήμερα από αυτό το Βήμα θα σας μιλήσω για τη δικιά μου τη Θράκη, για τη Θράκη στην οποία έζησα και στην οποία δίνω καθημερινά τους αγώνες μου και επέλεξα συνειδητά να μη φύγω ποτέ από κοντά της, ούτε εγώ ούτε και η οικογένειά μου.

Σε αυτή την περιοχή χρόνια τώρα δίνουμε τη μάχη της ισονομίας και της ισοπολιτείας. Άνθρωποι με διαφορετικές καταγωγές, θρησκευτικές αναφορές και ξεχωριστές πολιτισμικές ταυτότητες καλούμαστε να υπερβούμε τις διαφορές μας και να ζήσουμε ειρηνικά αποτελώντας ένα πρότυπο συμβίωσης σε παγκόσμιο επίπεδο. Η αλήθεια είναι ότι εμείς οι απλοί πολίτες, οι Θρακιώτες, τα καταφέρνουμε συνήθως πολύ καλύτερα σε αυτόν τον τομέα από τις κυβερνήσεις και τα πολιτικά συστήματα. Μιλάμε για τη Θράκη που αδίκησαν και την άφησαν στη γεωγραφική απομόνωση με μπόλικη εθνική καχυποψία για πολλές δεκαετίες.

Χρειάστηκε να δοθούν μεγάλοι αγώνες, κυρίες και κύριοι συνάδελφοι, για να φτάσουμε στη διακήρυξη της ισονομίας και της ισοπολιτείας από τον Κωνσταντίνο Μητσοτάκη στην πλατεία της Κομοτηνής τον Μάιο του 1991. Χρειάστηκε να σπαταληθούν τεράστιες δυνάμεις και να χάσουμε ένα μεγάλο απόθεμα αξιοπιστίας απέναντι στον πολίτη της μειονότητας, μέχρι να φτάσει η κυβέρνηση του Ανδρέα Παπανδρέου διά του Υπουργού Εθνικής Αμύνης Γεράσιμου Αρσένη να ρίξει τη μπάρα του ορεινού όγκου που αποτελούσε το φυλάκιο του ψυχρού πολέμου μέσα σε ελληνικό έδαφος. Χρειάστηκε η λαμπρή πολιτική πρωτοβουλία του Γιώργου Παπανδρέου ως Υπουργού Παιδείας το 1995 για να φτάσουμε στη νομοθέτηση της θετικής διάκρισης της ποσόστωσης για την είσοδο των παιδιών της μειονότητας στα ελληνικά πανεπιστήμια. Χρειάστηκε να φτάσουμε ως το 1991 ώστε ένας άλλος Υπουργός των κυβερνήσεων του ΠΑΣΟΚ, ο Αλέκος Παπαδόπουλος, να καταργήσει το άρθρο 19 του Κώδικα Ελληνικής Ιθαγένειας, ένα κατάλοιπο του Εμφυλίου Πολέμου που χρησιμοποιήθηκε για να αφαιρεί μαζικά ιθαγένειες από μη αρεστούς πολίτες της μειονότητας, να τους ξεριζώνει στην ουσία από την ίδια τους τη γη, από τις πατρογονικές τους εστίες. Τέλος, χρειάστηκε βέβαια να εισηγηθεί η Ντόρα Μπακογιάννη στην κυβέρνηση του Κώστα Καραμανλή την ποσόστωση του 5 τοις χιλίοιςγια την πρόσληψη πολιτών της μειονότητας της Θράκης στο ελληνικό δημόσιο.

Μην ξεχνάτε, αγαπητοί συνάδελφοι, ότι εμείς οι πολίτες της μειονότητας στη Θράκη είμαστε οι πρώτοι που υφιστάμεθα τις συνέπειες από την περίοδο των παγετώνων στις ελληνοτουρκικές σχέσεις και οι τελευταίοι που αισθανόμαστε τη θέρμη από τη βελτίωσή τους. Η πίστη, όμως, στις αρχές της ισότητας, της δημοκρατίας, του κράτους δικαίου, του πολιτικού φιλελευθερισμού δεν υπαγορεύονται με αποφάσεις επιτροπών, όσο κι αν αυτές οι προθέσεις είναι καλοπροαίρετες.

Κυρίες και κύριοι συνάδελφοι, άκουσα τον πρώην Υπουργό Παιδείας του ΣΥΡΙΖΑ κ. Φίλη και συμφωνώ μαζί του. Μίλησε για το θέμα του μουφτή, μίλησε για τις επιτροπές και για όλα, ενώ ζήτησε να υπάρξει διάλογος με τη μειονότητα. Συμφωνούμε και δεν έχουμε καμμία αντίρρηση. Όμως, θα ήθελα να θυμίσω και στην προηγούμενη κυβέρνηση του ΣΥΡΙΖΑ ότι η ίδια με αποφάσεις της και προεδρικά διατάγματα επενέβη άσχημα στη λειτουργία των μουφτειών σε υπέρογκο βαθμό, κάτι που πρέπει να ανακληθεί.

Θέλω να θυμίσω από αυτό το Βήμα και στην Κυβέρνηση ότι αν και ο ΣΥΡΙΖΑ μετά από ερώτησή μου είχε δώσει το δικαίωμα στους μειονοτικούς μαθητές να εισάγονται στις πυροσβεστικές σχολές, κάτι που ήταν εξαιρετικό, ήρθε αυτή η Κυβέρνηση και αφαίρεσε αυτό το δικαίωμα της ποσόστωσης από τους μουσουλμάνους μαθητές, θέμα για το οποίο έχουμε καταθέσει και ερώτηση.

Θέλω, επίσης, να αναφέρω ότι μέσα στο πόρισμα υπάρχουν και σημεία με τα οποία συμφωνώ απόλυτα, ιδίως αυτά που αφορούν τον αναπτυξιακό τομέα, όπου έγινε σοβαρή δουλειά. Μάλιστα, μέσα στο πόρισμα έχει συμπεριληφθεί η πρότασή μου για την ειδική ενίσχυση των αγροτών σε ορεινές και μειονεκτικές περιοχές. Είναι μια πρόταση την οποία επεξεργάστηκα στις Βρυξέλλες και την οποία «κυνηγάω» πολιτικά. Με χαρά υποδέχομαι το γεγονός ότι η Διακομματική Επιτροπή ενσωμάτωσε αυτό το πόρισμα. Βέβαια, περιμένουμε να υλοποιηθεί αυτό που έχει ως βάση του πιλοτικού προγράμματος τους μικρούς αγρότες, ώστε να μπορούν να έχουν μια στρεμματική ενίσχυση, ούτως ώστε να μείνουν στην πατρίδα τους και στο νομό μας.

Κυρίες και κύριοι συνάδελφοι, η Θράκη είναι μέρος της Ευρώπης, με τις μεγάλες αναδυόμενες αγορές και οικονομίες, ακουμπά τα διευρωπαϊκά δίκτυα, που μας ενώνουν με την Κεντρική Ευρώπη, αλλά βρίσκεται και πολύ κοντά και στην Ασία. Όμως το ότι η Θράκη βρίσκεται σε αυτό το σημείο, δεν δικαιολογεί την κατάσταση στην οποία βρίσκεται. Άκουσα πάλι από έναν συνάδελφο από τη Νέα Δημοκρατία ότι πάμε για σιδηρόδρομο στην Εγνατία. Μα αφού δεν έχουμε κανονικό τρένο σήμερα στη Θράκη, κύριε συνάδελφε, δεν δουλεύει το τρένο εδώ και τρία χρόνια, για ποια σιδηροδρομική Εγνατία μιλάμε;

Για την παιδεία δύο λέξεις μόνο. Είναι το πιο σημαντικό θέμα H εκπαίδευση ιδίως της μειονότητας. Πρέπει να είναι ισότιμη η παιδεία για τους μουσουλμάνους με τη δημόσια στα μειονοτικά σχολεία ως δικαίωμα επιλογής του μειονοτικού πολίτη. Γι’ αυτόν, δηλαδή, που επιλέγει να ακολουθήσει τη μειονοτική παιδεία, να είναι η μειονοτική παιδεία σε επίπεδο ανάλογο με τα δημόσια σχολεία, ούτως ώστε να μπορέσουν και αυτά τα παιδιά να έχουν την ελευθερία να μάθουν καλύτερα ελληνικά, καθώς και να προοδεύσουν στην περιοχή τους.

Εμείς ως Κίνημα Αλλαγής είχαμε διατυπώσει και την πρόταση ότι καλό θα ήταν για όλα αυτά να υπήρχε μια Διυπουργική Επιτροπή η οποία θα παρακολουθούσε όλο αυτό το θέμα. Η επιτροπή αποδέχτηκε μια άλλη πρόταση του Κινήματος Αλλαγής. Είπαμε να υπάρχει μια άλλη ειδική επιτροπή η οποία θα εποπτεύει όλα αυτά που συμπεριλαμβάνονται σήμερα στο πόρισμα το οποίο έχει γνωμοδοτικό χαρακτήρα. Εγώ είμαι εδώ, εμείς είμαστε εδώ, όλοι οι Βουλευτές, προκειμένου με καλή πίστη να παρακολουθήσουμε την υλοποίηση όλων αυτών από εδώ και μπρος, προκειμένου να έρθει αυτή η πολυπόθητη ανάπτυξη στη Θράκη.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Να ανέβει και η Ξάνθη που είναι η αγαπημένη μου, να πηγαίνουν οι μεγάλες ομάδες να παίζουν εκεί!

Τον λόγο έχει ο Δραμινός κ. Μπλούχος Κωνσταντίνος από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το δέον για τη σημερινή συζήτηση είναι ότι θα έπρεπε να αποτελεί μνημείο πολιτικής συναίνεσης στο πλαίσιο εθνικού αναστοχασμού και φυσικά όχι διαρκούς αντιρρητικού παροξυσμού ή ψευδοπολιτικών αντιμαχιών, γιατί έτσι προσβάλλεται και το υψηλό διακύβευμα της προσπάθειας, αλλά και αυτοί οι συμπολίτες μας. Η κουλτούρα της διχοστασίας, ενδεχομένως ιδιοσυγκρασιακής μας αρχής, και οι πολυποίκιλες πολιτικές της εκφάνσεις αναπόδραστα μας καθηλώνουν σε πολλά.

Η περίπτωση της συγκεκριμένης προσπάθειας μπορούσε να συμβάλει στην έξοδό μας από την αυτοπεριθωριοποίηση και τον αναπόφευκτο πολιτικό επαρχιωτισμό μας, που εκτρέφουν η εσωστρέφεια, η αυτομεμψία και οι κατάδηλοι τοπικισμοί μας και να ανοίξει τον δρόμο πραγματικής προοπτικής που θα συμπαρασέρνει την εκάστοτε πολιτεία όχι στην εφαρμογή την απαρέγκλιτη ενδεχομένως, αλλά στη μόνιμα διακριτή προσέγγιση και στην ενσωμάτωση εκδηλώσεων ουσιαστικού προβληματισμού με ευρύτερες θεωρήσεις. Αυτό επιβάλλεται σε κάθε περίπτωση ως θεμέλιος λίθος εθνικού στοχασμού και χάραξης εθνικής στρατηγικής.

Με τη συγκεκριμένη επιτροπή και το πόρισμά της το ελληνικό κράτος κατέδειξε ξεκάθαρα ότι αντιμετωπίζει τη Θράκη όχι ως μια απλή μεθοριακή ζώνη, αλλά ότι διαθέτει γι’ αυτή υψηλό όραμα, μακριά και πέρα από αυτοσχεδιασμούς και πρόσκαιρα μέτρα, που ενδεχομένως θα εξυπηρετούσαν μικροπολιτικές επιδιώξεις και θα αλλοίωναν τον βασικό μας στόχο, όπως συνέβαινε ενδεχομένως στο παρελθόν. Η πολιτική στην περιοχή δεν πρέπει να είναι ούτε αποσπασματική ούτε ανακόλουθη.

Το συγκεκριμένο πόρισμα σαφέστατα δεν πρέπει να αφεθεί ως ένα κείμενο ευγενών προθέσεων, όπως είπε ο κ. Λοβέρδος. Ας μην υποβιβάζουμε μια ιδιαιτέρως απαιτητική και δομημένη προσπάθεια ως μια απλή φιλότιμη τέτοια, γιατί μπορεί να αποτελέσει το όχημα ή την πλατφόρμα πάνω στην οποία η εκάστοτε πολιτεία, με τις όποιες διαφοροποιήσεις επιλέξει, μπορεί και πρέπει να επιδιώκει στοχευμένες δράσεις. Οφείλουμε όλοι να βοηθήσουμε στον μετασχηματισμό του συγκεκριμένου πονήματος σε συγκροτημένο σχέδιο διακομματικής αποδοχής για να τυγχάνει πάντα της δέουσας προσοχής και να επιβεβαιώνει το υψηλό διακύβευμά του. Θα απαιτηθεί μεθοδικότητα και διάρκεια τόσο από πλευράς κυβερνητικής πολιτικής, όσο και περιφερειακής διοίκησης. Γι’ αυτό και στο επίπεδο της τελευταίας πρέπει να υπάρχει συνεχές ενδιαφέρον για να μην εκφυλιστεί. Νομίζω ότι αυτό είναι σημαντικό γιατί η αποτελεσματικότητα των σχεδιασμών εξαρτάται από την αποτελεσματικότητα των μηχανισμών που καλούνται να τους υποστηρίξουν ή να τους υλοποιήσουν, ενώ η Κυβέρνηση και η κάθε μελλοντική κυβέρνηση οφείλει πιο επιθετικά να συντονίζει τις δράσεις και να μεγιστοποιεί τις όποιες συνέργειες απαιτούνται.

Ήδη η Κυβέρνησή μας σε σημαντικά νομοθετήματά της ενσωματώνει προτάσεις αυτού του πορίσματος. Η συγκεκριμένη επιτροπή στόχευσε, παρά τα περί αντιθέτου που συνεχίζουν ακόμα και σήμερα να ακούγονται, στην Περιφέρεια Ανατολικής Μακεδονίας και Θράκης, αλλά δικαίως επικεντρώθηκε στη Θράκη κάτι που και φυσικώ τω τρόπω δικαιολογείται από την πολυπλευρότητα των ιδιαιτεροτήτων της, όχι για να τη διακρίνει από τη διοικητική της περιφέρεια, όχι για να τη διαφοροποιήσει ως διοικητικό υποσύνολο. Κάτι τέτοιο δεν είναι ούτε διοικητικά ούτε λειτουργικά εφικτό και θα επεξέτεινε τις ενδοπεριφερειακές ανισότητες. Σαφέστατα ξεκαθαρίζεται στο προοίμιο του σχεδίου ότι δεν είναι αυτός ο στόχος. Τουναντίον οφείλει η περιφερειακή δομή αυτή καθαυτή να αποτελεί την ασφαλιστική δικλίδα επί του πεδίου της ισόρροπης προοπτικής μας.

Ένα σχόλιο όσον αφορά στη διακριτή και διακριτική ενασχόληση της επιτροπής στα θεσμικά θέματα της περιοχής. Νομίζω πως δεν χρειάζεται να ετεροκαθοδηγούμαστε στο πώς ή το πότε ή το γιατί μιλάμε εμείς για τη Θράκη. Πρέπει να αποκτήσουμε πλέον μια πιο ξεκάθαρη βάση, εκείνα τα συμφωνημένα υπονοούμενα, τα αφορώντα και προσιδιάζοντα στη δική μας ευνομούμενη και δημοκρατική πολιτεία και πρέπει κάποια στιγμή να πηγαίνουμε όλοι μαζί σε αυτό όπως προειπώθηκε, χωρίς να συμπαρασυρόμαστε από αφελείς και εσωστρεφείς παραδηλώσεις μας.

Όσον αφορά στην Περιφερειακή Ενότητα της Δράμας ήμασταν από τους πρώτους συνεπείς -το γνωρίζει πολύ καλά ο κ. Καιρίδης αυτό- που καταθέσαμε κείμενο προτάσεών μας και σαφέστατα και για πρώτη ίσως φορά μεγάλο μέρος αυτών έχουν πάρει θέση με ρητή αναφορά πλέον στο τελικό πόρισμα, όταν για το πρόσφατο ή το απώτερο παρελθόν εξ όσων γνωρίζω η αναζήτηση λημμάτων ή αναφορών για την περιοχή μου εξέλιπε από επίσημα έγγραφα, όπως επί παραδείγματι ακόμη και αυτών των χωροταξικών σχεδιασμών.

Όταν, λοιπόν, αυτά που υπήρξαν στο παρελθόν στη σφαίρα των απλών αφηγημάτων για εσωτερική και μόνιμα τοπική κατανάλωση, σήμερα καταγράφονται και χαρτογραφούνται και πολλά δρομολογούνται σε επίπεδο κυβέρνησης, είναι επιεικώς άστοχο στον αντίποδα να εγκαλούμαστε.

Η Κυβέρνηση του Κυριάκου Μητσοτάκη σε πείσμα των καιρών και των ιδιαίτερων συνθηκών όπως αυτές διαμορφώνονται στο ευρύτερο περιβάλλον έχει πλέον στραμμένο το βλέμμα της σε όλη την επικράτεια. Έτσι έχει υιοθετήσει και δρομολογεί, για παράδειγμα, έργα υποδομών και στήριξης δομών στην περιοχή μου τη Δράμα που είχαν εγκαταλειφθεί τις προηγούμενες δεκαετίες στο περιθώριο.

Και φυσικά δεν αποδέχομαι αυτά που ακούστηκαν ότι η επιτροπή εν παραλλήλω λειτούργησε με αυθαίρετους ακρωτηριασμούς και όρους διχαστικούς, όταν αυτή η Κυβέρνηση -ξεκάθαρα μιλώ για την περιοχή μου- είναι αυτή που θα λειτουργήσει το Σωφρονιστικό Κατάστημα Νικηφόρου που θεμελιώθηκε το 2003 -ήδη ολοκληρώνονται οι διαδικασίες του ΑΣΕΠ όσον αφορά το προσωπικό του-, όταν ο πολυπόθητος κάθετος άξονας Δράμας - Αμφίπολης έχει δρομολογηθεί με ρητή πρωθυπουργική δέσμευση, αλλά και όταν αναζητούνται λύσεις για θέματα όπως αυτό που προειπώθηκε εδώ από συνάδελφό μου για το σχολείο Νευροκοπίου, καθώς ο ανάδοχος του υπήρξε ασυνεπής. Τέτοιες, όμως, ασυνέπειες δεν συμβαίνουν σε όλη την ελληνική επικράτεια; Όλες αυτές τις στρεβλώσεις δεν προσπαθούμε σήμερα εμείς στην Κυβέρνηση του Μητσοτάκη με τις μεταρρυθμίσεις μας να ξεπεράσουμε;

Και φυσικά να μην αναφερθώ στη μόνιμη και διαρκή στήριξη της νοσοκομειακής μας δομής, στην προσπάθειά μας να ανατάξουμε την παρακμή των τελευταίων πολλών ετών.

Το να ενσωματωθούν πλέον βασικές μας, καλά προτεραιοποιημένες προτάσεις, στο πόρισμα της εν λόγω επιτροπής, όπως αυτές και για την οικονομία του χρόνου, στην προοπτική της αναβαθμισμένης, κάθετης διασυνοριακής διασύνδεσης Δράμας – Νευροκοπίου - Εξοχής, τα μεγάλα αντιπλημμυρικά και αρδευτικά έργα, όπως αυτό του λεκανοπεδίου του Νευροκοπίου, στην αξιοποίηση του μεγαλύτερου, ομορφότερου και μοναδικού όγκου της Οροσειράς της Ροδόπης και τόσα άλλα, σαφέστατα προσδίδουν ενισχυτική προοπτική τόσο στη διεκδίκησή τους όσο και στο χρέος της εκάστοτε πολιτείας να τις απορροφήσει και να τις δρομολογήσει.

Αγαπητοί μου, θα ήταν σκόπιμο, όχι βάσει κάποιας λογικής πολιτικής ορθότητας, που ούτως ή άλλως είναι δύσκολο να την ορίσουμε, να αποφεύγαμε σήμερα όλοι μας τις γενικεύουσες αφαιρέσεις, που μας οδηγούν τους περισσότερους στο μόνιμο σφάλμα μας να περιχαρακώνουμε το γενικό στο πλαίσιο των εννοιολογικών και πολιτικών μας στερεοτύπων στο ειδικότερο.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Σε ένα λεπτό, κύριε Πρόεδρε.

Τέλος, ένα σχόλιο μόνο, κύριε Πρόεδρε, στο πλαίσιο αυτής της παρέμβασης, δυο λόγια για την τιμή προς όλους μας να προεδρεύσει της Επιτροπής η κ. Ντόρα Μπακογιάννη, ένα από τα σημαντικότερα σημεία ελληνικής πολιτικής ζωής. Το πολιτικό θησαύρισμα που αφήνει η κ. Μπακογιάννη, κύριε Πρόεδρε, είναι να σκεφτόμαστε παραγωγικά, ρεαλιστικά και πραγματιστικά για το συμφέρον του λαού και της πατρίδας, με αξιοπρέπεια και πάντα στο πλαίσιο του εφικτού.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ. Ξέρετε ότι σας συμπαθώ όλους φυσικά και το εκμεταλλεύεστε, αλλά να μην το παρατραβάτε.

Καλείται στο Βήμα ο κ. Χουσεΐν Ζεϊμπέκ από τον ΣΥΡΙΖΑ - Προοδευτική Συμμαχία και στη συνέχεια θα δώσω τον λόγο στον Υφυπουργό κ. Γιατρομανωλάκη για δέκα λεπτά και μετά ακολουθεί η κ. Πιπιλή.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κυρίες και κύριοι συνάδελφοι, σχεδόν δύο χρόνια μετά φτάνουμε σήμερα στην τελική συζήτηση του πορίσματος της Διακομματικής Επιτροπής για την Ανάπτυξη της Θράκης. Η Θράκη, μια περιοχή που μετά βίας προσεγγίζει το 60% του ΑΕΠ της χώρας, σήμερα πιέζεται ακόμα περισσότερο από τις συνέπειες του πολέμου και το κύμα ακρίβειας. Η σύσταση της Διακομματικής Επιτροπής για τη Θράκη εξαρχής με έβρισκε επιφυλακτικό, διότι αφ’ ενός δεν πιστεύω ότι μια διακομματική επιτροπή, χωρίς δεσμεύσεις, μπορεί να λύσει τα προβλήματά της και αφ’ ετέρου δεν είναι λογικό να διαχωρίζεται η Θράκη από την ανατολική Μακεδονία και την υπόλοιπη χώρα. Ο πολυπολιτισμικός χαρακτήρας της Θράκης δεν θα έπρεπε να αντιμετωπίζεται ως κριτήριο διαχωρισμού. Για μας αυτός είναι πλούτος και όχι πρόβλημα.

Όσον αφορά το αναπτυξιακό σκέλος του πορίσματος της Νέας Δημοκρατίας, πρόκειται για έναν κατάλογο έργων, ο οποίος δεν συνοδεύεται ούτε από συγκεκριμένο προϋπολογισμό ούτε από συγκεκριμένο χρονοδιάγραμμα.

Εμείς θεωρούμε ότι στόχος είναι η Θράκη να γίνει ελκυστική για κατοίκηση, εργασία και επιχειρηματική δραστηριότητα.

Πρωτίστως θα πρέπει να διασφαλιστεί ότι οι νέοι θα μπορούν να ζουν και να δημιουργούν στη Θράκη και να σταματήσει πια η εποχική μετανάστευση για λόγους εργασίας.

Επίσης, ραχοκοκαλιά της οικονομίας της Θράκης είναι οι μικρές και μεσαίες επιχειρήσεις, οι οποίες χωρίς την κρατική στήριξη απειλούνται με αφανισμό. Μέσα σε ένα κύμα ακρίβειας και ανατιμήσεων εκκρεμεί ακόμα ο συμψηφισμός των οφειλών των επιχειρήσεων με τις χρηματοδοτήσεις του εργοδοτικού κόστους 12% για τα έτη 2010-2015.

Μεγάλο θέμα είναι και η καθυστέρηση απόδοσης της «κορωνοενίσχυσης» για τους καπνοπαραγωγούς. Οι καπνοπαραγωγοί που έχουν αποκλειστεί από κάθε άλλη ενίσχυση για την αντιμετώπιση της πανδημίας του κορωνοϊού αποκλείονται και από τις συνδεδεμένες ενισχύσεις. Η συγκεκριμένη ενίσχυση αποφασίστηκε το περασμένο καλοκαίρι και θα δοθεί έναν χρόνο μετά, τον Ιούνιο του 2022. Άρα όχι μόνο θα δοθεί καθυστερημένα, αλλά θα είναι και ελάχιστη, αφού φτάνει μόλις τα 90 ευρώ το στρέμμα.

Όμως χρειαζόμαστε μεγαλύτερη στήριξη των καπνοπαραγωγών, ιδίως μετά την εκτόξευση της τιμής των φυτοφαρμάκων, για να μπορέσει να επιβιώσει αυτή η παγκοσμίως αναγνωρισμένη ποικιλία καπνού.

Τελευταίο αναπτυξιακό ζήτημα που θέλω να θίξω είναι η ενίσχυση της τουριστικής κίνησης στην περιοχή μας. Πάνω από δύο χρόνια παραμένει κλειστός ο μεθοριακός σταθμός του Αγίου Κωνσταντίνου, που ενώνει την Ξάνθη με τη Βουλγαρία και έχει ως αποτέλεσμα τη μείωση της τουριστικής κίνησης στον νομό μας. Ο σταθμός του Αγίου Κωνσταντίνου πρέπει να ανοίξει άμεσα, για να προλάβουμε την τουριστική περίοδο και να μπορούν οι επισκέπτες από τη Βουλγαρία να έρθουν στην Ξάνθη.

Επίσης εδώ και τρία χρόνια δεν υπάρχει σιδηροδρομική σύνδεση στη Θράκη. Το θέμα έχει και τουριστική αξία για την Ξάνθη, καθώς το τρένο περνούσε από τα στενά του Νέστου, μια περιοχή τεράστιου φυσικού κάλλους, που αποτελούσε πόλο έλξης επισκεπτών για την περιοχή της Σταυρούπολης. Κύριος στόχος είναι να αποκατασταθεί η σιδηροδρομική σύνδεση και να αναδειχτούν τα στενά του Νέστου και η περιοχή της Σταυρούπολης, ίσως και με μια μικρότερη ειδική σιδηροδρομική γραμμή Ξάνθης - Δράμας με τουριστικό χαρακτήρα.

Δύο λόγια και για τα θεσμικά ζητήματα. Κατ’ αρχάς θα αναφερθώ στο ζήτημα της μειονοτικής εκπαίδευσης. Όπως διαπιστώνει και το πόρισμα οι υποδομές βρίσκονται σε άθλια κατάσταση. Ειδικά στο μειονοτικό Γυμνάσιο - Λύκειο Ξάνθης θα πρέπει να επιλυθεί το κτηριακό πρόβλημα με νέο κτήριο.

Σπουδαιότερη ακόμα είναι η ανάγκη βελτίωσης της ποιότητας της παρεχόμενης μειονοτικής εκπαίδευσης. Το πρόβλημα ξεκινάει από την ανεπάρκεια των εκπαιδευτικών που αποφοίτησαν από την ΕΠΑΘ. Επείγει επομένως η επιμόρφωση των εκπαιδευτικών του τουρκόγλωσσου προγράμματος ή η θέσπιση ενός άλλου τρόπου διορισμού των εκπαιδευτικών μετά από αξιολόγηση της γνωστικής και γλωσσικής τους επάρκειας. Η ίδρυση του Τομέα Μειονοτικής Εκπαίδευσης του Παιδαγωγικού Τμήματος του Αριστοτελείου Πανεπιστημίου από τον ΣΥΡΙΖΑ ήταν ένα πρώτο βήμα προς αυτή την κατεύθυνση.

Αντίθετα, η απαξίωση της Νέας Δημοκρατίας προς τη μειονοτική εκπαίδευση είναι πασιφανής. Στις είκοσι χιλιάδες προσλήψεις εκπαιδευτικών δεν προέβλεψαν ούτε μία πρόσληψη εκπαιδευτικών μειονοτικού προγράμματος.

Όσον αφορά τις θρησκευτικές ελευθερίες κρίνω θετικό ότι στο πόρισμα του ΣΥΡΙΖΑ στρατηγικό στόχο αποτελεί η τελική πλήρης ευθυγράμμιση του νομοθετικού πλαισίου με τον ευρωπαϊκό νομικό πολιτισμό, με την κατάργηση της Σαρία, μετά από διαβούλευση με τη μειονότητα και δική μου πάγια θέση είναι ότι η Σαρία θα πρέπει να καταργηθεί. Θα πρέπει, επίσης, να επιλυθεί το ζήτημα ανάδειξης του μουφτή μέσω εκλογής.

Τέλος, θα πρέπει να εφαρμοστούν οι αποφάσεις του Ευρωπαϊκού Δικαστηρίου Ανθρωπίνων Δικαιωμάτων ως προς το θέμα του αυτοπροσδιορισμού.

Επιπλέον, η ρύθμιση για τις διαχειριστικές επιτροπές είναι σήμερα πιο επίκαιρη από ποτέ. Πολύ πρόσφατα το παλαιό μουσουλμανικό νεκροταφείο στον Πετεινό του Δήμου Αβδήρων Ξάνθης ισοπεδώθηκε μετά από απόφαση της δημοτικής αρχής, αλλά χωρίς απόφαση του δημοτικού συμβουλίου. Παρ’ ότι η συγκεκριμένη έκταση άνηκε στη βακουφική περιουσία, καταπατήθηκε από τον δήμο, ο οποίος βεβήλωσε όλα τα ταφικά μνημεία που χρονολογούνται τουλάχιστον από το 1867, για να μετατρέψει τον χώρο σε γήπεδο και χώρο αναψυχής. Το ζήτημα πήρε τεράστιες διαστάσεις στην τοπική κοινωνία και προκάλεσε την αντίδραση χριστιανών και μουσουλμάνων, λόγω της ιερότητας του χώρου.

Ωστόσο το συμβάν δεν καταδίκασαν ούτε η Νέα Δημοκρατία τοπικά, η οποία στηρίζει τον δήμαρχο, ούτε και το Κίνημα Αλλαγής.

Το θέμα βεβαίως των μουσουλμανικών νεκροταφείων είναι περίπλοκο, επειδή είναι ιδιόκτητα. Δηλαδή ακόμα και στην περίπτωση που ένα νεκροταφείο έχει εγκαταλειφθεί λόγω, παραδείγματος χάριν, της ερήμωσης του οικισμού αυτό δεν αποδίδεται στη δημοτική αρχή διότι δεν είναι δημόσιος χώρος αλλά συνεχίζει να ανήκει στη βακουφική περιουσία.

Όμως όλα αυτά δεν φαίνεται να συγκινούν τον δήμαρχο, καθώς ενέταξε και άλλα μουσουλμανικά νεκροταφεία στη δημοτική περιουσία και στο Κτηματολόγιο, όπως το νεκροταφείο των Διομηδείων, της Αλκυόνης, που κατοικείται από πληθυσμό μειονοτικό, το πρώην μειονοτικό δημοτικό σχολείο και το νεκροταφείο της Χαίτης.

Η λύση είναι να αποκατασταθεί άμεσα ο χώρος του παλαιού μουσουλμανικού νεκροταφείου Πετεινού και να διατηρηθεί η χρήση του. Επίσης είναι απαραίτητη μια νομοθετική επίλυση του προβλήματος της βακουφικής περιουσίας και πρέπει σύντομα να γίνουν οι εκλογές στις διαχειριστικές επιτροπές, για να μην επαναληφθούν τέτοια φαινόμενα.

Κλείνοντας, δυστυχώς τόσο στα θεσμικά όσο και στα αναπτυξιακά ζητήματα, πολύ φοβάμαι ότι το πόρισμα της Νέας Δημοκρατίας θα παραμείνει ένα ευχολόγιο στα συρτάρια των Υπουργείων. Η Θράκη και η χώρα χρειάζεται αλλαγή πλεύσης, με μια προοδευτική και θαρραλέα κυβέρνηση, που θα δώσει λύσεις στα προβλήματα των πολιτών, μακριά από διακρίσεις και ανισότητες, αυτή του ΣΥΡΙΖΑ - Προοδευτικής Συμμαχίας.

Ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο Υφυπουργός Πολιτισμού κ. Νικόλαος Γιατρομανωλάκης, ο οποίος πάντα τα πάει καλά με τον χρόνο.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα πρώτα απ’ όλα να ευχαριστήσω την Πρόεδρο της Διακομματικής Επιτροπής για την Ανάπτυξη της Θράκης, τη Βουλευτή Χανίων κ. Ντόρα Μπακογιάννη, γι’ αυτή την τιμητική πρόσκληση να μιλήσω σήμερα στην Ολομέλεια για τους τρόπους με τους οποίους ο πολιτισμός μπορεί να αποτελέσει έναν μοχλό περιφερειακής ανάπτυξης και πώς αυτό αποτυπώνεται σε δράσεις και έργα στην ανατολική Μακεδονία και στη Θράκη.

Επιτρέψτε μου να ξεκινήσω με μια λίγο πιο γενική τοποθέτηση σε σχέση με τον ρόλο που μπορεί να διαδραματίσει ο πολιτιστικός και δημιουργικός τομέας στην περιφερειακή ανάπτυξη, τη δημιουργία θέσεων εργασίας και τη συγκράτηση του πληθυσμού, την ενίσχυση της τοπικής οικονομίας, την κοινωνική συνοχή και την οικοδόμηση ενός ισχυρού brand, κάτι που αποτελεί βασικό κομμάτι της στρατηγικής μας στο Υπουργείο Πολιτισμού και Αθλητισμού.

Αυτός ο πρόλογος δυστυχώς απαιτείται. Είναι ένας πρόλογος που ενδεχομένως για άλλους κλάδους της οικονομίας θα ήταν περιττός, καθώς η αναπτυξιακή του συνεισφορά θα ήταν προφανής και αυτονόητη. Στον πολιτισμό όμως αυτό δεν ισχύει, καθώς διαχρονικά έχουμε συνηθίσει να εστιάζουμε αποκλειστικά στην εγγενή αξία του πολιτισμού, αγνοώντας την προστιθέμενη αξία του.

Προκειμένου να μην υπάρξουν παρανοήσεις, τοποθετούμαι ευθύς αμέσως και λέω ότι δεν μιλάμε ούτε για εμπορευματοποίηση της τέχνης και του πολιτισμού ούτε μιλάμε για χρέωση αγαθών τα οποία οφείλουν να παραμείνουν και να είναι δημόσια και ελεύθερα προσβάσιμα. Μιλάμε για το αυτονόητο και προφανές, δηλαδή ότι ο πολιτισμός, ο πολιτιστικός δημιουργικός κλάδος έχει και μια αναπτυξιακή διάσταση, ότι οι άνθρωποι που εργάζονται στον κλάδο του πολιτισμού δεν είναι χομπίστες αλλά επαγγελματίες, που θα πρέπει να μπορούν να βιοπορίζονται από αυτή τη δουλειά και ότι ο θετικός αντίκτυπος του κλάδου δεν εξαντλείται στη συναισθηματική σύνδεσή του με την ιστορία και την κληρονομιά, κάτι πάρα πολύ σημαντικό, αλλά που δεν αποτυπώνει την ολότητα της προστιθέμενης αξίας του.

Ίσως προκαλεί εντύπωση, αλλά ακόμα και το 2021, πέρυσι, εν μέσω πανδημίας, η πραγματική ακαθάριστη προστιθέμενη αξία του πολιτιστικού κλάδου στο ΑΕΠ της χώρας μας ανήλθε στο 3,1%. Συγκριτικά αναφέρω ότι ο κατασκευαστικός κλάδος συνεισέφερε το 2,1%, ενώ η γεωργία και η αλιεία το 4,1%. Και επαναλαμβάνω ότι αυτοί είναι αριθμοί εν μέσω πανδημίας και χωρίς να έχουμε "ξύσει" ούτε καν την επιφάνεια των δυνατοτήτων που μας παρέχει ο κλάδος.

Στόχος μας, λοιπόν, είναι ο διπλασιασμός της συνεισφοράς του κλάδου στο ΑΕΠ της χώρας σε απόλυτους αριθμούς μέχρι το 2030, καθώς επίσης και ο διπλασιασμός του τζίρου των πολιτιστικών εξαγωγών της Ελλάδας στην ίδια περίοδο. Αυτό είναι κάτι που θα επιτευχθεί μέσα από εθνικές πολιτιστικές πολιτικές και ανά τομέα αλλά και ανά γεωγραφική περιοχή.

Σε περιφερειακό και τοπικό επίπεδο, ο πολιτιστικός κοινωνικός τομέας, αν τον αντιμετωπίσουμε σοβαρά και αν αλλάξουμε αυτή τη νοοτροπία που μας διακατέχει μέχρι σήμερα, μπορεί να δημιουργήσει αυτό που ονομάζουμε «πολιτιστικοκεντρικά αναπτυξιακά οικοσυστήματα» με εξωτερικότητες που αγγίζουν και άλλους τομείς, όπως η εκπαίδευση, ο πρωτογενής τομέας, η υγεία, η απασχόληση, το περιβάλλον, ο τουρισμός, ενώ παράλληλα μπορεί να συνεισφέρει ουσιαστικά τόσο στην κοινωνική συνοχή όσο και στη βελτίωση της ποιότητας ζωής των πολιτών. Και όλα αυτά όντας ένας κλάδος ο οποίος όχι μόνο δεν επιβαρύνει το περιβάλλον, αλλά τουναντίον συμβάλλει στην ήπια και βιώσιμη ανάπτυξη.

Επιπλέον, ο πολιτισμός μπορεί να συνεισφέρει ουσιαστικά στην ενθάρρυνση και ενίσχυση της καινοτομίας οριζόντια, σε όλους τους τομείς της οικονομικής δραστηριότητας. Με άλλα λόγια δημιουργεί μια ευρύτερη υπεραξία, κάτι που όσο πιο σύντομα το αντιληφθούμε, τόσο μεγαλύτερο θα είναι και το όφελος. Δίκτυα και πρωτοβουλίες, όπως η «Ατζέντα 21 για τον πολιτισμό» παρέχουν απτές αποδείξεις για το ότι ο πολιτισμός μπορεί να αποτελέσει έναν καταλύτη για τη βιώσιμη αστική και περιφερειακή ανάπτυξη. Η παρουσία και η ποιότητα πολιτιστικών δραστηριοτήτων είναι ένα σημαντικό συστατικό ως προς την ελκυστικότητα μιας περιοχής και ένας καλός δείκτης της τοπικής ποιότητας ζωής.

Η πολιτιστική κληρονομιά, άυλη και υλική, αλλά και η τρέχουσα πολιτιστική δραστηριότητα ενός τόπου, όπως για παράδειγμα ένα φεστιβάλ, συμβάλλουν σημαντικά στη διαμόρφωση μιας μοναδικής εικόνας ταυτότητας και ενός brand μιας πόλης και μιας περιφέρειας. Ως εκ τούτου, μπορεί να κεφαλαιοποιηθεί προκειμένου να καταστήσει μια τουριστική εμπειρία πιο αυθεντική και περισσότερο εναρμονισμένη με την τοπική πολιτιστική έκφραση.

Επιπλέον, ο πολιτιστικός και δημιουργικός τουρισμός έχουν έναν σημαντικό αντίκτυπο στη τοπική οικονομία. Αποτελούν κινητήρια δύναμη για την οικοδόμηση μιας θετικής οικονομικής, κοινωνικής και χωρικής δυναμικής, ιδίως σε μικρότερα μέρη. Μέσω της αναζωογόνησης των δημόσιων χώρων και υποδομών και μέσω της ανάπτυξης τοπικών εγκαταστάσεων, δράσεων και εμπειριών πολιτισμού, αυτού του είδους ο τουρισμός μπορεί να αποτελέσει το μέσο για τη μεταμόρφωση ενός τόπου και κατ’ επέκταση να βελτιώσει την εικόνα ενός προορισμού, ενώ μπορεί να ενεργοποιήσει και την τοπική επιχειρηματικότητα και να οδηγήσει σε πληθώρα καινοτόμων προϊόντων και υπηρεσιών.

Επίσης, το Συμβούλιο της Ευρωπαϊκής Ένωσης και άλλοι διεθνείς οργανισμοί έχουν αναγνωρίσει εδώ και πολύ καιρό τη δύναμη της πολιτιστικής συμμετοχής για την προώθηση της ένταξης και της ενσωμάτωσης επιμέρους πληθυσμιακών ομάδων, καθώς και για την υποστήριξη της πολιτιστικής πολυμορφίας, της πολυπολιτισμικότητας και του διαπολιτισμικού διαλόγου, κάτι που είναι ιδιαίτερα σημαντικό στην περιοχή της ανατολικής Μακεδονίας και της Θράκης.

Το Υπουργείο Πολιτισμού, έχοντας αντιληφθεί αυτή τη δυναμική αλλά και τις προκλήσεις που προανέφερα, έχει ήδη προχωρήσει σε μια σειρά από κινήσεις. Πρώτα απ’ όλα διαδραματίζει πλέον, τα τελευταία δυόμισι χρόνια, ένα πολύ πιο δυναμικό ρόλο στο πεδίο της δημιουργικής οικονομίας, με πιο χαρακτηριστικό παράδειγμα αυτό της χειροτεχνίας, όπου έχουμε μεταφερθεί από ένα μοντέλο μουσειακής προσέγγισης της χειροτεχνίας σε μια αντιμετώπισή της ως μια ζώσα οικονομική δραστηριότητα.

Επιπλέον, προχωράμε σε δομικές μεταρρυθμίσεις ως προς τα εργασιακά και ασφαλιστικά του πολιτιστικού τομέα, σε συνεργασία με τα Υπουργεία Οικονομικών και Εργασίας, ακριβώς με βάση την αντίληψη ότι μιλάμε για έναν κλάδο επαγγελματιών και ότι ως πολιτεία έτσι οφείλουμε να τους αντιμετωπίσουμε. Οι μεταρρυθμίσεις αυτές αποσκοπούν στη θωράκιση και ενδυνάμωση του κλάδου και των εργαζομένων και αποτελούν προϋπόθεση για οποιαδήποτε αναπτυξιακή προοπτική του.

Επίσης, όπως είναι γνωστό, η Ελλάδα είναι από τις λίγες χώρες που ενέταξαν τον πολιτισμό στο εθνικό τους πρόγραμμα στο πλαίσιο του Ταμείου Ανάκαμψης και Ανθεκτικότητας. Συγκεκριμένα εξασφαλίσαμε μισό δισεκατομμύριο ευρώ για το Υπουργείο Πολιτισμού, για επενδύσεις και δράσεις σε πεδία όπως ο ψηφιακός μετασχηματισμός του κλάδου, η ανάπτυξη δεξιοτήτων των επαγγελματιών του κλάδου, η χειροτεχνική επιχειρηματικότητα, που ανέφερα νωρίτερα, οι πολιτιστικές διαδρομές, η αξιοποίηση μνημείων αρχαιολογικών χώρων για τη φιλοξενία πολιτιστικών δραστηριοτήτων, η πολιτιστική συνταγογράφηση κι άλλα πολλά.

Σε επίπεδο μάλιστα ειδικά της Περιφέρειας Ανατολικής Μακεδονίας και Θράκης, αλλά και του Ανατολικού Αιγαίου, δηλαδή τις δύο ακριτικές περιφέρειες που αντιμετωπίζουν και κάποιες ιδιαιτερότητες, το Υπουργείο Πολιτισμού και Αθλητισμού, έχοντας αντιληφθεί πλήρως αυτή την αναγκαιότητα και τις προοπτικές που προσφέρει ο πολιτισμός σε αυτές τις περιφέρειες, έχει εντάξει στο Ταμείο Ανάκαμψης και ένα ειδικό γεωγραφικά προσδιορισμένο έργο αποκλειστικά για αυτές τις περιοχές, ύψους 85 εκατομμυρίων ευρώ.

Η προσέγγισή μας, λοιπόν, και η στρατηγική μας για την Περιφέρεια Ανατολικής Μακεδονίας και Θράκης, στο πεδίο του πολιτισμού και της δημιουργικής οικονομίας μπορεί να συνοψιστεί στα εξής:

Πρώτον, σχεδιασμός αναπτυξιακών πολιτιστικών master plan για πόλεις της περιφέρειας αυτής και δημιουργία ενός μοναδικού brand για κάθε μία από αυτές.

Δεύτερον, τη σύνδεση στοιχείων πολιτιστικής κληρονομιάς, υλικής και άυλης, καθώς και δράσεων σύγχρονης δημιουργίας μέσα από ενιαία αφηγήματα και μέσα από τον σχεδιασμό τοπικών και υπερτοπικών πολιτιστικών διαδρομών.

Τρίτον, αποκατάσταση και ανάδειξη αρχαιολογικών χώρων, μνημείων, ναών, κάστρων κ.ο.κ..

Τέταρτον, επένδυση στην πλούσια χειροτεχνική παράδοση της Θράκης και ανάδειξή της σε βασική μορφή απασχόλησης, ενώ παράλληλα θα εκσυγχρονίσουμε το οικονομικό μοντέλο της.

Πέμπτον, επένδυση σε πολιτιστικούς θεσμούς που μπορούν να αποτελέσουν πόλο έλξης, αλλά και μακρόχρονης ανάπτυξης.

Έκτον, αξιοποίηση και ενεργοποίηση πολιτιστικών υποδομών που ήδη υπάρχουν, όπως μουσεία, θέατρα, συμπεριλαμβανομένου προφανώς και του μεγάρου μουσικής στην Κομοτηνή.

Πριν από ενάμιση μήνα περίπου είχα τη χαρά και την τιμή να επισκεφθώ την Ξάνθη, τη Ροδόπη και τον Έβρο, σε μια πολυήμερη επίσκεψη και περιοδεία, ενώ έχω ήδη αναπτύξει και μια πολύ στενή συνεργασία με τις τοπικές αυτοδιοικήσεις στη Δράμα και στην Καβάλα τα τελευταία δυόμισι χρόνια. Αυτή η επίσκεψη και αυτή η σχέση έχει επιβεβαιώσει το προφανές, τις απεριόριστες δυνατότητες που διαθέτει η Περιφέρεια Ανατολικής Μακεδονίας και Θράκης στον πολιτιστικό και δημιουργικό τομέα.

Ας δούμε, λοιπόν, αυτά λίγο πιο αναλυτικά. Ως προς τα πολιτιστικά master plan είναι πάρα πολύ σημαντικό κάθε επιμέρους περιοχή και πόλη να καλλιεργήσει τον δικό της διακριτό χαρακτήρα, το δικό της προφίλ, το οποίο να προκύπτει οργανικά μέσα από την ιστορία της, την παράδοσή της, τη διαδρομή της. Συνεργαζόμαστε ήδη με ακαδημαϊκούς φορείς και το Δημοκρίτειο Πανεπιστήμιο, αλλά και άλλα πανεπιστήμια στη χώρα μας και τις τοπικές αυτοδιοικήσεις για την ανάπτυξη αυτών των master plan που θα χρηματοδοτηθούν μέσα από το Ταμείο Ανάκαμψης.

Έτσι, για παράδειγμα, η πόλη της Δράμας χτίζει ένα προφίλ που βασίζεται στον κινηματογράφο και τη φωτογραφία. Η Ξάνθη επενδύει στην πολυπολιτισμική και αστική της κληρονομιά και η Κομοτηνή αποτελεί ένα ζωντανό παράδειγμα διαπολιτισμικής συνύπαρξης, ενώ παράλληλα, καθώς αποτελεί μία από τις πιο προσβάσιμες και φιλικά διακείμενες πόλεις ως προς τα άτομα με αναπηρία, μπορεί να επενδύσει ιδιαίτερα στον προσβάσιμο πολιτισμό.

Ως προς τις πολιτιστικές διαδρομές σχεδιάζονται και υλοποιούνται αυτή τη στιγμή τουλάχιστον δύο μεγάλες, οι οποίες έχουν ενταχθεί στο Ταμείο Ανάκαμψης και οι οποίες έχουν κόμβους στην Περιφέρεια Ανατολικής Μακεδονίας και Θράκης. Η πρώτη, με τίτλο «Στα βήματα του Αποστόλου Παύλου», είναι κατά μήκος της χερσαίας διαδρομής που ακολούθησε ο Απόστολος Παύλος στη Θράκη και στη Μακεδονία, αλλά και σε άλλους σταθμούς της περιοδείας του στην Ελλάδα. Εκεί δημιουργούνται, λοιπόν, ήπιες και ψηφιακές υποδομές πληροφόρησης, με προϋπολογισμό μισό εκατομμύριο ευρώ.

Η συγκεκριμένη διαδρομή, με πολιτιστικό, περιπατητικό και προσκυνηματικό χαρακτήρα, εκτείνεται σε μήκος τριακοσίων περίπου χιλιομέτρων εντός των διοικητικών ορίων των Περιφερειών Ανατολικής Μακεδονίας, Θράκης και Κεντρικής Μακεδονίας, ενώ προστίθενται και σταθμοί τους οποίους ο Απόστολος Παύλος επισκέφθηκε ταξιδεύοντας διά θαλάσσης, όπως για παράδειγμα η Σαμοθράκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δύο λεπτά, παρακαλώ, την ανοχή σας, κύριε Πρόεδρε, και ολοκληρώνω.

Δεύτερον, η πολιτιστική Εγνατία Οδός, πάνω στο ίχνος της αρχαίας Εγνατίας Οδού, μιας οδού με ζωή από την αρχαιότητα έως τα νεότερα χρόνια, η οποία συνδέοντας την Αδριατική με τον Εύξεινο Πόντο αποτέλεσε μια γέφυρα της Ανατολής και της Δύσης. Και σε αυτή δημιουργούνται αντίστοιχες υποδομές πληροφόρησης προϋπολογισμού μισού εκατομμυρίου ευρώ, ενώ, επίσης, κατά μήκος αυτών των διαδρομών έχουμε και πολλά σημαντικά έργα αποκατάστασης και ανάδειξης σημαντικών μνημείων.

Κάποια από αυτά, τα οποία εντάσσονται στο Ταμείο Ανάκαμψης, είναι: Πρώτον, η ανάδειξη και η συντήρηση του αρχαιολογικού χώρου ζώνης και αρχαίας Εγνατίας Οδού στον Έβρο ύψους 1,6 εκατομμυρίου ευρώ, η στερέωση και αποκατάσταση του Πύργου του Φονιά στη Σαμοθράκη με 1,5 εκατομμύριο ευρώ, ο θολωτός τάφος στα Σύμβολα Κομοτηνής με 800.000 ευρώ και η συντήρηση και αποκατάσταση του περίκεντρου ναού στην Μαξιμιανούπολη στη Ροδόπη ύψους 1,5 εκατομμυρίου ευρώ. Τα έργα αυτά προστίθενται σε επενδύσεις και σε έργα που έχει ξεκινήσει ήδη το Υπουργείο Πολιτισμού και Αθλητισμού σε αυτή την περιοχή.

Ως προς τη χειροτεχνία, γνωρίζουμε ότι είναι πλούσια αλλά παραμελημένη παράδοση στη Θράκη. Όταν μιλάμε για χειροτεχνία, να διευκρινίσω ότι μιλάμε για υφαντουργία, για ξυλογλυπτική, για κεραμική και άλλες τέτοιες τεχνικές. Μπορεί, όμως, να αναβιώσει, να εκσυγχρονιστεί και να αποτελέσει εκ νέου έναν πάρα πολύ σημαντικό πόλο ανάπτυξης της περιοχής και να δημιουργήσει θέσεις εργασίας στις τοπικές οικονομίες, με πιο χαρακτηριστικό παράδειγμα το Σουφλί.

Ήμουν στο Σουφλί πρόσφατα. Σχεδιάζουμε μαζί με την τοπική αυτοδιοίκηση και με την περιφέρεια ένα πάρα πολύ μεγάλο έργο όπως και σε άλλες περιοχές της Θράκης, στο Σοφικό, στο Φυλακτό, στο Αρδάνι, αλλά και στην Ξάνθη με έμφαση κυρίως στην υφαντουργία. Τη γραβάτα που φοράω σήμερα μού την έχει δωρίσει ο Δήμαρχος Σουφλίου. Δεσμεύτηκα ότι θα την φορέσω στην Ολομέλεια, όταν θα μιλήσουμε για την αναπτυξιακή δυναμική της χειροτεχνίας στη Θράκη.

Η χειροτεχνία είναι ένα έργο επένδυσης σε όλη την Ελλάδα ύψους 18 εκατομμυρίων ευρώ από το Ταμείο Ανάκαμψης και παράλληλα με τη χειροτεχνική επιχειρηματικότητα επενδύουμε στη χειροτεχνική κατάρτιση που για πρώτη φορά στην Ελλάδα είναι πιστοποιημένη. Επενδύουμε, επίσης, στη σύνδεσή της με πρώτες ύλες -κάτι πολύ σημαντικό για τη Θράκη. Μιλάμε για το μαλλί, το μετάξι, το ριζάρι με το οποίο βάφονται τα υφάσματα, αλλά και τη σύνδεσή της με την κοινωνική συνοχή. Οφείλουμε να πούμε ότι οι γυναίκες είναι συνήθως αυτές που ασχολούνται μέχρι στιγμής στον χειροτεχνικό κλάδο και για πάρα πολλές από αυτές η χειροτεχνία αποτελεί μια πολύ σημαντική πηγή εισοδήματος, η οποία μπορεί να τις καταστήσει πολύ πιο δυνατές μέσα στις τοπικές κοινωνίες και πολύ πιο αυτόνομες. Αυτό είναι πολύ σημαντικό και για την περιοχή της Θράκης.

Να πω, επίσης, ότι ήδη μετά την επίσκεψή μας στην Θράκη πριν από ενάμιση μήνα και σε συνεργασία με την Επιτροπή 2021, θα αποστείλουμε σε μικρές τοπικές κοινωνίες τα εργαλεία που χρειάζονται, για να αναπτύξουν μικρές επιχειρηματικές δράσεις. Αυτά θα πάνε στο «Pleteno», στο Σοφικό, στο Φυλακτό και στην Ελαία.

Ως προς την επένδυση σε πολιτικούς θεσμούς, θα σας δώσω δύο παραδείγματα πολύ χαρακτηριστικά. Το ένα είναι το διεθνές φεστιβάλ ταινιών μικρού μήκους της Δράμας. Είναι ένα φεστιβάλ πάρα πολύ σημαντικό, το οποίο είναι ένα από τα τρία πιο σημαντικά φεστιβάλ στην Ευρώπη στον τομέα του. Σε αυτό έχουν γίνει άλματα τα τελευταία τρία χρόνια και σκοπεύουμε να επενδύσουμε ως Υπουργείο Πολιτισμού άλλες περίπου 800.000 ευρώ μέσα στην επόμενη τετραετία.

Παράλληλα, με αφορμή το φεστιβάλ, μαζί με τον Δήμο Δράμας και την Περιφέρεια Ανατολικής Μακεδονίας και Θράκης σχεδιάζουμε ένα οπτικοακουστικό cluster. Ουσιαστικά πρόκειται για έναν κόμβο οπτικοακουστικών επιχειρήσεων, αλλά και εκπαιδευτικών προγραμμάτων και μιας γενικότερης αναβάθμισης του φεστιβάλ, δημιουργώντας έτσι μια συστάδα και μια πολύ δυναμική επιχειρηματική δραστηριότητα στην πόλη της Δράμας. Παράλληλα, θα επενδύσουμε πάνω από 200.000 ευρώ τα επόμενα χρόνια στο φεστιβάλ Φιλίππων, το οποίο είναι πολύ γνωστό και αναδεικνύει τις παραστατικές τέχνες.

Τέλος, ως προς την αξιοποίηση και την ενεργοποίηση πολιτιστικών υποδομών, να σας πω ότι σε αυτό έχουμε εντάξει ένα πρόγραμμα για τις πινακοθήκες της περιοχής στην ανατολική Μακεδονία και Θράκη και το ανατολικό Αιγαίο ύψους 2,5 εκατομμυρίων ευρώ. Ήδη μετά την επίσκεψή μου έχει ακολουθήσει επίσκεψη κλιμακίου του Υπουργείου Πολιτισμού στη Θράκη και συγκεκριμένα στην πινακοθήκη στο Διδυμότειχο, στην πινακοθήκη στην Αλεξανδρούπολη, στην πινακοθήκη στην Ξάνθη και ούτω καθεξής, για να δούμε τι επενδύσεις χρειάζεται να κάνουμε και να στηρίξουμε τις τοπικές αυτοδιοικήσεις, προκειμένου να αναβαθμιστούν αυτές οι πινακοθήκες.

Θυμίζω ότι η περιοχή έχει δύο ΔΗΠΕΘΕ, ένα στην Καβάλα και ένα στην Κομοτηνή, στα οποία επενδύουμε συστηματικά. Στη Δράμα επενδύουμε 1 εκατομμύριο ευρώ στην αναβάθμιση του ωδείου και του κινηματογράφου της πόλης. Στην Καβάλα επενδύουμε 1 εκατομμύριο ευρώ για το θέατρο στο Κάστρο, δημιουργούμε κέντρο διαχείρισης επισκεπτών, ενώ παράλληλα με δράσεις που κάνουμε και μέσα από τους εποπτευόμενους φορείς μας θα συνδράμουμε την Περιφέρεια Ανατολικής Μακεδονίας και Θράκης ώστε να ξαναξεκινήσει να λειτουργεί πολύ δυναμικά το μέγαρο μουσικής στην Κομοτηνή.

Νομίζω πως με όλα αυτά αποτυπώνεται ότι το Υπουργείο Πολιτισμού έχει ξεκάθαρο πλάνο, όραμα, στρατηγική και τεχνογνωσία, προκειμένου να υλοποιήσει αυτό το πρόγραμμα, που θα καταστήσει τη Θράκη έναν πολιτιστικό προορισμό πολύ σημαντικό για τη χώρα μας.

Σε αυτό το πλαίσιο είναι σημαντικό, λοιπόν, η κεντρική κυβέρνηση, η περιφέρεια και η τοπική αυτοδιοίκηση να συνεργαστούν μαζί με τις δημιουργικές δυνάμεις της περιοχής στον ιδιωτικό και στον μη κυβερνητικό τομέα, αλλά και με τα ερευνητικά και ακαδημαϊκά κέντρα της περιοχής, προκειμένου ο καθένας από την πλευρά του να συμβάλει, ούτως ώστε να ενεργοποιηθεί και το ανθρώπινο δυναμικό της περιοχής, αλλά και αυτό το πάρα πολύ πλούσιο πολιτιστικό και δημιουργικό απόθεμα που διαθέτει και, όντως, ο πολιτισμός να αποτελέσει έναν μοχλό βιώσιμης ανάπτυξης στην περιοχή.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Τα καλύτερα τα είχατε για το τέλος.

Καλείται στο Βήμα η κ. Φωτεινή Πιπιλή από τη Νέα Δημοκρατία και να ετοιμάζεται ο κ. Παπαναστάσης από το Κομμουνιστικό Κόμμα Ελλάδας.

**ΦΩΤΕΙΝΗ ΠΙΠΙΛΗ:** Κυρίες και κύριοι συνάδελφοι, πρώτα απ’ όλα να δηλώσω ότι αισθάνομαι ιδιαίτερα υπερήφανη που μετείχα στην τόσο ενεργή και αποτελεσματική Διακομματική Κοινοβουλευτική Επιτροπή για την Ανάπτυξη της Θράκης, η οποία προέκυψε, φυσικά, από τη βούληση του Πρωθυπουργού Κυριάκου Μητσοτάκη, για να ολοκληρωθεί επιτέλους ένα ολιστικό, αναπτυξιακό, κοινωνικό και συνεκτικό μεσοπρόθεσμο και μακροπρόθεσμο πρόγραμμα για την αναζωογόνηση και αναβάθμιση της ξεχωριστής αυτής περιοχής της χώρας μας με την πρόσθετη, φυσικά, σημασία της ως ακριτική. Είμαι, όμως, πολύ υπερήφανη και με το αποτέλεσμα που παρουσιάζεται σήμερα από τη Βουλή των Ελλήνων, γιατί δουλεύτηκε πάρα πολύ, συγκεντρώνοντας τα πάντα και από τους πάντες, σχετικούς με το θέμα.

Το ξεχωριστό στο πόρισμά μας είναι ότι δεν αρκέστηκε στην τυπική κουλτούρα περί του τι σημαίνει ανάπτυξη, αλλά εμβάθυνε στη σημασία του ανθρώπινου και δη, του ντόπιου παράγοντα, αξιοποιώντας, όχι μόνο το ιδεατό της συνεργασίας, παραδείγματος χάριν, με τα πανεπιστημιακά ιδρύματα, των μεγάλων έργων ή της εγκαθίδρυσης βιομηχανιών, αλλά περιέλαβε στον πυρήνα της ακόμη και τον μελισσουργό, την υφάντρα και τη μοναδική τέχνη, την καθαρά θρακιώτικη της επεξεργασίας του μεταξιού.

Κύριε Γιατρομανωλάκη, νομίζω ότι συμφωνούμε σε αυτό.

Επειδή γνωρίζω πολύ καλά τη Θράκη, από τις πρώτες κιόλας συνεδριάσεις της επιτροπής έδειξα το έντονο προσωπικό ενδιαφέρον μου να συμπεριληφθούν οι δράσεις για τους τομείς του περιβάλλοντος και του πολιτισμού, και ιδιαίτερα του υδάτινου πλούτου της περιοχής προς όφελος των καλλιεργητών, αλλά και του ξεχωριστού δεδομένου της πολυπολιτισμικότητας, γιατί οπωσδήποτε η Θράκη δεν είναι απλώς μια περιοχή με έξοχο τοπικό πολιτισμό αλλά έχει και αυτό το ξεχωριστό, που της προσδίδει ακόμη μεγαλύτερη αξία.

Το περιβάλλον και ο πολιτισμός είναι δύο τομείς που, εκτός από τον οικονομικό τους χαρακτήρα, διευρύνουν ακόμη το πεδίο της εξειδικευμένης τουριστικής ανάπτυξης. Η δημιουργία και η θωράκιση υπαρχουσών υποδομών στον αγροτικό τομέα, η αντιπλημμυρική θωράκιση, η άρδευση, η αγροτική οδοποιία, ο αναδασμός για την παραγωγή ανταγωνιστικών προϊόντων για τη μείωση του κόστους παραγωγής, η θωράκιση της αγροτικής παραγωγής από την υφαλμύρωση και την κλιματική αλλαγή, αλλά και μόνο ο εκσυγχρονισμός του φράγματος του Νευροκοπίου και υλοποίηση του φράγματος Ιάσμου θα επιλύσουν σημαντικότατα προβλήματα των αγροτών και των κτηνοτρόφων.

Μαζί με την αναμόρφωση του πρωτογενούς τομέα της Θράκης που θα επιφέρει ανάπτυξη δενδρωδών καλλιεργειών, ακτινίδια, κεράσια, σταφύλια, καρύδια, φουντούκια, η μετατροπή των νέων κτηνοτρόφων -δίνω μεγάλη σημασία σε αυτό- σε βιολογικούς παραγωγούς, που είναι και το παγκόσμιο αίτημα, καθώς και τα κίνητρα για την παραγωγή και επεξεργασία πρώτων υλών για τη χειροτεχνία, όπως μαλλί και μετάξι, όλα αυτά, Υπουργέ κύριε Γιατρομανωλάκη, ανοίγουν πραγματικά λαμπρό ορίζοντα και πολύ χάρηκα που κάνατε μια μακρά μεν, αλλά με πολλά στοιχεία ομιλία, όπου επιβεβαιώνετε αυτή την αισιοδοξία.

Τελειώνοντας, θέλω να πω ότι όσο σημαντική είναι η έμφαση που δίνει η έκθεση στην αυστηροποίηση των δράσεων για την προστασία του περιβάλλοντος, εξίσου σημαντική για εμένα είναι η αναφορά για την επαναφορά των αργαλειών στην ορεινή περιοχή, εκεί όπου δρα και το μουσουλμανικό στοιχείο και δίνει προοπτική για τον ντόπιο πληθυσμό που γνωρίζει, όπως γενικότερα οι κάτοικοι της Θράκης, τη σημασία της χειροτεχνίας ως μοναδικό μοχλό οικονομικής ανάπτυξης αλλά -προσθέτω εγώ- και ενίσχυση της οικιακής επιχειρηματικότητας και όχι μόνο ειδικά των γυναικών.

Ευχαριστώ πολύ και πάλι την πρόεδρο, την κ. Μπακογιάννη, για την τιμή που μου έκανε και με συμπεριέλαβε σε αυτή την επιτροπή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Πιπιλή, για την τήρηση του χρόνου, όπως πάντα. Ως δημοσιογράφος ξέρει ότι πρέπει να γράψει εκατό λέξεις, δεν πρέπει να ξεφύγει. Χαμογελά ο κ. Ρουσόπουλος κάτω από τη μάσκα και ας μην τον βλέπω. Έτσι δεν είναι;

Καλείται στο Βήμα ο κ. Νικόλαος Παπαναστάσης από το Κομμουνιστικό Κόμμα Ελλάδας και να ετοιμάζεται η κ. Κεφαλογιάννη από τη Νέα Δημοκρατία.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Σήμερα συζητάμε για μια περιοχή της χώρας όντως ιδιαίτερη, τη Θράκη, λες όμως και αυτή είναι ξεκομμένη από όλα και όλους και δεν ταλανίζεται από τις ίδιες κυρίαρχες πολιτικές επιλογές που υλοποιούνται σε όλη τη χώρα, σαν να μην εντάσσεται στις επιδιώξεις και τους σχεδιασμούς της αστικής τάξης, στο φόντο πάντα και των γενικότερων ανταγωνισμών που ξεδιπλώνονται στην περιοχή.

Η Κυβέρνηση προωθεί ένα αφήγημα, ότι τάχα η κακοδαιμονία που τσακίζει τους κατοίκους και αυτής της περιοχής αποτελεί μια ιδιαίτερη στρέβλωση στο υφιστάμενο μοντέλο ανάπτυξης. Ποιο, άραγε, μοντέλο; Αυτό που τσακίζει τα λαϊκά νοικοκυριά από τα βόρεια σύνορα μέχρι την Κρήτη και από το Ιόνιο μέχρι τα αιγαιοπελαγίτικα ανατολικά νησιά, λέγοντας ότι δήθεν δεν δόθηκε η απαιτούμενη προσοχή από το πολιτικό σύστημα της χώρας στην ακριτική αυτή περιοχή, δεν πάρθηκαν υπ’ όψιν οι ανάγκες αλλά και οι δυνατότητες που αυτή έχει, ότι δήθεν η κατάσταση αυτή μπορεί να αλλάξει με στοχευμένες και έξυπνες παρεμβάσεις από την πλευρά του κράτους, από τη συστράτευση όλων σε έναν κοινό στόχο.

Και σε αυτή την περίπτωση προσπαθείτε ύπουλα να κάνετε διάχυση των τεράστιων ευθυνών όλων των μέχρι σήμερα κυβερνήσεων για την κατάσταση της Θράκης. Βαφτίζετε εθνικό στόχο τι; Την δήθεν πρόθεσή σας για αναίρεση της κατάντιας, στην οποία οδηγήσατε αυτή την περιοχή και τους κατοίκους της.

Αλήθεια, θέλει εθνική ομοψυχία, όπως λέτε, για να ανοίξουν οι κλειστές κλινικές του Νοσοκομείου Αλεξανδρούπολης; Θέλει εθνική ομοψυχία, για να καλυφθούν τα κενά σε γιατρούς και νοσηλευτές όταν οι λίστες αναμονής φτάνουν στον ουρανό, όταν υπάρχει αδυναμία αντιμετώπισης ακόμη και ογκολογικών και άλλων περιστατικών;

Η ίδια τραγική κατάσταση επικρατεί στο Νοσοκομείο Διδυμοτείχου, στα Κέντρα Υγείας Σουφλίου, Ορεστιάδας, Δικαίων, στα αγροτικά ιατρεία. Είναι τεράστιες οι ελλείψεις. Στην Κομοτηνή, στην Ξάνθη, έχουμε την ίδια εικόνα και εσείς θέλετε δήθεν εθνική ομοψυχία για να τα λύσετε, παραδίδοντάς τα όμως στους ιδιώτες με τα ΣΔΙΤ. Είναι απαράλλακτη η εικόνα που επικρατεί σε όλη την Ελλάδα. Τίποτα το ιδιαίτερο για την Θράκη.

Τι να πεις τώρα για την πολιτική σας στα πανεπιστήμια της Θράκης; Ρωτήστε τους φοιτητές και τις οικογένειές τους. Η Κομοτηνή έχει γύρω στους επτά χιλιάδες ενεργούς φοιτητές. Εκατό ήταν αυτοί που κατάφεραν να πάρουν ένα δωμάτιο στις εστίες. Στην Ξάνθη το Δημοκρίτειο διαθέτει περίπου πεντακόσια εξήντα δωμάτια για τέσσερις χιλιάδες ενεργούς φοιτητές. Στην Ορεστιάδα υπάρχουν μόνο ογδόντα πέντε δωμάτια. Ποιες είναι οι λύσεις που σχεδιάζετε για όλα αυτά; Να τα δώσετε στους ιδιώτες και συμφωνείτε όλοι με αυτή τη θέση. Οι στάσεις στον δρόμο του δικού σας μαύρου μέλλοντος είναι γνωστές: υποχρηματοδότηση, στη συνέχεια εξαχρείωση, πρόσκληση στους δήθεν σωτήρες-επιχειρηματίες, μετατροπή των υποχρεώσεων του κράτους σε πανάκριβο προϊόν προς πώληση, ασύλληπτες κερδοφορίες για τους ιδιώτες, φτωχοποίηση για τον λαό. Αυτό είναι το οδοιπορικό το οποίο τάζετε.

Αυτό είναι και το δύσοσμο όραμά σας για τη Θράκη. Και σαν να μην έφταναν όλα αυτά, στραγγαλίζετε μεθοδευμένα αυτή την περιοχή στις μυλόπετρες της γεωπολιτικής αναβάθμισης της αστικής τάξης της Ελλάδας. Αλήθεια, θεωρείτε παράγοντα ανάπτυξης και προόδου τη μετατροπή της Αλεξανδρούπολης σε μια τεράστια επιθετική αμερικανονατοϊκή βάση, μια πλατφόρμα που ξερνά απειλή και θάνατο για τους λαούς της περιοχής και όχι μόνο;

Εντάξατε σε αυτή την πλατφόρμα το λιμάνι, το αεροδρόμιο και στρατόπεδα της πόλης. Διαθέσατε το οδικό και σιδηροδρομικό δίκτυο της Θράκης για την προώθηση των νατοϊκών στρατευμάτων στα ουκρανοπολωνικά σύνορα με Έλληνες στρατιωτικούς οδηγούς μπροστά μέχρι τα σύνορα, μην και καταλήξουν σε καμμία λαϊκή ανάμεσα σε μπρόκολα και ραπανάκια!

Χιλιάδες στρατιώτες βγαίνουν από τους καταπέλτες των πλοίων, εκατοντάδες άρματα και ελικόπτερα. Όλα αυτά γίνονται ταυτόχρονα με τη γιγάντια άσκηση «Ηνίοχος 2022». Το μήνυμα δείχνει, ακόμα, και μια γενικευμένη πολιτική σύγκρουση. Το επίκεντρο της άσκησης μπορεί να είναι στην Ανδραβίδα, όμως οι κάννες των πυροβόλων δείχνουν Ουκρανία. Συμμετέχουν τα δύο από τα πέντε αεροπλανοφόρα που έχει αναπτύξει συνολικά το ΝΑΤΟ από τον Ατλαντικό έως τη Μεσόγειο απέναντι στη Ρωσία, το αμερικανικό «Harry Truman» και το γαλλικό «Charles de Gaulle». Έχει συγκεντρωθεί μια τεράστια δύναμη πυρός, ένα μίνι ΝΑΤΟ, για να εξυπηρετήσει τα βρώμικα σχέδια του ΝΑΤΟ.

Σύμφωνα με το ΓΕΕΘΑ -και είναι σημαντικά αυτά τα νούμερα-, επί ελληνικού εδάφους εμπλέκονται συνολικά χίλια εννιακόσια στελέχη από δέκα χώρες, τα δύο αεροπλανοφόρα και τα πλοία συνοδείας τους, εκατόν τριάντα πολεμικά αεροσκάφη σύγχρονα και ελικόπτερα όλων των τύπων από είκοσι συνολικά χώρες και δέκα μονάδες επιφανείας του Πολεμικού Ναυτικού.

Θέλει θράσος, κύριοι της Κυβέρνησης, να μιλάτε για πρόοδο, ανάπτυξη, ευημερία, όταν μετατρέπετε όλη την ώρα τη χώρα σε στόχο κάθε είδους προσβολής, ακόμη και πυρηνικής, μέσα στους ιμπεριαλιστικούς ανταγωνισμούς και ειδικά τη Θράκη και τους κατοίκους της. Θα σας ευχαριστήσει αύριο ο Ζελένσκι, θα σας φέρει και τους χαιρετισμούς του από τα ναζιστικά τάγματα του Αζόφ. Θα τον χειροκροτήσετε εσείς.

Εμείς, ως Κομμουνιστικό Κόμμα Ελλάδας, απευθυνόμαστε στην εργατική τάξη και τον λαό της περιοχής και καταθέτουμε τη δική μας πρόταση, μια πρόταση που δείχνει έναν διαφορετικό δρόμο ανάπτυξης, έναν δρόμο όπου η εργατική εξουσία θα εξαλείψει την πηγή της βαρβαρότητας και της φτώχειας του λαού, θα καταργήσει την καπιταλιστική ιδιοκτησία στα μέσα παραγωγής, θα δώσει έναν νέο τύπο εξουσίας και οργάνωσης, όπου το δίκαιο θα εκφράζει τα εργατικά λαϊκά συμφέροντα και τότε θα μπορέσουμε να μιλήσουμε για τη δημιουργία προϋποθέσεων πραγματικής ειρήνης και όχι ειρήνης με το πιστόλι στον κρόταφο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Παπαναστάση.

Καλείται στο Βήμα η κ. Όλγα Κεφαλογιάννη από τη Νέα Δημοκρατία και να ετοιμάζεται ο κ. Χαρίτου από τον ΣΥΡΙΖΑ - Προοδευτική Συμμαχία.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η απόφαση σύστασης της Διακομματικής Επιτροπής για την Ανάπτυξη της Θράκης τον Ιούλιο του 2020 υπήρξε μια πολύ σημαντική πρωτοβουλία της σημερινής Κυβέρνησης και σηματοδοτεί την έμπρακτη μέριμνά της για την επικαιροποίηση και ενίσχυση των πολιτικών ανάπτυξης της περιοχής, μιας περιοχής με ιδιαίτερα χαρακτηριστικά, πολυμορφία και με τεράστια γεωπολιτική σημασία. Μέσα σε εξαιρετικά δύσκολες συνθήκες εξαιτίας της πανδημίας, η επιτροπή μας υπηρέτησε την κεντρική της επιδίωξη να μετατραπεί η σημερινή αναπτυξιακή δυστοκία της περιοχής σε δυναμική πορεία βιώσιμης ανάπτυξης, με γνώμονα τις σύγχρονες προκλήσεις και ανάγκες και με κινητήριο μοχλό την ίδια την ποικιλομορφία της.

Το πόρισμα έρχεται μάλιστα να θωρακίσει θεσμικά και αναπτυξιακά την περιοχή σε μια κρίσιμη ιστορική συγκυρία, όπου η Ευρώπη έρχεται αντιμέτωπη με πολλαπλές προκλήσεις στον τομέα της ειρήνης και της ασφάλειας, του περιβάλλοντος, της ενέργειας και των ανθρωπιστικών αξιών. Ο παράνομος και παράλογος πόλεμος στην ευρύτερη γειτονιά μας μάς φέρνει άλλωστε αντιμέτωπους με μια νέα σοβαρή ανθρωπιστική κρίση, αλλά και με σοβαρές συνέπειες στην οικονομία και την ανάπτυξη των κρατών-μελών της Ευρωπαϊκής Ένωσης.

Κυρίες και κύριοι συνάδελφοι, το πόρισμα που κατατέθηκε από πλευράς Πλειοψηφίας και ψηφίστηκε στη διακομματική επιτροπή ενσωματώνει ολοκληρωμένες και υλοποιήσιμες προτάσεις και είναι ρεαλιστικό, καθώς προβλέπει την αξιοποίηση ευρωπαϊκών πόρων στο πλαίσιο του Ταμείου Ανάκαμψης και άλλων εθνικών και ευρωπαϊκών χρηματοδοτικών εργαλείων. Και οι δύο Ομάδες Εργασίας Θεσμικών και Αναπτυξιακών Θεμάτων της Επιτροπής κατάφεραν να συνθέσουν ένα πλέγμα δράσεων ως αλληλεξαρτώμενα μέρη. Προσέγγισαν σωστά την Ανατολική Μακεδονία και Θράκη ως μια ακριτική γεωγραφική και περιφερειακή ολότητα με κατά τόπους διακριτές ιδιαιτερότητες και ετερόκλητα προβλήματα, διότι ο στρατηγικός σχεδιασμός για την αναβάθμιση της περιοχής πράγματι αποτελεί ένα πολυεπίπεδο ζήτημα, που χρειάζεται όμως ολιστική προσέγγιση. Βλέπουμε, για παράδειγμα, τις προτάσεις για τους βασικούς τομείς της ανάπτυξης και της οικονομίας, όπως είναι η αναδιάταξη των επενδύσεων και του εργασιακού τομέα, να συνδέονται εύστοχα με τον ρόλο των ακαδημαϊκών ιδρυμάτων, την αξιοποίηση της έρευνας, της καινοτομίας και του πολιτισμού αλλά και την ποιότητα της δημόσιας διοίκησης.

Πολύ σημαντική είναι επίσης η ενίσχυση της εκπαιδευτικής απασχόλησης, της κοινωνικής πρόνοιας και της πρόνοιας υγείας, καθώς θέτουν στο επίκεντρο της ανάπτυξης της περιοχής τη δημογραφική ανασυγκρότηση και τη συγκράτηση του πληθυσμού. Στην κατεύθυνση αυτή ιδιαίτερη σημασία έχει και η μέριμνα για την κατάρτιση του πληθυσμού με έμφαση στις γυναίκες μέσα από τα προγράμματα ανάπτυξης δεξιοτήτων που παρέχουν πιστοποίηση και την αξιοποίηση των Κέντρων Δημιουργικής Απασχόλησης. Θα πρέπει εδώ να σημειωθεί η ανάγκη να δοθεί ιδιαίτερη έμφαση στις περιοχές του βορείου τμήματος του Έβρου και των ορεινών όγκων όπου το δημογραφικό πρόβλημα παρουσιάζει μεγαλύτερη ένταση.

Επόμενο σημείο αναφοράς, μιλώντας για βιώσιμη ανάπτυξη σήμερα, είναι η μέριμνα στον σχεδιασμό αναβάθμισης της περιοχής για την αντιμετώπιση των επιπτώσεων της κλιματικής αλλαγής, όπως είναι τα ακραία καιρικά φαινόμενα και, επίσης, η προοπτική αξιοποίησης της διασυνοριακότητας της Θράκης, που είναι κλειδί για τη δημιουργία συνεργασιών και συνεργατικών σχημάτων στην περιοχή. Εκτός από το οικονομικό και αναπτυξιακό αποτέλεσμα θα συμβάλουν και στον τομέα της διπλωματίας και της καλής γειτονίας στην ευρύτερη περιοχή.

Κυρίες και κύριοι συνάδελφοι, θα ήθελα κλείνοντας να υπογραμμίσω τη σημασία της πρόβλεψης στο πόρισμα ενός κοινοβουλευτικού μηχανισμού εποπτείας και ελέγχου της υλοποίησής του, ώστε να μην επαναληφθούν τα λάθη του παρελθόντος. Το λεγόμενο πόρισμα Τσουδερού που είχε κατατεθεί στην Ολομέλεια της Βουλής το 1992 και είχε αναπτύξει εκτενώς πολιτικές θεματικές προτάσεις για πληθώρα τομέων δεν αξιοποιήθηκε δυστυχώς όπως θα έπρεπε στο πέρας των δεκαετιών.

Ήδη φυσικά η σημερινή Κυβέρνηση προχωρά στην υλοποίηση του πορίσματος, διασυνδέοντάς το με νομοθετικές πρωτοβουλίες της. Αναφέρομαι στον νέο αναπτυξιακό νόμο που ψηφίστηκε τον περασμένο Φεβρουάριο, αλλά και στην πρόσφατη επίλυση του θέματος επιδότησης του εργατικού κόστους στις επιχειρήσεις της Θράκης, γνωστό ως «12%». Αυτή είναι και μια έμπρακτη απάντηση στην Αξιωματική Αντιπολίτευση, που για άλλη μια φορά δεν κατάφερε να αρθεί στο ύψος των περιστάσεων και κατέθεσε, όπως και άλλες κοινοβουλευτικές δυνάμεις δυστυχώς, μια έκθεση συρραφή ιδεών, ελλιπή, που δεν θίγει σοβαρά ζητήματα για την περιοχή.

Η ανάπτυξη της Θράκης, κύριες και κύριοι συνάδελφοι, δεν πρέπει να αποτελεί πεδίο μικροπολιτικής αναμέτρησης, αλλά πεδίο συνεργασίας όλων των πολιτικών δυνάμεων γι’ αυτό στο οποίο όλοι συμφωνούμε ότι αποτελεί πάνω απ’ όλα ένα κρίσιμο εθνικό θέμα, για το οποίο χρειάζεται διαρκής επαγρύπνηση, διακομματική συναντίληψη και ενότητα, για να προωθήσουμε το κοινό, το εθνικό μας συμφέρον, να κρατήσουμε τους νέους στην περιοχή και να φέρουμε επενδύσεις, να τη θωρακίσουμε από τις μεγάλες και σοβαρές προκλήσεις των καιρών. Για τον σκοπό αυτό στο μέλλον έχει τεράστια ουσιαστική και συμβολική αξία η συναίνεση όλων των κοινοβουλευτικών δυνάμεων για την ισόρροπη ανάπτυξη μιας περιοχής με κρίσιμη εθνική και γεωπολιτική σημασία.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Κεφαλογιάννη.

Καλείται στο Βήμα ο κ. Δημήτριος Χαρίτου από τον ΣΥΡΙΖΑ - Προοδευτική Συμμαχία, ο Κομοτηναίος, και στη συνέχεια θα δώσω τον λόγο στον Αναπληρωτή Υπουργό Ανάπτυξης κ. Νικόλαο Παπαθανάση.

**ΣΑΒΒΑΣ ΑΝΑΣΤΑΣΙΑΔΗΣ:** Συγγνώμη, κύριε Πρόεδρε, εγώ είμαι πριν.

**ΠΡΟΕΔΡΕΥΩΝ (Απόστολος Αβδελάς):** Ζήτησε τον λόγο ο Υπουργός. Έτσι είναι ο κατάλογος, τι να σας κάνω. Εν πάση περιπτώσει, να μην το κάνουμε ολόκληρο θέμα, ο κύριος Υπουργός λέει ότι μπορείτε να μιλήσετε μετά. Εγώ αυτόν τον κατάλογο έχω, τι να σας κάνω, κύριε Αναστασιάδη. Θα μιλήσετε και μετά ο Υπουργός. Αφού σας παραχωρεί τη θέση του, δεν υπάρχει πρόβλημα. Δεν μπορώ να κάνω κάτι άλλο εγώ.

Ορίστε, κύριε Χαρίτου.

**ΔΗΜΗΤΡΙΟΣ ΧΑΡΙΤΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ολοκλήρωση μιας συζήτησης που ξεκίνησε πριν ενάμιση χρόνο συμπίπτει με τις γεωπολιτικές αναταράξεις από την εισβολή της Ρωσίας που, εκτός των άλλων, γεννά ανησυχία, γιατί ενισχύει αναθεωρητικές τάσεις που προϋπήρχαν στην ευρύτερη περιοχή.

Εσείς, κύριοι της Κυβέρνησης, και ο ίδιος ο Πρωθυπουργός, που είχε την πρωτοβουλία συγκρότησης της επιτροπής, δεν σταθήκατε στο ύψος των σημερινών αναγκών της Θράκης, όπως έκαναν πριν δεκαετίες με διορατικότητα από κοινού οι πολιτικοί Αρχηγοί στο κοινό πόρισμα Τσουδερού, κατανοώντας τις ανακατατάξεις της εποχής, καθώς και τις κοινωνικές αναταράξεις εκείνης της περιόδου στη Θράκη, που τροφοδότησαν τα δημοκρατικά ελλείμματα που υπήρχαν.

Εσείς, κύριοι, αδυνατείτε να αντιληφθείτε ότι έχετε την πρωταρχική ευθύνη για τα οικονομικά, κοινωνικά και δημοκρατικά ελλείμματα που κρατούν υποβαθμισμένη τη Θράκη. Αντί, λοιπόν, να αναλάβετε τις ευθύνες που σας αναλογούν, εσείς επιμένετε και σήμερα στις ίδιες λανθασμένες πολιτικές που θα αναπαράγουν τα υπάρχοντα προβλήματα της αποβιομηχάνισης με τα κουφάρια στη ΒΙΠΕ Κομοτηνής, της εκτίναξης της ανεργίας, της μαζικής μετανάστευσης των νέων, ιδιαίτερα των νέων επιστημόνων, επιτείνοντας το δημογραφικό πρόβλημα.

Συναίνεση, λοιπόν, από την πλευρά μας στη συνέχιση των ίδιων αποτυχημένων πολιτικών δεν θα έχετε. Και είναι να αναρωτιέται κανείς αν πράγματι το ενδιαφέρον σας ήταν να υπάρξει κοινό πόρισμα ή θέλατε να εντάξετε ένα τέτοιο κρίσιμο θέμα στους επικοινωνιακούς σχεδιασμούς σας.

Διότι αν ενδιαφερόσασταν πραγματικά, τότε γιατί δεν περιοριστήκατε στην αποτύπωση της πραγματικότητας στη Θράκη, στην ανάδειξη των δυνατοτήτων της και να αναζητήσετε έτσι κοινό τόπο; Με έναν τέτοιον τρόπο, κύριοι, θα αφήνατε ανοιχτή την επιλογή στον ελληνικό λαό, όποια κυβέρνηση ο ίδιος επιλέξει. Και είμαι βέβαιος πως θα επιλέξει μια προοδευτική κυβέρνηση να σχεδιάσει τις πολιτικές της, προτάσσοντας το δικό της αναπτυξιακό, κοινωνικό και προοδευτικό πρόσημο.

Εσείς μέχρι τέλος εμείνατε σε ένα κλειστό σχέδιο, που ανταποκρίνεται στους δικούς σας αποτυχημένους πολιτικούς σχεδιασμούς.

Είχαμε, λοιπόν, υποχρέωση να καταθέσουμε ένα ολοκληρωμένο σχέδιο, που, κατά τη γνώμη μας, θα απαντά στις πραγματικές ανάγκες της κοινωνίας, για να ξαναζωντανέψει η ελπίδα, για να ανοίξει μια νέα προοπτική στον κόσμο της εργασίας, στη νέα γενιά, σε αυτούς που μοχθούν και παράγουν στη Θράκη. Ένα σχέδιο που θα δώσει ώθηση στις μεγάλες παραγωγικές δυνατότητες της Θράκης. Ένα σχέδιο που θα βασιστεί στην οικονομία της γνώσης, στην έρευνα, στην καινοτομία, στην ενδυνάμωση του Δημοκρίτειου Πανεπιστημίου Θράκης. Ένα σχέδιο που θα αξιοποιεί τα ισχυρά συγκριτικά πλεονεκτήματα της περιοχής, τη διασυνοριακότητα με την ανάγκη αναβάθμισης των πυλών εισόδου εξόδου, ιδιαίτερα της Νυμφαίας, αλλά βέβαια και του ισχυρού πλεονεκτήματος της διαπολιτισμικότητας που αποτελεί πλούτο για την περιοχή.

Κυρίες και κύριοι συνάδελφοι, το πόρισμα που καταθέσατε δεν αποτελεί στρατηγικό σχέδιο αλλά απλή καταγραφή σε έναν κατάλογο όλων των έργων που έχουν αναδειχθεί στην περιοχή. Την ίδια στιγμή, όμως, που υπόσχεται έργα, δεν υπάρχει καμμία δέσμευση για τους οικονομικούς πόρους που δικαιούται η Θράκη και της αναλογούν από τα χρηματοδοτικά εργαλεία που διαθέτει η χώρα. Τι νόημα έχουν, λοιπόν, όλα όσα υπόσχεστε;

Ένα έργο κομβικής σημασίας για τη Ροδόπη, έργο υποδομής, το φράγμα του Κομψάτου, που το ζήτησαν καθολικά όλοι ανεξαιρέτως οι φορείς, δυστυχώς δεν εντάσσεται στους σχεδιασμούς σας.

Κυρίες και κύριοι συνάδελφοι, άκουσα με προσοχή την εισηγητική ομιλία της προέδρου. Τα πρώτα δείγματα γραφής, βάσει του πορίσματος, δεν είναι ενθαρρυντικά. Παρά τους περί αντιθέτου ισχυρισμούς της, οι ρυθμίσεις για τα επενδυτικά σχέδια στη Θράκη για τις μεσαίες επιχειρήσεις, που ψηφίστηκαν πρόσφατα στον ν.4887/2022, δικαιολογημένα έχουν προκαλέσει την αντίδραση των παραγωγικών φορέων. Γιατί για πρώτη φορά διαφοροποιούν τα ενιαία μέχρι σήμερα κίνητρα στη Θράκη.

Κυρίες και κύριοι συνάδελφοι, σε μια πολυπολιτισμική κοινωνία, όπως αυτή της Θράκης, είχε τη σημασία της να προχωρήσει η δυνατότητα που αναδείχθηκε να υπάρξει κοινή προωθητική πρόταση δημοκρατικών τομών για τη μειονότητα, πρόταση που δεν επιτεύχθηκε με δική σας αποκλειστικά ευθύνη. Γι’ αυτό απευθύνομαι στην πρόεδρο της επιτροπής: αφήστε τις εύκολες δικαιολογίες και τη μετάθεση των ευθυνών αλλού. Αναζητήστε τις στο εσωτερικό του κόμματός σας και όχι σε εμάς.

Επιβεβαιώνεται ότι οι πιο μεγάλες αλλαγές που έγιναν όλα τα προηγούμενα χρόνια, από τον χώρο της εκπαίδευσης έως την προαιρετική Σαρία και την οργάνωση των μουφτειών για να εδραιώνεται η ισονομία και η ισοπολιτεία, είχαν τη σφραγίδα των προοδευτικών δυνάμεων.

Κυρίες και κύριοι, μέσω της διακομματικής καλλιεργήσατε αρχικά υψηλές προσδοκίες σε μια περιοχή που ακούει πολλά και βλέπει λίγα. Μάλλον διαψεύσατε και τους πιο αισιόδοξους. Στη Θράκη, να γνωρίζετε, έχει κατακτηθεί ένα επίπεδο αρμονικής συμβίωσης, αλληλοσεβασμού και προόδου για όλους, σε πείσμα όλων όσοι σκοπίμως και κατ’ επάγγελμα θρακολογούν, αλλά και σε πείσμα τρίτων που παρεμβαίνουν στην περιοχή για τα δικά τους συμφέροντα.

Η Θράκη, κύριοι, έχει ανάγκη από περισσότερα έργα και λιγότερα λόγια, αρκεί να συνειδητοποιείτε πως ό,τι προστίθεται στη Θράκη, αποκτά μεγαλύτερη προστιθέμενη αξία για όλη τη χώρα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χαρίτου.

Μπαίνουμε στον τέταρτο κύκλο ομιλητών, που έχει και πολλή Θεσσαλονίκη, και την αυλαία θα ανοίξει ο κ. Σάββας Αναστασιάδης από τη Νέα Δημοκρατία και μετά θα πάμε στον Υπουργό, τον κ. Παπαθανάση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μπορώ να μιλήσω και εγώ πριν από τον Υπουργό;

**ΠΡΟΕΔΡΕΥΩΝ (Απόστολος Αβδελάς):** Όχι, γιατί έδωσε ο κύριος Υπουργός από μόνος του τη σειρά του στον κ. Αναστασιάδη. Σας παρακαλώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Ο κ. Παπαθανάσης παραχώρησε τη σειρά του. Τι να κάνω τώρα;

**ΣΑΒΒΑΣ ΑΝΑΣΤΑΣΙΑΔΗΣ:** Ποιο είναι το πρόβλημα τώρα; Δεν κατάλαβα.

**ΠΡΟΕΔΡΕΥΩΝ (Απόστολος Αβδελάς):** Δεν υπάρχει κανένα πρόβλημα. Με εμένα έχει το πρόβλημα ο κ. Τριανταφυλλίδης.

Ορίστε, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι είναι κατανοητό από όλους πως όροι ασφαλείας και εθνικής επιβίωσης επιβάλλουν την ειδική μέριμνα για την ανάπτυξη των παραμεθόριων περιοχών και ειδικότερα των περιοχών που βρίσκονται στα ανατολικά μας σύνορα. Αυτό, βέβαια, το επιβεβαιώνει η εμπειρία του 2020 και η υβριδική επίθεση που δέχθηκε η χώρα μας εκείνη τη χρονιά και την απέκρουσε.

Η ακριτική Περιφέρεια της Ανατολικής Μακεδονίας και της Θράκης, παρά την κρίσιμη εθνική και γεωστρατηγική σημασία για τη χώρα μας και παρά το ότι σχεδόν όλες οι κυβερνήσεις, τουλάχιστον θεωρητικά, εκφράζουν το ενδιαφέρον τους για αυτή, μέχρι σήμερα, δυστυχώς, δεν έτυχε της ανάλογης προσοχής και δεν είχαμε τα επιθυμητά ή τα προσδοκώμενα αποτελέσματα ή τα αποτελέσματα που αξίζουν για μια περιοχή να είναι ανεπτυγμένη, όπως αυτή της ανατολικής Μακεδονίας και της Θράκης.

Γι’ αυτό πιστεύω -και νομίζω σε αυτό θα συμφωνήσουμε όλοι- πως η απόφαση του Πρωθυπουργού, του Κυριάκου Μητσοτάκη, τον Ιούνιο του 2020 να συστήσει ειδική διακομματική κοινοβουλευτική επιτροπή η οποία θα μελετούσε τις συνθήκες, τις δυνατότητες και τη φέρουσα ικανότητα, αν θέλετε, της περιοχής, για να καταθέσει προτάσεις ανάπτυξης για την περιοχή, είναι και σωστή και εθνικά επωφελής. Πιστεύω ότι σε αυτό δεν διαφωνεί κανείς μέσα σε αυτή την Αίθουσα.

Το ίδιο είχε κάνει και πριν από τριάντα περίπου χρόνια και ο πατέρας του σημερινού Πρωθυπουργού Κωνσταντίνος Μητσοτάκης, με μία πρόταση που εκείνη την περίοδο έδωσε ώθηση και έλυσε αρκετά προβλήματα στην περιοχή.

Οι προτάσεις που κατατέθηκαν και συζητούμε σήμερα, μετά την ολοκλήρωση των εργασιών της επιτροπής, είναι αποτέλεσμα ερευνών, μελετών, προτάσεων των φορέων, συζητήσεων με εμπειρογνώμονες της περιοχής, με ανθρώπους που γνωρίζουν την περιοχή, αλλά και εμπειριών από κυβερνητικούς ανθρώπους, όπως είναι η Πρόεδρος της Επιτροπής, η κ. Μπακογιάννη, που έχει σταθερό, διαχρονικό ενδιαφέρον για την περιοχή, αλλά και ο κ. Ρουσόπουλος, που ήταν Πρόεδρος σε μία θεματική επιτροπή, που ασχολήθηκαν τα προηγούμενα χρόνια πολύ με την περιοχή της Θράκης.

Το πόρισμα περιλαμβάνει προτάσεις για όλες τις δραστηριότητες που αναπτύσσονται ή μπορεί να αναπτυχθούν στην περιοχή, όπως προτάσεις για την ενίσχυση του πρωτογενή τομέα, για την ενίσχυση των υποδομών, για τον τουρισμό, για τις νέες τεχνολογίες και την καινοτομία, για την ενέργεια, τον ψηφιακό μετασχηματισμό και, βεβαίως, για την παιδεία και για την ενίσχυση του Δημοκρίτειου Πανεπιστημίου της Θράκης.

Οι προτάσεις είναι και ρεαλιστικές και εφαρμόσιμες, με μεσοπρόθεσμο και μακροπρόθεσμο πεδίο και δυνατότητα εφαρμογής. Λαμβάνουν υπ’ όψιν τους τα ιδιαίτερα χαρακτηριστικά της περιοχής, ανθρώπινα και φυσικά, τη σύνθεση του πληθυσμού και την πολυπολιτισμικότητα της περιοχής.

Με λίγα λόγια, έγινε μια σοβαρή δουλειά και έλαβε υπ’ όψιν της όλους τους παράγοντες και τους συντελεστές της περιοχής. Παρ’ όλα αυτά, θέλω να σταθώ σε δύο, τρία και να προσθέσω κάτι που θεωρώ ότι είναι πάρα πολύ σημαντικό για την περιοχή της Θράκης.

Το πρώτο έχει να κάνει με την προσπάθεια της πληθυσμιακής ανάκαμψης της περιοχής, δηλαδή την ενίσχυση του δημογραφικού, που μπορεί φυσικά να προέλθει και μέσα από την αξιοποίηση των προτάσεων της επιτροπής.

Θα αναφερθώ σε ένα ειδικό κομμάτι του πληθυσμού. Θυμάστε και γνωρίζουμε πολύ καλά ότι από το 1992 -νομίζω- έχουν εγκατασταθεί στην περιοχή πάρα πολλοί Πόντιοι από χώρες της πρώην Σοβιετικής Ένωσης, με το «Χρυσόμαλλο Δέρας» και την κ. Τσουδερού. Είναι γνωστά αυτά. Αυτοί ήρθαν και μπόλιασαντην περιοχή και τον πληθυσμό με έναν νέο, δυναμικό και δημιουργικό πληθυσμό και ενίσχυσαν την περιοχή σε ανθρώπινο δυναμικό. Όμως, στα επόμενα χρόνια πολλοί από αυτούς εγκατέλειψαν την περιοχή για διάφορους λόγους και κυρίως για βιοποριστικούς λόγους.

Αυτό είναι ένα θέμα που πρέπει να το δούμε με πολλή προσοχή, γιατί υπάρχουν ακόμη αρκετοί από αυτούς τους ανθρώπους εκεί, οι οποίοι έχουν διάφορα προβλήματα τώρα. Πολλά από αυτά λυθήκανε, όπως ήταν το πρόβλημα των συντάξεων, κύριε Αμανατίδη, που ασχοληθήκαμε και δόθηκε λύση. Έκανε παρέμβαση και η Πρόεδρος της Επιτροπής, η κ. Μπακογιάννη, και ο Πρωθυπουργός ο ίδιος. Και για το θέμα των στεγαστικών δανείων ασχοληθήκαμε επίσης οι Βουλευτές και ο κ. Στυλιανίδης και ο κ. Σταϊκούρας έδωσε μια λύση, μία χρονική ανάσα σε αυτό το θέμα. Αυτούς τους ανθρώπους, αλλά και όλους τους κατοίκους της περιοχής, θα πρέπει να τους στηρίξουμε, να τους ενισχύσουμε, έτσι ώστε να παραμείνουν στην περιοχή, για να υπάρχει ζωντανό κομμάτι.

Ένα δεύτερο θέμα στο οποίο θέλω να αναφερθώ είναι η αναβάθμιση των μεθοριακών σταθμών και η σύνδεση με την Εγνατία Οδό, που τη θεωρώ πάρα πολύ σημαντική. Δεν θέλω να μιλήσω πάλι για τους μεθοριακούς σταθμούς. Γνωρίζουμε όλοι όσοι τούς έχουμε επισκεφθεί σε τι κατάσταση βρίσκονται, αλλά και η ολοκλήρωση, κύριε Υπουργέ, των κάθετων αξόνων προς την Εγνατία Οδό θα δώσει μια ανάσα στην περιοχή.

Η επιδότηση του 12% του ημερομισθίου για τις επιχειρήσεις της περιοχής, που σταμάτησε το 2010, τελικά με παρεμβάσεις, επίσης, της επιτροπής βρίσκει λύση και είναι πάρα πολύ σημαντική για την απασχόληση των κατοίκων στις επιχειρήσεις της περιοχής.

Επίσης, δεν πρέπει να μας διαφεύγει -το τόνισαν και άλλοι συνάδελφοι και αναφέρεται και στο πόρισμα- ότι η ολοκλήρωση της αναβάθμισης του σιδηρόδρομου είναι ζωτικής σημασίας όχι μόνο για την περιοχή, αλλά και για όλη τη χώρα και για όλη τη βόρεια Ελλάδα. Είναι ένα θέμα το οποίο συζητούμε πολύ, με τον τίτλο «Σιδηροδρομική Εγνατία», και πρέπει κάποτε να βρει τη λύση του. Βεβαίως, ακούσατε ότι η Κυβέρνηση ήδη έχει δεσμεύσει 4,5 δισεκατομμύρια ευρώ για την αναβάθμιση της Σιδηροδρομικής Εγνατίας, άρα και αυτό το θέμα μπαίνει σε λύση.

Κλείνοντας, κύριε Πρόεδρε, κυρίες και κύριοι συνάδελφοι, θέλω να τονίσω πως το έργο της επιτροπής αποτελεί έναν χρήσιμο οδηγό και εργαλείο στα χέρια της εκτελεστικής εξουσίας. Είναι μια σοβαρή δουλειά και ελπίζω πως θα συμβάλει τα μέγιστα στην αναβάθμιση της περιοχής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Καλείται στο Βήμα ο Αναπληρωτής Υπουργός Ανάπτυξης και Επενδύσεων, ο κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κυρίες και κύριοι Βουλευτές, ξεκινώντας θα ήθελα να συγχαρώ την Πρόεδρο της Κοινοβουλευτικής Επιτροπής κ. Ντόρα Μπακογιάννη, καθώς επίσης και τους επικεφαλής των ομάδων εργασίας, τον κ. Ρουσόπουλο και τον κ. Καιρίδη, για την εξαιρετική, συνεκτική και εμπεριστατωμένη έκθεση που εκπόνησαν για ένα τόσο σοβαρό θέμα.

Μελετώντας την έκθεση κάποιος μπορεί να βρει ότι περιλαμβάνει πραγματικά σύγχρονες, ρεαλιστικές και υλοποιήσιμες προτάσεις για την αναπτυξιακή και βιώσιμη προοπτική της Θράκης, μιας ακριτικής περιοχής με σπουδαίο εθνικό ρόλο, που η πολιτεία οφείλει να θωρακίσει και να ενισχύσει, ιδιαίτερα οικονομικά, με κάθε δυνατό τρόπο.

Η Περιφέρεια Ανατολικής Μακεδονίας και Θράκης είναι μια παραμεθόρια περιφέρεια με ευρύτερο οικονομικό ανταγωνισμό από περιοχές όμορων χωρών, που έχει ιδιαίτερα χαμηλό κατά κεφαλήν εισόδημα και υψηλή ανεργία. Χαρακτηριστικό είναι το γεγονός και μεγάλη αξία να δούμε ότι το 46% των μεταποιητικών ανωνύμων εταιρειών και ΕΠΕ με έδρα την περιοχή της Θράκης δεν υφίσταται. Επίσης, από τις διακόσιες επτά μεταποιητικές επιχειρήσεις σε οργανωμένους υποδοχείς, σε βιομηχανικά πάρκα δηλαδή, οι ενενήντα τέσσερις είναι ενεργές, δηλαδή μόλις το 45% από το σύνολο των εταιρειών, και εκατόν δεκατρείς είναι ανενεργές. Αυτό το ποσοστό, δηλαδή το 55% των ανενεργών εταιρειών, είναι κατά 40% υψηλότερο από όλες τις υπόλοιπες περιοχές της πατρίδας μας.

Όμως η γεωγραφική θέση της Θράκης θα μπορούσε να αποτελέσει έναν εμπορικό κόμβο των Βαλκανίων και της Ανατολικής Μεσογείου, αν ακολουθούσαμε μια σωστή αναπτυξιακή πολιτική. Ο βόρειος Έβρος -και έχει μεγάλη σημασία- σηκώνει το μεγαλύτερο βάρος της φύλαξης των εθνικών μας συνόρων. Παράλληλα, έχει να αντιμετωπίσει τον υψηλό ανταγωνισμό τιμών από χώρες χαμηλού κόστους, όπως η Τουρκία, οπότε είναι ιδιαίτερα αναγκαία η ενίσχυση του συγκριτικού πλεονεκτήματος της περιοχής σε σχέση με τη γείτονα χώρα. Ο ακριτικός, λοιπόν, Έβρος αντιμετωπίζει πολύ σημαντικές προκλήσεις και πρέπει να τις αντιμετωπίσουμε το ταχύτερο δυνατό.

Σύμφωνα με τη μελέτη του Συνδέσμου Βιομηχανιών Βορείου Ελλάδας και της ΕΤΒΑ ΒΙΠΕ συνολικά στην Περιφέρεια Ανατολικής Μακεδονίας και Θράκης η βιομηχανοποίηση είναι στα υψηλότερα ποσοστά από κάθε άλλη περιοχή της πατρίδας μας, με ιδιαίτερη περιοχή την περιοχή της Θράκης. Ο Νομός Έβρου είναι ο πρωταθλητής των ανενεργών επιχειρήσεων εντός βιομηχανικών πάρκων, που περίπου το 90% αυτών είναι κλειστές μεταποιητικές επιχειρήσεις.

Παράλληλα παρατηρείται έντονο δημογραφικό πρόβλημα στον Έβρο, με μείωση του πληθυσμού κατά δυόμισι χιλιάδες τον χρόνο, ενώ οκτώ θάνατοι αντιστοιχούν σε μία γέννα.

Στο πλαίσιο του τρίτου άξονα των βασικών προτάσεων της διακομματικής επιτροπής για την αναδιάταξη του εργασιακού, οικονομικού και επενδυτικού μοντέλου της Θράκης προχωρήσαμε σε καινοτομίες που θα δώσουν πνοή στην επιχειρηματικότητα, προσελκύοντας νέες επενδύσεις στην περιοχή, ξεκινώντας από το πρώτο νομοθέτημα του έτους, τον νέο αναπτυξιακό νόμο «Ελλάδα Ισχυρή Ανάπτυξη», έναν νόμο που πήρε σάρκα και οστά μετά από εξαντλητική διαβούλευση με όλους τους εμπλεκόμενους φορείς. Περιλαμβάνει και έχει μεγάλη σημασία για την περιοχή της Θράκης δεκατρία διακριτά καθεστώτα ενίσχυσης, βασισμένα σε θεματικές που σχετίζονται με τους άξονες της κυβερνητικής μας πολιτικής για την περιοχή.

Μας ενδιαφέρει, λοιπόν, να στηρίξουμε την πράσινη μετάβαση, τον ψηφιακό μετασχηματισμό, την αύξηση της απασχόλησης, το νέο επιχειρείν, την αγροδιατροφή, την καινοτομία, αλλά και την εξωστρέφεια των επιχειρήσεων που βρίσκονται και είναι εγκατεστημένες στη Θράκη. Αυτό το οποίο θέλουμε να πετύχουμε είναι η ουσιαστική ανάπτυξη στην περιοχή.

Έχει μεγάλη σημασία γιατί στη συζήτηση που κάνουμε για το αν η Νέα Δημοκρατία και η Κυβέρνηση Μητσοτάκη έπραξε ό,τι έπρεπε να πράξει για την Θράκη στο διάστημα αυτό, θέλω να σας πω ότι εμείς στο Υπουργείο Ανάπτυξης, συγκρίνοντας το προηγούμενο διάστημα της διακυβέρνησης του ΣΥΡΙΖΑ, τα ποσοστά των επενδύσεων που εγκρίθηκαν για τη Θράκη είναι συγκλονιστικά ψηλά, συσχετίζοντας έτος προς έτος τις δύο περιόδους διακυβέρνησης.

Δηλαδή, όσον αφορά την αγροδιατροφή, κατά την περίοδο της διακυβέρνησης του ΣΥΡΙΖΑ υπήχθησαν ογδόντα επιχειρήσεις ανά έτος έναντι τριακοσίων ογδόντα έξι επιχειρήσεων κατά τη διακυβέρνηση τη δική μας και είχαμε αύξηση 381%, στον τουρισμό από μεσοσταθμικά 1,4 επιχειρήσεις τη διάρκεια 2015 - 2019 σε 12,4, δηλαδή αύξηση 768%, και στη μεταποίηση από 6,57 σε 11,2, δηλαδή αύξηση 70%.

Το πιο σημαντικό για να μπορέσουμε να ενισχύσουμε τη Θράκη -και εδώ θα πρέπει να δούμε τι κάναμε για τη Θράκη σε αυτό το διάστημα- θα πρέπει να μετρήσουμε τις δράσεις που αναπτύξαμε, δίνοντας ένα ιδιαίτερο χαρακτηριστικό ανάπτυξης στην περιοχή που προσελκύει επιχειρήσεις.

Επεκτείναμε, λοιπόν, την έννοια της παραμεθορίου περιοχής στα τριάντα χιλιόμετρα, καταλαμβάνοντας με αυτόν τον τρόπο όλες τις περιοχές της Θράκης στον αναπτυξιακό νόμο.

Οι στόχοι μας εκεί είναι και αφορούν την ανάκαμψη και ανάπτυξη της μεταποιητικής δραστηριότητας, την αλλαγή του παραγωγικού μοντέλου, την προσέλκυση παραγωγικών επενδύσεων, τον επαναπατρισμό του ανθρώπινου κεφαλαίου και τη δημιουργία νέων και ποιοτικών θέσεων εργασίας.

Με ειδικές προβλέψεις, που δεν υπήρχαν πριν, δίνουμε ζωή σε περιοχές που οι οικονομίες τους μαράζωναν τα προηγούμενα χρόνια, με ιδιαίτερη έμφαση στην παραμεθόριο περιοχή της Θράκης.

Προωθούμε την αξιοποίηση και την αναβάθμιση των υποδομών της ευρύτερης περιοχής αλλά και την ισχυρή ανάπτυξη της επιχειρηματικότητας με κίνητρα μέσω του αναπτυξιακού.

Με τον νέο Χάρτη Περιφερειακών Ενισχύσεων καταφέραμε αύξηση της ενίσχυσης από το 35% στο 50%, δηλαδή 42% για την περιοχή, ενώ για τις μικρές επιχειρήσεις από το 55% στο 70%.

Επίσης, για την περιοχή της Θράκης, όπως χαρακτηρίζεται ως παραμεθόριος περιοχή πλέον, οι μικρές και πολύ μικρές επιχειρήσεις λαμβάνουν το κίνητρο της επιχορήγησης στο 100% του ανώτατου ορίου. Επιπροσθέτως, δίνουμε επιχορήγηση και στις μεσαίες επιχειρήσεις σε όλη την περιοχή της Θράκης, με μικρή διαφοροποίηση στον Έβρο.

Δίνουμε, επίσης, ευνοϊκά κίνητρα για την επαναλειτουργία των εγκαταλελειμμένων επιχειρήσεων, τα λεγόμενα «κουφάρια», εντός και εκτός ΒΙΠΕ στο 100% του Χάρτη Περιφερειακών Ενισχύσεων. Με αυτόν τον τρόπο συνεχίζουμε να στηρίζουμε την προσέλκυση επενδύσεων στη Θράκη, αλλά και με ένα επιπρόσθετο στοιχείο που δεν υπάρχει πουθενά στην Ελλάδα, δίνοντας μπόνους στη βαθμολόγηση των επενδυτικών σχεδίων σε όλη τη Θράκη και μόνο στη Θράκη.

Κυρίες και κύριοι, ο σχεδιασμός μας για την ανάπτυξη της Θράκης δεν σταματά εκεί. Ήδη προχωρά η διαγωνιστική διαδικασία μεταξύ πέντε υποψηφίων αναδόχων για το έργο ΣΔΙΤ «Φοιτητικές εστίες Δημοκρίτειου Πανεπιστημίου Θράκης», μια επένδυση 105 εκατομμυρίων ευρώ για τον εκσυγχρονισμό των εγκαταστάσεων του Δημοκρίτειου Πανεπιστημίου στην Αλεξανδρούπολη, την Κομοτηνή και την Ξάνθη. Η σύμπραξη προβλέπει την ανέγερση των φοιτητικών εστιών και εστιατορίων, ενός νέου κτηρίου της κεντρικής Βιβλιοθήκης και ένα ερευνητικό κέντρο, ένα Κέντρο Ερευνητικής Αριστείας, που θα ενισχύσει την εξωστρέφεια του Δημοκρίτειου και θα προσελκύσει νέους μελλοντικούς επιστήμονες σε μια ακριτική και δύσκολα προσβάσιμη περιοχή.

Στο πεδίο των ΣΔΙΤ συνεχίζουμε με τη δημιουργία Περιφερειακού Κέντρου Πολιτικής Προστασίας, ένα από τα δεκατρία κέντρα πολιτικής προστασίας που αναπτύσσονται σε όλη την πατρίδα μας.

Επίσης, συνεχίζουμε με το Ultra-fast Broadband, που θα δώσει πρόσβαση σε υψηλές ταχύτητες σύνδεσης σε ολόκληρη την περιοχή.

Αναμφίβολα, όμως, ο αγροτικός τομέας της Θράκης είναι ιδιαίτερα σημαντικός, με άνω του 20% του εργατικού δυναμικού να απασχολείται στον πρωτογενή τομέα.

Παράλληλα, μεγάλος αριθμός επιχειρήσεων είναι μεταποιητικός, στηρίζονται στα παραγόμενα προϊόντα του πρωτογενούς τομέα, όπως ο καπνός και το βαμβάκι.

Για να δώσουμε, λοιπόν, περαιτέρω ώθηση σε αυτές τις οικονομικές δραστηριότητες, σε λίγες μέρες προκηρύσσουμε το πρώτο καθεστώς ενίσχυσης του αναπτυξιακού νόμου, που είναι η μεταποίηση, ενώ μέχρι το καλοκαίρι θα έχει προκηρυχθεί και το καθεστώς της αγροδιατροφής.

Κυρίες και κύριοι Βουλευτές, η πρόκληση της κλιματικής αλλαγής απαιτεί ενέργειες που θα περιορίσουν τις αρνητικές επιπτώσεις και θα στηρίξουν τους πληττόμενους αγρότες με υποδομές. Σε αυτό το πλαίσιο επεξεργαζόμαστε με το Υπουργείο Αγροτικής Ανάπτυξης και Τροφίμων την πρόταση για ένα μεγάλο αρδευτικό έργο ΣΔΙΤ στην περιοχή της Θράκης. Το προτεινόμενο έργο ΣΔΙΤ προβλέπει την κατασκευή, συντήρηση και λειτουργία των βασικών υποδομών για τη μεταφορά και διανομή νερού από τον ποταμό Νέστο στην ανατολική πεδιάδα Ξάνθης, σε πέντε περιοχές συνολικής έκτασης διακοσίων πενήντα χιλιάδων στρεμμάτων. Έτσι αναμένεται να εξασφαλιστούν επαρκείς υδάτινοι πόροι για την κάλυψη των αναγκών άρδευσης και τη βελτίωση της ανταγωνιστικότητας των προϊόντων στην περιοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ολοκληρώνω, κύριε Πρόεδρε.

Κυρίες και κύριοι Βουλευτές, η γεωστρατηγική θέση της Ελλάδας και οι παγκόσμιες εξελίξεις μετά την εισβολή της Ρωσίας στην Ουκρανία καθιστούν επιτακτική την ανάγκη στήριξης των περιοχών που φυλούν τα σύνορά μας. Η στήριξη της Θράκης αποτελεί εθνικό μας καθήκον. Έχοντας ως γνώμονα αυτό το καθήκον η Κυβέρνηση, με μεταρρυθμίσεις και αίσθημα ευθύνης, θέτει ως προτεραιότητα την ανάπτυξη της Θράκης. Συγχαίρω, λοιπόν, και πάλι τη διακομματική επιτροπή για την εξαιρετική αυτή έκθεση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Καλείται στο Βήμα ο κ. Αλέξανδρος Τριανταφυλλίδης από τον ΣΥΡΙΖΑ - Προοδευτική Συμμαχία και να ετοιμάζεται ο Σερραίος κ. Αναστάσιος Χατζηβασιλείου.

Ορίστε, κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, τι χρείαν έχομεν άλλου συνηγόρου για το ότι, καθώς κλείνει ο κύκλος των τοποθετήσεων, είχαμε απούσα την πολιτική βούληση και παρούσα τη χρηστομάθεια των Υπουργών και ορισμένων Βουλευτών της Νέας Δημοκρατίας περί εθνικής συνεννοήσεως, την οποία, βέβαια, τη θυμούνται όταν είναι στην Κυβέρνηση, γιατί όταν είναι στην αντιπολίτευση εκεί γαία πυρί μειχθήτω, ο λίβας που καίει τα σπαρτά, ό,τι χρειάζεται θεμιτό και αθέμιτο να επιστρατευθεί, ακόμη και κανιβαλισμός. Θυμάστε το Μακεδονικό, τις απειλές, τις προδοτικές συμφωνίες κ.λπ.. Τότε δεν χρειαζόταν εθνική συνεννόηση. Τώρα χρειάζεται, γιατί είστε στην Κυβέρνηση, είστε στις καρέκλες.

Και μιλώ για απουσία πολιτικής βούλησης -μόλις τα είπε- και δεν θα σας χαρακτηρίσουν τα δημοσιογραφικά γραφεία, μαρτυριάρη, κύριε Υπουργέ, κύριε Παπαθανάση. Και τι δεν είπατε. Το 55% των εταιρειών είναι κλειστό. Αποβιομηχάνιση. Το 90% των μεταποιητικών επιχειρήσεων είναι κλειστές, είναι κουφάρια. Περιγράψατε το αναπτυξιακό μνημόσυνο της Θράκης με τρία χρόνια Κυβέρνηση της Νέας Δημοκρατίας.

Προφανώς και η δική μας πολιτική κουλτούρα επιβάλλει και θέλει αυτό που λέγαμε και το έλεγα και εγώ ως Πρόεδρος της Επιτροπής του Απόδημου Ελληνισμού 2015 - 2019, ότι απαιτείται συναγωνισμός προσφοράς για την πατρίδα και όχι ανταγωνισμός φθοράς, δηλαδή να βγάλει ο ένας το μάτι του άλλου.

Σκεφτείτε, όμως, τι σπείρατε προεκλογικά και τι περιμένετε να θερίσετε μετεκλογικά. Προφανώς και είναι θετικός ο λόγος μου σε σχέση με τη συγκρότηση της Διακοινοβουλευτικής Επιτροπής για τη Θράκη και βεβαίως τον στόχο και την πρόθεση να συμβάλει στην ανάπτυξή της.

Ωστόσο, η διακομματική και διακοινοβουλευτική θετική πρόθεση έρχεται να συγκρουστεί με την κυβερνητική πολιτική του κ. Μητσοτάκη, η οποία αντιστρατεύεται, ακυρώνει, καθιστά γράμμα κενό όλα αυτά που, εν είδει καταλόγου έργων, καταγράφονται στο συγκεκριμένο πόρισμα. Θυμίζω απλά ότι όλες αυτές οι καλές προθέσεις προσκρούουν στον τοίχο του κ. Σκυλακάκη. Επιμύθιο, κοινός παρονομαστής, «αν και εφόσον το επιτρέπει η δημοσιονομική πειθαρχία και τα δημοσιονομικά δεδομένα». Θα σας εξηγήσω αμέσως μετά, γιατί το λέω ειδικά για τη Θράκη.

Σε ό,τι αφορά το τελικό προϊόν της επιτροπής και των πολιτικών διαφορών που εντοπίζονται μεταξύ των κομμάτων στη χάραξη της αναπτυξιακής πολιτικής για τη Θράκη, δυστυχώς δεν κατέστη εφικτή η ουσιαστική σύγκλιση των απόψεων και η κατάθεση κοινού πορίσματος. Γι’ αυτό έχουμε και τέσσερα πορίσματα αντί για ένα. Γιατί; Γιατί είναι λάθος η βάση πάνω στην οποία δομήθηκε η συγκεκριμένη καταγραφή. Δεν πρόκειται ούτε για πρόγραμμα ούτε για στρατηγικό σχέδιο. Είναι μια καταγραφή έργων, που δεν περιλαμβάνει σαφείς στοχεύσεις, σαφείς προτεραιότητες, συγκεκριμένες δεσμεύσεις. Είναι χωρίς προϋπολογισμό, χωρίς χρονοδιάγραμμα, χωρίς κάτι συγκεκριμένο, συγκροτημένο, σαφές και ξεκάθαρο, προγραμματισμός ανά έτος, με επιτροπή παρακολούθησης της υλοποίησης και κοινωνικό έλεγχο από τους παραγωγικούς φορείς, τα επιμελητήρια και την αυτοδιοίκηση.

Περιορίζεστε σε γενικόλογες αναφορές. Για παράδειγμα σε ό,τι αφορά την ένταξη των έργων στο Ταμείο Ανάκαμψης κι εκεί πάλι υπάρχει ο όρος «εφόσον είναι εφικτό». Τη στιγμή που η ελληνική οικονομία θα λάβει 32 δισεκατομμύρια ευρώ από το Ταμείο Ανάκαμψης, το σχέδιο της Κυβέρνησης δεν επιμερίζει τον συνολικό προϋπολογισμό των επιχορηγήσεων ανά περιφέρεια η οποία θα μπορούσε να απορροφήσει από το συγκεκριμένο Ταμείο, αλλά ακόμη και στην περιφέρειά μου, τη Θεσσαλονίκη, που είναι και αυτή απούσα από τον σχεδιασμό της Κυβέρνησης για το Ταμείο Ανάκαμψης.

Κι έρχομαι στο συγκεκριμένο παράδειγμα, που καθιστά αναξιόπιστες τις όποιες, λόγω και καθόλου έργω, υποτιθέμενες δεσμεύσεις. Την ίδια ώρα, αγαπητές συναδέλφισσες και αγαπητοί συνάδελφοι, που συζητούμε για την αναπτυξιακή πολιτική για τη Θράκη, την ίδια στιγμή που συζητάμε για προγράμματα επιδότησης κατοικίας στον βόρειο Έβρο, Δήμοι Διδυμοτείχου και Ορεστιάδας, αλλά και για την ενθάρρυνση χαμηλότοκων δανείων, χιλιάδες συμπολίτες μας που εγκαταστάθηκαν στην περιοχή πριν από είκοσι και τριάντα χρόνια, για να εξυπηρετήσουν εθνικούς και κοινωνικούς σκοπούς, βρίσκονται αντιμέτωποι σήμερα με τον κίνδυνο απώλειας της κατοικίας τους. Αναφέρομαι στο ζήτημα των στεγαστικών δανείων των Ποντίων ομογενών από τις χώρες της πρώην Σοβιετικής Ένωσης, που εγκαταστάθηκαν στη μητέρα πατρίδα, την Ελλάδα, είτε ως μετανάστες είτε ως πρόσφυγες.

Ήταν δάνεια που έλαβαν, κύριε Παπαθανάση, στο πλαίσιο κρατικού προγράμματος στεγαστικής αποκατάστασης 1990 - 2004, την εγγύηση του ελληνικού δημοσίου 100%. Σύμφωνα μάλιστα με τον ν.2790/2000, δόθηκαν κίνητρα σε αυτούς τους Ποντίους συμπατριώτες μας για αγορά και κατασκευή πρώτης κατοικίας και για βελτίωση υπάρχουσας πρώτης κατοικίας. Η περιοχή της Θράκης και της ανατολικής Μακεδονίας μπήκε στην πρώτη ζώνη. Υπήρχαν άλλες τρεις ζώνες για τις υπόλοιπες περιοχές. Η πρώτη ζώνη είχε 100% εγγύηση του δανείου, που -μη φανταστείτε- ήταν μέχρι 60.000 ευρώ.

Σχεδόν είκοσι χρόνια μετά η ελληνική πολιτεία, αγνοώντας πλήρως τις δεσμεύσεις της που είχε αναλάβει έναντι συμπατριωτών μας και εν μέσω πανδημίας και μετά από οκτώ χρόνια μνημονίων, με τη 15-5-2020 κοινή υπουργική απόφαση των Υπουργών Οικονομικών και Επικρατείας για τη διαδικασία ηλεκτρονικής βεβαίωσης και διαγραφής οφειλών εγγυημένων από το ελληνικό δημόσιο, κατέστησε ληξιπρόθεσμα και απαιτητά χιλιάδες δάνεια, οδηγώντας στην απόγνωση τους συμπατριώτες μας.

Μετά από αυτό ποιος να πάει στη Θράκη; Ποιος; Με αυτά τα παραδείγματα προς αποφυγή που έχετε, που βγάζετε την ελληνική πολιτεία διαχρονικά με κυβερνήσεις είκοσι και είκοσι πέντε ετών. Εσείς, η διακυβέρνηση του Κυριάκου Μητσοτάκη! Αναξιόπιστο το ελληνικό κράτος. Εσείς, που είχατε εγγυηθεί 100% τα συγκεκριμένα δάνεια.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είχαμε, λοιπόν, καταστήσει σαφές και στο δικό μας πόρισμα μία σειρά από προτεραιότητες. Όροι-κλειδιά ήταν η διασυνοριακότητα και η διαπολιτισμικότητα. Αυτό που φαίνεται να είναι μειονέκτημα πρέπει να υπάρξει αγώνας και αγωνία για να καταστεί συγκριτικό πλεονέκτημα της ενισχυόμενης και αυτοτροφοδοτούμενης ανάπτυξης της Θράκης.

Όμως, όπως σαφώς είπατε, κύριε Παπαθανάση -περιγράφοντας αυτό το αναπτυξιακό μνημόσυνο με τις κλειστές 90% μεταποιητικές επιχειρήσεις, 55% εταιρείες, 90%-95% είναι ανοικτές και οι εκατόν δεκαεπτά είπατε είναι κλειστές στα βιομηχανικά πάρκα, στα βιοτεχνικά πάρκα-, είναι σαφές ότι εδώ δεν μπορείς να μιλάς για αλλαγή πολιτικής, μιλάς μόνο για αλλαγή κυβέρνησης. Γι’ αυτό για τη Θράκη μας και την ανατολική Μακεδονία απαιτείται η χάραξη μιας προοδευτικής και βιώσιμης αναπτυξιακής πολιτικής, με μακρόπνοη προοπτική και όχι μια πολιτική πρόσκαιρων παροχών, χωρίς αντίκρισμα, με μοναδικούς κερδισμένους τους «ημετέρους».

Είπατε για τις φοιτητικές εστίες στην Κομοτηνή. Ήταν έργο που το υπέγραψε ο ΣΥΡΙΖΑ και το μετατρέψατε από 100% χρηματοδοτούμενο από την πολιτεία σε ΣΔΙΤ. Οι φοιτητικές εστίες που μόλις αναφέρατε ήταν έργο του ΣΥΡΙΖΑ. Ξεχάσατε να το πείτε.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Απαιτείται, λοιπόν, ένα συνεκτικό, ολιστικό, ολοκληρωμένο σχέδιο, που θα έχει στον πυρήνα του τον άνθρωπο, με την παράλληλη αξιοποίηση των πλεονεκτημάτων της περιοχής, της διασυνοριακότητας και της διαπολιτισμικότητας, για να είναι η Θράκη τόπος να χαίρεσαι να ζεις.

Κι ένα υστερόγραφο, αν μου επιτρέπετε, κύριε Πρόεδρε, για μισό λεπτό. Έγινε μεγάλη αναφορά στην ευπατρίδη Βιργινία Τσουδερού. Να θυμίσω απλά ότι η Βιργινία Τσουδερού ήταν αυτή που τον Δεκαπενταύγουστο του 1993 με την επιχείρηση «Χρυσόμαλλο Δέρας» έβγαλε χίλιες δεκατρείς ψυχές Ποντίων από τον πόλεμο Γεωργίας και Αμπχαζίας. Η Βιργινία Τσουδερού σε σχέση και σε σύγκριση με την Κυβέρνηση του Κυριάκου Μητσοτάκη, που εγκατέλειψε τον Ελληνισμό της Μαριούπολης και τον άφησε πραγματικά να βολοδέρνει και να φροντίζει ο καθένας να δει τι κάνει για να επιβιώσει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Πήγατε αλλού τώρα, κύριε Τριανταφυλλίδη.

Καλείται στο Βήμα ο κ. Αναστάσιος Χατζηβασιλείου από τη Νέα Δημοκρατία και να ετοιμάζεται ο κ. Μπουρχάν Μπαράν από το Κίνημα Αλλαγής.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι θλιβερό να ακούμε από την Αντιπολίτευση τέτοιους μύδρους για τη Μαριούπολη. Δεν έμεινε κανένας Έλληνας ομογενής αβοήθητος στη Μαριούπολη. Το προξενείο μας μάλιστα λειτουργούσε και γνωρίζετε πάρα πολύ καλά ότι ο πρόξενός μας είναι ένας άνθρωπος ο οποίος ηρωικώς έμεινε εκεί, για να βοηθήσει τους συμπατριώτες μας.

Σε ό,τι αφορά, λοιπόν, τώρα το πόρισμα. Παρά τις δυσκολίες της πανδημίας, η επιτροπή μας ολοκλήρωσε τις διαβουλεύσεις με τους φορείς και συνέταξε ένα ολοκληρωμένο και πλήρες σχέδιο από την ανατολική Μακεδονία και Θράκη. Όταν πριν από δύο χρόνια ο Πρωθυπουργός πρότεινε να συσταθεί η επιτροπή μας, ορισμένοι βιάστηκαν να υποβαθμίσουν την πρωτοβουλία ή να μιλήσουν δήθεν για επικοινωνιακά τρικ. Τελικά, σήμερα συζητάμε ένα σχέδιο ολοκληρωμένο, αναλυτικό, με προτάσεις ρεαλιστικές και εφαρμόσιμες.

Οι σχετικές σας συμφωνίες έχουν ήδη αναφερθεί από το πρωί. Η Αντιπολίτευση έχει παρουσιάσει δικές της θέσεις. Η κ. Μπακογιάννη έχει εξηγήσει το σκεπτικό μας από νωρίς σήμερα. Δυστυχώς, όμως, βλέποντας σήμερα τη συζήτηση από το πρωί, διαπιστώνουμε συχνά αντιπολίτευση για την αντιπολίτευση και διαστάσεις απόψεων οι οποίες δεν έχουν ουδεμία σχέση με την πραγματικότητα.

Ενώ, λοιπόν, συμφωνούσατε επί μήνες σε όλα όσα λέγαμε στη διακομματική επιτροπή, ξαφνικά τον τελευταίο μήνα αλλάξατε στάση. Εάν, λοιπόν, βάλετε το πόρισμα το οποίο κάνατε εσείς από τον ΣΥΡΙΖΑ στο αντίστοιχο πρόγραμμα ενός ηλεκτρονικού υπολογιστή και το συγκρίνετε με αυτό το οποίο συζητάμε απόψε εδώ σε αυτή την Αίθουσα, θα καταλάβετε ότι το 80% είναι όμοιο. Άρα πραγματικά δεν καταλαβαίνω για ποια ακριβώς διαφωνία μιλάτε. Μάλλον μιλάτε για διαφωνία για λόγους τακτικισμού, για να κάνετε αντιπολίτευση, γιατί πολύ απλά έτσι θέλετε.

Έτσι, λοιπόν, έχουμε σήμερα ένα πόρισμα το οποίο έχει μία ενιαία και αδιαίρετη δομή. Διότι σήμερα η ανάπτυξη δεν αποτιμάται μόνο με όρους οικονομικούς, αλλά και με όρους κοινωνικούς. Και αυτός ακριβώς είναι ο στόχος που είχαμε στην επιτροπή. Εκτός από την οικονομική πρόοδο, θέλουμε κοινωνική ανάπτυξη, θέλουμε κοινωνική συνοχή, ενσωμάτωση ψηφιακής τεχνολογίας και αναβάθμιση των υπηρεσιών παιδείας. Εμπεριέχονται, λοιπόν, προτάσεις για αειφόρο ανάπτυξη, για σεβασμό στο περιβάλλον και στο πλούσιο πολιτιστικό απόθεμα που έχει η περιοχή.

Για να πετύχουμε, λοιπόν, τους στόχους μας, χρειαζόμαστε την αξιοποίηση των ευρωπαϊκών εργαλείων και τη μόχλευση σαφώς επιπλέον πόρων. Εκεί ακριβώς εστιάζει αυτό το πόρισμα. Και δεν είναι σαν αυτό του ΣΥΡΙΖΑ, δηλαδή απλή καταγραφή έργων ή προθέσεων. Έχουμε ένα ολοκληρωμένο σχέδιο, που λαμβάνει υπ’ όψιν τις πραγματικότητες της περιοχής.

Και επειδή ακούγονται διάφορα, να σας θυμίσω ότι οι πρωτοβουλίες περί ισονομίας και ισοπολιτείας έγιναν από τον Κωνσταντίνο Μητσοτάκη πριν από τριάντα χρόνια. Εμείς, λοιπόν, στη Νέα Δημοκρατία δεν «θρακολογούμε», όπως ειπώθηκε νωρίτερα. Πράττουμε διαχρονικά το ορθό και το υπεύθυνο για το καλό των μουσουλμάνων συμπολιτών μας.

Δεν θα σταθώ στους πέντε επιμέρους άξονες. Άλλωστε, αυτά έχουν αναλυθεί νωρίτερα. Ωστόσο, θέλω να επικεντρωθώ σε κάποια σημεία. Αξιοποιείται, λοιπόν, η τεχνολογία, καθώς οι προτάσεις μας εμπεριέχουν την αναγκαία ψηφιακή διάσταση.

Στη σύγχρονη εποχή η ακριτική Ελλάδα στηρίζεται για να κάνει το αναγκαίο ψηφιακό άλμα και η επιτροπή μας υιοθέτησε την ψηφιακή προσέγγιση, δημιουργώντας μια πλατφόρμα επικοινωνίας με πολίτες και φορείς. Έτσι, λοιπόν, η Θράκη, η ανατολική Μακεδονία μπορούν και πρέπει να βρεθούν στο επίκεντρο του ψηφιακού μετασχηματισμού της χώρας μας.

Ακόμα, υλοποιούνται γοργά και χωρίς καθυστέρηση ορισμένες από τις σημαντικότερες προτάσεις που έχουν κατατεθεί. Για παράδειγμα, η πρωτοβουλία για συμψηφισμό των οφειλών του δημοσίου προς τις επιχειρήσεις της περιοχής για την επιδότηση 12% του χρηματοδοτικού κόστους. Αυτό το πρόβλημα εκκρεμούσε εδώ και πάρα πολύ καιρό, δημιουργώντας προβλήματα ρευστότητας στις επιχειρήσεις της περιοχής. Ανοίγει, λοιπόν, πλέον ο δρόμος για έναν ειδικό μηχανισμό, που θα συμψηφίσει κρατικές οφειλές με τις φορολογικές, ασφαλιστικές και άλλες υποχρεώσεις των επιχειρήσεων. Μάλιστα, πριν από τη λήξη θητείας της επιτροπής μας, έκλεισαν φάκελοι επιχειρήσεων και δόθηκαν εντάλματα πληρωμών 5 εκατομμυρίων ευρώ, δίνοντας μία ανάσα ρευστότητας στις επιχειρήσεις της περιοχής.

Επιπλέον, στο ίδιο αυτό διάστημα, σε αυτούς τους πέντε μήνες, ήρθε και ο αναπτυξιακός νόμος. Είναι εδώ και ο κ. Παπαθανάσης, ο οποίος βρίσκει πάντοτε λύσεις στα προβλήματα και στα ζητήματα ευθύνης του. Έτσι, λοιπόν, οι επιχειρήσεις οι οποίες θα προχωρούν σε επενδύσεις στην περιοχή, πέρα από τις φορολογικές απαλλαγές, όπως ισχύει σε όλη την Ελλάδα, θα έχουν και επιχορήγηση και τα επενδυτικά σχέδιά τους θα λαμβάνουν ένα ειδικό μπόνους στη βαθμολόγηση, ούτως ώστε να μπαίνουν πολύ πιο εύκολα στον αναπτυξιακό νόμο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κυρίες και κύριοι συνάδελφοι, ο στόχος, λοιπόν, όλων μας είναι ένας: Να διαφυλαχθεί το κύριο γνώρισμα της Θράκης ως τόπου υποδειγματικής συμβίωσης ανθρώπων με διαφορετική κουλτούρα. Θέλουμε να στηρίξουμε την ανάπτυξη στην ανατολική Μακεδονία και Θράκη, ώστε τα νέα παιδιά να μένουν εκεί, να δημιουργούν και να χτίζουν ένα λαμπρό μέλλον προόδου και ευημερίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Οι ακριτικές περιοχές μας δεν αποτελούν το τέλος των ορίων της πατρίδας. Αποτελούν την απαρχή της πατρίδας μας. Ειδικά τώρα στη δύσκολη συγκυρία, με την απροκάλυπτη ρωσική εισβολή στην Ουκρανία, είναι επιτακτική η ανάγκη ενδυνάμωσης της ακριτικής Ελλάδας. Η ανάπτυξη της Θράκης σε συνδυασμό με την ανάδειξή της σε γεωπολιτικό κόμβο στην περιοχή δημιουργούν προϋποθέσεις για ένα μέλλον ευημερίας και ασφάλειας, κάτι για το οποίο είμαστε υπερήφανοι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Μπουρχάν Μπαράν από το Κίνημα Αλλαγής.

**ΜΠΟΥΡΧΑΝ ΜΠΑΡΑΝ:** Κύριε Πρόεδρε, κυρίες και κύριοι συνάδελφοι, βρίσκομαι σήμερα εδώ ως πολιτικός, ως ψυχίατρος, αλλά και ως επιχειρηματίας, για να μοιραστώ μαζί σας τους προβληματισμούς μου αλλά και τις θέσεις μου αναφορικά με την πολύκροτη ανάπτυξη της ακριτικής μας Θράκης, με απώτερο στόχο την κοινή μας πλεύση και συμπόρευση προς το συμφέρον της πολύπαθης αυτής περιοχής.

Η πανδημία, η ενεργειακή κρίση, η κλιματική κρίση, οι γεωπολιτικές προκλήσεις, οι μεταναστευτικές πιέσεις και οι συνέπειες όλων αυτών, όπως είναι οι μακροοικονομικές αποκλίσεις, ο πληθωρισμός, η ακρίβεια, η αναστολή εργασίας και σταθερής απασχόλησης, η ενεργειακή φτώχεια και η υγειονομική συμπίεση, είναι κάποια από τα ζητήματα που χρήζουν ιδιαίτερης προσοχής και σοβαρής αντιμετώπισης από όλους μας. Και όλα αυτά συμβαίνουν σε ένα ομολογουμένως απαιτητικό δημοσιονομικό πλαίσιο και θεσμικής παρακολούθησης για τη χώρα μας.

Από τα αρχαία χρόνια η Θράκη αποτελούσε και εξακολουθεί να αποτελεί σταυροδρόμι χερσαίων και θαλάσσιων δρόμων και πολιτισμών, διασύνδεση με τρεις ηπείρους, δηλαδή με την Ευρώπη, την Ασία και τη Βόρεια Αφρική, ενώ αποτελεί και πύλη εισόδου και εξόδου προς την Ευρωπαϊκή Ένωση, με έντονο εμπορικό και ενεργειακό δυναμικό.

Η πολυπολιτισμικότητά της την καθιστά ιδιαίτερα ξεχωριστή και αποτελεί αναμφισβήτητα οικονομικό και εμπορικό κόμβο μεταξύ Βουλγαρίας και Τουρκίας, με μελλοντικές δυνατότητες εξέλιξης. Γι’ αυτόν ακριβώς τον λόγο το πόρισμα που την αφορά δεν θα πρέπει να είναι ένας απλός κατάλογος έργων, χωρίς τη μετουσίωσή τους στην ενεργό πράξη.

Είναι γνωστό τοις πάσι πως η Περιφέρεια Ανατολικής Μακεδονίας και Θράκης χαρακτηρίζεται από σχετικά χαμηλό βιοτικό επίπεδο, υψηλή ανεργία και ιδιαίτερη δημογραφική ελάττωση, ενώ παράλληλα βρίσκεται στο χαμηλότερο επίπεδο ανάπτυξης. Γι’ αυτό δεν μπορώ να μη σταθώ και στον μειωμένο προϋπολογισμό που προβλέφθηκε για την αποκεντρωμένη διοίκηση της ευρύτερης περιοχής, όταν μάλιστα, σύμφωνα με την ΕΛΣΤΑΤ, η δεύτερη φτωχότερη περιφέρεια της ηπειρωτικής Ελλάδας ήταν η Περιφέρεια Ανατολικής Μακεδονίας και Θράκης για το 2019, με την Ξάνθη δε να έχει την αρνητική πρωτιά της φτωχότερης περιφερειακής ενότητας, τόσο στην περιφέρεια όσο και στη χώρα.

Ως ενεργός επιχειρηματίας γνωρίζω από πρώτο χέρι πως στον Νομό Ξάνθης, για παράδειγμα, οι επιχειρήσεις, στην προσπάθειά τους να αποφύγουν τη δυσβάσταχτη φορολογία ή για λόγους που σχετίζονται με τη δυσλειτουργία της ελληνικής κρατικής μηχανής σε σχέση με την υπερφορολόγηση και τη σύσταση μιας επιχείρησης, μειώνουν τις θέσεις εργασίας και μεταφέρουν την έδρα τους σε άλλες βαλκάνιες χώρες.

Από την άλλη, η τεράστια αιμορραγία φυγής εργατικού δυναμικού εντός της Ευρωζώνης αποδυναμώνει την παραγωγικότητα της ελληνικής οικονομίας και συνιστά μια μεγάλη απώλεια αναπτυξιακής αλλά και ευρύτερα κοινωνικής, πολιτιστικής και εθνικής δυναμικής. Το αποτέλεσμα όλων αυτών είναι η ανεργία να θερίζει την περιοχή, γεγονός που οδηγεί τη Θράκη σε πλήρη οικονομικό μαρασμό.

Για να έρθει η ανάπτυξη, κυρίες και κύριοι συνάδελφοι, χρειαζόμαστε πρωτίστως έμπειρα εργατικά χέρια. Γι’ αυτόν τον λόγο έχω επισημάνει και τονίσει κατά το παρελθόν πως θα προσέφερε πολύ υψηλές αναπτυξιακές υπηρεσίες η δημιουργία τμημάτων περιφερειακής αναπτυξιακής εξειδίκευσης στην περιοχή της Θράκης, όπου είναι ακόμη υψηλή η σχολική εκπαιδευτική διαρροή και πολλά νέα παιδιά δεν μπορούν να συνεχίσουν τις σπουδές τους μετά το γυμνάσιο και το λύκειο. Κάτι τέτοιο θα ήταν μια σανίδα σωτηρίας αναφορικά με την προετοιμασία εξειδικευμένου προσωπικού στον στίβο της επαγγελματικής αποκατάστασης.

Στα τμήματα αυτά θα παρέχεται γνώση και πρακτική κατάρτιση πάνω στα ιδιαίτερα αναπτυξιακά χαρακτηριστικά της περιοχής και μάλιστα σε αυτά που τα παιδιά πρακτικά γνωρίζουν οικογενειακά. Άλλωστε, θα βοηθούσε πολύ εάν αυτά τα τμήματα ήταν υπό την αιγίδα της περιφερειακής αυτοδιοίκησης. Κατ’ αυτόν τον τρόπο αντιμετωπίζεται και η ανεργία και η φυγή στο εξωτερικό, αλλά πρωτίστως ενδυναμώνεται η αναπτυξιακή προοπτική. Ταυτόχρονα με τη θεσμική και υλικοτεχνική βελτίωση των μειονοτικών σχολικών μονάδων στη Θράκη, είμαι πεπεισμένος ότι αυτή η προσπάθεια θα είχε άμεσα θετικά αποτελέσματα.

Επιπροσθέτως, θα ήθελα να επισημάνω πως σε πρόσφατη ερώτησή μου προς τον Υπουργό Ανάπτυξης και Επενδύσεων ανέφερα πως η παροχή επενδυτικών κινήτρων στο πρόσφατο ψηφισθέν αναπτυξιακό νομοσχέδιο στις τόσο δοκιμασμένες και ξεχασμένες περιφερειακές ενότητες της Θράκης μπορεί σε πρώτη ανάγνωση να αποτελεί ένα βήμα προόδου, αλλά δυστυχώς διαπιστώνεται πως διαπράττεται μία κατάφωρη αδικία.

Στο άρθρο 30 προστέθηκε η παράγραφος 6, με την οποία διαφοροποιούνται τα κίνητρα επιχορήγησης στην Περιφέρεια Θράκης. Η επιχορήγηση στην Περιφερειακή Ενότητα Έβρου ορίζεται σε ποσοστό 60%, ενώ για την Ξάνθη και τη Ροδόπη το ποσοστό μειώνεται στο 30%. Επίσης, η προσαύξηση της συνολικής βαθμολογίας του επενδυτικού σχεδίου, την οποία λαμβάνουν οι επιχειρήσεις που θα επενδύσουν στη Θράκη, διαφοροποιείται και αυτή, με την Περιφερειακή Ενότητα Έβρου να λαμβάνει και εκεί μεγαλύτερο ποσοστό, 10%, ενώ η Ξάνθη και η Ροδόπη 5%.

Οι φερόμενες ως ευνοϊκές ρυθμίσεις του αναπτυξιακού νόμου για τη Θράκη έρχονται για πρώτη φορά με διαφοροποιήσεις ανά περιφερειακή ενότητα στα κίνητρα επιχορήγησης και στην προσαύξηση της συνολικής βαθμολογίας του επενδυτικού σχεδίου. Αξίζει δε να σημειωθεί ότι έως σήμερα ποτέ ξανά δεν διαφοροποιήθηκαν για την περιφέρεια της περιοχής τα αναπτυξιακά κίνητρα που δόθηκαν από τους παλιότερους αναπτυξιακούς νόμους. Για ποιους λόγους έγινε άραγε αυτός ο διαχωρισμός ανάμεσα στις τρεις περιφερειακές ενότητες στα κίνητρα επιχορήγησης και στην προσαύξηση της συνολικής βαθμολογίας του επενδυτικού σχεδίου; Απλώς διερωτώμαι.

Επίσης διερωτώμαι και για τον αποκλεισμό των Ελλήνων πολιτών της μουσουλμανικής μειονότητας της Θράκης από την προκήρυξη διαγωνισμού για την εισαγωγή φοιτητών στη Σχολή Αξιωματικών και Σπουδαστών στη Σχολή Πυροσβεστών της Πυροσβεστικής Ακαδημίας με το σύστημα των εξετάσεων σε πανελλαδικό επίπεδο το ακαδημαϊκό έτος 2022-2023. Τα ερωτήματα πολλά και αναπάντητα.

Κυρίες και κύριοι συνάδελφοι, χρειάζεται όσο τίποτα άλλο η εισαγωγή νέων τεχνολογιών στην παραγωγή και στην καλλιέργεια, αξιοποίηση παραγωγικών μονάδων που είναι αξιόπιστες, δημιουργία μεγάλων έργων υποδομής, επανεκκίνηση στον αγροτικό και παραγωγικό τομέα της περιοχής. Πρέπει να εξειδικεύσουμε την καινοτομία ενισχύοντας τη γνώση.

Επίσης, φωνάζω συνεχώς από αυτό το Βήμα πως απαιτείται η στήριξή σας στον τουρισμό, ο οποίος αποτελεί τον διαρκή στυλοβάτη της ελληνικής οικονομίας και έχει πληγεί κατάφωρα. Σε λίγο καιρό θα ανοίξουν οι πύλες της χώρας μας για την υποδοχή πλήθους -ευελπιστώ- τουριστών από την Ευρώπη και όχι μόνο. Απαιτείται πρόσβαση όχι μόνο από οδικές αρτηρίες, αλλά και με θαλάσσια και αεροπορικά μέσα. Γι’ αυτό είναι πολύ σημαντική η σύνδεση του κάθετου άξονα με κάποιο λιμάνι της περιοχής, είτε της Αλεξανδρούπολης είτε της Καβάλας, για την εξυπηρέτηση του θαλάσσιου εμπορίου αλλά και του τουριστικού τομέα.

Ακόμα να πω ότι εγώ ο ίδιος έχω γίνει μάρτυρας της απίστευτης ταλαιπωρίας στο τελωνείο των Κήπων, όπου υπάρχουν αναχρονιστικές εγκαταστάσεις και έλλειψη προσωπικού. Η περιοχή χρειάζεται ένα σύγχρονο τελωνείο, που να πληροί όλες αυτές τις προϋποθέσεις για την απρόσκοπτη εισροή τουριστών που αναμένουμε και φέτος. Είναι χαρακτηριστικό δε πως η έλλειψη εργατικών χεριών που παρατηρήθηκε πέρυσι στον τουρισμό, η ακρίβεια και το άνοιγμα νέων ανταγωνιστικών χωρών θα τον επηρεάσουν άμεσα, καθώς δεν ακολουθήθηκε ένα οργανωμένο σχέδιο, με αποτέλεσμα από αιχμή του δόρατος να μετατραπεί σε αχίλλειο πτέρνα.

Εάν έρθει η ευημερία και η ανάπτυξη στη Θράκη, αυτό θα διευκολύνει και την επίλυση των θεσμικών θεμάτων σχετικά με τη μειονότητα. Η διαπολιτισμικότητα και διαθρησκευτικότητα της περιοχής μας στους χαλεπούς αυτούς καιρούς οφείλει να γίνει πρότυπο ειρηνικής συνύπαρξης για την ενοποιημένη Ευρώπη. Οφείλετε να ξέρετε και να θυμάστε πολύ καλά πως η οικονομική ευρωστία και η ανεξαρτησία είναι αρωγός στο να ξεπεραστούν τα όποια θεσμικά ζητήματα. Ο μη έχων χρήματα είναι και πιο ευάλωτος και σαφώς πιο χειραγωγήσιμος.

Έχω θέσει τόσο εγώ όσο και το κόμμα το οποίο εκπροσωπώ ως πρώτη προτεραιότητα την ενότητα για το καλό του τόπου μας, σκεπτόμενος ότι αυτές τις δύσκολες στιγμές που βιώνουμε όλοι μας δεν χωρά και δεν ενδιαφέρει το οποιοδήποτε πολιτικό συμφέρον.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει τώρα ο κ. Διονύσιος Χατζηδάκης από τη Νέα Δημοκρατία.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να δηλώσω ευτυχής, που σήμερα από αυτό εδώ το Βήμα παρουσιάζεται ένα πόρισμα, ένας αναπτυξιακός σχεδιασμός για τη Θράκη, που πραγματικά θα κάνει -την κάνει ήδη- τη διαφορά. Είναι ένα πόρισμα με συνοχή, με όραμα, μελετημένο, που ανταποκρίνεται στις ανάγκες του σήμερα και του αύριο. Πιστώνω αυτή την επιτυχία πρωτίστως, αν όχι αποκλειστικώς, στη δουλειά, την αφοσίωση και το δημιουργικό ταλέντο της Προέδρου της Επιτροπής, της κ. Ντόρας Μπακογιάννη.

Κυρίες και κύριοι συνάδελφοι, του ΣΥΡΙΖΑ και του ΚΙΝΑΛ -από το ΚΙΝΑΛ δεν βλέπω κανέναν, μόνο από τον ΣΥΡΙΖΑ, απ’ ό,τι βλέπω, από τους κομμουνιστές και από το ΜέΡΑ25, οι άλλοι είναι με το πνεύμα τους, φαίνεται-, μετά λύπης μου διαπίστωσα στους τελευταίους μήνες της επιτροπής ότι πλέον υπήρχε ένα κοινό κείμενο, το προσχέδιο που έφερε η Πρόεδρος, η κ. Ντόρα Μπακογιάννη, και εσείς εκείνη τη στιγμή κάνατε πίσω.

Ήταν ένα προσχέδιο που δεν βγήκε αυθαίρετα, αλλά βασίστηκε και περιέλαβε όλες τις εισηγήσεις και των δικών σας εμπειρογνωμόνων. Κάνατε πίσω, όμως, συνάδελφοι, κατά την άποψή μου από πολιτική σκοπιμότητα, την οποία εγώ χαρακτηρίζω πολιτική δειλία. Εκφράσατε αντίρρηση γιατί το πόρισμα δεν είναι διακηρυκτικού χαρακτήρα. Τι θέλετε δηλαδή; Να έχει φιλοσοφικό αφήγημα; Επίσης είπατε ότι θα προτιμούσατε μία απαρίθμηση αρχών και αξιών. Είναι πολιτικές λέξεις αυτές, αγαπητοί συνάδελφοι, που χάνουν την αξία τους όταν τις επικαλείστε.

Το συγκεκριμένο πόρισμα δεν είναι ευχολόγιο. Έχει «διά ταύτα» και μάλιστα ηχηρό «διά ταύτα». Δεν είναι κείμενο που εντοπίζει απλά ότι υπάρχουν προβλήματα, αλλά προτείνει λύσεις γι’ αυτά τα προβλήματα. Περιέχει τομείς δράσης, συγκεκριμένες προτάσεις και λύνει όλα τα υφιστάμενα προβλήματα.

Μας ψέξατε γιατί το πόρισμα είναι ενιαίο, γιατί προσεγγίζουμε την ανάπτυξη στο σύνολό της. Τι θα προτιμούσατε εσείς; Δύο, τρία ξεχωριστά κείμενα, για να στηρίζει ο καθένας το δικό του και να πούμε στο τέλος ότι όλοι ψηφίσαμε κάτι από αυτό το πόρισμα; Τι θα έλεγε επ’ αυτού η κοινωνία της Θράκης;

Ανάπτυξη είναι οι υποδομές, αλλά όχι η παιδεία; Μα, εσείς αγαπητοί από το Κομμουνιστικό Κόμμα, λέτε ότι το όπλο του λαού είναι η παιδεία και η γνώση. Το πόρισμα το επεξεργάζεται αυτό το θέμα και το λύνει με τον καλύτερο τρόπο.

Ανάπτυξη, λένε άλλοι, είναι τα θεσμικά θέματα και όχι η στήριξη των επιχειρήσεων. Άλλη μεγάλη φαντασίωση!

Λυπάμαι, κύριοι συνάδελφοι, γιατί πραγματικά φάνηκε ότι σε μία προσπάθεια που ξεκίνησε με τις καλύτερες προϋποθέσεις και με τη θέληση και την προσπάθεια της κ. Ντόρας Μπακογιάννη να βγει ένα κοινό διακομματικό κείμενο, όχι για μας, αλλά για την κοινωνία της Θράκης και για το εθνικό συμφέρον, κάνατε πίσω. Βάλατε, δηλαδή, πάνω από τους πολίτες της Θράκης την κομματική και την ιδεολογική σας προσέγγιση, για να μην εκτεθείτε. Πώς δηλαδή θα μπορούσαμε να συμφωνήσουμε επιτέλους σε θέματα εθνικού συμφέροντος; Δεν θα εκτεθείτε. Εάν συμφωνήσουμε όλοι ότι το εθνικό συμφέρον είναι πάνω από όλα τα άλλα θέματα, μάλλον κερδισμένη θα βγει η χώρα και εσείς οι ίδιοι.

Επί ενάμιση χρόνο περίπου δεν παρουσιάσατε καμμία ουσιαστική διαφωνία και την τελευταία ημέρα, στην τελευταία συνεδρίαση της επιτροπής, παρουσιάστηκε ο κ. Κατρούγκαλος και παρουσίασε μια συρραφή νομοθετικών ρυθμίσεων από το παρελθόν, με τον ισχυρισμό ότι αυτά λύνουν τα προβλήματα και τους έδωσε το όνομα «στρατηγικός σχεδιασμός». Εάν ανατρέξετε και διαβάσετε, όπως έκανα εγώ, τα πρακτικά, θα δείτε ότι επί τρεις μήνες μάς έλεγε ότι το ζητούμενο δεν είναι να παρουσιάζουμε στρατηγικό σχεδιασμό, αλλά πολιτικές κατευθύνσεις!

Μας ασκήσατε κριτική ότι δεν κάναμε αρκετά για τη Δράμα και την Καβάλα, εν αντιθέσει με άλλες πόλεις. Θυμάμαι συναδέλφους στην επιτροπή να ωρύονται επί του θέματος, χωρίς να καταλαβαίνουμε τι ακριβώς ζητούσαν επιπλέον!

Κυρίες και κύριοι συνάδελφοι, κλείνω την τοποθέτησή μου λέγοντας αυτό που πάντοτε πίστευα: Η σοβαρότητα των πολιτικών κομμάτων δεν είναι προνόμιο, αλλά είναι βασική υποχρέωση. Ο στρατηγικός, αναπτυξιακός σχεδιασμός ανατολικής Μακεδονίας και Θράκης, που υιοθέτησε η πλειοψηφία της επιτροπής, φανερώνει αυτό ακριβώς που λέω, ευθύνη, επιτέλους σοβαρότητα και χάραξη εθνικών πολιτικών, χωρίς πολιτικές σκοπιμότητες, αλλά μόνο με ουσία.

Πιστεύω ακράδαντα και το πιστεύω πραγματικά ότι το πόρισμα είναι προς τη σωστή κατεύθυνση επί της αρχής και στην ουσία όλοι συμφωνείτε με τη γνωστή φράση «συμφωνούμε διαφωνούντες».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Τον λόγο τώρα θα πάρει ο κ. Γιάννης Αμανατίδης από τον ΣΥΡΙΖΑ και αμέσως μετά, κατ’ εξαίρεση, θα πάρει τον λόγο ο κ. Μπούμπας από την Ελληνική Λύση ως Κοινοβουλευτικός Εκπρόσωπος που δεν είχε οριστεί.

**ΔΙΟΝΥΣΙΟΣ ΧΑΤΖΗΔΑΚΗΣ:** Συγγνώμη, δεν μίλησε δεκαπέντε λεπτά;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, αφήστε με να το πω.

Κύριε Μπούμπα, δεν θα μιλήσετε με τον χρόνο που προβλέπεται, γιατί ήδη έχετε μιλήσει δεκαεννιά λεπτά, αλλά για το τυπικό, για να κλείσετε ως Κοινοβουλευτικός Εκπρόσωπος και να είμαστε και στο γράμμα αλλά και στο πνεύμα του Κανονισμού, θα μιλήσετε το πολύ για πέντε λεπτά μετά τον κ. Αμανατίδη.

Κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υφυπουργέ, κυρίες και κύριοι συνάδελφοι, η σημερινή συζήτηση διεξάγεται την ημέρα που οι εργαζόμενοι, οι άνεργοι, οι συνταξιούχοι, οι μικρομεσαίοι, οι νέοι και οι νέες έδωσαν τη δική τους απάντηση στην Κυβέρνηση, συμμετέχοντας στην πανελλαδική πανεργατική απεργία και στις δεκάδες συγκεντρώσεις διαμαρτυρίας στη χώρα, απέναντι στις πολιτικές διάλυσης εργασιακών δικαιωμάτων και κοινωνικού κράτους, απέναντι στις πολιτικές που οδηγούν σε περαιτέρω φτωχοποίηση την ελληνική κοινωνία.

Η χώρα και βεβαίως η ανατολική Μακεδονία και Θράκη χρειάζονται παραγωγική ανασυγκρότηση, που όμως δεν θα στηριχθεί στην καταστροφή του κόσμου της εργασίας, αλλά στην αυξημένη απασχόληση, τις ποιοτικές και βιώσιμες θέσεις εργασίας, σε ένα περιβάλλον σεβασμού των εργασιακών δικαιωμάτων.

Κυρίες και κύριοι συνάδελφοι, έγινε προσπάθεια στη σημερινή συνεδρίαση της Βουλής να ειπωθεί και να περάσει ένα κλίμα ότι για πρώτη φορά ασχολούμαστε με τη Θράκη και πιστώνεται στην Κυβέρνηση και στον κ. Μητσοτάκη. Νομίζω ότι μοιάζει σαν να ανακαλύψατε τώρα τον τροχό.

Και αυτό γιατί, κυρίες και κύριοι συνάδελφοι, η ανάπτυξη της Θράκης ήταν στο επίκεντρο, θέλω να θυμίσω, της πολιτικής μας κατά την περίοδο της διακυβέρνησης της χώρας από την κυβέρνησή μας. Προείδαμε εγκαίρως ότι η χώρα χρειάζεται μια νέα αναπτυξιακή στρατηγική και εθνικό σχέδιο για την παραγωγική ανασυγκρότηση. Γι’ αυτό και κάναμε περιφερειακά συνέδρια, ένα από τα οποία ήταν και το 6ο Περιφερειακό Αναπτυξιακό Συνέδριο Ανατολικής Μακεδονίας και Θράκης τον Νοέμβριο του 2017 και τα συμπεράσματα του συνεδρίου αυτού συμπεριλήφθηκαν ακριβώς στο σχέδιο αυτό, το οποίο για πρώτη φορά η χώρα οργανωμένα είχε για να βαδίσει στα επόμενα χρόνια.

Και αυτό γιατί το συνέδριο αυτό συνέβαλε στη συμμετοχή της κοινωνίας μέσω συλλογικών φορέων στον σχεδιασμό της περιφερειακής ανάπτυξης, στην προτεραιοποίηση των στόχων της ανάπτυξης από κοινού μεταξύ κυβέρνησης και περιφέρειας, στην κυβερνητική δέσμευση με χρονοδιάγραμμα για εμβληματικά έργα στην κάθε περιφέρεια, στον έλεγχο της Κυβέρνησης και των Υπουργείων σε ό,τι αφορά την υλοποίηση των δεσμεύσεών τους. Και είναι στοιχεία, τα τρία τελευταία ειδικά, που λείπουν από το σημερινό πόρισμα.

Κυρίες και κύριοι, η Θράκη είναι μία από τις λιγότερο ανεπτυγμένες περιοχές της χώρας και της Ευρωπαϊκής Ένωσης, με χρόνια προβλήματα και με περιορισμένη ελκυστικότητα για ιδιωτικές επενδύσεις, άρα και για την παραμονή του ανθρώπινου δυναμικού. Η κατάσταση αυτή δεν μπορεί να αλλάξει ούτε αυτόματα από τους μηχανισμούς της αγοράς ούτε μπορεί να στηρίζεται μόνο σε μια λογική επιδοτούμενης ανάπτυξης ούτε μπορεί να στηριχθεί σε ημίμετρα και σε επιμέρους παρεμβάσεις.

Καίριο ζήτημα λοιπόν, μιλώντας για την ανάπτυξη της Θράκης, είναι το ποια είναι η θέση της στο παραγωγικό υπόδειγμα. Το κύριο χαρακτηριστικό της είναι ότι αποτελεί μια περιφέρεια που βρίσκεται σε φάση έντονου μετασχηματισμού. Μετασχηματίζεται σε πύλη της χώρας και της Ευρώπης, σε σημαντικό ενεργειακό και διαμετακομιστικό κόμβο διεθνούς σημασίας. Η ολοκλήρωση της Εγνατίας Οδού και των καθέτων αξόνων, οι επενδύσεις στα λιμάνια και τις σιδηροδρομικές γραμμές, πολιτικές του ΣΥΡΙΖΑ και της διακυβέρνησής του, η υλοποίηση του αγωγού φυσικού αερίου και η διασύνδεσή του με γειτονικές χώρες, οι προοπτικές για τη μεταφορά υγροποιημένου αερίου και πολλά έργα υποδομών δείχνουν την αναβάθμιση του στρατηγικού της ρόλου.

Οι προωθητικές δυνάμεις, που βρίσκονται πίσω από αυτόν τον ανασχηματισμό, είναι το άνοιγμα των βόρειων συνόρων, η ένταξη γειτονικών χωρών στην Ευρωπαϊκή Ένωση, καθώς και νέα γεωπολιτικά δεδομένα που καθιστούν την περιφέρεια σταυροδρόμι νέων εμπορικών και ενεργειακών δρόμων και δικτύων. Αυτοί οι εξωγενείς παράγοντες συναντώνται με σημαντικές αναπτυξιακές δυνατότητες της περιοχής. Είναι λόγια του αντιπροέδρου τότε της κυβέρνησης Γιάννη Δραγασάκη τον Νοέμβρη του 2017.

Το πόρισμά μας βασίζεται στην παραδοχή ότι ο μόνος τρόπος για να αλλάξει η περιοχή είναι να υπάρξει μια στρατηγική μακράς πνοής. Η ανάπτυξη της περιοχής πρέπει να στηρίζεται σε λογική ενισχυόμενης και αυτοτροφοδοτούμενης ανάπτυξης. Τα κίνητρα από μόνα τους, χωρίς βελτίωση των υποδομών και των γενικότερων συνθηκών διαβίωσης και επιχειρείν, δεν μπορούν να είναι αποτελεσματικά. Χρειάζεται να πραγματοποιηθεί ένα άλμα προς τα εμπρός, που θα επιτρέψει να βελτιωθεί δραστικά η ποιότητα ζωής στην περιοχή και να αλλάξει η εικόνα της Θράκης. Χρειάζεται ένα νέο όραμα για την περιοχή, που θα διατυπωθεί σε σχέδιο με συγκεκριμένους στόχους, όπως στο πόρισμά μας αναφερόμαστε σε τέσσερις συγκεκριμένους στόχους.

Ο στόχος, λοιπόν, μετά από μια εξαετία είναι να αυξηθεί η παραγόμενη προστιθέμενη αξία στη Θράκη και να έχει βελτιωθεί η τομεακή σύνδεση της παραγόμενης προστιθέμενης αξίας. Κυρίως, όμως, πρέπει να βελτιωθούν τα ποιοτικά χαρακτηριστικά της περιοχής, το επίπεδο εκπαίδευσης των κατοίκων της και βέβαια έχει αρχίσει να γίνεται πιο ελκυστική τόσο ως χώρος κατοικίας και ως χώρος απασχόλησης και άσκησης επιχειρηματικής δραστηριότητας.

Οι αλλαγές λοιπόν που συντελέστηκαν στις χώρες της Ανατολικής Ευρώπης, η πορεία ένταξης γειτονικών χωρών στην Ευρωπαϊκή Ένωση, το άνοιγμα συνόρων αντικειμενικά διαμόρφωσαν μεγάλες δυνατότητες για να αποτελέσει η διασυνοριακότητα το συγκριτικό πλεονέκτημα της περιοχής. Έτσι στο πόρισμά μας προτείνουμε συγκεκριμένες δράσεις ενίσχυσης της διασυνοριακής συνεργασίας, ανάπτυξη διακρατικών εμπορικών συμφωνιών, ενθάρρυνση πρωτοβουλιών, ενθάρρυνση διασυνοριακού τουρισμού και βέβαια την αναβάθμιση του μεθοριακού σταθμού και μια σειρά από τα μέτρα, όπως επίσης και τη δημιουργία του Οργανισμού Ανάπτυξης και Ενίσχυσης της Συνεργασίας της Νοτιοανατολικής Ευρώπης.

Κυρίες και κύριοι συνάδελφοι, επιτρέψτε μου δύο, τρεις παρατηρήσεις. Η θέση μας αυτή για ξεχωριστό πόρισμα δεν είναι λόγω τακτικισμών. Αναδείχθηκε πρώτα απ’ όλα ότι έπρεπε να μη γίνει σήμερα η συνεδρίαση, μιας και ήταν τέτοια ημέρα και τέτοιο σημαντικό το γεγονός της πανελλαδικής πανεργατικής απεργίας, αλλά και το γεγονός της συζήτησης για τη Θράκη.

Το δεύτερο, η «ανατολική Μακεδονία», γιατί είναι μια ενιαία περιφέρεια, είναι μόνο στο δεύτερο εξώφυλλο του βιβλίου σας ουσιαστικά. Δεν υπάρχει πουθενά αλλού. Και βέβαια διαχωρίσαμε στο πόρισμά μας -και το ορθόν φάνηκε- τα θεσμικά από τα αναπτυξιακά.

Κυρίες και κύριοι συνάδελφοι, θα μείνουν κενό γράμμα όσα γράφονται στο πόρισμα -γιατί πολλά από αυτά που έχει το πόρισμα της Πλειοψηφίας είναι και στο πόρισμα το οποίο έχουμε καταθέσει ως ΣΥΡΙΖΑ- και δεν το θεωρώ αρνητικό θα μείνουν κενά περιεχομένου, εάν δεν γίνουν δεκτές κάποιες προτάσεις που ακούστηκαν και από άλλους Βουλευτές και της Νέας Δημοκρατίας. Αναφέρω συγκεκριμένα τον κ. Κουμουτσάκο. Πρέπει να γίνει προτεραιοποίηση των δραστηριοτήτων.

Επίσης, η επιτροπή αυτή τελειώνει εδώ; Δεν θα υπάρξει κάτι άλλο; Δείτε τι προτείνουμε. Προτείνουμε να υπάρξει ένας μηχανισμός εποπτείας και παρακολούθησης για το τι ακριβώς γίνεται με το πρόγραμμα, από τη Βουλή, από την περιφέρεια και από φορείς και να υπάρχει ανά έτος κατάθεση έκθεσης εφαρμογής και ελέγχου των πορισμάτων του συγκεκριμένου. Αλλιώς, αν δεν ακολουθηθεί αυτό, τότε «χαίρετε». Δεν θα υπάρξει τίποτα, θα μείνει μόνο στα χαρτιά.

Το δεύτερο που πρέπει να υπάρξει είναι η χρηματοδότηση. «Δει δη χρημάτων, ω άνδρες Αθηναίοι»! Εδώ θα πρέπει να ειπωθεί από πού θα δοθούν τα χρήματα και πώς θα μειωθούν αυτές οι περιφερειακές ανισότητες. Το σχέδιο της Κυβέρνησης για το Ταμείο Ανάκαμψης δεν επιμερίζει τον συνολικό προϋπολογισμό των επιχορηγήσεων ανά περιφέρεια.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΙΩΑΝΝΗΣ ΑΜΑΝΑΤΙΔΗΣ:** Ολοκληρώνω, κύριε Πρόεδρε.

Τι προτείναμε; Προτείναμε μια εναλλακτική πρόταση για τη χρήση των πόρων του Ταμείου Ανάκαμψης «Ελλάδα ισχυρή οικονομία και κοινωνία», όπου μεταξύ των άλλων θα προβλέπεται ένα σημαντικό μέρος των πόρων να κατευθυνθεί για την ανάπτυξη -έτσι όπως το λέω είναι μέσα ως θεματική ενότητα- «των περιφερειών, των πόλεων και της υπαίθρου» και στο πλαίσιο αυτό ένα μέρος θα μπορούσε να δοθεί για το σχέδιο ανάπτυξης της Θράκης.

Και ποια είναι η φροντίδα σας; Επειδή άκουσα και τον κ. Παπαθανάση, θα ήθελα να του κάνω ένα ερώτημα. Αφού λοιπόν τόσα πολλά αναπτυξιακά έγιναν -δεν έχω πρόχειρα τα στοιχεία για να απαντήσω για το τι έγινε ακριβώς επί ΣΥΡΙΖΑ- πώς γίνεται η ανεργία το 2018 να είναι 15,9%, το 2019 16,2%, το 2020 17,2% και το 2021 18,5%; Η ανεργία στη Θράκη έχει αυξηθεί επί Κυβερνήσεώς σας.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

**ΙΩΑΝΝΗΣ ΑΜΑΝΑΤΙΔΗΣ:** Τελειώνω, κύριε Πρόεδρε, και ευχαριστώ για την ανοχή σας.

Εν κατακλείδι, για εμάς στόχος είναι η θεμελίωση μιας νέας βιώσιμης, διατηρήσιμης και δίκαιης ανάπτυξης για όλους και στη χώρα και στην περιφέρεια. Αυτή είναι η δέσμευσή μας στην εντολή που θα πάρουμε από τον λαό για προοδευτική διακυβέρνηση της χώρας στις εκλογές, γιατί αυτό απαιτούν και οι καιροί και οι ανάγκες.

Σας ευχαριστώ, ιδιαίτερα για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Μπούμπας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακούγοντας αυτή τη συζήτηση για τη Θράκη, τοποθετηθήκαμε αναλυτικά ως Ελληνική Λύση με τις δικές μας προτάσεις και τα δικά μας επιχειρήματα.

Δεν είναι τώρα εδώ ο Υφυπουργός Παιδείας, ο κ. Συρίγος. Όμως, δεν μπορώ να μην αναφερθώ σε κάποια προβλήματα που αυτή τη στιγμή έχουν τελματώσει στο Δημοκρίτειο Πανεπιστήμιο. Τα λέει η Αντιπρύτανης κ. Ζωή Γαβριηλίδου, ο κ. Βασίλης Καλκαβούρας, αναπληρωτής Καθηγητής Ιστορίας- Εθνολογίας, ο κ. Γιώργος Μαυρομμάτης, αναπληρωτής Καθηγητής Επιστημών. Κινδύνευε να κλείσει το Τμήμα Πολιτικών Επιστημών πριν από λίγους μήνες. Η Νομική Σχολή της Θράκης ιδρύθηκε το 1948. Μιλάμε για μία παραδοσιακή σχολή νομικής φύσεως. Είχε πρόβλημα με το βρόχινο νερό και τη σκεπή.

Βέβαια, για να μην αδικούμε κανέναν, γενικότερα το Δημοκρίτειο έκανε βήματα ανόδου ως πανεπιστήμιο στο οργανόγραμμά του και με το θέμα της σίτισης και με το θέμα της στέγασης, αλλά παραμένουν πολλά προβλήματα. Για παράδειγμα το Πανεπιστήμιο της Αλεξανδρούπολης δεν έχει ιδιόκτητες εγκαταστάσεις και πληρώνει τίμημα σε ό,τι αφορά τη στέγαση στις εστίες. Βέβαια ανήκει μέσα στα πανεπιστήμια τα οποία πρέπει να αναφερθούν.

Έχω διαβάσει τον κ. Λάζαρο Ηλιάδη, διότι έχει συμπεριληφθεί στο νευρωνικό δίκτυο της ΝΑΣΑ, δηλαδή το Δημοκρίτειο Πανεπιστήμιο της Θράκης έδωσε τεχνογνωσία στη ΝΑΣΑ, προκειμένου να μην παρεκκλίνει από τον στόχο της σε ό,τι αφορά τις έρευνες του διαστήματος. Είναι πάρα πολύ σημαντικό.

Τώρα όμως, κύριοι συνάδελφοι, μιλάμε για την ανάπτυξη της Θράκης και άμα δει κανείς τη γέφυρα Κομψάτου η οποία είναι μια δεκαετία, διότι ο ένας ρίχνει το μπαλάκι ευθύνης στον άλλον ή τον ποταμό Λίσσο, που έχει προβλήματα, για ποια ανάπτυξη μιλάμε; Υπάρχουν κάποιες εταιρείες, όπως οι «ΜΥΛΟΙ ΘΡΑΚΗΣ», οι οποίες συνεργάζονται με τους αγρότες και το Δημοκρίτειο Πανεπιστήμιο. Βεβαίως, η πολιτική της Ευρωπαϊκής Ένωσης ήταν να επιδοτεί το σκληρό σιτάρι για να ενισχύσει την ιταλική μακαρονοβιομηχανία, να το πω έτσι, αλλά πολλοί έχουν στραφεί στο σκληρό σιτάρι και στη Θράκη. Και κάτι πρέπει να γίνει και με τις παραδοσιακές καλλιέργειες.

Εκείνο το οποίο, όμως, δεν συζητήθηκε καθόλου είναι το θέμα με τις σπάνιες γαίες, όπως θα έπρεπε για τη Θράκη. Διότι εκεί τα αποτελέσματα δείχνουν ότι υπάρχουν πολύ σημαντικά μεταλλεύματα. Για παράδειγμα η Ελλάδα είναι πρώτη στον περλίτη. Στους ποταμούς -που ανήκουν και στον δικό μου νομό, στον Νομό Σερρών- Στρυμόνα, Νέστο και Έβρο, στις εκβολές τους υπάρχουν τέτοια σπάνια πετρώματα, οπότε αντιλαμβάνεστε τι πρωτεύον ρόλο θα παίξει μελλοντικά η Θράκη ως γεωγραφικό διαμέρισμα, διότι οι σπάνιες γαίες βοηθούν στην κατασκευή κινητών τηλεφώνων κ.λπ.. Είναι αυτά τα πολύτιμα μέταλλα που τα χρειάζεται η τεχνολογία.

Επίσης, δεν ακούστηκε τι θα γίνει με το Πέραμα της Θράκης, όπου εκεί έχει βάλει πραγματικά, όχι απλά το δάχτυλό της, αλλά ολόκληρο το χέρι και το πόδι η εταιρεία «ELDORADO». Τι θα γίνει εκεί; Διότι οι τοπικές κοινωνίες διαφωνούν με το Πέραμα και την «ELDORADO». Διαβάζω τον κ. Μπερνς που πριν από λίγους μήνες είπε ότι θα διοχετευθούν στην αγορά 125 εκατομμύρια ευρώ. Είναι ο Διευθύνων Σύμβουλος της «ELDORADO» και θέλει να αξιοποιήσει το Πέραμα στη Θράκη και τα χρυσωρυχεία Θράκης, αλλά γνωρίζουμε τον πρότερο βίο της «ELDORADO».

Εσείς, στην Κυβέρνηση και στη Νέα Δημοκρατία, τους δώσατε τα περιθώρια να διαχειριστούν με τον μηχανισμό ακαριαίας τήξης τις Σκουριές. Το είχαμε συζητήσει, γιατί δεν αφήνει και πολλά ή και καθόλου στο ελληνικό κράτος. Μην επαναλαμβάνουμε λοιπόν αυτά τα λάθη και στο Πέραμα της Χαλκιδικής.

Ετοιμάζονται οι αυτοκινητιστές να κατέβουν σε απεργία διαρκείας στις 13 Απριλίου. Ως Ελληνική Λύση έχουμε καταθέσει επίκαιρη ερώτηση τη Δευτέρα και περιμένουμε την απάντηση του Υπουργού. Ζητούν οι άνθρωποι επιδότηση πετρελαίου, όχι στην αντλία, αλλά με κουπόνι, γιατί στην αντλία θα βάζει και ο αλλοδαπός. Ζητούν να υπάρχει κόμιστρο στις μεταφορές για να μπορούν να αντεπεξέλθουν με όλα αυτά τα έξοδα, τα οποία τους έχουν επιβαρύνει και τον επίναυλο στις ακτοπλοϊκές συγκοινωνίες, διότι ο εφοπλιστής ναι μεν έχει αφορολόγητο κόκκινο πετρέλαιο, αυξάνει όμως τα κόμιστρα στο καράβι.

Οι άνθρωποι λοιπόν είναι σε απόγνωση και αν δεν τους δώσουμε ένα κίνητρο στο πετρέλαιο με κουπόνι, ανάλογα με τα χιλιόμετρα που διανύουν, θα ακινητοποιήσουν τα φορτηγά τους και μέσα σε διάστημα ούτε πέντε ημερών θα παραλύσει η αγορά εν όψει Πάσχα. Κρούουμε τον κώδωνα του κινδύνου στην Κυβέρνηση να πάρει θέση για τους αυτοκινητιστές τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω.

Στους Κήπους δεν υπάρχει λωρίδα Σένγκεν, με αποτέλεσμα τα δικά μας φορτηγά να καθυστερούν, ενώ βάσει της Ευρωπαϊκής Ένωσης, αν θέλουμε να λεγόμαστε Ευρώπη, πρέπει να θεσπίσουμε λωρίδα Σένγκεν για να εξυπηρετούνται πρωτίστως οι Ευρωπαίοι και οι Έλληνες αυτοκινητιστές. Επιτέλους να στελεχώσουμε τους Κήπους για να γίνονται και επιστημονικές μελέτες, διότι η τελευταία κατάσχεση φρούτων έγινε πριν από τέσσερα χρόνια για τους ψεκασμούς που είχαν τα τουρκικά φρούτα που έρχονταν εξήντα τρεις τόνους.

Πώς θα γίνει έλεγχος λοιπόν στο τελωνείο στους Κήπους, όταν αυτό είναι αποδιοργανωμένο, όπως και η ΡΑΕ που θα συζητήσουμε άλλη στιγμή, που έχει μόνο δεκαοκτώ επιστήμονες και κάθε μέρα δέχεται διακόσιες ογδόντα καταγγελίες καταναλωτών για το θέμα αύξησης της ηλεκτρικής ενέργειας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τώρα τον λόγο θα πάρει ο κ. Στέφανος Γκίκας από τη Νέα Δημοκρατία. Στη συνέχεια θα μιλήσει η κ. Ειρήνη Κασιμάτη από τον ΣΥΡΙΖΑ, αμέσως μετά ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος και θα τελειώσουμε τον κατάλογο με τον κ. Σάββα Χιονίδη από τη Νέα Δημοκρατία.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πάντα, όταν συζητάμε για τη Θράκη, μου έρχεται στο νου η Συνθήκη Ειρήνης της Λωζάνης. Κοντεύει ένας αιώνας από την υπογραφή της Συνθήκης της Ειρήνης της Λωζάνης, η οποία υπήρξε καθοριστικός παράγοντας για τη ζωή των δύο μειονοτήτων, της ελληνικής στην Κωνσταντινούπολη, την Ίμβρο και την Τένεδο και της μουσουλμανικής στη Θράκη.

Και η ιστορική αλήθεια είναι ότι πέρασε σχεδόν ένας αιώνας απόλυτης συρρίκνωσης του Ελληνισμού στην Τουρκία -μέχρις αφανισμού θα έλεγα- σε αντιδιαστολή με την ανάπτυξη και την πληθυσμιακή άνθηση του μουσουλμανικού στοιχείου στη Θράκη. Και τούτο, διότι οι μεν Τούρκοι παραβίασαν όλα τα σχετικά άρθρα της Συνθήκης Ειρήνης της Λωζάνης, ενώ η Ελλάδα, όχι μόνον τα εφάρμοσε πιστά, αλλά δεν φρόντισε να περιφρουρήσει την τήρηση της συνθήκης για τους ομογενείς μας στην Τουρκία.

Βεβαίως, είμαστε ρεαλιστές. Η κατάσταση που έχει διαμορφωθεί είναι αυτή που όλοι γνωρίζουμε, αλλά, ειδικά στη Θράκη με τα ιδιαίτερα οικονομικά, κοινωνικά, γεωγραφικά και θρησκευτικά χαρακτηριστικά απαιτείται μια στρατηγικά εξατομικευμένη πολιτική. Η πρόταση, λοιπόν, του Πρωθυπουργού κ. Κυριάκου Μητσοτάκη για τη σύσταση διακομματικής επιτροπής για την ανάπτυξη της Θράκης αποδεικνύει την αποφασιστικότητα της Κυβέρνησης να στηρίξει τη Θράκη, αντιλαμβανόμενη απολύτως την εθνική της σημασία.

Να θυμίσω ότι τον Ιούνιο του 2015 πενήντα περίπου Βουλευτές της Νέας Δημοκρατίας με πρωτοβουλία του τότε Βουλευτή Ροδόπης, του κ. Ευριπίδη Στυλιανίδη καταθέσαμε στην τότε Πρόεδρο της Βουλής επιστολή για την επανασύσταση της Διακομματικής Επιτροπής για τη Θράκη. Δυστυχώς δεν εισακούστηκε το αίτημά μας αυτό.

Αν και στο παρελθόν εφαρμόστηκαν ειδικές πολιτικές για τη Θράκη που είχαν θετικά στοιχεία και άφησαν θετικό αποτύπωμα, αποδείχθηκε ότι δεν ήταν ικανές να φέρουν δραστικές αλλαγές και να αναστρέψουν τη διαχρονική υστέρηση που εμφάνιζε η Θράκη σε αρκετούς τομείς. Επιπλέον, κατά τη διάρκεια της δεκαετούς οικονομικής κρίσεως η Θράκη δεν βρέθηκε στο επίκεντρο της προσοχής των κυβερνήσεων -και είναι αλήθεια αυτό- με αποτέλεσμα οι πολιτικές που υλοποιούνταν να παγώσουν ή και να εγκαταλειφθούν.

Σύμφωνα, μάλιστα -το είπαν και άλλοι συνάδελφοι- με τον ευρωπαϊκό δείκτη ανταγωνιστικότητας, το 2019 η Περιφέρεια Ανατολικής Μακεδονίας-Θράκης βρίσκεται στην διακοσιοστή πεντηκοστή έκτη θέση επί συνόλου διακοσίων εξήντα οκτώ περιφερειών σε επίπεδο Ευρώπης και αυτό τα λέει όλα. Άρα η ανάγκη της οικονομικής και κοινωνικής ανάπτυξης της Θράκης είναι αναμφίβολα επιτακτική.

Δεν πρέπει να ξεχνάμε τη σημαντική γεωστρατηγική σημασία της Θράκης, η οποία αποτελεί χερσαίο σύνορο της Ευρώπης με την Τουρκία και σημείο συνάντησης δύο θρησκειών, αλλά και δύο πολιτισμών, του δυτικού και του ανατολικού.

Σε αυτό το πλαίσιο οι επιπτώσεις της οικονομικής κρίσης στην ανάπτυξη της περιοχής και η δημογραφική και πολιτική ανισορροπία μεταξύ χριστιανών και μουσουλμάνων, επανέφερε τις παρεμβατικές πολιτικές από την Τουρκία, η οποία επιδιώκει την αύξηση της πολιτικής της επιρροής, αλλά και τη χειραγώγηση μειονοτικών κοινοτήτων. Όσο, λοιπόν, η πολιτεία αφήνει κενά, τόσο θα δίνεται χώρος για τέτοιου είδους επιδιώξεις και προσπάθειες που, σαφώς, αντιβαίνουν στο Διεθνές Δίκαιο. Συνεπώς η βιώσιμη ανάπτυξη της περιφέρειας αυτής έχει, εκτός από τοπική, και εθνική υπόσταση και σημασία.

Τώρα, οι εργασίες της επιτροπής χαρακτηρίστηκαν, πράγματι, από μεθοδικότητα και από το γεγονός ότι η επιτροπή ήρθε σε άμεση επαφή με τους πολίτες και φορείς της Ανατολικής Μακεδονίας και Θράκης. Στην έκθεση δε, της διακομματικής επιτροπής παρουσιάζονται αυτοί οι πέντε άξονες που αναλύθηκαν εδώ και οι οποίοι συνοδεύονται από πολύ ουσιαστικές προτάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Επιγραμματικά, οι προτάσεις έχουν στο επίκεντρό τους την ανάπτυξη ενός σύγχρονου συστήματος υποδομών, αναβαθμισμένα δίκτυα υπηρεσιών και τεχνολογίας και συγκεκριμένες οικονομικές πολιτικές. Παράλληλα, δίνεται έμφαση στην εργασιακή ασφάλεια, στην κοινωνική ευημερία, στην κοινωνική συνοχή, όπως και στον σεβασμό στο περιβάλλον και στις πράσινες πολιτικές για την ενέργεια και, φυσικά, στην προσέλκυση επενδύσεων. Τονίζεται, επιπλέον, η ανάγκη ενεργειών για τη διασφάλιση ποιοτικής εκπαίδευσης σε όλες τις βαθμίδες σε μειονοτικά και μη σχολεία, ενώ προτείνονται και δράσεις -και είναι πολύ σημαντικό- για την πολιτιστική και πολιτισμική άνθηση της Θράκης και τη διασφάλιση του σεβασμού των θρησκευτικών ελευθεριών.

Επιτρέψτε μου, κλείνοντας, να συγχαρώ την πρόεδρο της επιτροπής, την κ. Ντόρα Μπακογιάννη και όλα τα μέλη της διακομματικής επιτροπής για την εργασία τους, καθ’ ότι επεξεργάστηκαν ένα ρεαλιστικό, στρατηγικό, σύγχρονο σχέδιο στοχευμένων δράσεων για τη Θράκη, λαμβάνοντας υπ’ όψιν ακριβώς αυτά τα ιδιαίτερα κοινωνικά, πολιτικά, θρησκευτικά, γεωγραφικά χαρακτηριστικά, όπως και την ιδιαιτερότητα που έχει η περιοχή αυτή ως παραμεθόριος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πολύ, κύριε Γκίκα.

Τον λόγο έχει η κ. Ειρήνη Κασιμάτη από τον ΣΥΡΙΖΑ.

**ΝΙΝΑ ΚΑΣΙΜΑΤΗ:** Ευχαριστώ, κύριε Πρόεδρε.

Κυρίες και κύριοι Βουλευτές, η συζήτηση περί της έκθεσης της Διακομματικής Κοινοβουλευτικής Επιτροπής για την Ανάπτυξη της Θράκης, όπως ονομάστηκε, ολοκληρώνεται. Δεν υπάρχει λόγος στον ελάχιστο χρόνο των πέντε λεπτών που προβλέπει ο Κανονισμός να επαναλάβω τις αιτιάσεις -με τις οποίες συμφωνώ- σχετικά με τις επιλογές της πλειοψηφίας που, δυστυχώς, εμπόδισαν τελικά να καταλήξουμε σε ένα κοινό διακομματικό, εθνικό, κοινωνικό και αναπτυξιακό πόρισμα. Αυτό θα έπρεπε να κάνει η Βουλή των Ελλήνων για ένα τόσο σημαντικό ζήτημα που είναι η Θράκη με ό,τι συνυποδηλώνει ως ιστορικός, πολιτισμικός χώρος για την Ελλάδα και τα Βαλκάνια διαχρονικά, αλλά και στον παρόντα κρίσιμο χρόνο που αναδιατάσσεται το γεωστρατηγικό σύστημα στην περιοχή, εξαιτίας του πολέμου στην Ουκρανία.

Έχω την εδραία πεποίθηση ότι οφείλουμε να μην αρκούμαστε στις συνυποδηλώσεις. Πρέπει να λέγονται τα πράγματα με το όνομά τους για τους κινδύνους που επαπειλούνται από τον αναθεωρητικό σχεδιασμό της γείτονος Τουρκίας, όχι ως ετεροκαθορισμός για τη δική μας εθνική και κοινωνική στρατηγική, αλλά ως μείζων παράμετρος που πρέπει επιτακτικά να συνοδεύει την πρωτογενή στρατηγική και το χρονοδιάγραμμα ενεργειών του ελληνικού κράτους γι’ αυτό το μέρος της επικράτειας και της ιστορίας μας που ανάγεται σε προϊστορικούς χρόνους ως γεωγραφική πραγματικότητα ενώνοντας τον Καύκασο και Εύξεινο Πόντο με το Αιγαίο και ως γενεσιουργός της πραγματικότητας, μύθος από τον Ορφέα στην οροσειρά της Ροδόπης.

Δεν ξέρω αν πρόκειται για απλή σύμπτωση. Οπωσδήποτε, όμως, συνιστά νίκη της ιστορικής μνήμης -αφού τα γεγονότα είναι επίμονα και αυτάρκη- ότι η συζήτηση για τη Θράκη διαλαμβάνεται ότι στο ελληνικό Κοινοβούλιο: Πρώτον, εν έτει 2022 στην εκατονταετηρίδα, δηλαδή, από τη Μικρασιατική Καταστροφή που δυστυχώς, ως έτος μνήμης είναι ακήρυχτο από την παρηκμασμένη, αμνήμονα πολιτεία. Και δεύτερον, σε αυτή την ημερομηνία σήμερα, 6 Απριλίου, που έχει καθιερωθεί από την Πανελλήνια Ομοσπονδία Σωματείων ως ημέρα μνήμης της Γενοκτονίας του Θρακικού Ελληνισμού, αφού την 6η Απριλίου του 1914 κορυφώθηκαν οι διωγμοί του Ελληνισμού της Θράκης που είχαν ξεκινήσει το 1906 οι Βούλγαροι και το 1908 οι Νεότουρκοι. Το λεγόμενο «μαύρο Πάσχα» που σηματοδότησε από την ανατολική Θράκη ως πεδίο πειραματισμού την αφετηρία των γεγονότων της Γενοκτονίας του Ελληνισμού του Πόντου και όλης της Μικράς Ασίας στη συνέχεια.

Το ιστορικό αυτό συμφραζόμενο, που λείπει εντελώς από το πόρισμα, καταδεικνύει δυστυχώς μια νοοτροπία υποτίμησης της ιστορίας αφ’ ενός και της συνέχειας αφ’ ετέρου, που άλλωστε είναι βασική αρχή της διοίκησης, εάν θα πείτε, κύριοι της Πλειοψηφίας, ότι πρόκειται απλώς για ένα τεχνοκρατικό κείμενο. Έτσι, ενώ γίνεται αναφορά στην Κυβερνητική Επιτροπή Θράκης που συστάθηκε το 1990, εν τούτοις κανένας απολογισμός δεν πραγματοποιήθηκε ούτε περιλαμβάνεται, προκειμένου να καταγραφεί εάν έγινε και τι έγινε από τότε για τη Θράκη βάσει εκείνου του πορίσματος.

Το βέβαιο είναι ότι αφού το παρόν πόρισμα από την επιτελική του σύνοψη ξεκινά με τη νούμερο 1 διαπίστωση ότι «η Θράκη είναι μία από τις λιγότερο αναπτυγμένες περιοχές της χώρας με χρόνια προβλήματα και ότι η περιορισμένη ανάπτυξή της δεν αποτελεί φυσικό φαινόμενο αλλά είναι αποτέλεσμα πολιτικών που ασκήθηκαν στο παρελθόν», οπωσδήποτε κάτι έγινε πολύ λάθος όχι μόνο μέχρι το 1990 αλλά και μετά από αυτό, έως σήμερα.

Επίσης, κάτι άλλο που λείπει είναι η θεώρηση ενός σχεδίου νόμου που κατατέθηκε από διακόσιους τέσσερις Βουλευτές τον Οκτώβριο του 2017 για τη δημιουργία της νέας πόλης της Ρωμανίας, βασισμένο σε μια ιδέα του Μιχάλη Χαραλαμπίδη.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Βουλευτού)

Επιτρέψτε μου για λίγο ακόμα, κύριε Πρόεδρε.

Θέλω να διαβάσω από το βιβλίο του «Νέα Αναπτυξιακή Παιδεία: Η ανάπτυξη του ελληνικού τρόπου» το απόσπασμα των Πρακτικών, γιατί έχει πραγματικά μεγάλη σημασία εδώ που είμαστε σε αυτή την Αίθουσα και για το ζήτημα που συζητάμε. Πρόεδρος τότε ήταν ο Απόστολος Κακλαμάνης, ο οποίος είπε: «Έχω την τιμή να ανακοινώσω στο Σώμα ότι διακόσιοι τέσσερις Βουλευτές από το Πανελλήνιο Σοσιαλιστικό Κίνημα, τη Νέα Δημοκρατία, τον Συνασπισμό της Αριστεράς και της Προόδου και το Δημοκρατικό Κοινωνικό Κίνημα κατέθεσαν πρόταση νόμου με τίτλο: «Ίδρυση της Ρωμανίας ως νέας πόλης στη Θράκη». Απ’ ό,τι θυμάμαι, από το 1974 είναι η πρώτη φορά που σημειώνεται τόσο ευρεία –η ευρυτέρα, όχι η ευρυτάτη- συναίνεση και που τόσο μεγάλος αριθμός συναδέλφων καταθέτουν μια πρόταση νόμου». Απαντά ο Δημήτριος Σιούφας: «Να την κάνουμε χωρίς συζήτηση, κύριε Πρόεδρε, για να πρωτοτυπήσουμε!». Ανταπαντά ο Απόστολος Κακλαμάνης: «Υποθέτω ότι δεν θα έχει αντίρρηση κανείς απ’ αυτούς που δεν υπέγραψαν, αφού διακόσιοι τέσσερις συνάδελφοι εισηγούνται ένα τόσο σημαντικό μέτρο». Ο Παναγιώτης Κρητικός, Α΄ Αντιπρόεδρος της Βουλής, είπε: «Ουσιαστικά, η πρόταση νόμου έχει ψηφιστεί. Απομένει η τυπική της επικύρωση».

Το καταθέτω στα Πρακτικά.

(Στο σημείο αυτό η Βουλευτής κ. Νίνα Κασιμάτη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τί έχει γίνει από τότε; Τίποτα σχετικό και βλέπουμε ότι και κανείς δεν ανατρέχει.

Θέλω να πω εδώ ότι κατά τη συνάντησή του με τον Δήμαρχο, τον Μητροπολίτη και τον Πρύτανη του Δημοκρίτειου Πανεπιστημίου στην Αλεξανδρούπολη την ημέρα των Θεοφανείων του 2017 ο Πρωθυπουργός τότε Αλέξης Τσίπρας επανέφερε την πρόταση περί της ίδρυσης της νέας πόλης στη Θράκη, άρα είναι κάτι που έχει επικαιροποιηθεί και μπορούμε να το ξανασυζητήσουμε σε αυτήν εδώ τη Βουλή.

Επίσης, ενώ διαβάζουμε θετικά στοιχεία –θεωρητικά πάντα- στο πόρισμα για την αναβάθμιση του Δημοκρίτειου Πανεπιστημίου Θράκης, που είναι ένα πολυεδρικό πανεπιστήμιο, με έδρες στην Ξάνθη, στην Κομοτηνή, στην Αλεξανδρούπολη, στην Ορεστιάδα και που, πέραν της εκπαιδευτικής και της ερευνητικής του δραστηριότητας, η ίδρυση και η δραστηριότητά του αποτελεί ουσιαστική παρέμβαση στην οικονομική ανάπτυξη της Περιφέρειας της Θράκης και έχει συμβάλει σημαντικά στην ενίσχυση της εθνικής και πολιτιστικής φυσιογνωμίας της περιοχής, η παρούσα Κυβέρνηση δυστυχώς με την ελάχιστη βάση εισαγωγής το συρρικνώνει, το κλείνει, το απαξιώνει, αντί να δίνει ειδικά κίνητρα για να πηγαίνουν φοιτητές στο Δημοκρίτειο Πανεπιστήμιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν μπορώ να μην αναφερθώ στη μειονότητα. Δεν έχω πολύ χρόνο, αλλά πρέπει να ειπωθεί και απ’ αυτό εδώ το Βήμα ότι όλα τα δικαιώματα των μουσουλμάνων συμπολιτών μας, συμπατριωτών μας στη Θράκη, τα ατομικά δικαιώματα αυτοπροσδιορισμού, είναι σεβαστά από το ελληνικό κράτος με γνώμονα και την Ευρωπαϊκή Συνθήκη των Δικαιωμάτων του Ανθρώπου και τη Συνθήκη της Λωζάννης.

Όσον αφορά στη μειονοτική εκπαίδευση, πέραν της ελληνικής γλώσσας, πρέπει και οι τρεις γλώσσες που αντιστοιχούν στα τρία συνιστώντα μέρη της μειονότητας, δηλαδή η τουρκογενής, η πομακική και η ρωμανή γλώσσα να διδάσκονται.

Κλείνω, κύριε Πρόεδρε, λέγοντας ότι στην περίοδο της παγκοσμιοποίησης πρέπει να επανασυνδεθούμε με ιστορικούς, φιλικούς τόπους, έθνη και λαούς. Θα γινόταν από τη βόρεια Ελλάδα, από τη Θράκη, με αντίστοιχες οδούς, με σιδηροδρομικούς άξονες. Αυτός ήταν ο δρόμος και θα μπορούσε και τώρα να γίνει, εάν στο Εθνικό Σχέδιο Ανάκαμψης και Ανθεκτικότητας υπήρχαν σαφείς και ορισμένοι στόχοι, πέρα από τις γενικολογίες που περιγράφονται στο πόρισμα, χωρίς να δεσμεύουν το Σχέδιο Ανάκαμψης, το οποίο άλλωστε δεν έχουμε διαβουλευτεί.

Αυτός, λοιπόν, ήταν ο δρόμος, η αναπτυξιακή διάσταση της βαλκανικής και της ευξείνιας πολιτικής. Το ότι δεν έγινε οφείλεται ακριβώς στον αρνητικό απολογισμό του συστήματος της χώρας στη Θράκη, που δεν έχετε την παρρησία όσοι έχετε κυβερνήσει πάρα πολλά χρόνια να ομολογήσετε. Αυτός, όμως, ο αρνητικός απολογισμός συνάγεται από το ίδιο το πόρισμα, από τα ποσοτικά και ποιοτικά στοιχεία που παρατίθενται. Ο δρόμος που ακολουθήθηκε είναι όχι η επανασύνδεση, αλλά αυτό που ονομάστηκε από την Αθήνα διείσδυση του ψευδοεκσυγχρονισμού απ’ όπου και αν προέρχεται, απ’ όποιον πολιτικό χώρο και αν προέρχεται, δηλαδή παρουσία στοιχείων του ελληνικού κυρίως τραπεζικού κεφαλαίου που κατέρρευσε με την κρίση και που έχει θέσει δυστυχώς γερά θεμέλια για την υφιστάμενη ενσωμάτωση και δορυφοροποίηση της πατρίδας μας. Απαιτείται αλλαγή πορείας και μπορεί να γίνει. Μπορούμε να το κάνουμε!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε την κ. Κασιμάτη.

Τον λόγο έχει ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ως ΚΚΕ, θέλουμε να καταγγείλουμε την εξαιρετικά βίαιη και απρόκλητη επίθεση των δυνάμεων της κρατικής καταστολής απέναντι στους απεργούς εργαζόμενους της Θεσσαλονίκης στην πορεία που έκαναν στο λιμάνι της Θεσσαλονίκης ενάντια στο νατοϊκό πλοίο, το οποίο ήταν γεμάτο με υλικό πολέμου για να μεταφερθεί στην Ανατολική Ευρώπη.

Με κάθε τρόπο η Κυβέρνηση δίνει τα διαπιστευτήριά της στους αμερικανονατοϊκούς ιμπεριαλιστές. Με κάθε τρόπο θέλει να επιβεβαιώσει την αταλάντευτη στάση της για εμπλοκή όλο και πιο βαθιά σε αυτόν τον ιμπεριαλιστικό πόλεμο.

Συνέλαβαν οκτώ διαδηλωτές, εκ των οποίων είναι δύο μέλη της Κεντρικής Επιτροπής του ΚΚΕ, ο ένας τραυματίας και ένα μέλος του Κεντρικού Συμβουλίου της ΚΝΕ. Το Κομμουνιστικό Κόμμα Ελλάδας και με παρέμβασή του στον Υπουργό Δημόσιας Τάξης ζήτησε την άμεση απελευθέρωσή τους και πρέπει η Κυβέρνηση να προχωρήσει τώρα στην άμεση απελευθέρωση όλων των συλληφθέντων, και των οκτώ.

Με τη στάση αυτή η Κυβέρνηση το μόνο που κάνει είναι να σπέρνει ανέμους και να θερίζει θύελλες, γιατί θα δοθεί η απάντηση στην κρατική καταστολή και τρομοκρατία. Και αυτή η απάντηση θα είναι η λαϊκή καταδίκη και η κλιμάκωση της λαϊκής πάλης.

Ερχόμαστε στη σημερινή συζήτηση του πορίσματος για τη Θράκη. Αλήθεια, έχετε αναρωτηθεί γιατί υπάρχει αυτή η εικόνα στη Θράκη; Ποιος φταίει γι’ αυτή την εικόνα που παρουσιάσατε, την εικόνα της εγκατάλειψης, της φτώχειας, της υποβάθμισης; Φταίει κανείς; Δεν φταίνε οι κυβερνήσεις που όλα αυτά τα χρόνια μέχρι και σήμερα κυβέρνησαν; Γιατί, μη μου πείτε ότι φταίει το κακό το ριζικό τους! Άρα, λοιπόν, φταίνε οι κυβερνήσεις που μέχρι τώρα κυβέρνησαν ως πρώτοι υπεύθυνοι. Και τώρα, το ίδιο το πολιτικό προσωπικό έρχεται να πει, θα σας σώσουμε; Ποιοι; Εμείς που ευθυνόμαστε για την κατάσταση που έχουμε δημιουργήσει στη Θράκη;

Αλήθεια, η Θράκη είναι και μια ιδιομορφία; Αντίστοιχη εικόνα εγκατάλειψης, εξαθλίωσης, περιθωριοποίησης ευρύτερων λαϊκών στρωμάτων και νεολαίας δεν υπάρχει και στην υπόλοιπη Ελλάδα, ακόμη και σε περιοχές με υψηλούς ρυθμούς ανάπτυξης; Δείτε τις περιοχές του Αιγαίου, όπου εκεί ο τουρισμός κάθε χρόνο σπάει και νέα ρεκόρ.

Ποια είναι η κατάσταση που βιώνουν οι εργαζόμενοι στον τομέα του τουρισμού; Αλλά είναι η σκοτεινή πλευρά του φεγγαριού, με την εντατικοποίηση της εργασίας, χωρίς ωράρια εργασίας, χωρίς ρεπό, στοιβαγμένοι στις αποθήκες. Εκεί, λοιπόν, τι είναι; Καλώς καμωμένα τα πράγματα εκεί. Καλώς καμωμένα βεβαίως για τους κεφαλαιοκράτες.

Και μάλιστα παρουσιάζετε το πόρισμά σας δίνοντάς του μαγικές ιδιότητες, θριαμβολογίες, ότι θα λυθούν όλα ξαφνικά ως διά μαγείας. Βρήκατε ξαφνικά, λοιπόν, τον μαγικό τρόπο που θα λύσει τα προβλήματα της Θράκης; Να σας θυμίσω ότι αντίστοιχες θριαμβολογίες είχαν γίνει τριάντα ακριβώς χρόνια πριν με το πόρισμα Τσουδερού; Ίδιες ακριβώς θριαμβολογίες. Το αποτέλεσμα ποιο ήταν; Είναι αυτή η εικόνα που βλέπουμε σήμερα. Τι έγινε; Αυτό που έγινε ήταν οι τεράστιες σκανδαλώδεις επιδοτήσεις στους επιχειρηματικούς ομίλους για να αφήσουν κουφάρια επιχειρήσεων στη Θράκη. Αυτό έγινε. Κάτι αντίστοιχο θα γίνει και τώρα;

Εμείς λέμε ότι η όποια ανάπτυξη υπάρχει και ο όποιος σχεδιασμός είναι ενταγμένος στο πόρισμά σας δεν είναι τίποτε άλλο παρά η συγκεκριμενοποίηση των σημερινών απαιτήσεων των επιχειρηματικών ομίλων στο πλαίσιο θωράκισης της κερδοφορίας τους και μάλιστα σε μια περιοχή που αποτελεί προγεφύρωμα των σχεδιασμών της γεωστρατηγικής αναβάθμισης της χώρας. Αυτό είναι το δίπολο πάνω στο οποίο κινείται το πλαίσιό σας, πώς δηλαδή θα διασφαλίσετε την κερδοφορία και πώς από την άλλη μεριά θα αξιοποιήσετε τη θέση αυτή για γεωστρατηγική αναβάθμιση της άρχουσας τάξης της χώρας.

Και μάλιστα κλείνεται σε όλες τις πτώσεις. Κυβέρνηση, ΣΥΡΙΖΑ, Κίνημα Αλλαγής, ΜέΡΑ25, βιώσιμη –λέει- ανάπτυξη, ανάπτυξη με ευημερία. Μα είσαστε στα καλά σας; Μπορεί στον καπιταλισμό να υπάρξει ανάπτυξη με λαϊκή ευημερία; Πότε έγινε για να γίνει τώρα; Σε συνθήκες μάλιστα που οι κεφαλαιοκράτες απαιτούν πολύ φτηνούς εργαζόμενους, εργαζόμενους χωρίς δικαιώματα, χωρίς συγκροτημένα συνδικαλιστικά δικαιώματα, για να μπορέσουν να αυξήσουν τον βαθμό εκμετάλλευσης. Τη στιγμή που συσσωρεύεται και συγκεντρώνεται οικονομική δραστηριότητα σε όλο και λιγότερα χέρια, με αποτέλεσμα οι επαγγελματίες, οι αυτοαπασχολούμενοι, οι έμποροι το μόνο που κάνουν είναι να συσσωρεύουν χρέη στις πλάτες τους. Τη στιγμή που συγκεντρώνετε τη γη και της αλλάζετε χρήση, για να ικανοποιηθούν οι ανάγκες των επενδυτικών σχεδιασμών των επιχειρηματικών ομίλων. Οι βιοπαλαιστές αγρότες πώς μπορούν να τα φέρνουν βόλτα στην περιοχή της Θράκης, οι κτηνοτρόφοι, οι καπνοπαραγωγοί, Έλληνες μουσουλμάνοι στο θρήσκευμα; Πώς αυτοί θα μπορέσουν να επιβιώσουν, όταν έχουν να αντιμετωπίσουν ένα τεράστιο, δυσβάστακτο κόστος παραγωγής, το οποίο καθημερινά αυξάνεται και, από την άλλη μεριά, όταν θέλουν να τους πάρουν την παραγωγή για ένα κομμάτι ψωμί;

Και αλήθεια, μπορούμε να καλλιεργούμε αυταπάτες ότι μια αγροκτηνοτροφική σχολή θα αντιμετωπίσει αυτό το πρόβλημα; Θα αποτρέψει αυτή την εξέλιξη των πραγμάτων; Κάθε άλλο. Αυτό θα μπορούσε να γίνει μόνο σε συνθήκες κοινωνικοποίησης της γης και των μέσων παραγωγής. Τότε θα μπορούσε να παίξει καθοριστικό ρόλο και η εκπαίδευση των αγροτών, των κτηνοτρόφων, αλλά και συνολικά του λαού.

Και από αυτή την άποψη, εμείς το λέμε καθαρά: Αυτό το οποίο θα έρθει ως αποτέλεσμα του πορίσματος αυτού, και στην περιοχή της Θράκης πολύ περισσότερο, δεν είναι τίποτε άλλο παρά μία βελτίωση της θέσης των συμφερόντων των επιχειρηματικών ομίλων, με ακόμη μεγαλύτερη αύξηση της ανισομετρίας και σε περιοχές και σε κλάδους της οικονομίας, μια ανάπτυξη η οποία θα είναι άδικη για τον λαό, βίαιη και βέβαια και αβέβαιη, γιατί θα προετοιμάζει τη νέα καπιταλιστική κρίση.

Πολύ δε περισσότερο που ερχόμαστε στο δεύτερο κομμάτι της σημασίας που δίδεται στη Θράκη, αυτό που λέτε κάποιοι ομιλητές ότι οι όροι ασφαλείας νέοι επιβάλλουν ένα ειδικό ενδιαφέρον για τη Θράκη. Δηλαδή; Για να απαντήσουμε στον αναθεωρητισμό. Ποιανού αναθεωρητισμό; Μόνο η Τουρκία κάνει αναθεωρητισμό; Οι Αμερικάνοι και το ΝΑΤΟ τι κάνουν; Δεν αλλάζουν σύνορα; Δεν είναι αυτός αναθεωρητισμός; Ποιος άλλαξε τα σύνορα στη Γιουγκοσλαβία; Από μόνα τους άλλαξαν; Και σε άλλες περιοχές. Και ποιος αυτόν τον αναθεωρητισμό της Τουρκίας τον τρέφει; Η στάση των Αμερικανών και του ΝΑΤΟ, που δίνει τροφή στον τουρκικό αναθεωρητισμό.

Βάλατε τον λύκο να φυλάει τα πρόβατα. Και τι λέτε; Θα υπάρξει ασφάλεια στην περιοχή, επειδή η Αλεξανδρούπολη τουλάχιστον θα γίνει μια απέραντη βάση, ένα ορμητήριο των αμερικανονατοϊκών ιμπεριαλιστών που ξεφορτώνουν δεκάδες καράβια αμερικάνικα και νατοϊκά για να στείλουν δυνάμεις νατοϊκές στην Ανατολική Ευρώπη. Και θα μας διασφαλίσει αυτό; Θα φροντίσει την ασφάλεια της χώρας η νέα αμερικάνικη βάση τεραστίων διαστάσεων, η Σούδα στη βόρειο Ελλάδα;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε, σε ένα λεπτό.

Ποιος το πιστεύει αυτό το πράγμα; Και ποιος καλλιεργεί τέτοιες αυταπάτες, όταν την ίδια στιγμή ξέρετε πολύ καλά ότι αυτές οι περιοχές αποτελούν ορμητήριο των ιμπεριαλιστικών σχεδιασμών και ταυτόχρονα μετατρέπονται και σε μαγνήτη αντιποίνων; Ένας τεράστιος στόχος είναι πάνω από την Αλεξανδρούπολη για τα αντίποινα της άλλης πλευράς, Και μάλιστα σε συνθήκες όξυνσης των ιμπεριαλιστικών ανταγωνισμών θα μπορεί να υπάρξει ανάπτυξη που θα εξυπηρετεί τον λαό και προστασία;

Αντίθετα, μαζεύονται τα μαύρα σύννεφα και συσσωρεύονται όλο και περισσότερο πάνω από τους λαούς και τον λαό της περιοχής. Και όχι μόνο δεν θα τον διασφαλίσει η παρουσία των Αμερικάνων, αποτελεί παράγοντα αποσταθεροποίησης της περιοχής. Ούτε η μετατροπή της σε ενεργειακό κόμβο μπορεί να απαντήσει στην ενεργειακή φτώχεια ούτε η δημιουργία ενός κέντρου –λέει- παραγωγής υδρογόνου. Αν είναι δυνατόν με τέτοιους τρόπους να μπορούμε να απαντήσουμε στα σημερινά σύνθετα προβλήματα τα οποία αντιμετωπίζουν οι λαοί.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Καραθανασόπουλε, σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμείς το λέμε, λοιπόν, καθαρά. Μετατρέπετε την Αλεξανδρούπολη και τη Θράκη σε σταυροδρόμι ανταγωνισμών, ορμητήριο των ιμπεριαλιστικών σχεδιασμών αλλά και μαγνήτη αντιποίνων. Παίζετε με τη φωτιά.

Μία μόνο πρέπει να είναι η απάντηση των λαών της Θράκης και συνολικά του ελληνικού λαού, η αποτροπή με κάθε τρόπο των δυσμενών αυτών εξελίξεων, η άμεση απεμπλοκή της χώρας μας από τους ιμπεριαλιστικούς σχεδιασμούς και το κλείσιμο όλων των βάσεων, συνδυασμένη με την πάλη για την ανακούφιση από τα τεράστια προβλήματα που αντιμετωπίζει στο πλαίσιο ευρύτερης ανατροπής η οποία είναι σήμερα απαραίτητη. Και σε αυτόν τον δρόμο βάδισαν -και αυτό είναι το ελπιδοφόρο- δεκάδες χιλιάδες απεργοί σήμερα σε όλη την Ελλάδα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Σάββας Χιονίδης από τη Νέα Δημοκρατία και κλείνει ο κύκλος των ομιλητών.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κυρίες και κύριοι συνάδελφοι, θεωρώ ξεχωριστή τιμή σήμερα να μιλώ, να τοποθετούμαι για μία προσπάθεια που έγινε με την προτροπή και την παραίνεση του Πρωθυπουργού μας, του Κυριάκου Μητσοτάκη, προς το Κοινοβούλιο να γίνει αυτή η επιτροπή η οποία συνέταξε σε πολύ σύντομο χρονικό διάστημα αυτήν την σπουδαία έκθεση για την ανάπτυξη της ανατολικής Μακεδονίας και της Θράκης.

Είναι σημαντικό γιατί φάνηκε εδώ ότι εν τοις πράγμασι υπάρχει μια ευρύτατη συναίνεση με μικροδιαφορές. Άλλοι λόγοι ίσως είναι αυτοί οι οποίοι μας έκαναν να μην έχουμε ένα κοινό πόρισμα, διότι υπάρχουν πολλά ζητήματα που μπορούμε να διαφωνούμε. Στα θέματα που άπτονται εθνικών συμφερόντων μεγάλης σημασίας περιοχών για την πατρίδα μας, με την πολυπολιτισμικότητα και όλα τα υπόλοιπα στοιχεία τα οποία τα γνωρίζουμε όλοι και δεν θέλω να συνεχίσω να αναφέρομαι, θεωρώ ότι όλοι μαζί στεκόμαστε εκεί.

Έγινε, λοιπόν, μια πολύ σπουδαία δουλειά. Και γιατί λέω σπουδαία δουλειά; Διότι η ανάπτυξη δεν έχει οικονομίστικο χαρακτήρα μόνο. Η ανάπτυξη δίνει κοινωνική συνοχή και ευημερία. Λαμβάνει πολλά πράγματα υπ’ όψιν της, ώστε να μπορέσουμε να έχουμε πραγματική ανάπτυξη σε μια περιοχή και να πλουτίζει, στην παιδεία, στον πολιτισμό, που μας τα ανέλυσε πολύ καλά ο κύριος Υπουργός εδώ, τα οποία είναι κρίσιμα χαρακτηριστικά για μια κοινωνία και την ανάπτυξή της.

Να θυμίσω, λοιπόν, ότι για τη Θράκη έγιναν πάρα πολλά πράγματα στο παρελθόν. Ακούστηκαν για κουφάρια, ακούστηκαν για πολλά άλλα ζητήματα, τα οποία δεν πέτυχαν τόσο πολύ. Το θέμα της παιδείας στο Δημοκρίτειο Πανεπιστήμιο της Θράκης είναι μία σπουδαία επιτυχία; Άλλαξε τελείως το σύνολο της περιοχής στην ανατολική Μακεδονία και τη Θράκη; Συνεχίζει να έχει καταλυτικό ρόλο στην ανάπτυξη αυτής της περιοχής; Επειδή τυχαίνει να είμαι απόφοιτος του Πολυτεχνείου και ακολούθησε και η κόρη μου στο Πολυτεχνείο Θράκης, θεωρούμε ότι γίνεται μια εξαιρετική δουλειά, μόνο που θα πρέπει να γίνουν πολύ περισσότερα, ιδιαίτερα σε αυτό τον κρίσιμο ζωτικό χώρο για την Ελλάδα.

Ακούσαμε, επίσης, ότι και άλλες φορές έγιναν προσπάθειες, θα θυμίσω το ’91, ’92 -αναφέρθηκε- και δεν έγινε τίποτε. Εκεί είναι η ειδοποιός διαφορά. Επειδή αυτή η Κυβέρνηση -και πιστεύω και αυτό το Κοινοβούλιο- ό,τι υποσχόταν προεκλογικά, το έπραξε, αυτό θα γίνει και σε αυτή την περίπτωση.

(Χειροκροτήματα από την πτέρυγα της Νέας Δημοκρατίας)

Διότι μάθαμε να τηρούμε τις υποσχέσεις. Μάθαμε να λειτουργούμε θεσμικά, πρώτα ο Πρωθυπουργός και έπειτα όλοι εμείς. Γι’ αυτόν τον λόγο έχω τη βαθιά πεποίθηση, όχι απλώς την ελπίδα, ότι και αυτό θα πάει πάρα πολύ καλά. Θα βάλω, βέβαια, κάποιες προϋποθέσεις εδώ παρακάτω.

Για τη βιώσιμη ανάπτυξη, λοιπόν, πρέπει να δούμε ποια είναι αυτά που απέτυχαν, να τα αποσύρουμε. Αναφέρονται πάρα πολλά θέματα, τα οποία οφείλουμε να φτιάξουμε, όχι μόνο υλικά αλλά και άυλα. Γιατί πίσω στην πλάτη, αν ανοίξουμε την πλάτη της Θράκης, υπάρχει ένας πληθυσμός άνω των διακοσίων εκατομμυρίων κατοίκων που θέλουν να έρθουν προς τα εμπρός, είτε στα λιμάνια της Θράκης είτε στις θάλασσες της Θράκης και της ανατολικής Μακεδονίας. Υπάρχει πολύς πληθυσμός. Άρα η εξέλιξη και η σχέση μας με οργανισμούς που θα συσταθούν, καθώς και με τις δράσεις που θα λάβουν οι τοπικές κοινωνίες αλλά και κεντρικά, θα μπορέσουμε να έχουμε αυτές τις σχέσεις, αυτή την εξωστρέφεια, η οποία είναι πολύ χρήσιμη, για να μπορέσουμε να πετύχουμε τον στόχο μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, λόγω του πέρατος της διαδικασίας, θα έχω την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε. Δεν σας διακόπτω.

**ΣΑΒΒΑΣ ΧΙΟΝΙΔΗΣ:** Τι είναι αυτό το οποίο πρέπει να γίνει, όσον αφορά Στα τεχνικά έργα; Ναι, να δούμε αν το 60% της αρδεύσιμης έκτασης μπορεί να γίνει πραγματικά 85%.

Κυρίαρχο, όμως, θέμα είναι κάτι αυτονόητο. Είναι το τρένο. Το τρένο είναι πραγματικά λύση ανάπτυξης. Γιατί; Διότι όταν παράγει κάποιος στη Θράκη, θέλει έναν πολύ οικονομικό τρόπο να μπορέσει να προσεγγίσει το σύνολο των αγορών και δεν εννοώ μόνο της Ελλάδας.

Επίσης, θα πρέπει να υπάρξουν όλες αυτές οι διαδικασίες, όχι μόνο οι επιδοτήσεις. Καμμιά φορά δεν χρειάζονται οι επιδοτήσεις τόσο πολύ. Αυτό που χρειάζεται είναι να κάνουμε τα προϊόντα μας οικονομικά, συμφέροντα. Να μπορεί κάποιος να έχει την πρόσβαση και την προσέγγιση στις ευρύτερες αγορές.

Θέλω να μιλήσω, επίσης, για αυτό που περιγράφει μέσα πολύ καλά το πόρισμα, αυτό το πλήρες, με ολιστική αντίληψη πόρισμα της Επιτροπής της Βουλής, την οποία συγχαίρω για το πόσο συστηματικά έκανε τη δουλειά της. Είναι η συνδεσιμότητα με υπερυψηλές ταχύτητες, όσον αφορά στα 5G. Αυτά θα δώσουν τη δυνατότητα να είμαστε ακόμα πιο μπροστά, ακόμα πιο δυνατά.

Ελπίζω, πιστεύω ότι αυτό το πρόγραμμα, όταν θα σχηματοποιηθεί απολύτως από την εκτελεστική εξουσία, θα αποτελέσει έναν επιταχυντή της εφαρμογής των θεμάτων της έκθεσης και για όλη την υπόλοιπη Ελλάδα. Είναι μια καλή πρακτική, την οποία θα εφαρμόσουμε, γιατί οι βασικές αρχές που διέπουν όλο το κείμενο, το πόνημα, είναι αυτές που θέλουμε για το σύνολο της Ελλάδος, για την πρόοδο της Ελλάδος: Μια ανάπτυξη φιλική στο περιβάλλον. Μια ανάπτυξη που βάζει μπροστά το κοινωνικό πρόσημο. Μια ανάπτυξη που έχει κοινωνική συνοχή και ευημερία.

Χαίρομαι, επίσης, και για τη συστηματική δουλειά που έκαναν οι συνάδελφοι όλων των περιοχών και ιδιαίτερα της ανατολικής Μακεδονίας -δεν είναι μόνο η Θράκη, είναι και ανατολική Μακεδονία- που συμπεριελήφθησαν πάρα πολλές από τις προτάσεις στο συγκεκριμένο κομμάτι.

Θέλω, κλείνοντας, να θυμίσω ότι υπάρχουν και ενδοπεριφερειακές διαφορές. Να καταλάβετε ότι εγώ που μένω στην πόλη της Κατερίνης είναι πιο κοντά να φτάσω στη Λαμία ως προς τα χιλιόμετρα -δεν συζητώ ως ώρα- από το να φτάσω από την Αλεξανδρούπολη στην εσχατιά του Έβρου, που είναι διακόσια περίπου χιλιόμετρα. Επομένως για να ανέβουμε όλη αυτή την πορεία, πρέπει να δούμε τις ενδοπεριφερειακές διαφορές.

Περιμένουμε, λοιπόν, από την εκτελεστική εξουσία να σχηματοποιήσει συγκεκριμένα πώς θα γίνουν αυτά τα έργα και να βάλει προτεραιότητα χρονική. Πρώτον, τι είναι αυτό που θα χτιστεί, πότε και με τι λεφτά;

Δεύτερον, θα πρέπει να υπάρχει μια παρακολούθηση -που υπάρχει επιτροπή παρακολούθησης- με δείκτες εφαρμογής και αποτελεσματικότητας των ληφθέντων μέτρων. Να δούμε, δηλαδή τον δείκτη το 60% αρδεύσιμα, σε πέντε χρόνια θα είναι 70%; Και πόσο αυξάνεται η παραγωγή σιτηρών στη συγκεκριμένη περιοχή;

Επομένως είμαστε εδώ. Έχουμε το βασικό κείμενο. Έχουμε τη συναίνεση, εν τοις πράγμασι, από ό,τι φάνηκε. Όλοι πιστεύουμε στην ανάπτυξη της ανατολικής Μακεδονίας και της Θράκης, γιατί αυτό το οφείλουμε στην Ελλάδα. Αυτό θα αποτελέσει ένα εξαιρετικό παράδειγμα για το πώς πρέπει να συνεχίσουμε παντού.

Η Ελλάδα παντού πάει μπροστά. Η Θράκη κάνει ένα ακόμα βήμα με την προτροπή του Κυριάκου Μητσοτάκη, την εξαιρετική δουλειά όλου του Κοινοβουλίου και ιδιαίτερα της επιτροπής και της Προέδρου, της κ. Μπακογιάννη, ώστε να είμαστε υπερήφανοι τα επόμενα χρόνια, για να μην ξαναπούμε -γιατί είμαι βέβαιος δεν θα το πούμε- «Και τι έγινε; Το κείμενο έμεινε ένα κείμενο». Εδώ θα γίνει πράξη. Γιατί η Νέα Δημοκρατία, ο Κυριάκος Μητσοτάκης αλλά και όλο το Κοινοβούλιο είμαστε εδώ να κάνουμε πράξη αυτά για τα οποία δουλέψαμε ως Κοινοβούλιο.

Πιστεύω, λοιπόν, σε ένα θετικό αύριο για όλη την περιοχή. Πιστεύω σε ένα θετικό αύριο για την Ελλάδα μας. Πιστεύω ότι όλοι αγαπούμε την Ελλάδα το ίδιο και όλοι πιστεύουμε ότι χρειάζεται αυτός ο τύπος της ανάπτυξης.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Κύριε Υπουργέ, θα θέλατε να κλείσετε τη συζήτηση;

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Εκ μέρους της Κυβέρνησης, θα ήθελα να ευχαριστήσω τη Διακομματική Επιτροπή για την Ανάπτυξη της Θράκης και ειδικά, την Πρόεδρο της Επιτροπής, την κ. Ντόρα Μπακογιάννη, αλλά φυσικά και όλα τα μέλη, τα οποία συνέβαλαν στη σύνταξη αυτής της έκθεσης.

Είναι μια έκθεση η οποία νομίζω ότι αφ’ ενός, αποτυπώνει χαρακτηριστικά της περιοχής, που μέχρι τώρα, ενδεχομένως, τα θεωρούσαμε μειονεκτήματα, αλλά, τελικά, μπορούν να αναδειχθούν στα συγκριτικά πλεονεκτήματα της περιοχής αυτής. Αποτυπώνει με τεκμηριωμένο τρόπο μια σειρά από εργαλεία και προτάσεις πολιτικής.

Είναι στο χέρι μας, είναι το χέρι της Κυβέρνησης, είναι στο χέρι της τοπικής αυτοδιοίκησης, είναι στο χέρι του Κοινοβουλίου όλοι μαζί, ο καθένας από τον ρόλο του, να αξιοποιήσουμε τα πορίσματα αυτά, τα αποτελέσματα και τις προτάσεις όπως αποτυπώνονται σε όλη την έκθεση και να θέσουμε τις βάσεις για μία μακροπρόθεσμη βιώσιμη ανάπτυξη της ανατολικής Μακεδονίας και Θράκης.

Από εδώ και πέρα ο δρόμος, όπως είπαν και οι κύριοι Βουλευτές, είναι στην εκτελεστική εξουσία σε συνεργασία προφανώς με τους υπόλοιπους να υλοποιηθεί αυτή η στρατηγική, με ξεκάθαρους στόχους και με μετρήσιμα αποτελέσματα. Είμαι βέβαιος ότι όλοι και όλες θα σταθούμε αρωγοί σε αυτή την προσπάθεια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί της εκθέσεως της Διακομματικής Επιτροπής για την Ανάπτυξη της Θράκης, σύμφωνα με το άρθρο 45 παράγραφος 2 του Κανονισμού της Βουλής, χωρίς τη διεξαγωγή ψηφοφορίας.

(Λόγω του μεγάλου όγκου του κειμένου, το πόρισμα δεν καταχωρίζεται στα Πρακτικά και βρίσκεται σε αρχείο μορφής PDF στην παρακάτω ηλεκτρονική διεύθυνση:

[https://www.hellenicparliament.gr/UserFiles/510129c4-d278-40e7-8009-e77fc230adef/ΕΚΘΕΣΗ%20ΔΙΑΚΟΜΜΑΤΙΚΗΣ%20ΕΠΙΤΡΟΠΗΣ%20ΓΙΑ%20ΤΗΝ%20ΑΝΑΠΤΥΞΗ%20ΤΗΣ%20ΘΡΑΚΗΣ.pdf](https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97%20%CE%94%CE%99%CE%91%CE%9A%CE%9F%CE%9C%CE%9C%CE%91%CE%A4%CE%99%CE%9A%CE%97%CE%A3%20%CE%95%CE%A0%CE%99%CE%A4%CE%A1%CE%9F%CE%A0%CE%97%CE%A3%20%CE%93%CE%99%CE%91%20%CE%A4%CE%97%CE%9D%20%CE%91%CE%9D%CE%91%CE%A0%CE%A4%CE%A5%CE%9E%CE%97%20%CE%A4%CE%97%CE%A3%20%CE%98%CE%A1%CE%91%CE%9A%CE%97%CE%A3.pdf))

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 20.29΄ λύεται η συνεδρίαση για αύριο, ημέρα Πέμπτη 7 Απριλίου 2022 και ώρα 12.00΄, με αντικείμενο εργασιών του Σώματος κοινοβουλευτικό έλεγχο: Ειδική συνεδρίαση της Ολομέλειας της Βουλής κατά την οποία θα απευθυνθεί στο Σώμα ο Πρόεδρος της Ουκρανίας κ. Βολοντίμιρ Ζελένσκι μέσω υπηρεσιών τηλεδιάσκεψης, σύμφωνα με την ειδική ημερήσια διάταξη της Ολομέλειας της Βουλής.

Συμφωνεί το Σώμα;

Το Σώμα συνεφώνησε.

Λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**